
Furtul rubinului regal 


I 

— Regret enorm..., spunea Hercule Poirot. 

Fu întrerupt. Nu cu bruschete. Ci cu delicateţe, abilitate, 
dorind să-l convingă, nu să-l contrazică. 

— Vă rog, nu refuzaţi fără să ştiţi despre ce este vorba, 
domnule Poirot. Sunt probleme grave de stat. Colaborarea 
dumneavoastră va fi apreciată în cercurile cele mai înalte. 

— Sunteţi prea bun, făcu Hercule Poirot, dar, zău, nu mă pot 
apuca de ce-mi cereţi. Mai ales în acest moment al anului... 

Din nou domnul Jesmond îl întrerupse. 

— Crăciunul, spuse el convingător. Un Crăciun tradiţional 
englezesc la ţară. 

Hercule Poirot tresări. Gândul de a se duce în provincie în 
acest moment al anului nu-l atrăgea. 

— Un Crăciun tradiţional, frumos! Insistă domnul Jesmond. 

— Eu nu sunt englez, zise Hercule Poirot. În ţara mea, 
Crăciunul este pentru copii. Noi sărbătorim Anul Nou. 

— Ah, zise domnul Jesmond, dar Crăciunul în Anglia este o 
mare sărbătoare şi vă asigur că la King's Lacey o să-l simţiţi în 
toată splendoarea sa. Este o casă veche, minunată, să ştiţi. 
Doar o aripă a ei datează din secolul al XIV-lea. 

Din nou Poirot tresări. Gândul la un conac englezesc din 
secolul al XIV-lea îl neliniştea. Se aflase prea de multe ori în 
case cu rezonanţă istorică din provincie. Privi în jur mulţumit 
la apartamentul său modern şi confortabil, cu radiatoare şi 
cele mai recente mijloace de a anihila orice fel de curent. 

— Iarna nu plec din Londra, spuse el ferm. 

— Cred că nu prea vă daţi seama, domnule Poirot, despre ce 
chestiune serioasă este vorba. Domnul Jesmond îi aruncă o 
privire însoţitorului său şi apoi se întoarse spre Poirot. 


Al doilea vizitator al lui Poirot nu spusese până atunci nimic 
în afară de un „bună ziua” pe un ton politicos şi formal. Şedea 
privindu-şi pantofii bine lustruiţi, cu aerul celei mai mari 
disperări pe faţa sa de culoarea cafelei. Era tânăr, până în 23 
de ani şi se afla clar într-o situaţie nenorocită. 

— Da, da, zise Hercule Poirot, sigur, problema este serioasă, 
îmi dau seama, îmi pare rău din toată inima pentru Majestatea 
Sa. 

— Situaţia este de o extremă delicateţe, sublinie domnul 
Jesmond. 

Poirot îşi mută privirea de la tânăr la însoţitorul său mai în 
vârstă. Dacă cineva vroia să-l descrie pe domnul Jesmond 
printr-un singur cuvânt, acesta ar fi fost „discreţie”. Totul era 
discret la domnul Jesmond. Costumul său bine croit, dar 
neextravagant, vocea sa plăcută, de om bine educat, care 
rareori depăşea o monotonie agreabilă, părul său castaniu, 
uşor rărit la tâmple, faţa sa palidă, serioasă. Lui Hercule 
Poirot i se părea că a cunoscut în viaţa sa nu un singur domn 
Jesmond, ci o duzină de domni Jesmond, toţi folosind, mai 
devreme sau mai târziu, aceeaşi expresie „situaţia este de o 
extremă delicateţe”. 

— Ştiţi, poliţia poate fi foarte discretă, spuse Hercule Poirot. 

Domnul Jesmond respinse ideea ferm, cu un gest al capului. 

— Poliţia nu, zise. Pentru a recuperA. Ceea ce dorim să 
recuperăm, va presupune, aproape inevitabil, să ne adresăm 
justiţiei şi ştim prea puţin. Suspectăm, dar nu ştim. 

— Aveţi toată compasiunea mea, încercă Hercule Poirot din 
nou. 

Dacă el îşi imagina că înţelegerea pe care o manifesta avea 
să însemne ceva pentru cei doi vizitatori ai săi, se înşela. Ei nu 
aveau nevoie de înţelegere, ei doreau ajutor concret. 

Domnul Jesmond începu din nou să vorbească despre 
deliciile unui Crăciun englezesc. 

— Ştiţi, e pe cale de dispariţie adevăratul gen tradiţional de 
Crăciun. Oamenii îl petrec acum la hoteluri. Dar Crăciunul 
englezesc cu toată familia adunată, copii cu ciorapii lor pentru 
daruri, pomul de Crăciun, curcan şi pudding cu prune, 


artificii, omul de zăpadă afară în faţa ferestrei. 

Pentru mai multă exactitate, Hercule Poirot interveni: 

— Ca să faci un om de zăpadă, trebuie să ai zăpadă, a 
remarcat el cu asprime. Şi nimeni nu poate comanda zăpadă, 
nici chiar pentru un Crăciun englezesc. 

— Am vorbit cu un prieten de-al meu de la Institutul 
meteorologic, chiar astăzi, şi mi-a spus că este foarte probabil 
să ningă de acest Crăciun, zise domnul Jesmond. 

Spusese tocmai ce nu trebuia. Hercule Poirot se cutremură şi 
mai tare. 

— Zăpadă la ţară! Zise el. O să fie şi mai groaznic. Un conac 
de piatră mare şi friguros. 

— Nici vorbă, l-a contrazis domnul Jesmond. Lucrurile s-au 
schimbat foarte mult în ultimii zece ani. Există încălzire 
centrală cu petrol — Şi au ei încălzire centrală cu petrol la 
King's Lacey? Întrebă Poirot Pentru prima dată părea să 
şovăie. 

Domnul Jesmond se agăţă de acest amănunt: 

— Da, sigur, făcu el, şi un sistem splendid de apă caldă. 
Radiatoare în toate dormitoarele. Vă asigur, dragă domnule 
Poirot, la King's Lacey există tot confortul pe timpul iernii. O 
să vi se pară casa chiar prea călduroasă. 

— Nu-mi vine să cred, zise Hercule Poirot. 

Cu desăvârşită dexteritate, domnul Jesmond schimbă puţin 
subiectul. 

— Vi puteţi da seama în ce teribilă dilemă ne aflăm, spuse el 
pe un ton confidenţial. 

Hercule Poirot încuviinţă. Cazul nu era într-adevăr prea 
fericit Un tânăr de bani gata, unicul fiu al şefului unui stat 
bogat şi important din Commonwealth sosise la Londra cu 
câteva săptămâni în urmă. Ţara sa trecea printr-o perioadă de 
dezordine şi nemulțumiri. 

Deşi era loială tatălui său, al cărui mod de viaţă rămăsese 
tipic oriental, opinia publică nu prea avea încredere în 
moştenitorii săi. Excentricităţile lor fuseseră de tip occidental 
şi, ca atare, privite cu dezaprobare. 

Totuşi, recent, fusese anunţată logodna sa. El urma să se 


căsătorească cu o verişoară care, deşi educată la Cambridge, 
avea grijă să nu afişeze vreo influenţă occidentală în propria 
sa ţară. Ziua nunţii a fost fixată şi tânărul prinţ întreprinse o 
călătorie în Anglia, aducând cu el câteva bijuterii faimoase ale 
coroanei pentru a li se pune montură modernă de către firma 
„Cartier”. Printre acestea se afla un rubin celebru, care fusese 
scos din colierul demodat şi greoi, şi pus în valoare de 
faimoşii bijutieri. Până aici toate bune, dar apoi interveni 
încurcătura. Nu ne-am putea închipui că un tânăr atât de 
bogat şi cu gusturi de petrecăreţ nu s-ar fi dedat la câteva 
nebunii de tipul cel mai plăcut Nici nu i s-ar fi interzis. Aşa se 
distrau tinerii prinți Pentru ca un prinţ să-şi ia prietena la o 
plimbare pe Bond Street şi să-i dăruiască o brățară cu 
smaralde sau o damă de păr cu diamante, în semn de preţuire 
pentru plăcerea pe care i-o procurase, ar fi fost considerat 
natural şi potrivit, reprezentând, de fapt, Cadillac-urile pe care 
tatăl său le oferea, invariabil, dansatoarei sale favorite la un 
moment dat. 

Dar prinţul fusese mult mai indiscret. Flatat de interesul 
doamnei, îi dezvălui faimosul rubin în noua sa montură şi, în 
cele din urmă, fusese atât de imprudent încât să-i accepte 
rugămintea de a-i permite să-l poartE. Doar o singură seară! 

Urmarea fu scurtă şi tristă. Doamna se retrăsese de la masa 
supeului, pentru a-şi pudra nasul. Timpul s-a scurs. Ea nu s-a 
mai întors. O ştersese pe o altă uşă şi de atunci se evaporase. 
Lucrul important şi îngrijorător era că rubinul, în noua sa 
montură, dispăruse împreună cu ea. 

Acestea erau faptele care n-ar fi putut fi făcute publice, fără 
a avea cele mai groaznice urmări. Rubinul era mai mult decât 
un rubin oarecare, era un simbol istoric de o mare importanţă 
şi circumstanţele dispariţiei erau de o asemenea natură încât 
orice fel de publicitate inoportună în legătură cu ele ar fi avut 
drept rezultat cele mai serioase consecinţe politice. 

Domnul Jesmond nu era omul să spună lucrurilor pe nume. 
EI le înfăţişă cu o mulţime de detalii şi multă vorbărie goală. 
Cine era exact domnul Jesmond, Hercule Poirot nu ştia. 
Întâlnise mulţi asemenea domni Jesmond în cursul carierei 


sale. Nu i se spusese dacă avea vreo legătură cu Internele, 
Ministerul de Externe sau cu o ramură mai discretă a 
serviciului public. El acţiona în interesul Commonwealth-ului. 
Rubinul trebuia recuperat. 

Domnul Poirot, aşa insista cu delicateţe domnul Jesmond, 
era omul care trebuia să-l recupereze. 

— Poate... Da, răspunse Hercule Poirot, dar nu puteţi spune 
prea multe. O părere... O suspiciune... Toate acestea nu sunt 
mare lucru pentru început. 

— Haideţi, domnule Poirot, sigur asta nu este peste puterile 
dumneavoastră. Zău, haideţi o dată! 

— Nu reuşesc întotdeauna. 

Dar asta era doar modestie mascată. Era destul de clar din 
tonul lui Poirot că pentru el a întreprinde o misiune era 
aproape sinonim cu reuşita. 

— Majestatea Sa e foarte tânăr, spuse domnul Jesmond. Va fi 
trist ca întreaga sa viaţă să fie umbrită de o biată indiscreţie 
făcută la tinereţe. 

Poirot se uită blând la tânărul distrus: 

— Când eşti tânăr e timpul nebuniilor, spuse el încurajator, 
şi pentru un tânăr obişnuit nu contează prea mult. Bunul tătic 
plăteşte; avocatul familiei ajută la îndepărtarea încurcăturilor; 
tânărul învaţă din experienţe şi toate se termină cu bine. Dar 
într-o situaţie ca a dumneavoastră e greu într-adevăr. 
Căsătoria care se apropie... 

— Asta e. Exact despre asta este vorba. Pentru prima dată 
tânărul deschisese gura; ştiţi, ea este foarte serioasă. Ia viaţa 
în serios. A plecat cu multe idei serioase de la Cambridge. 
Trebuie să fie învăţământ în ţara mea. Trebuie să fie şcoli. 
Trebuie să fie multe lucruri. Toate în numele progresului, 
înţelegeţi, al democraţiei. Nu va mai fi, zice ea, ca pe vremea 
tatălui meu. Natural, ea ştie că voi avea aventuri la Londra, 
dar nu un scandal. Nu! Scandalul e problema. Ştiţi, rubinul 
acesta este foarte, foarte vestit. Are o poveste lungă, o istorie 
întreagă. Multe vărsări de sânge. Mulţi morţi! 

— Morti, făcu Hercule Poirot meditativ. Se uită la domnul 
Jesmond. Să sperăm că n-o să se ajungă la asta. 


Domnul Jesmond scoase un sunet ciudat ca al unei găini care 
s-a hotărât să ouă şi apoi s-a răzgândit. 

— Nu, sigur că nu, spuse el, pe un ton care părea cam forţat. 
Sunt sigur că nu se pune problema de aşa ceva. 

— Nu poţi fi sigur; zise Hercule Poirot Indiferent cine are 
acum rubinul, se vor putea găsi alţii care vor dori să intre în 
posesia lui şi care nu se vor împiedica de un ciot, prietene. 

— Chiar nu cred, repetă domnul Jesmond pe un ton mai 
nefiresc decât înainte, că trebuie să facem speculaţii de felul 
ăsta. Nu folosesc la nimic. 

— Eu, spuse Hercule Poirot, devenind deodată foarte străin, 
eu explorez toate „canalele”, precum diplomaţii. 

Domnul Jesmond îl privi cu îndoială. Revenindu-şi spuse 

— Deci, consider că ne-am înţeles, domnule Poirot? Mergeţi 
la King's Lacey? 

— Şi cum să explic prezenţa mea acolo? Întrebă Hercule 
Poirot. 

Domnul Jesmond zâmbi sigur pe sine. 

— Asta, cred că poate fi aranjat foarte uşor, vă pot asigura că 
totul va părea absolut natural. Veţi găsi că familia Lacey este 
extrem de încântătoare. Oameni minunaţi. 

— Şi nu mă păcăliţi în legătură cu încălzirea centrală cu 
petrol? 

— Nu, nu, sigur. Domnul Jesmond părea cam jenat Vă asigur 
că veţi avea tot confortul 

— Tout confort modern? Murmură Poirot ca pentru el însuşi, 
copleşit de amintiri. Eh bien, accept. 

II 

Temperatura din lunga sufragerie de la King's Lacey era 
plăcută; Hercule Poirot stătea de vorbă cu doamna Lacey 
lângă una dintre marile ferestre cu cercevele. Doamna Lacey 
cosea. Nu făcea „petit pemf şi nici nu broda flori pe mătase, în 
schimb, părea ocupată în a face margini la cupele de 
bucătărie. În timp ce cosea, vorbea pe un ton încet, meditativ 
pe care Poirot îl considera încântător. 

— Sper că o să vă placă petrecerea noastră de Crăciun, 
domnule Poirot. Vine numai familia, ştiţi. Nepoata mea, un 


nepot şi-un prieten de-al lui şi Bridget, care-i nepoata mea de 
la un frate, şi Diana, care mi-e verişoară, şi David Wehvyn, un 
foarte vechi prieten Doar o petrecere de familie. Dar Edwina 
Morecombe mi-a spus că, de fapt, asta doriţi să vedeţi. Un 
Crăciun de modă veche. Nimic nu poate fi mai de modă veche 
ca la noi! Ştiţi, soţul trăieşte absolut în trecut. Lui îi place ca 
totul să fie exact ca atunci când era un băiat de 12 ani şi 
venea aici de sărbători. Zâmbi ca pentru ea. Toate lucrurile 
tradiţionale; pomul de Crăciun şi ciorapii pentru daruri 
atârnaţi, supa de stridii şi curcanul — doi curcani, unul fiert şi 
unul friptură — şi puddingul de prune cu inel şi butonul 
burlacului şi toate celelalte ascunse în el. Astăzi nu mai putem 
avea piese de şase penny pentru că nu se mai fac din argint 
pur. Dar, vom avea toate deserturile obişnuite, prune Elvas şi 
prune de Carlsbad şi migdale, stafide şi fructe zaharisite şi 
turtă dulce. Vai de mine, sună ca dintr-un catalog de la 
„Fortnum and Mason”! 

— Madame, mă faceţi să salivez. 

— Mă aştept ca toţi să avem indigestii groaznice până mâine 
seară, spuse doamna Lacey. Astăzi nu se mai obişnuieşte să se 
mănânce atât de mult, nu-i aşa? 

A fost întreruptă de nişte strigăte şi izbucniri în râs de afară. 
Se uită pe fereastră. 

— Nu ştiu ce fac acolo, joacă ceva, cred. Întotdeauna m-am 
temut că tinerii ăştia o să se plictisească de Crăciunul nostru 
de aici. Dar nu, dimpotrivă. Fiul şi fiica mea şi prietenii lor 
erau foarte pretenţioşi de Crăciun. Spuneau că n-are rost, că 
facem prea mult caz şi că ar fi mult mai bine să se ducă 
undeva la un hotel să danseze. Dar nepoţii par să considere 
chestiile astea grozav de atractive. Şi apoi, adăugă doamna 
Lacey pe un ton practic, şcolarii şi şcolăriţele sunt întotdeauna 
hămesiţi, nu-i aşa? Cred că flămânzesc în şcolile alea ale lor. 
De fapt, se ştie că tinerii de vârsta lor mănâncă cât trei bărbaţi 
voinici. 

Poirot râse şi spuse: 

— Vă mulţumesc dumneavoastră şi soţului că m-aţi inclus şi 
pe mine în această categorie, la petrecerea de familie. 


— O, suntem amândoi încântați, îl asigură doamna Lacey. Şi 
dacă o să-l găsiţi pe Horace puţin cam morocănos, continuă 
ea, nu-i acordaţi atenţie. Asta-i felul lui de a fi, ştiţi. 

Ceea ce spusese, de fapt, soţul ei, colonelul Lacey fusese: 

— Nu înţeleg de ce vrei ca străinii aceştia ai dracului să se 
adune aici de Crăciun? Ce, nu-i putem invita altădată? Nu-i 
înghit pe străini. Bine, bine, asta-i dorinţa Edwinei 
Morecombe. Dar aş vrea să ştiu ce are asta de-a face cu ea? De 
ce nu-l invită la ea de Crăciun? 

— Pentru că ştii foarte bine, îi răspunsese doamna Lacey, că 
Edwina se duce întotdeauna la hotelul Claridge. 

Soţul ei o privi pătrunzător şi zise: 

— Nu pui ceva la cale, nu-i aşa Em? 

— Să pun ceva la cale? Întrebă Em, ridicându-şi ochii ei 
mari, albaştri. Nu, de ce aş face-o? 

Bătrânul colonel Lacey râse din adâncuri hârâitor: 

— Trebuie să fie ceva, Em, adăugă el. Când te uiţi aşa de 
inocentă înseamnă că pui ceva la cale. 

Rememorând aceste lucruri, doamna Lacey continuă: 

— Edwina spunea că se gândeşte că aţi putea să ne ajutaţi... 
Nu prea ştiu cum, dar ea zicea că i-aţi ajutat o dată foarte 
mult pe nişte prieteni de-ai dumneavoastră... Într-un caz 
asemănător cu al nostru. Eu, ei bine, nu ştiţi poate la ce mă 
refer? 

Poirot se uită la ea încurajator. Doamna Lacey se apropia de 
70 de ani, era slabă ca o scândură, cu păr alb ca neaua, obrajii 
purpurii, ochii albaştri, cu nas caraghios şi o bărbie de om 
hotărât. 

— Dacă e ceva ce pot face, voi fi foarte fericit, interveni 
Poirot. E vorba, înţeleg, despre o chestie nefericită în legătură 
cu o tânără îndrăgostită. 

Doamna Lacey încuviinţă. 

— Mi se pare extraordinar, vreau să zic, că trebuie să vă 
vorbesc tocmai dumneavoastră despre asta. Doar nu sunteţi 
din familie... 

— Şi străin, completă Poirot, cu subînţeles. 

— Da, dar poate aşa e mai uşor. Oricum, Edwina părea să 


creadă că aţi putea şti probabil ceva... Cum să vă spun, ceva 
util despre tânărul ăsta Desmond Lee-Wortley. 

Poirot se opri o clipă pentru a admira ingeniozitatea 
domnului Jesmond şi uşurinţa cu care se folosise de lady 
Morecombe pentru a-şi atinge scopul. 

— Mi se pare că nu are o reputaţie foarte bună tânărul 
acesta! Începu el delicat. 

— Aşa e, n-are! O reputaţie foarte proastă! Dar asta n-o 
interesează deloc pe Sarah. Nu ajută la nimic să le spui fetelor 
că bărbaţii au o reputaţie proastă. Asta... Nu face decât să le 
întărească în convingerea lor! 

— Aveţi atâta dreptate, zise Poirot. 

— Când eram tânără, continuă doamna Lacey, vai dragă, e 
atâta timp de atunci! De obicei eram puse în gardă, ştiţi, 
împotriva anumitor tineri şi, bineînţeles, asta ne sporea 
interesul faţă de ei. Şi dacă puteai cumva să reuşeşti să 
dansezi cu ei, sau să rămâi singură cu ei într-o cameră 
întunecoasă... Râse. De aceea nu l-am lăsat pe Horace să facă 
nimic din ce dorea. 

— Spuneţi-mi exact, ce vă nelinişteşte? Întrebă Poirot 

— Fiul nostru a fost ucis în război, zise doamna Lacey. Nora 
mea a murit când Sarah s-a născut, aşa că ea a rămas la noi şi 
noi am crescut-o. Poate că n-am educat-o prea înţelept, nu 
ştiu. Dar ne-am gândit că trebuia s-o lăsăm întotdeauna cât 
mai liberă posibil. 

— Chiar că aşa e de dorit, sublinie Poirot. Nu poţi merge 
împotriva curentului vremurilor. 

— Aşa am crezut şi eu. Şi, desigur, în zilele noastre, fetele 
fac tot felul de lucruri. 

Poirot se uită la ea întrebător. 

— Mă gândesc la felul în care trăieşte, spuse doamna Lacey. 
Sarah s-a înhăitat cu ce-am numi extravaganţi. Nu se duce la 
serate, nu face vizite, nici nu intră în societate, sau cam aşa 
ceva. În schimb, are două camere cam neplăcute în Chelsea, în 
josul fluviului, poartă nişte haine caraghioase, cum le place 
lor, ciorapi negri sau verde Hesrfik Ciorapi foarte groşi. Aşa de 
ţipători, m-am gândit întotdeauna! Şi se plimbă fără să-şi 


spele sau să-şi pieptăne părul — Ca, c'est tout a foit naturelle, 
remarcă Poirot. Asta-i moda azi. Aşa devin toate. 

— Da, ştiu, zise doamna Lacey. Nu m-ar îngrijora o treabă ca 
asta. Dar ştiţi, s-a împrietenit cu acest Desmond Lee-Wortley şi 
el are într-adevăr o reputaţie foarte neplăcută. El trăieşte, mai 
mult sau mai puţin, pe seama fetelor bogate. Par să fie 
înnebunite după el. Era pe punctul de a se însura cu 
domnişoara Hope, dar familia a pus-o sub tutela tribunalului 
sau cam aşa ceva. Şi, desigur, aşa vrea să procedeze şi Horace. 
Spune că trebuie s-o facă pentru a o proteja. Dar nu cred că e 
o idee prea bună, domnule Poirot. Mă gândesc că ar putea 
fugi împreună în Scoţia, Irlanda, Argentina sau în altă parte şi 
s-ar putea căsători sau ar trăi în concubinaj. Deşi tribunalul ar 
da o condamnare morală oarecare, cu asta nu se rezolvă 
problema, nu-i aşa? Mai ales dacă mai vine şi-un copil. Atunci 
va trebui să cedăm şi să-i lăsăm să se căsătorească. Şi. 
Aproape întotdeauna, mi se pare, după un an sau doi urmează 
divorţul. Apoi fata se întoarce acasă şi, de obicei, după un an, 
doi, ea se căsătoreşte cu cineva atât de drăguţ că e aproape 
plictisitor şi se aşează la casa ei. Dar cred că este foarte trist 
dacă există şi un copil, fiindcă nu este acelaşi lucru să fii 
crescut de un tată vitreg, oricât de drăguţ ar fi. Nu, cred că e 
mult mai bine dacă am proceda ca în tinereţea mea. Adică, 
primul tânăr de care ne îndrăgosteam era întotdeauna 
indezirabil. Îmi aduc aminte că am făcut o pasiune nebună 
pentru un tânăr numit — ei, ce nume avea? Ce ciudat, nu pot 
să-mi amintesc deloc numele lui mic! Tibbitt era numele lui de 
familie. Tânărul Tibbitt. Bineînţeles că tata i-a interzis într-un 
fel să mai vină la noi acasă. Dar el reuşea să fie invitat la 
aceleaşi petreceri şi dansam întotdeauna împreună. Şi 
câteodată scăpăm şi stăteam împreună, alteori prietenii 
aranjau picnicuri la care mergeam amândoi. Sigur, totul era 
foarte emoţionant pentru că era interzis şi ne bucuram enorm. 
Dar nu se mergea atât de departe ca fetele din ziua de astăzi. 
Şi aşa, după o vreme, domnul Tibbitt a dispărut. Şi ştiţi, când 
l-am revăzut după patru ani, m-am întrebat surprinsă ce m-a 
putut atrage vreodată la el! Părea un tânăr atât de plicticos. 


Superficial. Nimic interesant în conversaţia cu el. 

— Oamenii cred întotdeauna că zilele tinereţilor lor au fost 
cele mai bune, zise Poirot cam sentenţios. 

— Ştiu, zise doamna Lacey. E plicticos, nu-i aşa? N-ar trebui 
să fiu agasantă. Dar, totuşi, nu vreau deloc ca Sarah, care e, cu 
adevărat, o fată drăgălaşă, să se căsătorească cu Desmond Lee- 
Wortley. Ea şi David Welwyn, care stă aici, sunt prieteni vechi 
şi ţin unul la altul şi am sperat, eu şi Horace, că se vor căsători 
când se vor face mari. Dar, uite că-l găseşte plicticos acum şi 
este îndrăgostită lulea de Desmond. 

— Nu prea înţeleg, madame, zise Poirot, acest Desmond Lee- 
Wortley a fost invitat să stea aici, în casă? 

— Ăsta-i aranjamentul meu, spuse doamna Lacey. Horace era 
de părere că trebuie să-i interzicem ei să-l vadă şi chestii de- 
astea. Sigur, pe vremea lui Horace, tatăl sau tutorele ar fi dat 
o raită pe la locuinţa băiatului cu biciul în mână! Horace vroia 
să-i interzică tânărului să ne viziteze şi fetei să-l vadă. I-am 
spus că-i atitudinea cea mai nepotrivită. „Nu, i-am zis. 
Cheamă-l aici. Să-l invităm de Crăciun la petrecerea de 
familie.” Bărbatul meu a spus că-s nebună! Dar, l-am pus la 
punct: „oricum, dragă, să încercăm”. Las-o să-l vadă în 
anturajul nostru, în casa noastră, ne vom purta foarte drăguţ 
cu el, foarte politicos şi poate, atunci, o să i se pară mai puţin 
interesant! 

— Cred, cum se spune, că e un miez de adevăr aici, madame, 
remarcă Poirot. Punctul dumneavoastră de vedere este foarte 
înțelept. Mai înţelept decât al soţului. 

— Bine, sper să fie, adăugă doamna Lacey pe un ton 
îndoielnic, încă nu prea pare să meargă. Dar e aici numai de 
câteva zile. O gropiţă îşi făcu deodată apariţia pe obrazul ei 
ridat. Am să vă mărturisesc ceva, domnule Poirot. Chiar şi mie 
îmi place de el. Nu zic că îmi place în totalitate, cerebral 
vorbind, dar recunosc că are şarm. Îmi dau foarte bine seama 
ce găseşte Sarah la el. Dar sunt o femeie destul de în vârstă şi 
am destulă experienţă ca să simt că nu face parale. Chiar dacă 
îmi face plăcere, pe cinstite, compania lui. Deşi mă gândesc — 
adăugă doamna Lacey, cam repezit — că are unele calităţi. 


Ştiţi, ne-a cerut permisiunea să vină cu sora lui. Ea a făcut o 
operaţie şi a stat în spital. Zicea că ar fi atât de trist pentru ea 
să rămână acolo de Crăciun şi m-a întrebat dacă n-ar fi prea 
mare deranjul s-o aducă şi pe ea. A spus că-i duce el mâncarea 
în cameră şi celelalte. Vedeţi, cred că a fost aşa de drăguţ din 
partea sa, nu găsiţi, domnule Poirot? 

— Asta dovedeşte respect, zise Poirot gânditor, care pare cu 
totul ieşit din comun. 

— O, nu ştiu. Poţi nutri sentimente familiale şi, în acelaşi 
timp, să vânezi o fată bogată. Ştiţi, Sarah va fi foarte bogată, 
nu numai din ce-i lăsăm noi — şi, sigur, asta n-o să fie prea 
mult, deoarece marea parte a banilor şi casa îi revin nepotului 
meu, Colin. Dar, mama ei a fost o femeie foarte bogată şi 
Sarah îi va moşteni toţi banii când va împlini 21 de ani. Are 
numai 20 acum. Chiar aşa, cred că a fost drăguţ din partea lui 
Desmond să se gândească la sora sa. Şi nici n-a pretins că ar fi 
cine ştie cine. E stenodactilografă — e secretară pe undeva prin 
Londra. Şi s-a ţinut de cuvânt şi-i duce tăvile cu mâncare sus. 
Nu tot timpul, bineînţeles, dar destul de des. De aceea cred că 
are unele calităţi frumoase. Şi cu toate astea, conchise doamna 
Lacey cu hotărâre fermă în glas, nu vreau ca Sarah să se 
mărite cu el. 

— Din tot ceea ce am auzit şi mi s-a spus, asta ar fi într- 
adevăr un dezastru, spuse Poirot. 

— Credeţi c-aţi putea să ne ajutaţi cumva? Întrebă doamna 
Lacey. 

— Da, cred că e posibil, făcu Hercule Poirot, dar nu vreau să 
promit prea multe. Pentru că domni de tipul acestui Desmond 
Lee-Wortley sunt inteligenţi, madame. Dar nu disperaţi. Poate 
se aranjează câte ceva. Oricum, o să-mi dau cât se poate 
silința, cel puţin ca semn de recunoştinţă pentru bunătatea de 
a mă invita aici pentru petrecerea de Crăciun. Se uită în jurul 
său. Şi nu e prea uşor, în zilele noastre, să organizezi petreceri 
de Crăciun. 

— Aşa e, oftă doamna Lacey. Se aplecă în faţă. Ştiţi, 
domnule Poirot, la ceea ce visez... Ceea ce aş vrea să am cu 
adevărat? 


— Spuneţi-mi, doamnă. 

— Pur şi simplu, mi-aş dori o vilişoară, mică şi modernă. Nu, 
poate nu chiar o vilă, dar o căsuţă modernă, uşor de 
întreţinut, construită aici, undeva, în parc, dotată cu o 
bucătărie absolut modernă, fără coridoare lungi. Totul uşor şi 
simplu. 

— Este o idee foarte practică, doamnă. 

— Dar nu mi-e sortită mie, spuse doamna Lacey. Soţul meu 
adoră casa asta. Îi place să locuiască aici. Nu-i pasă că-i puţin 
cam neconfortabilă, nu-i pasă de inconveniente şi n-ar suferi, 
pur şi simplu, n-ar suporta să trăiască într-o căsuță modernă 
în parc! 

— Deci vă sacrificați dorințelor lui? 

Doamna Lacey îşi luă un aer demn: 

— Nu consider asta un sacrificiu, domnule Poirot, spuse ea. 
M-am căsătorit din dorinţa de a-l face fericit pe soţul meu. A 
fost întotdeauna un soţ bun şi m-a făcut fericită toţi anii 
aceştia şi doresc să-i dăruiesc toată fericirea. 

— Deci veţi continua să locuiţi aici, observă Poirot. 

— De fapt, nu este cu totul lipsit de confort, zise doamna 
Lacey. 

— Nu, nu, făcu repede Poirot. Dimpotrivă, este foarte 
confortabil, încălzirea centrală şi apa de la baie sunt perfecte. 
— Am cheltuit o groază de bani să facem casa confortabilă 

pentru locuit, spuse doamna Lacey. Am putut vinde nişte 
pământ. Bun pentru construcţii — cum se spune. Din fericire, 
nu se vede aici, pentru că e de partea cealaltă a parcului. De 
fapt, o bucăţică de pământ urâtă, fără vedere frumoasă, dar 
am luat un preţ foarte bun pe ea. Aşa că am putut să facem 
câte îmbunătăţiri am vrut. 

— Dar servitorii, doamnă? 

— O, desigur, asta-i mai puţin dificil decât aţi crede. Dar nu 
te mai poţi aştepta să fii îngrijit şi servit ca odinioară. Vin 
diferiți oameni din sat. Două femei dimineaţa, alte două să 
pregătească prânzul şi să spele vesela şi, din nou, altele seara. 
Sunt mulţi oameni dornici să vină să lucreze câteva ore pe zi. 
Sigur că de Crăciun suntem foarte norocoşi. Draga mea 


doamnă Ross vine întotdeauna de Crăciun. E o bucătăreasă 
minunată, de prima clasă. S-a pensionat acum zece ani, dar 
vine să ne ajute în caz de urgenţă. Apoi mai e dragul de 
Peverell. 

— Majordomul dumneavoastră? 

— Da. S-a pensionat şi locuieşte în căsuţa de lângă intrarea 
în parc, dar ne e atât de devotat şi insistă să vină să ne 
servească de Crăciun. De fapt, tare mă tem, domnule Poirot, 
pentru că e atât de bătrân şi firav încât sunt sigură că dacă va 
duce un lucru greu, îl va scăpa. Mă trec toţi fiorii să-l 
urmăresc. Inima-i e slăbită şi mă tem că o să se înhame la prea 
multe. Dar se va simţi groaznic de jignit dacă nu-l lăsăm să 
vină. Bufneşte şi pufneşte şi mai scoate şi alte sunete 
dezaprobatoare când vede în ce stare e argintăria noastră şi, 
după trei zile cât e pe-aici, ea străluceşte din nou. Da. Ne e un 
prieten drag şi credincios. Zâmbi către Poirot. Vedeţi, aşadar, 
că suntem pregătiţi cu toţii pentru un Crăciun fericit. Şi cu 
zăpadă, adăugă ea, privind pe fereastră. Vedeţi? A început să 
ningă. A, vin copiii. Trebuie să-i cunoaşteţi, domnule Poirot. 

Poirot fu prezentat în mod ceremonios, întâi lui Coli şi 
Michael — nepotul — elev, şi prietenul său, băieţi politicoşi de 
cincisprezece ani, unul brunet, celălalt blond. Apoi verişoarei 
lor, Bridget, o fată brunetă cam de aceeaşi vârstă de o 
vitalitate extraordinară. 

— Şi aceasta este nepoata mea, Sarah, spuse doamna Lacey. 

Poirot o privi cu un anume interes: o tânără atrăgătoare cu o 
coamă de păr roşu; după maniere părea nervoasă puţin 
îngâmfată, dar îi arăta o dragoste adevărată bunicii. 

— Şi acesta e domnul Lee-Wortley. 

Domnul Lee-Wortley purta pantaloni negri strimţi şi un 
jerseu; părul era destul de lung şi nu părea să se fi ras în 
dimineaţa aceea. În contrast cu el, tânărul prezentat ca David 
Welwyn, era bine legat şi calm, cu un zâmbet plăcut şi, 
evident, bun prieten cu apa şi săpunul. Mai era încă cineva — o 
fată frumoasă, cu o privire pătrunzătoare, care fu prezentată 
ca Diana Middleton. 

S-a servit ceaiul. Bucate alese: sandvişuri şi trei feluri de 


prăjituri. Cei mai tineri apreciau ceaiul. Colonelul Lacey sosi 
ultimul, remarcând pe un ton neutru: 

— A, ceai? O, bine, ceai. 

Primi ceaşca de ceai din mâna soţiei, se servi cu două 
prăjiturele, aruncă o privire de aversiune către Desmond Lee- 
Wortley şi se aşeză cât putu mai departe de acesta. Era un 
bărbat înalt, cu sprâncene stufoase şi cu o faţă roşie, asprită de 
vreme. Ar fi putut trece mai degrabă drept un fermier decât 
stăpânul conacului. 

— A început să ningă, zise. Va fi zăpadă de Crăciun După 
ceai, grupul se risipi. 

— Cred că o să se ducă să se distreze cu magnetofon, spuse 
doamna Lacey lui Poirot. Se uită cu drag după nepotul ei care 
tocmai ieşea din cameră. Tonul ei era al cuiva care zice: 
„Copiii se duc să se joace cu soldăţeii lor de plumb”. 

— Le place grozav de mult tehnica, bineînţeles, şi se dau în 
vânt după ce e nou. 

De fapt, băieţii şi Bridget au hotărât să se ducă spre lac să 
vadă cum e gheaţa şi dacă ar putea patina. 

— Credeam că putem patina dimineaţă, spuse Colin. Dar 
bătrânul Hodgkins a spus nu. El e întotdeauna grozav de 
grijuliu. 

— Hai să ne plimbăm, David, spuse încet Diana Middleton. 

David ezită puţin, cu ochii aţintiţi la părul roşu al 
domnişoarei Sarah. Aceasta stătea lângă Desmond Lee- 
Wortley, cu mâna pe braţul său, uitându-se drept la el. 

— Bine, zise David Welwyn, da, haide! Diana îşi strecură 
mâna sub braţul său şi-o porniră spre uşa de la grădină. Sarah 
spuse: 

— Mergem şi noi, Desmond? E groaznic de înăbuşitor în 
casă. 

— Cine doreşte să se plimbe? Întrebă Desmond. Îmi scot 
maşina. Mergem până la Speckled Boar şi bem ceva. 

Sarah a ezitat o clipă înainte de a spune: 

— Să mergem în Market Ledbury la White Hart. E mult mai 
vesel. 

Deşi pentru nimic în lume nu ar fi spus-o, Sarah simţi o 


repulsie instinctivă de a se duce la bodega locală cu Desmond. 
Nu era, cum s-ar zice, în tradiţia familiei King's Lacey. 
Doamnele de la King's Lacey nu puseseră niciodată piciorul în 
barul Speckled Boar. Avea sentimentul ciudat că dacă s-ar 
duce acolo i-ar înjosi pe colonelul Lacey şi pe soţia sa. Şi de ce 
nu? Ar fi zis Desmond Lee-Wortley. Într-o clipă de exasperare, 
Sarah simţi că el ar trebui să intuiască de ce nu! Nu trebuie să 
superi nişte bătrânei atât de scumpi ca bunicul şi bunica Em, 
dacă nu era nevoie. Fuseseră atât de drăguţi s-o lase să-şi ducă 
propria ei viaţă, fără să înţeleagă, câtuşi de puţin, de ce dorea 
să locuiască în Chelsea, în felul ăla al ei, dar oricum 
acceptaseră. Asta i se datora bunicii Em cu siguranţă. Bunicul 
n-ar fi cedat. 

Sarah nu-şi făcea iluzii în privinţa atitudinii bunicului ei. Nu 
datorită lui fusese Desmond invitat să stea la King's Lacey. Em 
făcuse totul şi Em era o scumpă, aşa cum o ştiuse 
dintotdeauna. 

Când Desmond plecă să-şi aducă maşina, Sarah îşi băgă din 
nou capul în sufragerie. 

— Plecăm în Market Ledbury, zise ea. Ne gândeam să bem 
ceva la White Hart. 

Era o uşoară doză de sfidare în vocea ei, dar doamna Lacey 
se făcu a nu observa. 

— Bine, dragă, zise aceasta. Sunt sigură că va fi foarte 
drăguţ. David şi Diana au plecat la plimbare, după câte văd. 
Mă bucur atât de mult că mi-a trecut prin cap s-o invit pe 
Diana aici. E atât de trist să rămâi văduvă de tânără, la numai 
22 de ani, sper să se recăsătorească cât de curând. 

Sarah se uită ţâfnoasă: 

— Ce pui la cale, Em? 

— Am eu aranjamentul meu, spuse doamna Lacey pe un ton 
vesel. Cred că e tocmai potrivită pentru David. Ştiu, cum nu, 
că era grozav de îndrăgostit de tine, dragă Sarah, dar tu n-ai 
nevoie de el şi mi-am dat seama că nu e genul tău. Dar nu 
vreau să mai fie nefericit şi cred că Diana i se potriveşte cu 
adevărat. 

— Ce codoaşă eşti, Em, exclamă Sarah. 


— Ştiu, recunoscu doamna Lacey. Aşa-s femeile în vârstă. 
Cred că pe Diana o şi interesează deja. Nu ţi se pare că ea e o 
pereche potrivită pentru el? 

— N-aş zice, făcu Sarah. Cred că Diana e mult prea... 
Adică... Prea posesivă, prea serioasă. Cred că pentru David ar 
fi teribil de plicticos să fie însurat cu ea. 

— Bine, vom vedea, zise doamna Lacey. Oricum, tu nu-l vrei, 
nu-i aşa, dragă? 

— Nu, nu, răspunse foarte repede Sarah. Adăugă, deodată 
grăbită: nu-i aşa că-ţi place de Desmond, Em? 

— Sunt sigură că e într-adevăr foarte drăguţ, conchise 
doamna Lacey 

— Bunicului nu-i place, spuse Sarah. 

— Ştii, nu prea aveai cum să te aştepţi să-l placă, nu-i aşa? 
Spuse de-a dreptul doamna Lacey, dar cred c-o să se dea pe 
brazdă când o să se obişnuiască cu ideea. Nu trebuie să-l 
grăbeşti, Sarah dragă. Bătrânii îşi schimbă foarte încet părerile 
şi bunicul tău este destul de încăpățânat. 

— Nu-mi pasă ce crede sau ce spune bunicul, replică Sarah. 
O să mă căsătoresc cu Desmond oricând vreau! 

— Ştiu, dragă, ştiu. Dar, te rog, încearcă să fii realistă. 
Bunicul ar putea face o mulţime de greutăţi, doar ştii. Nu eşti 
încă majoră. Peste un an poţi să faci ce-ţi place. Cred că până 
atunci, Horace o să se împace cu gândul. 

— Tu eşti de partea mea, nu-i aşa, dragă? O întrebă Sarah. O 
luă de după gât şi o sărută drăgăstos. 

— Vreau să fii fericită, zise doamna Lacey. Ah! Iată-l pe 
prietenul tău că scoate maşina. Ştii, îmi plac pantalonii ăştia 
foarte strâmţi pe care-i poartă, azi, tinerii. Par atât de 
eleganţi... Numai că le ies genunchii. 

Da, se gândi Sarah, lui Desmond îi ies genunchii la 
pantaloni, nu observase asta până atunci... 

— Du-te, dragă, distraţi-vă, o îndemnă doamna Lacey. 

O urmări cum se îndreaptă spre maşină, apoi, amintindu-şi 
de oaspetele său străin, se duse în bibliotecă. Uitându-se înjur, 
îl văzu pe Hercule Poirot moţăind şi, zâmbind mulţumită, 
traversă holul să stea de vorbă cu doamna Ross, în bucătărie. 


— Haide, frumoasa mea, zise Desmond. Ce, familia ta îţi face 
mizerii că mergi la o cârciumă? Sunt tare demodaţi, nu-i aşa? 

— Să nu crezi că au făcut gălăgie, spuse aspru Sarah 
urcându-se în maşină. 

— De ce l-au invitat şi pe tipul ăla străin aici? E detectiv, nu- 
i aşa? Ce trebuie să ancheteze pe-aici? 

— O, n-a venit ca profesionist, spuse Sarah. Edwina 
Morecombe, bunica mea, ne-a rugat să-l invităm. Cred ca s-a 
pensionat de multă vreme. 

— Arată ca un cal scălâmb de diligenţă veche, remarcă 
Desmond. 

— Vrea să vadă cum e un Crăciun englezesc veritabil, ca pe 
vremuri, cred, spuse într-o doară Sarah. 

Desmond râse cu dispreţ. 

— Cu o mulţime de fleacuri, zise Desmond. Nu ştiu cum poţi 
să-l suporţi. 

Sarah îşi aruncă părul roşu pe spate şi-şi înălţă sfidător 
bărbia: 

— Mie-mi place. 

— Chiar, fetiţo! Hai s-o ştergem mâine. Să mergem la 
Scarborough sau în altă parte. 

— Mi-e imposibil să fac aşa ceva. 

— De ce nu? 

— O, asta i-ar jigni. 

— Ei, halal! Doar nu-ţi plac prostiile astea copilăreşti şi 
sentimentale. 

— Bine, poate că nu, dar... Sarah se opri. Îşi dădu seama cu 
un simţământ de vinovăţie, că aştepta cu multă nerăbdare 
sărbătorile Crăciunului. Se bucura de toate, dar îi era ruşine să 
recunoască lucrul ăsta în faţa lui Desmond. Nu era vorba doar 
să te bucuri de Crăciun şi de viaţa de familie. Numai pentru o 
clipă dori ca Desmond să nu fi venit aici tocmai de Crăciun. 
De fapt, aproape că dorea ca Desmond să nu fi venit aici de 
loc. Era mult mai vesel să-l vezi pe Desmond la Londra, decât 
aici, acasă. 

Între timp, băieţii şi Bridget se întorceau dinspre lac, 
discutând încă serios problema patinajului. Cădeau fulgi mari 


de zăpadă şi, uitându-te la cer, puteai prevedea că, în curând, 
va ninge din abundență. 

— O să ningă toată noaptea, spuse Colin. Fac pariu că în 
dimineaţa de Crăciun o să avem zăpadă până la genunchi. 

Perspectiva era plăcută. 

— Să facem un om de zăpadă, a spus Michael. 

— Doamne, făcu Colin, n-am mai făcut un om de zăpadă de 
când, oho, de când aveam patru ani. 

— Nu cred că e prea uşor de făcut, comentă Bridget. Adică, 
trebuie să ştii cum. 

— Am putea face o copie a domnului Poirot, spuse Colin. Îi 
punem o mustață mare, neagră. E una într-o cutie de sus. 

— Nu înţeleg, zise Michael gânditor, cum de a putut fi 
domnul Poirot detectiv. Nu văd cum s-ar fi putut vreodată 
deghiza. 

— Ştiu, interveni Bridget, că nimeni nu şi l-ar imagina 
alergând cu un microscop, căutând clu-uri sau măsurând urme 
de paşi. 

— Am o idee, spuse Colin. Hai să înscenăm ceva pentru el! 

— Ce vrei să zici prin „înscenare”? Întrebă Bridget. 

— Ei, să-i aranjăm o crimă. 

— Ce mai idee formidabilă, replică Bridget: te gândeşti la un 
cadavru în zăpadă... Aşa ceva? 

— Da. Asta l-ar face să se simtă în elementul lui, nu? 

Bridget chicoti: 

— Nu ştiu dacă aş merge atât de departe. 

— Dacă ninge, zise Colin, vom avea cadrul ideal. Un cadavru 
şi urme de paşi — va trebui să plănuim totul cu grijă, să 
sustragem unul din stiletele bunicului şi să facem rost de nişte 
sânge. 

Rămaseră pe loc şi, uitând de zăpada ce cădea din 
abundență, începură o discuţie aprinsă. 

— E o cutie cu vopsele în vechea cameră pentru şcolari. Am 
putea fabrica sânge din vopsea roşie, cred. 

— E prea deschisă la culoare, aşa mi se pare, remarcă 
Bridget. Ar trebui să fie ceva mai închisă. 

— Cine vrea să fie cadavrul? Întrebă Michael. 


— Eu, spuse Bridget, repede. 

— Ia uite, mă gândeam să fiu eu, spuse Colin. 

— O, nu, nu, insistă Bridget, eu mă prefac. Trebuie să fie o 
fată. E mai emoţionant. O fată frumoasă zăcând fără viaţă în 
zăpadă... 

— Frumoasă! Aş, de unde? O luă în derâdere Michael. 

— Am şi părul negru, adăugă Bridget. 

— Ce are asta de-a face cu treaba noastră? 

— Ei bine, o să contrasteze foarte mult cu zăpada şi o să-mi 
pun şi pijamaua roşie. 

— Dacă-ţi pui pijamaua roşie n-o să se mai distingă petele de 
sânge, făcu Michael, pe un ton practic. 

— Dar o să pară atât de contrastantă cu zăpada şi are 
garnitură albă ştii, aşa că sângele va fi pe ea. O, n-ar fi 
formidabil? Credeţi că se va ambala? 

— Da, dacă aranjăm totul foarte bine, spuse Michael. Ne 
trebuie doar urmele paşilor tăi pe zăpadă şi ale unei alte 
persoane care se îndreaptă spre cadavru şi apoi se depărtează 
-— ale unui bărbat, desigur. El n-o să vrea să şteargă urmele, 
aşa că nu va şti că nu este moartă cu adevărat. Doar nu 
credeţi. 

Michael se opri, trăsnit de o idee. Ceilalţi se uitară la el. 

— Nu credeţi c-o să se supere de farsa asta? 

— O, nu cred, spuse Bridget plină de optimism. Sunt sigură 
că va înţelege c-am făcut-o doar să-l distrăm. Ca o joacă de 
Crăciun. 

Nu cred c-ar trebui s-o facem în ziua de Crăciun, spuse Colin 
meditativ. Bunicului nu i-ar plăcea de loc. 

— Atunci a doua zi, stabili Bridget. 

— A doua zi e tocmai bine, încuviinţă Michael. 

— Şi asta ne va permite să avem mai mult timp la dispoziţie, 
continuă Bridget. De fapt, Sunt o mulţime de lucruri de 
aranjat. Haide să mergem să analizăm toate propunerile. 

S-au repezit în casă. 

III 

A fost o seară plină. Rămurele verzi şi vâsc au fost aduse în 
cantităţi mari şi un pom de Crăciun a fost instalat la un capăt 


al sufrageriei. Toţi au ajutat la împodobirea lui, la aşezarea 
rămurelelor verzi deasupra picturilor şi la atârnarea vâscului 
în hol, într-o poziţie plăcută. 

— Nu-mi mai trecea prin minte că se mai fac vechituri de- 
astea, şopti Desmond cu un rânjet către Sarah. 

— Întotdeauna am respectat obiceiurile, răspunse Sarah, cu 
un aer defensiv. 

— Ce motiv! 

— O, nu fi sâcâitor, Desmond. Pe mine mă amuză. 

— Sarah, scumpa mea, e prea de tot! 

— Ei bine, nu mă omor după asta, dar într-un fel îmi place. 

— Cine are de gând să înfrunte zăpada şi să se ducă la slujba 
de la miezul nopţii? Întrebă doamna Lacey la douăsprezece 
fără douăzeci de minute. 

— Eu nu, răspunse Desmond. Vino, Sarah! 

O luă de braţ, o conduse în bibliotecă şi se îndreptară spre 
magnetofon. 

— Mai sunt şi limite, dragă, spuse Desmond. Slujbă la miezul 
nopţii! 

— Chiar aşa, de ce nu? Se împotrivi Sarah. 

Râzând cu poftă, încotoşmănindu-se cu haine şi tropăind, cei 
mai mulţi plecară. Cei doi băieţi, Bridget şi David porniră într- 
o plimbare de zece minute până la biserică prin ninsoare. 
Hohotul lor se pierdu în depărtare. 

— Slujbă la miezul nopţii, pufni colonelul Lacey. Nu ne-am 
dus niciodată la slujba de la miezul nopţii, când era tineri. 
Slujbă, auzi! Treburi papistăşeşti, asta-i! O, mă scuzaţi 
domnule Poirot. 

Poirot făcu un gest cu mâna: 

— Nu face nimic. Nu mă supără. 

— Slujbele de dimineaţă sunt bune pentru toată lumea, nu-i 
aşa? Spuse colonelul. Ca slujba cuvenită de duminică 
dimineaţă. „Domn, domn să-năltăm” şi toate celelalte colinde 
vechi şi frumoase de Crăciun. Şi apoi, masa de Crăciun. Aşa se 
cuvine, nu, Em? 

— Da, dragă, îi răspunse doamna Lacey. Asta şi facem. Dar 
tinerilor le place slujba de noapte. Şi e drăguţ, zău, c-au vrut 


să se ducă. 

— Sarah şi băiatul ăla n-au vrut. 

— Aici, dragă, cred că greşeşti, preciza doamna Lacey. După 
cum ştii, Sarah a vrut să meargă, dar n-a vrut s-o recunoască. 

— Nu înţeleg de ce-i pasă de părerea tipului ăluia? 

— E încă foarte tânără, spuse doamna Lacey liniştită. Vă 
duceţi la culcare, domnule Poirot? Noapte bună. Somn uşor! 

— Dumneavoastră, doamnă, nu vă culcaţi încă? 

— Încă nu, răspunse doamna Lacey. Trebuie să umplu 
ciorapii cu cadouri, înțelegeţi. O, ştiu că s-au făcut cu toţii 
mari, dar ţin la ciorapii lor. Se fac farse! Se pun fleacuri. Dar 
toată lumea se distrează grozav. 

— Vă daţi multă sârguinţă să-i faceţi pe toţi fericiţi de 
Crăciun. Vă admir, îi făcu un compliment Poirot. Îi luă mâna 
şi i-o sărută curtenitor. 

— Hm, mormăi colonelul Lacey în timp ce Poirot se 
îndepărta. Un individ ceremonios. Te şi apreciază. 

Doamna Lacey îi zâmbi cu blândeţe. 

— Ai observat, Horace, că mă aflu sub vâsc? Întrebă ea cu 
modestia afectată a unei fete de nouăsprezece ani. 

Hercule Poirot intră în dormitorul său. Era o cameră mare, 
bine prevăzută cu radiatoare. Când se îndreptă spre patul său 
cu patru mari picturi, observă un plic pe pernă, îl deschise şi 
scoase o foaie de hârtie. Pe ea era un mesaj stângaci din litere 
mari de tipar: „NU MÂNCAŢI DIN NICIUNUL DIN 
PUDDINGURILE. CU PRUNE. CINEVA CARE VĂ VREA 
BINELE.” 

Hercule Poirot se holbă la hârtie. Sprâncenele i se ridicară: 

— Un mesaj criptic şi cât se poate de neaşteptat, murmură 
el. 

IV 

Masa de Crăciun fu servită la ora două; un adevărat regal. 
Buşteni enormi îngrămădiţi în şemineul cel uriaş şi din care se 
ridicau de-a valma limbile de foc jucăuşe. Supa de stridii 
fusese servită, doi curcani voinici fuseseră aduşi şi pieriseră, 
lăsându-şi doar scheletele. 

Acum, momentul suprem - fu introdus puddingul de Crăciun 


— intact! Bătrânul Peverell, cu mâinile şi picioarele tremurând 
de povara celor optzeci de ani, n-a permis nimănui altcuiva 
să-l aducă. Doamna Lacey şedea, cu mâinile împreunate, 
nervoasă de presimţiri rele. De un Crăciun, era sigură, 
Peverell va cădea mort. Între riscul de a-l vedea căzând lat şi 
rănirea sentimentelor sale într-o aşa măsură că, probabil, el ar 
fi preferat să moară decât să mai trăiască, ea alesese prima 
alternativă. 

Pe o tavă de argint, puddingul de Crăciun trona glorios. Un 
cocoloş mare de umplutură, o rămurică verde înfiptă în el ca 
un stindard triumfător şi flăcărui albăstrui şi roşietice şi 
ridicau mândre în jurul său. Fu întâmpinat cu ovaţii şi 
exclamaţii de „O-la-la”! 

Un lucru făcuse doamna Lacey: îl convinsese pe Peverell să 
aşeze puddingul în faţa ei, astfel ca ea să-l poată servi fără să-l 
mai dea din mână în mână în jurul mesei. Răsuflă uşurată 
când cozonacul fu depus în siguranţă înaintea-i. Rapid, 
farfuriile se umplură, flăcăruile iluminând încă porţiile. 

— Poftă bună, domnule Poirot, strigă Bridget. Poftă bună, 
înainte ca flacăra să se stingă. Repede, bunico dragă; repede! 

Doamna Lacey se rezemă de spătar cu un oftat de satisfacţie. 
Operaţiunea Pudding avusese succes. Fiecare avea în faţă o 
porţie încă în flăcări. După o clipă de tăcere izbucni urarea 
zgomotoasă. 

Nimeni nu observă expresia destul de curioasă de pe faţa 
domnului Poirot care-şi contempla felia din farfuria sa. „Nu 
mâncaţi din niciunul din puddingurile cu prune”. Ce dracu’ 
vroia să însemne avertismentul acela sinistru? Nu putea fi 
nimic deosebit în porţia sa de pudding cu prune decât în ale 
celorlalţi! Oftând, căci admise că e depăşit de situaţie — şi 
Hercule Poirot detesta sa se recunoască depăşit — apucă 
lingurita şi furculiţa. 

— Sirop întăritor, domnule Poirot? 

Poirot se servi, din belşug, cu sirop întăritor. 

— lar mi-ai luat din coniacul meu cel mai bun, Em, ce zici? 
Întrebă colonelul, cu bună dispoziţie, de la celălalt capăt al 
mesei. 


Doamna Lacey îi făcu semn cu ochiul. 

— Doamna Ross insistă să aibă cel mai bun coniac, dragă, 
răspunse ea. Susţine că ăsta-i esenţialul. 

— Bine, bine, se consolă colonelul Lacey. Crăciunul e doar o 
dată pe an şi doamna Ross e o femeie straşnică. O femeie 
straşnică şi o bucătăreasă nemaipomenită. 

— Aşa e, sublinie Colin. E un pudding cu prune uluitor. Şi-şi 
umplu gura. 

Încet, cu deosebită grijă, Hercule Poirot atacă porţia sa. Luă 
o bucăţică. Era delicioasă! Mai luă una. Ceva răsună uşor în 
farfuria sa. O investigă cu furculiţa. Bridget, la stânga sa, îi 
veni în ajutor. 

— Ai găsit ceva, domnule Poirot? Întrebă ea. Oare ce-o fi? 

Poirot dădu la o parte un mic obiect din argint dintre 
stafidele lipite de el. 

— Oho, făcu Bridget, e butonul cavalerului. Domnul Poirot a 
câştigat butonul cavalerului! 

Hercule Poirot introduse micul buton de argint în paharul cu 
apă pentru spălat degetele ce se afla lângă farfuria sa şi-l 
curăţă de fărâmiturile de pudding. 

— E foarte frumos, observă el. 

— Asta înseamnă c-o să rămâi celibatar, domnule Poirot, 
explică plin de solicitudine Colin. 

— Este foarte probabil, răspunse grav Poirot. Sunt neînsurat 
de atât de mulţi ani şi nu prea cred că o să-mi schimb statutul 
acesta acum. 

— O, nu spuneţi asta, interveni Michael. Am văzut în ziar că 
cineva de 95 de ani s-a căsătorit cu o fată de 22 de ani, mai 
zilele trecute. 

— Mă încurajezi, răspunse Hercule Poirot. 

Colonelul Lacey scoase deodată un sunet ciudat. Faţa i se 
înroşi şi-şi duse mâna la gură. 

— Fir-ar al dracului, Emmeline, urlă el, de ce naiba laşi 
bucătăreasa să pună sticlă în pudding? 

— Sticlă? Ţipă doamna Lacey, uimită. 

Colonelul Lacey scoase bucata nesuferită din gură: 

— Puteam să-mi fi spart un dinte, se văicări el. Sau aş fi 


înghiţit nenorocitul ăsta de ciob şi aş fi făcut apendicită. 

Băgă bucăţica de sticlă în bolul pentru degete, o clăti şi se 
uită la ea. 

— Doamne sfinte, murmură el. E o piatră roşie, dintr-o broşa 
de tinichea. O ridică în sus. 

— Permiteţi? 

Cu toată naturaleţea, Poirot se-ntinse peste vecinul său, o luă 
dintre degetele colonelului Lacey şi o examina cu atenţie. 
Precum afirmase nobilul, era o enormă piatră roşie de 
culoarea rubinului. Strălucea pe toate faţetele, după cum o 
întorceai. Undeva, în jurul mesei, un scaun fu împins în spate 
brusc şi apoi tras din nou la loc. 

— Un rubin! 

— Ptiu! Făcu Michael. Ce miraculos dacă ar fi şi veritabil! 

— Poate e adevărat, spuse Bridget, plină de speranţe. 

— Hai, nu fi gâsculiţă, Bridget. Un rubin de o asemenea 
mărime ar valora mii şi mii de lire. Nu-i aşa, domnule Poirot? 

— Aşa-i, confirmă Poirot. 

— Dar ceea ce nu înţeleg, interveni doamna Lacey, este cum 
a ajuns în puddingul meu? 

— O, o, o, exclamă Colin, concentrat asupra ultimei sale 
îmbucături. Am găsit purceluşul. Nu-i corect. 

Bridget începu să cânte imediat: 

— Colin are porcul! Colin are porcul! Colin e porcul lacom şi 
mâncău! 

— Eu am găsit inelul, spuse Diana, pe un ton înalt, clar. 

— Bravo, Diana. O să te căsătoreşti prima dintre noi toţi. 

— Mie mi-a picat degetarul, se plânse Bridget. 

— Bridget va rămâne fată bătrână, începură să cânte cei doi 
băieţi. I-auziţi, Bridget rămâne fată bătrână! 

— Cine-a găsit banii? A întrebat David. E o piesă de zece 
şilingi adevărată, din aur, în acest pudding. Ştiu. Doamna Ross 
mi-a spus. 

— Cred că eu sunt norocosul, zise Desmond Lee-Wortley. 

Vecinii colonelului Lacey l-au auzit pe acesta mormăind: 
„Da, o să fii!” 

— Şi eu am găsit un inel, anunţă David. Se uită peste masă la 


Diana. Ce coincidenţă, nu-i aşa? 

Toţi râdeau pe rupte. Nimeni nu a observat când domnul 
Poirot, distrat, ca şi cum se gândea la altceva, a lăsat să-i cadă 
piatra cea roşie în buzunar. După pudding urmară plăcinte cu 
carne şi desert de Crăciun. Cei mai în vârstă s-au retras apoi 
pentru o binecuvenită siestă, înainte de ceremonia servirii 
ceaiului şi a aprinderii luminărilor în pomul de Crăciun. 

Hercule Poirot nu-şi făcu siesta, în schimb îşi croi drum spre 
enorma bucătărie demodată. 

— Îmi e permis — întrebă el uitându-se în jur, radios — să 
felicit pe cea care a pregătit aceste minunate bucate, care 
tocmai ne-au fost servite? 

După o pauză de-o clipă, doamna Ross înaintă să-l întâmpine 
de o manieră protocolară. Era o femeie înaltă, bine făcută, cu 
toată demnitatea unei ducese dintr-o piesă de teatru. Două 
femei slabe şi cărunte erau în bucătăria din spatele casei unde 
spălau vesela şi o fată legată la cap se foia încolo şi-ncoace 
între bucătărie şi spălătorie. Dar, evident, astea erau doar 
spadasinii curcanilor. Doamna Ross era regina domeniului 
bucătăriei. 

— Mă bucur să aud că v-a plăcut, sir, spuse ea, cu 
amabilitate. 

— Dacă mi-a plăcut! Exclamă Hercule Poirot. Cu un 
extravagant gest de străin, îşi duse mâna la buze, o sărută sil 
apoi făcu vânt sărutului spre tavan. Dar sunteţi un geniu, 
doamnă Ross. Un geniu! Niciodată nu mi-a mai fost dat să 
gust astfel de mâncăruri. Supa de stridii... Făcu un gest 
expresiv din buze, acompaniat de un sunet... Şi umplutura. 
Umplutura de castane din curcan a fost unică în viața mea. 

— Bine, dar e nostim cum spuneţi toate astea, sir, remarcă 
doamna Ross binevoitoare. E o reţetă foarte specială pentru 
umplutura aceea. Mi-a dat-o un specialist austriac la care am 
lucrat acum mulţi ani. Dar restul, adăugă, e bucătărie simplă, 
sănătoasă, englezească. 

— Şi există oare ceva mai bun? Întrebă Hercule Poirot 

— Foarte drăguţ din partea dumneavoastră să spuneţi asta, 
sir. Sigur, ca străin, poate aţi fi preferat stilul continental. Nu 


zic că nu m-aş pricepe şi la feluri continentale. 

— Sunt sigur, doamnă Ross, că v-aţi pricepe la orice! Dar 
trebuie să ştiţi că bucătăria englezească — bucătăria bună 
englezească, nu mâncărurile ce le găseşti în hoteluri sau 
restaurante de mâna a doua -— este foarte apreciată de 
gurmanzi pe continent şi cred că nu greşesc când vă spun că o 
expediţie specială a fost trimisă la Londra, la începutul 
secolului al optsprezecelea şi un raport expediat înapoi în 
Franţa despre minunile puddingurilor englezeşti. „N-avem 
nimic asemănător în Franţa” — se scria în raportul acela. 
„Merită să faci o călătorie la Londra numai pentru a gusta din 
variatele şi excelentele puddinguri engleze”. Şi mai presus 
dintre toate puddingurile, continuă Poirot, lansat acum bine 
într-un fel de bolero, este puddingul cu prune de Crăciun, aşa 
cum am mâncat noi azi. Unul făcut în casă, nu-i aşa? Nu 
cumpărat. 

— Dar desigur, sir. Făcut de mine, după reţeta mea, aşa cum 
îl fac de mulţi ani. Când am venit aici, doamna Lacey mi-a 
spus că deja comandase un pudding la un magazin din Londra 
ca să mă scutească de osteneală. „Nu, doamnă, i-am spus, 
Sunteţi foarte bună cu mine, dar nici un pudding cumpărat de 
la magazin nu se poate compara cu unul de casă”. Şi trebuie 
să ştiţi, continuă doamna Ross, ce se înflăcărase asupra 
subiectului ei ca o artistă ce era, a fost făcut cu prea puţină 
vreme înainte de ziua în care s-a servit. Un pudding bun de 
Crăciun ar trebui făcut cu câteva săptămâni înainte şi lăsat să 
aştepte. Cu cât sunt lăsate mai mult la păstrare, cu atât sunt 
mai bune. Îmi dau seama acum că pe vremea când eram copil 
şi mergeam la biserică în fiecare duminică, eram atente la 
versetul care începe cu „Pogoară, Doamne, rogu-te”, deoarece 
versetul acesta era semnalul, aşa cum era pe atunci, că 
puddingurile trebuiau făcute în săptămâna aceea. Şi aşa se 
proceda întotdeauna. După duminica aceea, în săptămâna ce 
urma, cu siguranţă, mama obişnuia să facă puddingurile de 
Crăciun. Şi aşa ar fi trebuit să-se petreacă şi anul acesta. Dar s- 
a întâmplat ca puddingul acesta să fie făcut doar cu trei zile în 
urmă, cu o zi înaintea sosirii dumneavoastră. Totuşi, am 


respectat vechiul obicei. Toţi cei din casă au venit în bucătărie 
pentru a amesteca şi a-şi pune o dorinţă. E un obicei vechi, sir, 
şi eu l-am respectat întotdeauna. 

— Foarte interesant, zise Hercule Poirot. Foarte interesant. Şi 
deci, aşa, fiecare a venit în bucătărie? 

— Da, sir. Tinerii, domnişoara Bridget şi domnul din Londra 
care locuieşte aici şi sora sa şi domnul David şi domnişoara 
Diana - adică doamna Middleton. Toţi au amestecat, 
bineînţeles. 

— Câte puddinguri aţi făcut? Acesta e singurul? 

— Nu, sir, am făcut patru. Două mari şi două mai mici. 
Celălalt mare m-am gândit să-l servesc de Anul Nou şi cele 
mai mici sunt pentru colonel şi doamna Lacey, când sunt 
singuri şi au mai puţini membri din familie. 

— Înţeleg, înţeleg, zise Poirot. 

— De fapt, sir, adăugă doamna Ross, azi, la prânz, aţi 
mâncat puddingul care nu trebuia. 

— Care nu trebuia? Se încruntă Poirot. Cum adică? 

— Ei bine, avem o formă mare pentru Crăciun. Un vas de 
faianţă cu forma de rămurică verde şi vâsc deasupra şi turnăm 
întotdeauna puddingul fiert în el. Dar a avut loc un accident 
nefericit. De dimineaţă, când Annie îl dădea jos de pe raftul 
din cămară, a alunecat, l-a scăpat şi vasul s-a spart. Ştiţi, 
normal, nu-l mai puteam servi, nu-i aşa? Ar fi putut fi cioburi 
în el. Aşa că a trebuit să-l servim pe celălalt — cel pentru Anul 
Nou, care se găsea într-un vas simplu. Asta îi dă o formă 
frumoasă, rotundă, dar nu e aşa de decorativ ca cealaltă formă 
de Crăciun. De fapt, de unde o să mai facem rost de un alt vas 
ca acela, zău că nu ştiu. Azi nu se mai fac obiecte de mărimea 
aia. Toate sunt mărunte. Ce mai, nu mai poţi să cumperi nici o 
farfurie pentru micul dejun în care să încapă opt-zece ouă cu 
şuncă. Ah, lucrurile nu mai sunt ca altădată! 

— Da, aprobă Poirot. Dar astăzi nu a fost aşa. Ziua de 
Crăciun de azi a semănat cu zilele de Crăciun de odinioară, 
nu-i adevărat? 

Doamna Ross oftă: 

— Mă bucur că spuneţi asta, dar, vedeţi, nu mai am acum 


ajutoare ca cele pe care le aveam odată. Adică, ajutoare 
pricepute. Fetele de azi — continuă pe un ton mai scăzut — sunt 
foarte bine intenţionate şi dornice să ajute, dar nu sunt 
învăţate, nu ştiu dacă înţelegeţi ce vreau să spun. 

— Da, timpurile se schimbă, recunoscu Hercule Poirot. Şi 
mie mi se pare trist câteodată. 

— Casa asta, spuse doamna Ross, e prea mare pentru 
colonelul şi soţia sa. Doamna îşi dă seama. Să trăieşti într-un 
colţ al ei, aşa cum fac, nu e acelaşi lucru. Ea se însufleţeşte, ca 
să spun aşa, de Crăciun, când se adună toată familia. 

— Cred că e prima dată când domnul Lee-Wortley şi sora sa 
sunt aici. 

— Da, sir. O notă de uşoară rezervă se strecură în vocea 
doamnei Ross. E un domn foarte drăguţ, dar, vedeţi, pare a fi 
un prieten cam caraghios pentru domnişoara Sarah, după cum 
credem noi. Dar acolo, la Londra, lucrurile sunt altfel! Păcat 
că sora lui se simte aşa prost. A avut o operaţie, da. Părea că 
se simte bine în prima zi în care a venit aici, dar chiar în acea 
zi, după ce a amestecat în puddinguri, s-a simţit rău din nou şi 
de atunci stă în pat. S-a dat jos prea curând după operaţie, 
cred. Ah, doctorii de astăzi, te scot din spital înainte să te poţi 
ţine bine pe picioare. Păi, chiar soţia propriului meu nepot... 

Şi doamna Ross povesti pe larg şi cu înflăcărare, cum au fost 
tratate la spital rudele sale, în contradicţie flagrantă cu atenţia 
care li se acorda în alte vremuri. Cum era şi firesc, Poirot îi 
împărtăşi pe deplin părerea. 

— Rămâne, spuse el la despărţire, să vă mulţumesc pentru 
această masă excelentă şi aleasă. Permiteţi o mică atenţie ca 
semn al aprecierii mele? 

O bancnotă de cinci lire trecu din mâna sa în cea a doamnei 
Ross, care spuse de formă: 

— Zău că nu trebuie, sir. 

— Ba da, ba da. 

— O, e foarte drăguţ din partea dumneavoastră. Doamna 
Ross acceptă atenţia ca şi cum i s-ar fi cuvenit: şi vă doresc 
Crăciun fericit, şi un An Nou îmbelşugat. 

Seara de Crăciun a semănat cu toate serile de Crăciun. Pomul 


fu aprins, un splendid cozonac de Crăciun sosi pentru ceai, 
primit cu satisfacţie, dar se servi puţin din el. Masa de seară 
era rece. 

Atât Poirot cât şi gazdele sale se retraseră să se culce 
devreme. 

— Noapte bună, domnule Poirot, spuse doamna Lacey. Sper 
că v-a plăcut. 

— A fost o zi minunată, doamnă, minunată. 

— Păreţi a fi pe gânduri, remarcă doamna Lacey. 

— Mă gândesc la puddingul englez. 

— Îl găsiţi puţin prea greu, poate? Întrebă doamna cu 
delicateţe. 

— Nu, nu, nu mă refer din punct de vedere gastronomic. Mă 
refer la semnificaţia sa. 

— E tradiţional, desigur, spuse doamna Lacey. Ei, noapte 
bună, domnule Poirot, şi să nu visaţi prea mult la puddinguri 
de Crăciun şi la plăcinte cu carne. 

Da, murmură Poirot pentru sine, în timp ce se dezbrăca. E o 
problemă acest pudding cu prune de Crăciun, cu siguranţă. E 
aici ceva ce nu înţeleg de loc. Clătină din cap ca şi cum ceva îl 
uimea. Bine, o să vedem. 

După anumite pregătiri, Poirot se vârî în pat, dar nu adormi. 

Trecură două ore şi abia atunci veghea sa fu răsplătită. Uşa 
dormitorului său se deschise foarte încet. Zâmbi în sinea lui. 
Se întâmpla aşa cum îşi imaginase. Gândul îi zbură înapoi la 
ceaşca de cafea, ce-i fusese oferită cu atâta politeţe de 
Desmond Lee-Wortley. Puțin mai târziu, când Desmond se 
întoarse cu spatele, pusese ceşcuţa pentru câteva clipe pe o 
masă. Apoi se prefăcu c-o ia din nou şi Desmond avu 
satisfacția — dacă satisfacţie se putea citi pe chipul său — de a-l 
vedea bând cafeaua până la ultima picătură. Dar un zâmbet îi 
încolţi sub mustață când se gândi că nu el, ci altcineva avea să 
tragă un somn zdravăn în noaptea aceea. „Tânărul acela 
plăcut, David, îşi zise Poirot, e frământat, nefericit. N-o să-i 
facă nici un rău să doarmă bine o noapte întreagă. Şi acum să 
vedem ce o să se întâmple?” 

Stătea nemişcat, respirând regulat, dând impresia, dar o 


impresie vagă, că ar sforăi. 

Cineva se apropie de pat şi se aplecă deasupra-i. Apoi, 
satisfăcut, acel cineva se îndepărtă şi se duse spre masa de 
toaletă. La lumina unei mici luminări, vizitatorul examina 
hainele lui Poirot, frumos aranjate pe această masă. I se căută 
în portmoneu, încetişor au fost trase sertarele de la oglinda de 
toaletă, apoi cercetările s-au extins la buzunarele hainelor lui 
Poirot. În cele din urmă, vizitatorul se întoarse la pat şi cu 
multă grijă îşi strecură mâna sub pernă. După ce şi-o scoase, 
rămase o clipă — două, ca şi cum nu ştia ce să mai facă. Se 
plimbă prin cameră uitându-se la ornamente, se duse în baia 
de alături de unde se întoarse pe dată. Apoi, cu o uşoară 
exclamaţie de dezgust, părăsi camera. 

— Aha! Îşi şopti Poirot. Ai fost dezamăgit. Da, da, serios 
dezamăgit. Asta-i bună! Să-ţi imaginezi chiar că Hercule 
Poirot ar ascunde ceva unde l-ai putea găsi! Apoi, întorcându- 
se pe partea cealaltă, se culcă liniştit. 

Fu trezit în dimineaţa următoare de un ciocănit uşor, dar 
insistent în uşă. 

— Qui est la? Intră, intră! 

Uşa se deschise. Cu respiraţia întretăiată, roşu la faţă, Colin 
se afla în prag. În spatele său era Michael. 

— Domnule Poirot, domnule Poirot. 

— Poftim? Poirot se ridică în capul oaselor. E ora ceaiului? 
Ba nu. Ce-i cu tine, Colin? Ce s-a întâmplat? 

Pentru o clipă, Colin rămase mut. Părea sub impresia unei 
emoţii foarte puternice. De fapt era priveliştea scufiţei de 
noapte pe capul lui Hercule Poirot care-i afectase pentru o 
clipă corzile vocale. Imediat îşi veni în fire şi vorbi: 

— Cred... Domnule Poirot ne-aţi putea ajuta? Ceva 
îngrozitor s-a întâmplat. 

— Ceva s-a întâmplat? Ce anume? 

— E... e vorba de Bridget. Zace acolo în zăpadă. Cred... Că 
nu se mişcă, nu vorbeşte şi... O, mai bine aţi veni să vă uitaţi 
singur. Mi-e teribil de frică... ar putea fi moartă. 

— Ce? Poirot dădu la o parte pledurile. Mademoiselle 
Bridget — moartă? 


— Cred... Cred că cineva a omorât-o. E sânge... se vede 
sângele... O, vă rog, veniţi! 

— Desigur. Desigur. Vin îndată. Foarte practic, Poirot îşi 
încălţă pantofii de stradă şi-şi aruncă un palton îmblănit peste 
pijama. Vin, spuse. Vin îndată. Aţi anunţat în casă? 

— Nu, nu, până acum n-am spus nimănui în afară de 
dumneavoastră. M-am gândit că e mai bine. Bunicul şi bunica 
nu s-au sculat încă. Jos se pregăteşte micul dejun, dar nu i-am 
spus nimic lui Peverell. Ea, Bridget, e de cealaltă parte a casei, 
lângă terasă şi fereastra bibliotecii. 

— O să văd. Conduceţi-mă. Vin după voi. 

Întorcându-se ca să-şi ascundă zâmbetul satisfăcut, Colin o 
luă înainte coborând scările. leşiră pe uşa laterală. Era o 
dimineaţă limpede cu soarele care nu se înălţase încă peste 
orizont. Nu mai ningea, dar ninsese din abundență noaptea şi 
peste tot, în jur, se mai găsea un strat gros, neatins de zăpadă. 
Totul părea atât de pur, de alb şi frumos. 

— Acolo! Arătă Colin, cu respiraţia oprită. E... e... acolo! 

Arăta cu degetul într-un gest dramatic. 

Scena era într-adevăr destul de dramatică. Câţiva metri mai 
încolo, Bridget zăcea în zăpadă. Purta pijama roşie şi un şal de 
lână alb aruncat pe umeri. Şalul de lână alb era pătat în roşu. 
Capul era întors într-o parte şi ascuns de părul ei negru 
răvăşit. Un braţ era sub trup, celălalt era întins, degetele 
chircite şi din mijlocul petei roşii se ridica minerul unui mare 
cuţit încovoiat de provenienţă kurdă, pe care colonelul Lacey 
îl arătase oaspeţilor săi chiar în seara precedentă. 

— Mon Dieu! Exclamă Poirot. E ca pe scenă! 

Se auzi un chicotit slab din direcţia lui Michael. Colin se 
avântă repede în comentarii. 

— Ştiu, zise, într-un fel nu pare... Real, nu-i aşa? Vedeţi 
urmele alea de paşi... Cred că nu trebuie să ne atingem de ele! 
— A, da, urmele. Da, trebuie să avem grijă să nu le atingem. 
— La asta m-am şi gândit, spuse Colin. De aceea n-am lăsat 
pe nimeni să se apropie de ea şi v-am adus pe dumneavoastră. 

Credeam că ştiţi ce-i de făcut. 
— Oricum, spuse repede Hercule Poirot, întâi trebuie să 


vedem dacă mai trăieşte. Nu-i aşa? 

— Da, da, fireşte, făcu Michael, puţin nehotărât, dar ştiţi, ne 
gândeam... Vreau să zic, n-am vrut... 

— A, din prudenţă! Aţi citit povestiri cu detectivi. Este foarte 
important ca nimic să nu fie atins şi cadavrul să fie lăsat aşa 
cum e. Dar nu putem fi încă siguri dacă e vorba de un 
cadavru, nu? În fond, deşi prudenţa este admirabilă, omenia 
obişnuită e pe primul plan. Trebuie să ne gândim la un doctor, 
nu-i aşa, înainte de a ne gândi la poliţie? 

— O, da, sigur, spuse Colin, puţin încurcat. 

— Noi ne-am gândit... Numai. Zic. Ne-am gândit că e mai 
bine să vă aducem aici, înainte de a face altceva, spuse 
Michael repezit. 

— Atunci, voi doi rămâneţi aici, spuse Poirot. Am să mă 
apropii din partea cealaltă pentru a nu deranja urmele. Ce 
excelente sunt, nu-i aşa — atât de clare? Urmele unui bărbat şi 
ale unei fete care merg împreună spre locul în care ea zace. Şi 
apoi, urmele bărbatului se întorc, dar ale fetei — nu. 

— Trebuie să fie urmele ucigaşului, făcu Colin respirând 
greu. 

— Exact, spuse Poirot. Urmele ucigaşului. Un picior lung şi 
subţire cu un anumit tip de pantof. Foarte interesant. Cred că 
e şi uşor de recunoscut. Da, urmele astea vor fi foarte 
importante. 

În acel moment, Desmond Lee-Wortley şi Sarah ieşiră din 
casă şi li se alăturară. 

— Ce naiba faceţi cu toţii aici? Întrebă el într-o manieră 
oarecum teatrală. V-am văzut de la fereastra dormitorului 
meu. Ce s-a întâmplat? Doamne Dumnezeule, ce-i asta? 
Seamănă... Pare. Pare. 

— Exact, răspunse Hercule Poirot. Seamănă a crimă, nu-i 
aşa? 

Sarah se cutremură, apoi aruncă rapid o privire bănuitoare 
spre cei doi băieţi. 

— Vreţi să spuneţi că cineva a omorât fata — cum o cheamă — 
Bridget? Întrebă Desmond. Cine naiba să fi vrut s-o omoare? E 
de necrezut! 


— Multe lucruri sunt de necrezut, remarcă Poirot, în special, 
înainte de micul dejun, nu-i aşa? Parcă aşa spune unul din 
clasicii voştri. Şase lucruri imposibile înainte de micul dejun, 
adăugă el. Vă rog, aşteptaţi aici cu toţii. 

Făcând cu grijă înconjurul, el se apropie de Bridget şi se 
aplecă pentru o clipă asupra trupului. Colin şi Michael abia se 
puteau abţine să nu izbucnească în râs. Sarah li se adresă, 
murmurând: 

— Ce-aţi pus voi la cale? 

— Ce grozavă e Bridget, şopti Colin. Nu e minunată? Nici nu 
tresare! 

— N-am văzut nimic arătând atât de mort ca Bridget aici, 
şopti Michael. 

Hercule Poirot se îndreptă. 

— Ăsta-i un lucru teribil, anunţă el. Vocea sa exprima o 
emoție pe care nu o avea înainte. 

Copleşiţi de veselie, Michael şi Colin se întoarseră amândoi. 
Cu un glas sufocat de râs, Michael întrebă: 

— Ce... Ce trebuie să facem? 

— Un singur lucru e de făcut, spuse Poirot. Trebuie să 
trimitem după poliţie. Vrea unul dintre voi să telefoneze sau 
aţi prefera s-o fac eu? 

— Cred, zise Colin, cred — ce facem, Michael? 

— Da, răspunse Michael, cred că acum comedia s-a sfârşit. 
Făcu câţiva paşi înainte. Pentru prima dată, părea puţin 
nesigur de el. Îmi pare teribil de rău, spuse. Sper să nu vă 
supăraţi prea tare. Asta... A fost... Un fel de glumă de 
Crăciun... Toate astea, ştiţi. Ne-am gândit... Ei bine... Să 
înscenăm o crimă pentru dumneavoastră. 

— V-aţi gândit să înscenaţi o crimă pentru mine? Atunci 
asta... Atunci asta... 

— E doar o înscenare a noastră, explică Colin, ca să vă facem 
să vă simţiţi în elementul dumneavoastră! 

— Aha, spuse Hercule Poirot. Înţeleg. Aţi vrut să mă păcăliţi, 
asta era? Dar azi nu e l aprilie, e 26 decembrie. 

— Îmi dau seama că n-ar fi trebuit s-o facem deloc, spuse 
Colin, dar, dar, nu-i aşa că n-o să vă supăraţi foarte mult, 


domnule Poirot? Haide, Bridget, o strigă el, scoală-te! Trebuie 
să fii îngheţat deja de tot. 

Cu toate astea, silueta de pe zăpadă nu se mişcă. 

— Ciudat, spuse Hercule Poirot, ea nu pare să vă audă! Se 
uită gânditor la ei. Spuneţi că e glumă? Sunteţi siguri că e 
glumă? 

— Da, bineînţeles, se repezi Colin. Noi... Noi... N-am vrut să 
facem nici un rău. 

— Dar atunci de ce nu se ridică mademoiselle Bridget? 

— Nu înţeleg, spuse Colin. 

— Haide, Bridget, o strigă şi Sarah nerăbdătoare. Nu mai 
zăcea acolo, făcând pe proasta! 

— Ne pare teribil de rău, domnule Poirot, spuse Colin, 
presimţind ceva. Ne cerem mii de scuze. 

— Nu trebuie să vă cereţi scuze, spuse Poirot, pe un ton 
deosebit. 

— Ce vreţi să spuneţi? Colin se holbă la el. Se întoarse din 
nou: Bridget, Bridget, ce s-a întâmplat? De ce nu se ridică? De 
ce stă întinsă acolo? 

Poirot îi făcu semn lui Desmond: 

— Dumneavoastră, domnule Lee-Wortley, veniţi aici... 

Desmond se duse la el. 

— Luaţi-i pulsul, zise Poirot. 

Desmond Lee-Wortley se aplecă. Atinse braţul... Încheietura 
mâinii. 

— N-are puls... ÎI privi pe Poirot. Braţul îi e ţeapăn. Doamne 
sfinte, e moartă cu adevărat! 

Poirot încuviinţă din cap: 

— Da, e moartă. Cineva a transformat comedia în tragedie. 

— Cineva, cine? 

— Există o serie de urme care se duc şi se întorc. O serie de 
paşi ce seamănă foarte mult cu urmele pe care tocmai le-ai 
lăsat, domnule Lee-Wortley, venind de pe cărare până la acest 
loc. 

Desmond Lee-Wortley se răsuci. 

— Ce naiba... Mă acuzi...? Pe mine? Eşti nebun! De ce naiba 
aş fi vrut s-o ucid pe fată? 


— A... de ce? Ştiu eu? Să vedem... 

El se aplecă şi, cu delicateţe, deschise degetele încleştate ale 
fetei. 

Desmond răsuflă adânc. Îşi pironi privirea pe ceea ce era de 
necrezut, în palma moartei se găsea ceva ce părea a fi un 
rubin uriaş. 

— E lucrul ăla al dracului din pudding? Strigă el. 

— Ăsta e? Întrebă Poirot. Eşti sigur? 

— Bineînţeles că da. 

Cu o mişcare bruscă, Desmond se aplecă şi smulse piatra cea 
roşie din mâna Bridgetei. 

— Nu trebuia să faci asta, spuse Poirot cu reproş. Nimic nu 
trebuia atins. 

— N-am atins trupul, nu? Dar acest lucru s-ar putea... S-ar 
putea pierde şi e o dovadă. Lucrul cel mai important este să 
aducem poliţia aici cât mai curând posibil. Mă duc imediat să 
telefonez. 

Se răsuci pe călcâie şi alergă într-un suflet spre casă. Sarah se 
apropie repede de Poirot. 

— Nu înţeleg, şopti ea. Faţa ei era albă ca varul. Nu înţeleg, 
îl prinse pe Poirot de braţ. Ce vroiaţi să spuneţi despre... 
Despre urme? 

— Uitaţi-vă singură, domnişoară. 

Urmele care duceau la cadavru şi se întorceau erau 
asemănătoare cu cele care îl însoţiseră pe Poirot până la 
cadavrul fetei şi înapoi. 

— Vreţi să spuneţi... Că a fost Desmond? Nu cred! 

Deodată, zgomotul unei maşini străpunse aerul curat. Roţile 
prinseră viteză. Văzură maşina destul de bine accelerând pe 
alee şi Sarah recunoscu al cui era automobilul. 

— E Desmond, zise. E maşina lui Desmond. EI, el trebuie să 
fi plecat să aducă poliţia în loc să telefoneze. 

Diana Middleton ieşi în fugă din casă întrebându-i: 

— Ce s-a întâmplat? Strigă ea, cu vocea întretăiată de 
emoție. Desmond tocmai s-a repezit în clădire. Zicea că 
Bridget ar fi fost omorâtă, apoi a lovit de câteva ori în furca 
telefonului, dar era mort. Nu venea tonul. A spus că firele 


trebuie să fi fost tăiate. A mai spus că singurul lucru ce trebuia 
făcut era să aducă poliţia. De ce poliţia? Poirot făcu un gest 
semnificativ. 

— Bridget? Diana se holbă la el. Dar sigur... Nu-i cumva o 
glumă oarecare? Am auzit ceva... Ceva noaptea trecută. Am 
crezut că au de gând să vă joace o festă, domnule Poirot! 

— Da, spuse Poirot, asta a fost intenţia — să-mi joace o festă. 
Dar acum să intrăm cu toţii în casă. O să murim de frig aici şi 
nu mai e nimic de făcut până când domnul Lee-Wortley se 
întoarce cu poliţia. 

— Dar ascultă, spuse Colin, nu putem... Nu putem s-o lăsăm 
pe Bridget aici singură. 

— Nu poţi s-o ajuţi cu nimic dacă rămâi, spuse Poirot cu 
blândeţe. Hai vino, e o tragedie tristă, foarte tristă, dar nu mai 
putem face nimic pentru a o ajuta pe domnişoara Bridget. Aşa 
că să intrăm, să ne încălzim şi să luăm poate o ceaşcă de ceai 
sau de cafea. 

L-au urmat cu toţii ascultători în casă. Peverell era tocmai pe 
punctul de a bate gongul. Dacă i se părea extraordinar ca 
majoritatea celor din casă să fie afară şi ca Poirot să-şi facă 
apariţia în pijama şi palton, asta nu însemna că trebuia să se 
manifeste în vreun fel. La vârsta sa înaintată, Peverell era 
majordomul perfect. Nu observa nimic dacă nu i se cerea să 
observe. Intrară cu toţii în sufragerie şi luară loc. Când 
primiră câte o ceaşcă de cafea şi începură a sorbi din ea, se 
auzi glasul lui Poirot. 

— Trebuie să vă povestesc o istorioară. Nu vă pot spune 
toate detaliile, nu. Dar vă pot spune lucrurile în mare. Ele 
privesc un prinţişor care a venit în această ţară. A adus cu el o 
bijuterie faimoasă pe care trebuia s-o dea la remontat pentru 
doamna cu care avea să se căsătorească, dar, din nefericire, 
înainte de asta s-a împrietenit cu o tânără foarte frumoasă. 
Acestei tinere foarte frumoase nu-i păsa prea mult de tânăr, ci 
de bijuteria sa — aşa de mult că, într-o zi, ea a dispărut cu 
piatra prețioasă care aparținuse de generaţii casei regale. Aşa 
că bietul tânăr e în încurcătură, vedeţi. Mai presus de toate 
nu-şi permite un scandal. Imposibil să se ducă la poliţie. De 


aceea vine la mine, la Hercule Poirot. „Recuperaţi-mi rubinul 
meu istoric”, îmi spuse el. Eh bien, această tânără are un 
prieten şi prietenul a făcut mai multe tranzacţii foarte 
dubioase. S-a ocupat cu şantajul şi cu vânzarea de bijuterii 
peste graniţă. Întotdeauna a fost foarte inteligent. E suspectat, 
da, dar nu se poate dovedi nimic. Aflu ca acest foarte 
inteligent domn va petrece Crăciunul aici, în această casă. E 
important ca tânără cea frumoasă, după ce a pus mâna pe 
bijuterie, să dispară o vreme din circulaţie, astfel ca să nu se 
exercite presiuni asupra ei, să nu i se pună întrebări. Aşadar, 
se aranjează ca ea să vină aici, la King's Lacey, în calitate de 
soră a domnului cel inteligent... Sarah tresări. 

— O, nu. O, nu, nu aici! Nu aici cu mine! 

— Dar aşa s-a întâmplat, spuse Poirot. Şi printr-un mic 
artificiu, şi eu devin oaspete aici de Crăciun. Această tânără 
doamnă e prezentată ca abia ieşită din spital. Se simte mult 
mai bine când vine aici. Dar soseşte vestea că vin şi eu, un 
detectiv — un foarte binecunoscut detectiv. De îndată, cum s-ar 
spune, intră în panică. Ascunde rubinul în primul loc care-i 
trece prin minte şi, apoi, foarte repede, se simte rău şi se pune 
pe zăcut la pat. N-ar vrea s-o văd, deoarece, fără îndoială, am 
o fotografie şi aş recunoaşte-o. E foarte plictisitor pentru ea, 
da, dar trebuie să rămână în cameră şi fratele ei să-i aducă sus 
tăvile Cu mâncare. 

— Şi rubinul? Întrebă Michael. 

— Cred, spuse Poirot, că, în momentul în care s-a anunţat că 
sosesc, tânără era în bucătărie cu voi toţi, care făceaţi haz şi 
discutaţi şi amestecați în puddingurile de Crăciun. Acestea 
sunt puse în vase şi tânără ascunde rubinul, înfigându-l într- 
unul din puddinguri. Dar nu în cel pe care urma să-l mâncăm 
în ziua de Crăciun. O, nu, acela — ea ştia — se află într-un vas 
special. Ea-l vâră în celălalt, care e destinat a fi servit de Anul 
Nou. Până atunci avea să plece şi în ziua plecării, fără 
îndoială, puddingul acela avea s-o însoţească. Dar, ştiţi mâna 
Destinului! Chiar în dimineaţa de Crăciun are loc un accident. 
Puddingul de Crăciun din vasul său decorativ e scăpat pe 
lespezile de piatră din bucătărie şi vasul se face bucățele. Aşa 


că ce era de făcut? Buna doamnă Ross ia celălalt pudding şi-l 
trimite la masă. 

— Doamne Sfinte, zise Colin, vreţi să spuneţi că de Crăciun, 
când bunicul îşi servea puddingul, ceea ce a găsit în gură era 
un rubin adevărat? 

— Exact, confirmă Poirot, şi vă puteţi imagina emoţiile 
domnului Desmond Lee-Wortley, când l-a văzut. Eh bien, ce 
urmează? Rubinul a trecut din mână în mână. Eu îl examinez 
şi reuşesc, cu naturaleţe să-l strecor în buzunar, într-un mod 
degajat, ca şi cum nu mă interesa. Dar, cel puţin o persoană a 
observat ce-am făcut. După ce m-am băgat în pat, persoana 
aceea vine să caute în cameră, inclusiv mă controlează şi pe 
mine. Nu găseşte rubinul. De ce? 

— Pentru că, interveni Michael cu sufletul la gură, îl 
dăduseşi lui Bridget. La asta vă referiţi. Şi de aceea... Dar nu 
prea înţeleg... Adică... Ia ascultați, ce s-a întâmplat de fapt? 

Poirot îi zâmbi. 

— Veniţi acum în bibliotecă, spuse el, şi uitaţi-vă pe 
fereastră şi am să vă arăt ceva care vă va explica misterul. El o 
luă înainte şi ceilalţi îl urmară. 

— Gândiţi-vă încă o dată la scena crimei, îi îndemnă Poirot. 

Făcu semn spre fereastră. O exclamaţie simultană izbucni de 
pe buzele însoţitorilor săi. Nu mai era nici un cadavru în 
zăpadă, nici o urmă de tragedie nu părea să fi rămas, în afară 
de o grămadă de zăpadă răscolită. 

— N-a fost numai un vis, nu-i aşa? Şopti Colin. A... a luat 
cineva cadavrul? 

— A, făcu Poirot. Vedeţi? Misterul cadavrului dispărut. Dădu 
din cap şi-n ochi îi apăru o luminiţă. 

— Doamne Sfinte, strigă Michael. Domnule Poirot aţi..., v- 
aţi... O, aţi râs de noi tot timpul! 

Lui Poirot îi străluceau ochii mai mult ca oricând. 

— E adevărat, copii, am pus şi eu la cale o mică glumă. 
Ştiam de complotul vostru, aşa c-am aranjat un contracomplot 
propriu. Ah, voila, mademoiselle Bridget. Sper că nu vi s-a 
întâmplat nimic rău pentru că aţi zăcut în zăpadă? Niciodată 
nu mi-aş ierta dacă v-aţi alege cu o pneumonie. 


Bridget tocmai intrase în cameră. Purta o fustă groasă şi un 
pulovăr de lână. Râdea. 

— Ţi-am trimis un ceai fierbinte în cameră, spuse Poirot 
aspru. L-ai băut? 

— O înghiţitură a fost suficientă, zise Bridget. Mă simt foarte 
bine. Am jucat bine, domnule Poirot? Doamne, braţul încă mă 
mai doare din cauza garoului ăluia pe care m-aţi făcut să-l 
pun. 

— Ai fost splendidă, draga mea, jubilă Poirot. Splendidă. Dar 
ştii, toţi ceilalţi sunt încă nelămuriţi. Noaptea trecută m-am 
dus la domnişoara Bridget. I-am spus că ştiam despre micul 
vostru complot şi am rugat-o să joace un rol şi pentru mine. L- 
a făcut într-un mod foarte inteligent, întâi a lăsat urmele de 
paşi cu o pereche de pantofi de-ai domnului Lee-Wortley. 

Sarah spuse cu o voce răguşită: 

— Dar ce înseamnă toate astea, domnule Poirot? Ce rost a 
avut să-l trimiteţi pe Desmond să aducă poliţia? Se vor supăra 
foarte tare când vor descoperi că nu e decât o farsă. 

Poirot dădu încet din cap. 

— Dar n-am crezut nici o clipă, domnişoară, că domnul Lee- 
Wortley s-a dus să aducă poliţia. Crima e un lucru în care 
domnul Lee-Wortley nu vrea să fie amestecat. S-a pierdut rău 
cu firea. Tot ceea ce a văzut a fost şansa de a pune mâna pe 
rubin. L-a smuls, a pretins că telefonul e deranjat şi a zbughit- 
o cu o maşină sub pretextul că aduce poliţia. Cred că a fost 
ultima oară când l-ai mai văzut, cel puţin pentru o bucată 
bună de timp. După câte ştiu, dispune de propriile sale 
mijloace de a părăsi Anglia. Are un avion, nu-i aşa, 
domnişoară? 

Sarah îl aprobă: 

— Da, spuse ea. Ne gândeam să... Se opri. 

— Vroia să fugiţi cu el cu avionul, nu-i aşa? Eh bien, e o 
metodă foarte bună de a scoate bijuterii furate peste graniţă. 
Când fugi cu o fată şi în jurul evenimentului se face multă 
publicitate, atunci nu mai eşti suspectat de a scoate din ţară 
bijuterii de valoare istorică. O, da, asta ar fi fost un camuflaj 
foarte bun. 


— Dar nu pot să cred, spuse Sarah. Nu cred un cuvânt din 
toate astea! 

— Atunci întrebaţi-o pe sora lui, o îndemnă Poirot, făcându-i 
cuiva semn cu capul peste umărul ei. 

Sarah îşi întoarse furioasă capul. 

O blondă platinată stătea în prag. Purta o haină de blană şi 
avea un aer ameninţător. Era evident foarte iritată. 

— Soră, pă dracu”, începu, cu un hohot scurt, neplăcut. 
Porcul ăla nu e frate-miu. Deci a spălat putina, nu? Şi m-a 
lăsat pe mine să plătesc oalele sparte? Toată treaba a fost 
ideea lui! El a pus-o la cale! Zicea că scoatem bani din piatra 
prețioasă. Că ei n-o să ne dea niciodată în judecată de teama 
scandalului. Puteam oricând să-i ameninţ că voi spune că Ali 
mi-a dăruit bijuteria lui istorică. Des şi cu mine trebuia să 
împărţim prada la Paris... Şi acum, porcul fuge fără mine! L-aş 
omori! Se opri brusc. Cu cât mă car mai repede de aici... 
Poate chema cineva un taxi? 

— O maşină vă aşteaptă la uşa principală pentru a vă duce la 
gară, domnişoară, o lămuri Poirot. 

— V-aţi gândit la toate, nu-i aşa? 

— La cele mai multe, spuse Poirot cu modestie. 

Dar Poirot nu avea să scape aşa uşor. Când se întoarse în 
sufragerie, după ce o ajută pe aşa — zisa domnişoară Lee- 
Wortley să se urce în maşină, Colin îl luă la întrebări. Era 
încruntat. 

— Uite ce e, domnule Poirot. Ce s-a întâmplat cu rubinul? 
Vreţi să spuneţi că l-aţi lăsat să plece cu el? 

Poirot se schimbă la faţă. Îşi răsuci mustăţile. Părea stânjenit. 

— Încă îl mai pot recupera, spuse în şoaptă. Mai sunt soluţii. 
Mai pot... 

— Bine, dar să-l lăsaţi pe porcul ăla s-o şteargă cu rubinul, se 
băgă în vorbă şi Michael. Bridget fu mai aspră: 

— O să aibă el de furcă, nu, cu noi? Strigă ea. Nu-i aşa, 
domnule Poirot? 

— Să mai facem o ultimă scamatorie împreună, domnişoară? 
Ia pipăiţi buzunarul meu stâng. 

Bridget îşi băgă mâna în el. Scoase o exclamaţie de triumf şi 


ridică sus un rubin mare strălucind în toată splendoarea sa 
roşie. 

— Înţelegeţi, explică Poirot, cel ce era în mâna ta încleştată 
era un fals. L-am adus de la Londra pentru cazul în care 
puteam să-l substitui celui adevărat, înţelegeţi? Nu vrem 
scandal. Domnul Desmond va încerca să plaseze rubinul acela 
în Paris sau în Belgia sau acolo unde are relaţiile lui şi atunci 
se va dovedi că piatra nu este autentică! Ce putea fi mai 
excelent? Totul se sfârşeşte cu bine. Scandalul este evitat, 
prinţişorul meu îşi va primi rubinul înapoi, el se va întoarce în 
ţara sa şi va avea o nuntă sobră şi, să sperăm o căsătorie 
fericită. Toate se termină cu bine! 

— Dar nu şi pentru mine, murmură Sarah cu vocea stinsă. 

Vorbi aşa de încet încât numai Poirot o auzi. El dădu uşor 
din cap. 

— Greşiţi, domnişoară Sarah, când spuneţi asta. Aţi câştigat 
experienţă. Orice experienţă este folositoare. În pofida a ceea 
ce credeţi acum, vă aşteaptă doar fericirea. 

— Asta spuneţi dumneavoastră, făcu Sarah. 

— Dar, uitaţi, domnule Poirot, interveni iar Colin tot 
încruntat. De unde aţi ştiut de înscenarea pe care aveam de 
gând s-o punem la cale pentru dumneavoastră? 

— E treaba mea să aflu lucrurile, îi răspunse Hercule Poirot, 
răsucindu-şi mustaţa. 

— Da, dar nu văd cum aţi fi putut reuşi. A trăncănit cineva... 
A venit cineva şi v-a spus? 

— Nu, nu, nu aşa. 

— Dar cum? Spuneţi-ne cum? 

Toţi au strigat în cor: 

— Da, spuneţi-ne cum? 

— Dar nu se poate a protestat Poirot. Dacă aflaţi cum am 
dedus, asta n-o să vă spună nimic. Ar fi ca şi cum un scamator 
v-ar arăta artificiile sale! 

— Spune-ne, spune-ne, domnule Poirot! 

— Chiar doriţi să vă destăinui şi acest ultim mister? 

— Da, haide, vorbeşte! 

— Ah, nu cred că pot. Veţi fi dezamăgiţi. 


— Haide, haide, domnule Poirot, spune-ne. Cum ai aflat? 

— Ei bine, şedeam în bibliotecă lângă fereastră într-un 
fotoliu, ieri după ceai şi mă odihneam. Aţipisem şi când m-am 
trezit v-am auzit discutând planurile voastre afară, exact lângă 
fereastră şi partea de sus a acesteia era deschisă. 

— Asta-i tot? Strigă Colin dezgustat. Ce simplu! 

— Nu-i aşa? Spuse Hercule Poirot, zâmbind. Vedeţi? Sunteţi 
dezamăgiţi! 

— În sfârşit, acum ştim, oricum, totul, spuse Michael. 

— Chiar? Murmură Hercule Poirot către sine. Eu nu. Tocmai 
eu, a cărui treabă e să cunoască lucrurile. 

leşi în hol, dând uşor din cap. Poate, pentru a douăzecea 
oară îşi scoase din buzunar o bucată cam murdară de hârtie: 
„NU MÂNCAŢI DIN NICIUNUL DIN PUDDINGURILE CU 
PRUNE. CINEVA CARE VĂ VREA BINELE”. 

Hercule Poirot dădu meditativ din cap. El care le putea 
explica pe toate, nu putea explica asta! Umilitor! Cine o 
scrisese? De ce o scrisese? Până nu va descoperi acest lucru nu 
va avea nici o clipă de linişte. Deodată se trezi din meditaţie, 
la auzul cuiva care răsufla din greu. Se uită în jos. Pe 
duşumea, îndeletnicindu-se cu o perie şi-o găletuşă era o fiinţă 
legată la cap şi cu un halat înflorat. Se holba la hârtia din 
mâna lui. 

— O, domnule, făcu persoana. O, domnule, vă rog. 

— Cine eşti, mon enfant? Întrebă Poirot inspirat. 

— Annie Bates, domnule, vă rog. Am venit aici s-o ajut pe 
doamna Ross. N-am vrut, domnule, n-am vrut... Să fac nimic 
ce nu trebuia. Am avut intenţii bune, domnule. Pentru binele 
dumneavoastră vreau să zic. O rază de lumină pentru Poirot. 
Întinse bucata murdară de hârtie. 

— Tu ai scris asta Annie? 

— N-am vrut să fac nici un rău, domnule. Zău, că n-am vrut. 

— Sigur că nu, Annie. Îi zâmbi. Dar povesteşte-mi despre 
asta. De ce-ai scris-o? 

— Ei bine, erau amândoi. Domnul Lee-Wortley şi soră-sa. 
Sunt sigură că nu era sora lui. Nimeni n-a crezut! Şi nu era de 
loc bolnavă. V-o pot spune cu toţii. Ne gândeam - cu toţii ne 


gândeam - că se petrece ceva ciudat. Am să vă spun drept, 
domnule, eram în baia ei pentru a-i pune prosoape curate şi 
am ascultat la uşă. El era în cameră şi discutau. Am auzit ce 
şi-au spus foarte clar: „Acest detectiv, spunea el, acest tip, 
Poirot, care are să vină. Trebuie să facem ceva. Trebuie să 
scăpăm de el cât mai curând posibil”. Şi apoi a întrebat-o pe 
un ton cât se poate de urât, aproape sinistru, cu voce scăzută: 
„Unde l-ai pus?”. Şi ea i-a răspuns: „În pudding”. Oh, 
domnule, inima mi-a tresărit atât de tare c-am crezut c-o să 
mor. Am crezut că vroiau să vă otrăvească cu puddingul de 
Crăciun. Nu ştiam ce să fac! Doamna Ross, nu ar fi dat crezare 
uneia ca mine. Atunci mi-a venit ideea să vă scriu un 
avertisment. Aşa am făcut şi l-am pus pe pernă ca să-l găsiţi 
când vă culcaţi. 

Annie se opri cu răsuflarea tăiată. 

Poirot o examina grav câteva minute. 

— Vezi prea multe filme de senzaţie, aşa mi se pare, Annie, îi 
spuse, în cele din urmă, sau poate, televiziunea are efecte 
asupra ta! Dar important e faptul că ai inimă bună şi o 
anumită ingeniozitate. Când mă întorc la Londra am să-ţi 
trimit de acolo un cadou. 

— O, vă mulţumesc, domnule. Vă mulţumesc foarte mult. 

— Ce ţi-ai dori. Annie, drept cadou? 

— Orice mi-ar place, domnule. Aş putea să primesc orice-mi 
place? 

— Dacă e rezonabil, da, spuse Hercule Poirot, prudent. 

— O, domnule, aş putea avea o pudrieră? Una adevărată, cu 
capac care pocneşte ca pudriera surorii aceleia a domnului 
Lee-Wortley, dar nu-i era soră, nu-i aşa? 

— Da, da, cred că se aranjează, îi răspunse Poirot. 

— Interesant, îşi aduse el aminte. Eram într-un muzeu, mai 
zilele trecute, studiind nişte antichităţi din Babilon sau cam de 
pe acolo vechi de mii de ani... Şi printre ele erau cutii cu 
cosmetice. Inima de femeie nu se schimbă. 

— Poftim, ce-aţi zis, domnule? Întrebă Annie. 

— Nimic, mă gândeam. O să-ţi primeşti pudriera, copilă. 

— O, vă mulţumesc, domnule. O, vă mulţumesc foarte mult! 


Annie se duse plutind de fericire. Poirot privi cum se 
depărtează şi dădu satisfăcut din cap. 

— A, îşi spuse. Şi-acum să plecăm. Nu mai e nimic de făcut 
aici. 

Nişte braţe îl luară de după umeri, prin surprindere. 

— Dacă ai stat sub vâsc... Zise Bridget. Hercule Poirot fu 
încântat. Îi plăcu foarte mult. Îşi spuse că petrecuse un 
Crăciun foarte frumos. 

Expresul de Plymouth. 

Alee Simpson, R. N. {1}, se urcă de pe peronul de la Newton 
Abbot într-un compartiment de clasa I al expresului de 
Plymouth. Un hamal îl urma cu un geamantan greu. Era pe 
punctul de a-i face vânt pe grătarul pentru bagaje, când 
tânărul marinar îl opri. 

— Nu, lasă-l pe scaun, îl pun eu sus mai târziu. Poftim. 

— Mulţumesc, domnule. 

Hamalul se retrase cu un bacşiş gras. Uşile se închiseră şi o 
voce de stentor strigă: „Numai spre Plymouth. Legătură pentru 
Torquay Plymouth, următoarea staţie”. Apoi se auzi un 
fluierat şi trenul porni uşor din gară. 

Locotenentul Simpson era singur în compartiment. Aerul de 
decembrie era rece şi închise geamul. Apoi inspiră într-o 
doară şi se încruntă. Ce miros venea! Îi reamintea de timpul 
petrecut în spital şi de operaţia la picior. Da, cloroform; asta 
era! 

Coborî geamul din nou şi-şi schimbă locul pentru unul cu 
spatele la locomotivă, îşi scoase pipa din buzunar şi o aprinse. 
Câtva timp stătu liniştit, uitându-se afară în noapte şi fumând. 

Apoi se ridică şi, deschizându-şi valiza, scoase nişte ziare şi 
reviste şi, închizând-o la loc, se strădui s-o bage sub scaunul 
de vis-a-vis, fără succes. Ceva ascuns nu-i permitea. O împinse 
mai tare şi cu mai multă nerăbdare, dar, totuşi, jumătate din 
ea rămânea în afară. 

De ce dracu nu intră? Îşi zise şi, trăgând-o în afară de tot, se 
aplecă şi se uită sub scaun... 

O clipă mai târziu un țipăt răsună în noapte şi trenul cel lung 
se opri, fără să vrea, ascultător la tragerea semnalului de 


alarmă. 

— Mon ami, spuse Poirot, ştiu că ai fost foarte interesat de 
misterul din expresul de Plymouth. Citeşte asta! 

Am luat nota pe care mi-o întinsese peste masă. Era scurtă şi 
la obiect. 

Dragă domnule, V-aş fi recunoscător dac ă îmi ve ţi face o 
vizit ă cât de curând ve ţi crede de cuviin tă. 

Al dumneavoastră, Ebenezer Halliday 

N-am făcut imediat legătura, aşa că m-am uitat întrebător la 
Poirot. 

În loc de răspuns, apucă ziarul şi citi tare: 


„O descoperire senzaţională a fost făcută noaptea trecută. Un 
tânăr ofiţer de marină, care se reîntorcea la Plymouth, a găsit 
sub scaunul din compartimentul său cadavrul unei femei 
înjunghiate în inimă. De îndată, ofiţerul a tras semnalul de 
alarmă şi trenul a fost oprit. Femeia, care avea în jur de 30 de 
ani şi era elegant îmbrăcată, nu a fost încă identificată”. 

— Şi, mai târziu am dat peste asta: 


„Femeia găsită moartă în expresul de Plymouth a fost 
identificată ca doamna Rupert Carrington”. 

— Ei, vezi acum, prietene? Sau, dacă încă nu, îţi mai spun şi 
asta: doamna Rupert Carrington a fost, înainte de căsătorie, 
Flossie Halliday, fiica bătrânului Halliday, regele oţelului din 
America. 

— Şi el a trimis după tine? Splendid! 

— l-am făcut un mic serviciu în trecut; o afacere cu nişte 
acţiuni la purtător. Şi, odată, când am fost la Paris pentru o 
vizită regală, mi-a fost arătata domnişoara Flossie. La jolie 
petite pensionnaire! Ea avea şi o zestre frumoasă! Aceasta a 
dus la necaz. A făcut o alegere proastă. 

— Cum s-a întâmplat? 

— Un anume conte de la Rochefour. Un bien mauvais sujet! 
Un tip nepotrivit, cum aţi spune voi. Un aventurier, pur şi 
simplu, care ştia cum să atragă o tânără romantică. Din 
fericire, tatăl ei a aflat la timp. A dus-o degrabă înapoi în 


America. Acum câţiva ani am auzit de căsătoria ei, dar nu ştiu 
nimic despre soţ. 

— Hm, am zis. Onorabilul domn Rupert Carrington nu stă pe 
roze după toate socotelile. Cred că a intrat bine în toţi banii şi 
mi-l imaginez pe bătrânul Halliday apărând la timp. Aş zice că 
greu i s-ar putea găsi perechea unui tânăr ticălos prezentabil, 
foarte manierat şi fără nici un fel de scrupule. 

— Ah, biata fată! Elle n'est pas bien tombée! 

— Îmi închipui că el i-a dat de înţeles de la început că banii 
şi nu altceva l-au atras la ea. Cred că s-au îndepărtat aproape 
imediat. În ultimul timp am auzit vorbindu-se despre un 
divorţ definitiv. 

— Bătrânul Halliday nu e prost. El nu ar lăsa să i se ducă 
banii ei pe apa sâmbetei. 

— Chiar aşa. Oricum, ştiu precis că domnul Rupert se zice că 
este extrem de strâmtorat. 

— Aha! Tocmai mă întrebam... 

— Ce te întrebai? 

— Prietene dragă, nu sări la mine chiar aşa. Văd că te 
interesează. Ce-ar fi să mă însoţeşti la domnul Halliday. E o 
staţie de taxiuri la colţ. 

Câteva minute au fost suficiente pentru a ajunge la superba 
casă din Park Lane, închiriată de magnatul american. Am fost 
conduşi în bibliotecă şi aproape imediat a apărut uni bărbat 
înalt şi voinic, cu ochi pătrunzători şi o bărbie ascuţită. 

— Domnul Poirot? Întrebă domnul Halliday. Cred că nu este 
nevoie să vă spun pentru ce am apelat la dumneavoastră. Aţi 
citit în ziare. Şi eu nu sunt omul care să stea mult pe gânduri. 
Am auzit că sunteţi la Londra şi mi-am reamintit ce treabă 
bună aţi făcut cu acţiunile acelea. Nu uit pe nimeni. Am pus 
pe roate Scotland Yard-ul, dar vreau să am şi omul meu. Banii 
nu sunt o problemă. Toţi dolarii i-am adunat pentru fetiţa 
mea... Şi-acum că s-a dus, am să cheltui până la ultimul cent 
să-l prind pe nenorocitul de ticălos care a făcut-o! Înţelegeţi? 
Aşa că-i treaba dumneavoastră să-mi daţi „marfa”. 

Poirot se înclină. 

— Accept, domnule, cu atât mai mult cu cât am văzut-o pe 


fiica dumneavoastră la Paris de mai multe ori. Şi-acum am să 
vă întreb să-mi spuneţi ceva despre împrejurările călătoriei ei 
la Plymouth şi orice alte detalii care v-ar părea utile în acest 
caz. 

— Bine, pentru început să vă spun că nu se ducea la 
Plymouth. Se ducea la o petrecere la Avonmead Court, 
locuinţa ducesei de Swansea. A plecat din Londra, de la 
Paddington la ora 12 şi 14 minute şi a ajuns la Bristol (unde 
trebuia să schimbe trenul) la ora 2 şi 50 de minute. 
Expresurile de Plymouth, desigur, merg prin Westbury şi nu se 
apropie de loc de Bristol. Cel de ora 12 şi 14 minute merge 
fără să se oprească până la Bristol, după care are staţii la 
Weston, Taunton, Exeter şi Newton Abbot. Fiica mea călătorea 
singură în compartimentul care-i fusese rezervat până la 
Bristol, camerista ei aflându-se într-un compartiment de clasa 
a III-a în vagonul următor. 

Poirot încuviință şi domnul Halliday continuă: 

— Petrecerea de la Avonmead Court urma să fie una 
grozavă, cu mai multe baluri şi, în consecinţă, fata mea îşi 
luase cu ea aproape toate bijuteriile, în valoare de circa 
100000 de dolari. 

— Un moment, îl întrerupse Poirot. Cine ţinea bijuteriile? 
Fata dumneavoastră sau servitoarea? 

— Fata mea întotdeauna le ţinea la ea, într-o casetă mică 
albastră marocană. 

— Continuati, domnule. 

— La Bristol, servitoarea, Jane Mason, a luat bagajul şi haina 
stăpânei sale, care erau la ea, şi a venit la uşa 
compartimentului lui Flossie. Spre marea ei surpriză, fata mea 
i-a spus că nu coboară la Bristol, ci merge mai departe, îi 
ordonă servitoarei să ia valiza şi să o depună la camera de 
bagaje din gară. Apoi putea să servească un ceai la bufet, dar 
trebuia să-şi aştepte stăpâna în gară, care avea să se reîntoarcă 
la Bristol cu un alt tren în cursul după-amiezii. Deşi foarte 
uimită, servitoarea făcu aşa cum i se spusese. A dus valiza la 
bagaje şi a băut ceai. Dar tren după tren veneau şi stăpâna nu 
apărea. După sosirea şi a ultimului tren, lăsă valiza unde era şi 


se duse la hotelul de lângă gară pentru noapte, în dimineaţa 
aceasta a citit despre tragedie şi s-a întors acasă cu primul 
tren. 

— Nimic n-ar putea justifica brusca schimbare a programului 
de către fiica dumneavoastră? 

— Uitaţi despre ce e vorba. După Jane Mason, la Bristol, 
Flossie nu mai era singură în compartimentul ei. Mai era un 
bărbat care se uita pe fereastră, aşa încât ea nu i-a putut vedea 
faţa. 

— Trenul are un coridor, nu-i aşa? 

— Da. 

— Pe ce parte era coridorul? 

— Pe partea peronului. Fata mea a stat pe coridor cât timp a 
vorbit cu Mason. 

— Şi nu vă îndoiţi nici o clipă, mă scuzaţi! Poirot se ridică şi 
îndreptă cu grijă trusa de scris de pe birou, care era puţin 
strâmbă. 

— Je vous demande pardon, continuă el, luând iar loc. Mă 
enervează când văd ceva strâmb. Ciudat, nu? Voiam să zic, 
domnule, că nu există nici o îndoială în mintea 
dumneavoastră în legătură cu faptul că aceea întâlnire 
neaşteptată ar fi cauza schimbării bruşte de plan a fetei 
dumneavoastră. 

— Pare singura presupunere rezonabilă. 

— N-aveţi idee cine ar putea fi domnul în chestiune? 

Milionarul ezită o clipă, apoi răspunse: 

— Nu, nu ştiu de loc. 

— Acum, în legătură cu descoperirea corpului. 

— A fost descoperit de un tânăr ofiţer de marină care a dat 
imediat alarma. Era un doctor în tren, care a examinat corpul. 
Ea a fost adormită mai întâi cu cloroform şi apoi înjunghiată. 
El a fost de părere că era moartă de vreo patru ore, aşa că 
trebuie să se fi întâmplat imediat după ce expresul a plecat 
din Bristol, probabil până la Weston, sau între Weston şi 
Taunton. 

— Şi caseta cu bijuterii? 

— Domnule Poirot, caseta cu bijuterii a dispărut. 


— Încă un lucru, domnule. Cui îi revine averea fetei 
dumneavoastră la moartea ei? 

— Flossie a făcut un testament imediat după căsătorie, 
lăsând totul soţului ei. Ezită o clipă, apoi continuă: pot să vă 
spun, domnule Poirot, că-l consider pe ginerele meu un ticălos 
fără principii şi că, la sfaturile mele, fata mea era pe punctul 
de a se despărţi legal de el, ceea ce nu era o problemă dificilă. 
I-am pus banii pe numele ei în aşa fel încât el nu se putea 
atinge de ei în timpul vieţii, dar, deşi trăiau cu totul despărțiți 
de câţiva ani, îi acoperea frecvent cererile de bani ca să evite 
un scandal public. Totuşi, eu eram hotărât să pun capăt 
acestei chestiuni, Până la urmă, Flossie a acceptat şi avocaţii 
mei au primit împuternicirea să înceapă procedurile de divorţ. 

— Şi unde este domnul Carrington? 

— La Londra. Cred că a fost în provincie ieri, dar s-a întors 
aseară. 

Poirot se gândi puţin. Apoi zise: 

— Cred că asta-i tot, domnule. 

— Vreţi să o vedeţi pe servitoarea Jane Mason? 

— Dacă se poate? 

Halliday sună dintr-un clopoțel şi-i dădu un ordin scurt 
valetului. 

După câteva minute Jane Mason intră în cameră — o femeie 
respectabilă, cu trăsături dure, lipsită de emoţii în faţa 
tragediei, cum numai un bun servitor poate fi. 

— Îmi permiteţi să vă pun câteva întrebări? Stăpâna 
dumitale, arăta ca de obicei înaintea plecării de ieri 
dimineaţă? Nu era emoţionată sau agitată? 

— O, nu, domnule! 

— Dar la Bristol nu era cumva schimbată? 

— Ba da, foarte supărată, atât de nervoasă că nu părea să 
ştie ce spune. 

— Ce-a spus exact? 

— Ei bine, domnule, după câte îmi amintesc a spus aşa: 
„Mason, mi-am schimbat planurile. S-a întâmplat ceva, vreau 
să zic că nu mai cobor aici. Trebuie să merg mai departe. Dă 
jos valiza şi pune-o la bagaje; apoi serveşte un ceai şi aşteaptă- 


mă în gară.” Să vă aştept aici, doamnă? Am întrebat. „Da, da. 
Nu pleca din gară. O să vin cu un tren mai târziu. Nu ştiu 
când. Nu cred că foarte târziu.” Foarte bine, doamnă, am spus 
eu. Nu era de competenţa mea să pun întrebări, dar mi s-a 
părut foarte straniu. 

— Nu semăna cu stăpâna dumitale, nu? 

— Parcă nu era ea, domnule. 

— La ce te-ai gândit? 

— Ei bine, domnule, m-am gândit că era din cauza domnului 
din compartiment. N-a vorbit cu el, dar s-a întors o dată sau 
de două ori, ca şi cum l-ar fi întrebat dacă e bine ce face. 

— Dar n-ai văzut faţa domnului? 

— Nu, domnule, a stat cu spatele la mine tot timpul. 

— Poţi să-l descrii cumva? 

— Avea un pardesiu galben deschis şi o şapcă. Era înalt şi 
subţire şi părul de la spate era negru. 

— Nu-l cunoşteai? 

— O, nu, nu cred. 

— Nu era cumva stăpânul dumitale, domnul Carrington? 

Mason parcă tresări. 

— O, nu cred, domnule! 

— Dar nu eşti sigură? 

— Era cam de talia stăpânului, domnule, dar nu m-am gândit 
niciodată să fie el. Îl vedeam atât de rar. N-aş putea spune că 
n-a fost el! 

Poirot ridică un ac cu gămălie de pe covor, se încruntă la el 
sever şi apoi continuă: 

— Ar fi fost posibil ca bărbatul să se fi urcat în tren la 
Bristol, înainte ca tu să ajungi la compartiment? 

Mason a stat pe gânduri. 

— Da, domnule, cred că ar fi putut. Compartimentul meu era 
foarte aglomerat şi mi-au trebuit câteva minute pentru a 
coborî... Apoi, era o mare mulţime pe peron şi asta m-a făcut 
să întârzii din nou. Dar el ar fi avut numai un minut sau două 
pentru a vorbi atunci cu stăpâna. Am considerat că venise de- 
a lungul coridorului — Asta-i mai probabil, cu siguranţă. 

Poirot făcu o pauză şi era tot încruntat. 


— Ştiţi cum era îmbrăcată doamna? Ziarele dau detalii, dar 
aş vrea să mi le confirmaţi. 

— Purta o tocă din blană de vulpe cu un voal alb cu puncte 
şi un taior frez — o nuanţă care-i numită electrică. 

— Hm, cam izbitor. 

— Da, remarcă domnul Halliday. Inspectorul Japp speră că 
asta ne-ar putea ajuta să fixăm locul unde s-a produs crima. 
Oricine a văzut-o şi-ar aduce aminte de ea. 

— Precisement! Mulţumesc, domnişoară. 

Servitoarea părăsi camera. 

— Ei bine, se ridică brusc Poirot. Asta-i tot ce pot să fac aici, 
în afară de faptul, domnule, de a vă cere să-mi spuneţi totul, 
dar absolut totul! 

— Dar aşa am făcut. 

— Sunteţi sigur? 

— Absolut. 

— Atunci nu mai este nimic de spus. Trebuie să refuz cazul. 

— De ce? 

— Pentru că nu aţi fost sincer cu mine. 

— Vă asigur... 

— Nu, îmi ascundeţi ceva. Urmă o pauză şi, apoi, Halliday 
scoase o bucată de hârtie din buzunar şi i-o întinse prietenului 
meu. 

— Cred că la asta vă referiţi, domnule Poirot, deşi, cum de 
ştiţi de ea, îmi întrece orice închipuire! 

Poirot zâmbi şi despături hârtia. Era o epistolă cu un scris 
fin, înclinat. Poirot o citi cu glas tare: „Chere Madame, Aştept 
cu nerăbdare şi infinit ă pl ăcere fericirea de a v ă întâlni din 
nou. Dup ă r ăspunsul vostru atât de amabil la scrisoarea mea, 
cu greu îmi st ăpânesc ner ăbdarea. N-am uitat niciodată 
acele zile de la Paris. 

Este îngrozitor că trebuie să p ăr aşi ţi Londra mâine. Totu şi, 
foarte curând şi poate mai repede decât v ă gândi ţi, o să am 
bucuria de a revedea înc ă odată doamna a c ărei imagine mi- 
a st ăpânit întotdeauna inima. 

Primiţi, chère madame, toate asigur ările celor mai devotate 
şi neschimbate sentimente ale mele. 


Armand de la Rochefour” 

Poirot îi dădu înapoi scrisoarea lui Halliday şi se înclină. 

— Îmi imaginez, domnule, că nu ştiaţi că fata 
dumneavoastră intenţiona să-şi reînnoiască legătura cu 
contele de la Rochefour. 

— A venit ca un trăsnet pentru mine! Am găsit această 
scrisoare în geanta ei. După cum posibil ştiţi, domnule Poirot, 
acest aşa-numit conte este un aventurier de cea mai proastă 
speţă. 

Poirot fu de acord. 

— Dar vreau să ştiu cum de-aţi aflat de existenţa acestei 
scrisori? 

Prietenul meu zâmbi. 

— Domnule Halliday, n-am ştiut. Dar pentru a lua urme de 
paşi şi a recunoaşte scrum de ţigară nu-i suficient pentru un 
detectiv. Fl trebuie să fie şi un bun psiholog! Ştiam că nu vă 
plăcea şi că nu aveaţi încredere în ginerele dumneavoastră. El 
beneficiază de pe urma morţii fiicei dumneavoastră. 
Descrierea servitoarei privind bărbatul misterios concordă 
suficient cu o recunoaştere a sa. Totuşi, nu vă interesează 
această urmă! De ce? Pentru că bănuielile dumneavoastră 
merg într-o altă direcţie. De aceea ascundeaţi ceva. 

— Aveţi dreptate, domnule Poirot. Am fost sigur de vina lui 
Rupert până ce am găsit această scrisoare. M-a tulburat 
îngrozitor. 

— Da. Contele zice: „foarte curând şi poate mai repede decât 
vă gândi ţi”. Evident, el nu vroia să aştepte până când aţi fi 
prins de veste de reapariţia sa. El a fost cel care a călătorit de 
la Londra cu trenul de ora 12 şi 14 minute şi a venit de-a 
lungul coridorului la compartimentul fiicei dumneavoastră? 
Dacă îmi amintesc exact şi contele de la Rochefour este înalt şi 
brunet! 

Milionarul aprobă din cap. 

— Ei bine, domnule, vă spun bună ziua. Scotland Yard-ul 
are, presupun, o listă a bijuteriilor. 

— Da. Cred că inspectorul Japp e acum aici, dacă vreţi să-l 
vedeţi. 


Japp era un vechi prieten de-al nostru şi l-a întâmpinat pe 
Poirot cu un fel de dispreţ plin de afecţiune. 

— Şi ce mai faci, domnule? Nu e nici o râcă între noi deşi 
avem metode diferite de a aborda lucrurile. Ce mai fac „micile 
celule cenuşii”? Ei, se întăresc? 

Poirot se lumină tot. 

— Funcţionează, bunul meu Japp; pe cinstea mea că da! 

— Atunci e în regulă. Crezi că a fost onorabilul Rupert sau 
un escroc? Supraveghem toate locurile, desigur. Vom şti dacă 
sclipiciurile vor fi plasate, pentru că cel ce a făcut-o n-o să le 
ţină să admire cum sclipesc. E puţin probabil! Încerc să 
descopăr unde a fost ieri Rupert Carrington. E ceva învăluit în 
mister. Am pus un om să-l urmărească. 

— Ţi-ai luat o mare precauţiune, dar o zi mai târziu, remarcă 
Poirot cu blândeţe. 

— Întotdeauna faci câte-o glumă, domnule Poirot. Gata, am 
zburat la Paddington. Bristol, Weston, Taunton, asta-i cursa 
mea. La revedere. 

— Treci pe la mine în seara asta să-mi spui ce-ai aflat? 

— Desigur, dacă mă întorc. 

— Acest inspector bun crede că materia e veşnic în mişcare, 
murmură Poirot, când prietenul nostru plecă. Umblă, măsoară 
urmele, adună noroi şi scrum! Este extrem de ocupat! Este 
neînchipuit de zelos! Şi dacă îi aduc vorba de psihologie, ştiţi 
ce face? Zâmbeşte! Şi probabil îşi spune în sinea lui: „Bietul 
bătrânel Poirot îmbătrâneşte! Devine senil!” Japp face parte 
din „tânăra generaţie care bate la uşă”. Şi, pe onoarea mea! 
Sunt aşa de ocupați cu bătutul la uşă, încât nu observă că ea 
este deschisă! 

— Şi ce veţi face? 

— Pentru că avem carte blanche, am să cheltui trei penny ca 
să dau un telefon la hotelul Ritz, unde trebuie să fi observat că 
stă contele nostru. După care, pentru că picioarele îmi sunt 
puţin greoaie şi pentru că am strănutat de două ori, am să mă 
întorc în apartamentul meu şi am să-mi fac un ceai tare pe 
lampa cu spirt. 

L-am revăzut pe Poirot a doua zi dimineaţă când l-am găsit 


terminându-şi liniştit micul dejun. 

— Ei? Am întrebat nerăbdător. Ce s-a întâmplat? 

— Nimic. 

— Dar Japp? 

— Nu l-am văzut. 

— Contele? 

— A plecat de la Ritz, alaltăieri. 

— În ziua crimei? 

— Da. 

— Asta rezolvă treaba! Rupert Carrington este exclus. 

— Pentru că De la Rochefour a plecat de la Ritz? Te cam 
grăbeşti, prietene. 

— Oricum, trebuie urmărit, arestat! Dar care ar putea fi 
motivul său? 

— Bijuterii în valoare de o sută de mii de dolari reprezintă 
un motiv bun pentru oricine. Nu, nu, problema care mă 
frământă este: de ce s-o omoare? De ce să nu-i fure, pur şi 
simplu, bijuteriile? Ea nu l-ar fi dat în judecată. 

— De ce nu? 

— Pentru că e femeie, mon ami. Ea l-a iubit o dată pe acest 
bărbat. Aşa că ar fi suferit în linişte după cele pierdute. Şi 
contele, care este un psiholog extrem de bun în privinţa 
femeilor — de unde şi succesele lui — ştia asta perfect de bine! 
Pe de altă parte, dacă Rupert Carrington ar fi omorât-o, de ce 
să-i ia bijuteriile care l-ar fi incriminat în mod fatal? 

— Ca un prost. 

— Poate că ai dreptate, prietene. Ah, iată-l pe Japp! Îl 
recunosc după cum bate la uşă. 

Inspectorul strălucea a bună dispoziţie. 

— “mneaţa, Poirot. Tocmai m-am întors. Am făcut o treabă 
pe cinste! Şi tu? 

— Eu mi-am aranjat ideile, i-a răspuns placid Poirot. 

Japp râse din toată inima. 

— Tipule, îmbătrâneşti, făcu el, uitându-se spre mine. Asta 
nu-i pentru noi, tinerii, spuse el cu voce tare. 

— Quel dommage! Replică Poirot. 

— Ei bine, vrei să auzi ce-am făcut? 


— Îmi permiţi să ghicesc? Ai găsit cuțitul cu care a fost 
comisă crima lângă linia de cale ferată dintre Weston şi 
Taunton şi l-ai chestionat pe băiatul ce vinde ziare, care a 
vorbit cu doamna Carrington la Weston? 

Japp se schimbă la faţă. 

— Cum naiba ai aflat? Să nu-mi spui mie că de la acele 
zeități de „mici celule cenuşii” ale tale! 

— Sunt bucuros că recunoşti şi tu o dată că sunt 
atotputernice! Spune-mi, i-a dat băiatului un şiling bacşiş? 

— Nu, o jumătate de coroană! Lui Japp îi revenise umorul şi 
zâmbea. Cam extravaganţi, aceşti americani bogaţi! 

— Şi, în consecinţă, băiatul n-a uitat-o. 

— Bineînţeles. Nu capeţi aşa uşor în fiecare zi jumătăţi de 
coroană. Şi-a luat la revedere de la el şi a cumpărat două 
reviste. Una avea fotografia unei fete în frez pe copertă. „Asta 
mi s-ar potrivi”, spusese ea. O, îşi amintea perfect de ea. Ei 
bine, asta mi-a fost de-ajuns. După mărturia doctorului, crima 
trebuie să fi fost comisă înainte de Taunton. M-am gândit că ei 
aveau să arunce cuțitul imediat şi am mers de-a lungul liniei 
ca să-l caut; şi, bineînţeles, am dat de el. Am făcut cercetări la 
Taunton în legătură cu omul nostru, dar este o gară mare şi a 
fost dificil să-l fi observat cineva. Probabil, s-a întors la Londra 
cu un alt tren mai târziu. 

Poirot a fost de acord. 

— Foarte probabil. 

— Dar am găsit o altă veste când m-am întors. Bijuteriile se 
vând în toată regula! Smaraldul cel mare a fost amanetat 
aseară de un tip cunoscut de noi. Cine crezi că era? 

— Nu ştiu, în afară de faptul că era un om scund. Japp se 
holbă. 

— Da, aşa e. E destul de scund. A fost Red Narky. 

— Cine este Red Narky? Am întrebat eu. 

— Un hoţ de bijuterii deosebit de inteligent, domnule. Şi nu 
e unul care să apeleze la crimă. De obicei lucrează cu o femeie 
— Gracie Kidd; dar se pare că ea n-a fost implicată de data 
asta, dacă nu cumva a şters-o în Olanda cu restul prăzii. 

— L-ai arestat pe Narky? 


— Se înţelege. Dar adu-ţi aminte că-l vrem pe celălalt om, pe 
bărbatul care era cu doamna Carrington în tren. El a fost cel 
care a plănuit toată afacerea. Dar Narky n-o să-şi vândă un 
tovarăş. 

Am observat că ochii lui Poirot deveniseră foarte verzi. 

— Cred, spuse el pe un ton blând, că ţi-l pot găsi pe acel 
tovarăş al lui Narky. 

— E una din micile tale idei, da? Îl fixă cu privirea pe Poirot. 
E splendid cum reuşeşti să livrezi câteodată marfa, chiar şi la 
vârsta ta. Norocos al naibii. 

— Poate, poate, murmură prietenul meu. Hastings, pălăria 
mea. Şi peria. Aşa! Galoşii mei, dacă mai plouă încă! Nu 
trebuie să stricăm efectul bun al ceaiului ăla. Au revoir, Japp! 

— Noroc bun, Poirot! 

Poirot opri primul taxi pe care l-am întâlnit şi i-a spus 
şoferului să meargă spre Park Lane. 

Când am ajuns în faţa casei lui Halliday, el cobori în tăcere, 
plăti şoferului şi sună la intrare. Valetului, care ne deschise 
uşa, îi ceru ceva pe un ton grav şi-am fost conduşi imediat sus. 
Am urcat până la capătul scării şi ni s-a arătat un mic 
dormitor curat. 

Ochii lui Poirot cercetară de jur, împrejur camera şi se opriră 
asupra unei valijoare negre, îngenunche în faţa ei, cercetă 
etichetele de pe ea şi scoase o sârmuliță din buzunar. 

— Întreabă-l pe domnul Halliday, dacă-i atât de bun, să urce 
până aici, la mine, îi spuse peste umăr valetului. 

Omul plecă şi Poirot forţă cu uşurinţă încuietoarea valizei cu 
o mână de profesionist. După câteva minute, încuietoarea 
cedă şi el ridică capacul. Repede începu să cotrobăie printre 
lucrurile dinăuntru, aruncându-le pe duşumea. 

Se auziră paşi greoi pe scară şi Halliday intră în cameră. 

— Ce dracu faceţi aici? Întrebă el, holbându-se. 

— Domnule, căutam asta. 

Poirot scoase din valiză un taior frez şi o mică tocă din blană 
albă de vulpe. 

— Ce faceţi cu valiza mea? 

M-am întors şi-am văzut-o pe servitoarea Jane Mason care 


intrase în cameră. 

— Fii bun şi închide uşa, Hastings. Mulţumesc. Da şi stai cu 
spatele în ea. Acum, domnule Halliday, permiteţi-mi să v-o 
prezint pe Gratie Kidd sau Jane Mason, care, curând, îşi va 
întâlni complicele, Red Narky, sub buna escortă a 
inspectorului Japp. 

Poirot dădu din mână cu dispreţ. 

— A fost cât se poate de simplu! 

El se servi din nou cu caviar. 

— Întâi m-a şocat insistența servitoarei asupra hainelor cu 
care era îmbrăcată stăpâna sa. De ce era aşa de interesată să 
ne îndrepte atenţia spre ele? Mi-am dat seama că dispuneam 
numai de mărturia servitoarei în legătură cu misteriosul 
bărbat din compartimentul de la Bristol. În privinţa spuselor 
doctorului, doamna Carrington ar fi putut fi ucisă prea bine şi 
înainte de a se ajunge la Bristol. În acest caz, servitoarea 
trebuia să fie un complice. Şi dacă ea era complice, ea n-ar fi 
dorit ca vreo bănuială să planeze numai asupra ei. Hainele pe 
care le purta doamna Carrington erau de o alură izbitoare. De 
obicei, o servitoare ştie foarte bine ce va purta stăpâna sa. Ca 
urmare, după Bristol, oricine vedea o doamnă într-un taior 
frez şi cu o tocă de blană ar fi jurat imediat că o văzuse pe 
doamna Carrington. Am început să reconstitui. Servitoarea şi- 
a făcut rost de haine asemănătoare. Ea şi complicele său au 
adormit-o cu cloroform şi-au înjunghiat-o pe doamna 
Carrington între Londra şi Bristol, probabil, folosindu-se de 
avantajul unui tunel. I-au împins cadavrul sub un scaun şi 
servitoarea îi ia locul. La Weston trebuie să se facă observată. 
Cum? După toate probabilitățile un vânzător de ziare era cel 
mai la îndemână. Ea s-a asigurat că el îşi va aduce aminte de 
ea, dându-i un bacşiş mare. I-a mai atras atenţia asupra calorii 
hainelor ei, cu remarca despre una din reviste. După ce a 
plecat din Weston, a aruncat cuțitul pe fereastră pentru a 
marca locul unde crima s-ar fi produs şi şi-a schimbat hainele 
sau şi-a pus un fulgarin lung peste ele. La Taunton coboară din 
tren şi se întoarce la Bristol cât poate de repede, unde 
complicele ei a lăsat valiza la bagaje. Îi dă biletul şi el se 


întoarce la Londra. Ea aşteaptă pe peron, îndeplinindu-şi rolul, 
se duce la hotel pentru o noapte şi revine la Londra dimineaţă, 
exact cum a spus. Când Japp s-a întors din expediţia sa, mi-a 
confirmat toate deducţiile mele. Mi-a mai spus că un foarte 
binecunoscut escroc plasa bijuteriile. Ştiam că oricine era 
trebuia să fi fost opusul bărbatului descris de Jane Mason. 
Când am auzit că era Red Narky, care, întotdeauna, a lucrat 
cu Gracie Kidd, ei bine, am ştiut unde s-o găsesc. 

— Şi contele? 

— Cu cât mă gândeam la asta, cu atât eram mai convins că 
el nu avea nimic de-a face cu acest caz. Acel domn îşi păzeşte 
cu prea multă grijă pielea ca să rişte o crimă. Era în 
contradicţie cu caracterul său. 

— Domnule Poirot, spuse Halliday, vă datorez imens. Şi 
cecul, pe care am să-l scriu după prânz, abia dacă se va putea 
ridica la valoarea obligaţiei. 

Poirot zâmbi cu modestie şi murmură către mine: bunul Japp 
va primi felicitări oficiale, cum se cuvine, dar, deşi a pus 
mâna pe Gracie Kidd, cred că eu am dat marea lovitură. 

Misterul de la Hunter's Lodge 

— În fond, murmură Poirot, e posibil ca să nu mor de data 
aceasta. 

Am salutat remarca, ce venea de la un pacient în 
convalescenţă după o gripă, ca un semn de optimism benefic. 
Eu însumi fusesem primul care suferise de pe urma bolii. După 
aceea Poirot căzuse la pat. Stătea rezemat de perne, cu capul 
înfăşurat într-un şal de lână şi sorbea încet dintr-o băutură 
deosebit de dăunătoare, „tisane”, pe care i-o pregătisem 
potrivit indicaţiilor sale. Privea cu plăcere un şir cu grijă 
aranjat de flacoane cu medicamente de pe policioara 
şemineului. 

— Da, da, continuă micuțul meu prieten. O să fiu eu însumi 
din nou, marele Hercule Poirot, teroarea răufăcătorilor! 
Închipuieşte-ţi, mon ami, că mi se dedică un mic paragraf în 
„Society Gossip”. Sigur că da! Iată-l: 


„Haideţi criminali, cu toţii la treabă! Hercule Poirot — şi 


credeţi-mă, fetelor, face cât mai mulţi Herculi! 

— Detectivul preferat al societăţii noastre nu mai poate să vă 
prindă. De ce? Pentru că l-a prins gripa pe el!” 

Am râs. 

— Grozav, Poirot. Devii o celebritate. Şi, din fericire, nu ai 
pierdut nimic deosebit de interesant, în acest răstimp. 

— Asta-i adevărat. Puținele cazuri pe care a trebuit să le 
refuz nu mi-au lăsat nici un regret. 

Proprietăreasa noastră îşi băgă capul pe uşă: 

— E un domn jos. Zice că trebuie să-l vadă pe monsieur 
Poirot sau pe dumneata, căpitane. Pare să fie grăbit — şi cu 
toate astea e un gentleman — v-am adus cartea lui de vizită. 

Mi-a întins o bucăţică de hârtie. „Mr. Roger Havering” scria 
pe ea. 

Poirot făcu semn din cap spre bibliotecă şi eu, ascultător, am 
scos „Who's who”. Poirot mi-o luă şi dădu repede paginile: „Al 
doilea fiu al celui de-al cincilea baron de Windsor. Căsătorit 
1913, Zoe, a patra fiică a lui William Crabb”. 

— Hm! Am făcut eu. Îmi închipui că este fata care juca la 
Frivolity, numai că îşi spunea Zoe Carrisbroock. Îmi amintesc 
că s-a căsătorit cu un tânăr din lumea bună, chiar înainte de 
război. 

— Te-ar interesa, Hastings, să te duci jos şi să auzi care 
anume este micul necaz al vizitatorului nostru? Cere-i toate 
scuzele din partea mea. 

Roger Havering era un bărbat de vreo patruzeci de ani, bine 
făcut şi elegant. Totuşi, faţa lui era îngrijorată şi era evident 
că se zbătea din cauza unei agitaţii interne. 

— Căpitanul Hastings? Sunteţi partenerul domnului Poirot, 
după câte ştiu. Este absolut necesar să vină cu mine azi în 
Derbyshire. 

— Mă tem că este imposibil, i-am răspuns. Poirot este 
bolnav, în pat, are gripă. 

Pe faţă i se citi dezamăgirea. 

— Vai de mine, asta-i o mare lovitură pentru mine. 

— Problema în care doriţi să-l consultaţi este serioasă? 

— Dumnezeule, da! Unchiul meu, cel mai bun prieten din 


lume pe care l-am avut, a fost azi-noapte ucis, în mod 
înfiorător. 

— Aici, în Londra? 

— Nu, în Derbyshire. Eu eram aici şi-am primit o telegramă 
de la soţia mea dimineaţă. Imediat, după ce am primit-o, m- 
am hotărât să vin încoace şi să-l rog pe domnul Poirot să preia 
cazul. 

— Vreţi să mă scuzaţi un minut, i-am spus, venindu-mi subit 
o idee. 

M-am repezit sus şi în câteva cuvinte l-am pus la curent pe 
Poirot cu situaţia. Nu mai vru să mai audă nimic de la mine. 

— Înţeleg, înţeleg. Vrei să te duci tu însuţi, nu-i aşa? Foarte 
bine, de ce nu? De acum trebuie să-mi fi învăţat metodele. Tot 
ceea ce îţi cer e să-mi raportezi în detaliu, în fiecare zi, şi să- 
mi urmezi toate instrucţiunile pe care ţi le dau la telefon. 

Am fost de acord cu toate astea. 

O oră mai târziu, stăteam în faţa domnului Havering într-un 
compartiment de clasa I, în trenul care tocmai părăsise 
Londra. 

— Pentru început, căpitane Hastings, trebuie să înţelegi că 
Hunter's Lodge, unde mergem şi unde tragedia a avut loc, este 
numai o mică cabană de vânătoare în mijlocul regiunilor 
rezervate din Derbyshire. Casa noastră adevărată este lângă 
Newmarket şi de obicei închiriem un apartament la Londra, 
vara. Hunter's Lodge este îngrijită de o angajată care e destul 
de capabilă să facă tot ce avem nevoie când ne ducem 
câteodată acolo în week-end. Desigur, în timpul sezonului de 
vânătoare, luăm pe unii dintre servitorii noştri din 
Newmarket. Unchiul meu, domnul Harrington Pace (probabil 
ştiţi, pe mama o chema ca domnişoară Pace şi este din New 
York) s-a mutat de trei ani la noi. Nu s-a înţeles niciodată cu 
tata şi nici cu fratele meu mai mare şi bănuiesc că şi eu fiind 
un fiu cam risipitor, aceasta i-a sporit în loc să-i diminueze 
afecțiunea faţă de mine. 

Sigur, eu sunt un om sărac şi unchiul meu era bogat, cu alte 
cuvinte el plătea oalele sparte! Dar, deşi exigent în multe 
privinţe, nu era chiar foarte greu să te înţelegi cu el şi noi trei 


am trăit împreună în armonie. Acum două zile, unchiul meu, 
cam obosit de nişte distracţii recente de-ale noastre din oraş, 
ne-a propus să ne ducem în Derbyshire pentru o zi sau două. 
Soţia mea i-a telegrafiat doamnei Middleton, îngrijitoarea şi 
ne-am dus în aceeaşi după-amiază. Ieri seara eu am fost forţat 
să mă întorc în oraş, dar soţia şi unchiul meu au rămas acolo. 
Azi dimineaţă am primit această telegramă. 

El mi-a întins-o: 


„Vino imediat, unchiul Harrington ucis azi noapte, adu un 
detectiv bun dacă poţi, dar vino neapărat — Zoe”. 

— Deci, deocamdată nu ştiţi detalii? 

— Nu, cred că vor fi în ziarele de seară. Fără îndoială că 
poliţia a preluat cazul. 

Era aproape ora trei când am sosit la mica gară din Elmer's 
Dale. De acolo am mers cinci mile cu maşina până la o clădire 
mică din piatră cenuşie aflată în mijlocul terenurilor de 
vânătoare sălbatice. 

— Un loc pustiu, am remarcat cu un fior. 

Havering încuviinţă. 

— Am să încerc să-l vând. N-am să mai pot locui niciodată 
aici. 

Am tras zăvorul de la portiţă şi am luat-o pe cărarea îngustă 
care ducea spre o uşă de stejar, când o siluetă cunoscută apăru 
şi veni să ne întâmpine. 

— Japp! Am exclamat eu. 

Inspectorul de la Scotland Yard îmi zâmbi prieteneşte, 
înainte de a se adresa însoţitorului meu. 

— Domnul Havering, nu? Am fost trimis de la Londra să mă 
ocup de acest caz şi aş vrea să schimbăm o vorbă, dacă se 
poate. 

— Soţia mea... 

— Am vorbit cu doamna dumneavoastră, domnule şi cu 
îngrijitoarea. Nu vă ţin mult, căci mă grăbesc să mă întorc în 
sat, după ce am văzut totul aici. 

— Nu ştiu încă nimic ce s-a... 

— Exact, spuse Japp cu aerul de a-l consola. Sunt doar vreo 


două lucruri în legătură cu care aş dori să vă cunosc opinia. 
Căpitanul Hastings, care mă cunoaşte, se va duce în casă şi le 
va spune că veniţi. Ce-ai făcut cu micuțul domn, apropo, 
căpitane Hastings? 

— Este în pat, bolnav de gripă. 

— Chiar aşa, îmi pare rău să aud asta. Eşti în situaţia căruţei 
fără cal, aici fără el, nu-i aşa? 

Şi după acesta glumă nefericită, m-am îndreptat spre casă. 
Am sunat la uşă, căci Japp o închisese după el. După câteva 
clipe a deschis o femeie de vârstă mijlocie îmbrăcată în negru. 

— Domnul Havering soseşte într-o clipă, am explicat. El a 
fost reţinut de inspector. Am venit împreună de la Londra să 
cercetăm cazul. Poate îmi puteţi spune pe scurt ce s-a 
întâmplat aseară. 

— Intraţi, domnule. A închis uşa după mine şi-am rămas în 
holul slab luminat: după masa de aseară a venit omul. A cerut 
să-l vadă pe domnul Pace şi, dându-mi seama că are acelaşi 
accent, am crezut că este un american, prieten de-al domnului 
Pace şi l-am condus în camera cu arme, după care m-am dus 
să-l anunţ pe domnul Pace. Vizitatorul nu şi-a spus numele, 
ceea ce, desigur, a fost puţin ciudat, când mă gândesc acum. I- 
am spus domnului Pace şi el a părut uimit, dar i-a zis 
doamnei: „Scuză-mă, Zoe, să văd ce vrea omul ăsta”. S-a 
îndreptat spre camera cu arme şi eu m-am dus în bucătărie, 
însă după o clipă am auzit voci ridicate, ca şi cum se certau şi- 
am ieşit în hol, în aceiaşi timp, ieşise şi doamna şi imediat s-a 
auzit o împuşcătură şi apoi s-a aşternut o tăcere mormântală. 
Amândouă am alergat spre uşă, dar era închisă, aşa că ne am 
dus la fereastră. Ea era deschisă şi înăuntru, domnul Pace 
zăcea împuşcat şi sângerând. 

— Ce s-a întâmplat cu străinul? 

— Trebuie să fi fugit pe fereastră, domnule, înainte ca noi să 
fi ajuns la ea. 

— Şi apoi? 

— Doamna Havering m-a trimis să aduc poliţia. Cinci mile 
de mers pe jos. Au venit cu mine şi polițistul a rămas toată 
noaptea şi dimineaţă a sosit domnul de la poliţia din Londra. 


— Cum arăta bărbatul care a vrut să vorbească cu domnul 
Pace? 

Îngrijitoarea rămase pe gânduri. 

— Avea o barbă neagră, domnule, şi era de vârstă mijlocie, 
cu un pardesiu deschis, în afară de făptui că vorbea ca un 
american nu am observat altceva la el. 

— Bine. Aş putea s-o văd pe doamna Havering? 

— Este sus, domnule. S-o anunţ? 

— Te rog. Spune-i că domnul Havering este afară cu 
inspectorul Japp şi că cel pe care l-a adus cu el de la Londra 
doreşte să-i vorbească cât mai repede posibil 

— Foarte bine domnule. 

Eram grozav de nerăbdător să aflu toate amănuntele. Japp 
avea un avans de două sau trei ore faţă de mine şi graba sa de 
a pleca mă făcea să mă ţin aproape de urmele lui. Doamna 
Havering nu m-a făcut să aştept mult. După câteva minute am 
auzit paşi uşori coborând pe scară şi, ridicând ochii, am zărit 
o tânără foarte frumoasă venind spre mine. Purta un pulover 
roşu care-i punea în valoare silueta subţire, băieţoasă. Pe 
capul cu părul negru avea o pălărioară de piele roşie. Nici 
chiar tragedia de faţă nu-i putea umbri vitalitatea 
personalităţii sale. M-am prezentat şi făcu un semn din cap 
repede c-a înţeles. 

— Sigur că am auzit, adesea, de dumneata şi colegul 
dumitale, monsieur Poirot. Aţi făcut nişte lucruri minunate 
împreună, nu-i aşa? Soţul meu a fost foarte deştept că v-a adus 
atât de repede. Acum vreţi să-mi puneţi întrebări? Acesta este 
cel mai simplu mijloc de a afla tot ce doriţi despre această 
întâmplare groaznică? 

— Mulţumesc, doamnă Havering. Cam ce oră era când a 
sosit omul? 

— Trebuie să fi fost înainte de ora nouă. Terminasem cina, 
stăteam la cafea şi fumam. 

— Soţul plecase deja la Londra? 

— Da, a plecat cu trenul de 18 şi 15 minute. 

— S-a dus cu maşina la gară sau pe jos? 

— Maşina noastră nu-i aici. A venit cineva de la garajul din 


Elmer's Dale să-l ia ca să-l ducă la tren. 

— Domnul Pace s-a purtat ca de obicei? 

— Absolut. Foarte normal, în toate privinţele. 

— Chiar nu-l puteţi descrie pe străin deloc? 

— Nu, nu l-am văzut. Doamna Middleton l-a condus direct în 
camera cu arme şi-apoi a venit să-i spună unchiului meu. 

— Ce-a răspuns unchiul dumneavoastră? 

— A părut cam deranjat, dar s-a dus de îndată. După vreo 
cinci minute am auzit glasuri ridicate. Am alergat în hol şi 
aproape m-am ciocnit de doamna Middleton. Apoi am auzit 
împuşcătura. Uşa de la cameră era închisă pe dinăuntru, şi a 
trebuit să înconjurăm casa până la fereastră. Asta ne-a luat 
ceva timp şi ucigaşul a putut s-o şteargă. Bietul meu unchi — 
vocea îi tremura -— fusese împuşcat în cap. Mi-am dat seama 
imediat că era mort. Am trimis-o pe doamna Middleton la 
poliţie şi am avut grijă să nu ating nimic din cameră şi să las 
totul exact cum se găsea. 

Am dat aprobator din cap. 

— Acum, ce-i cu arma? 

— Da, îmi cam închipui, căpitane Hastings. Două revolvere 
ale soţului meu erau aşezate pe perete. Unul lipsea. Am spus 
asta poliţiştilor şi ei l-au luat pe celălalt. După ce vor extrage 
glontele, cred că vor şti adevărul. 

— Pot să intru în camera cu arme? 

— Desigur. Poliţia a terminat acolo. Şi cadavrul a fost luat. 

M-a condus la scena crimei. În acel moment, Havering intră 
în hol şi după ce-şi ceru repede scuze, alergă la el. Am fost 
lăsat să-mi întreprind investigaţiile singur. Trebuie să 
mărturisesc c-au fost foarte dezamăgitoare. Romanele 
detective abundă în clu-uri, dar aici n-am putut găsi nimic 
neobişnuit, în afară de o mare pată de sânge pe covor, unde 
cred că se aflase mortul. Am examinat toate lucrurile cu o 
grijă minuțioasă şi am făcut câteva fotografii ale camerei cu 
micul meu aparat pe care îl adusesem. Am examinat, de 
asemenea, terenul de afară din faţa ferestrei, dar fusese atât 
de mult călcat în picioare încât mi s-a părut inutil să mai pierd 
timpul cu el. Da, văzusem tot ce se putea la Hunter's Lodge. 


Trebuia să mă întorc la Elmer's Dale să iau legătura cu Japp. 
Ca urmare, m-am despărţit de familia Havering şi-am plecat 
cu maşina care ne adusese de la gară. L-am găsit pe Japp la 
Matlock Arms şi m-a condus să văd cadavrul. Harrington Pace 
era un om mic de statură, slab, fără barbă, cu o aparenţa tipic 
americană. Fusese împuşcat de la spate în cap şi se trăsese cu 
revolverul de la o distanţă mică. 

— S-a întors o clipă, remarcă Japp şi celălalt tip a apucat un 
revolver şi l-a împuşcat. Cel pe care mi l-a dat doamna 
Havering era încărcat şi presupun că şi celălalt era la fel. 
Curios ce lucruri ale naibii de prosteşti fac oamenii. Să ţii 
două revolvere încărcate, atârnate pe perete! 

— Ce crezi despre caz? L-am întrebat când am ieşit din 
camera aceea lugubră. 

— Ei bine, pentru început am pus ochii pe Havering. O, da! 
Făcu când auzi exclamaţia mea de uimire. Havering are la 
activul său vreo două incidente neplăcute. Când şi-a făcut 
studiile la Oxford, s-a întâmplat o chestie nostimă cu 
semnătura de pe unul din cecurile tatălui său. Bineînţeles că 
totul a fost muşamalizat. Apoi are datorii foarte mari şi sunt 
tipul de datorii de care n-ar fi vrut să afle unchiul lui, deşi 
trebuie să fii sigur că testamentul unchiului este în favoarea 
sa. Da, am pus ochii pe el şi de aceea am vrut să vorbesc eu el 
înainte de a-şi vedea soţia. Dar declaraţiile sale concordă 
perfect; am fost la gară şi nu este nici o îndoială că a plecat cu 
trenul de 18 şi 15 minute. Ăsta ajunge la Londra pe la 22,30. 
S-a dus direct la club, zice el, şi dacă asta se confirmă, atunci 
el nu putea să-şi împuşte unchiul la ora nouă, purtând o barbă 
neagră! 

— Ah, da, tocmai vroiam să te întreb ce crezi despre barba 
aia? 

Japp îmi făcu cu ochiul. 

— Cred că a crescut foarte repede - a crescut în cele cinci 
mile dintre Elmer's Dale şi Hunter's Lodge. Americanii pe care 
i-am cunoscut, în general, nu poartă barbă. Trebuie să căutăm 
pe ucigaş printre cunoştinţele americane ale domnului Pace. 
Am întrebat-o, întâi, pe îngrijitoare şi apoi pe stăpâna ei şi 


relatările for coincid perfect, dar îmi pare rău că doamna 
Havering nu l-a văzut pe individ. E o femeie deşteaptă şi ar fi 
observat ceva care să ne pună pe urme. 

M-am aşezat şi i-am scris o relatare amănunţită şi lungă lui 
Poirot. Am putut să adaug alte diferite informaţii înainte de a 
pune scrisoarea la poştă. Glontele fusese extras şi se dovedise 
că era din revolverul identic de la poliţie. Mai mult, 
activitatea domnului Havering în noaptea cu pricina fusese 
controlată şi verificată şi se dovedise, fără îndoială, că sosise 
într-adevăr la Londra cu acel tren. Şi, în al treilea rând, un 
eveniment senzaţional avusese loc. Un domn, care locuia la 
Ealing, când a traversat Haren Green pentru a ajunge la gară, 
în dimineaţa aceea, a observat un pachet din hârtie maronie, 
băgat între şine. Când a deschis pachetul a găsit un revolver; a 
dus pachetul la poliţia gării şi, până să cadă noaptea, s-a 
dovedit a fi cel pe care îl căutam, perechea aceluia pe care ni-l 
dăduse doamna Havering. Se trăsese un glonte cu el. 

Am adăugat toate astea la raportul meu. A doua zi de 
dimineaţă, în timp ce-mi luam micul dejun, o telegramă îmi 
parveni de la Poirot: 


„Desigur, bărbosul nu era Havering, numai tu sau Japp 
puteaţi să aveţi o asemenea idee; telegrafiază-mi cum arată 
îngrijitoarea şi ce haine purta în dimineaţa asta, la fel doamna 
Havering, nu pierde timpul cu făcutul fotografiilor de 
interioare, ele sunt subexpuse şi câtuşi de puţin artistice”. 

Mi s-a părut că stilul lui Poirot n-avea rost să fie aşa glumeţ. 
Mi-am închipuit că era puţin gelos pe situaţia mea de la faţa 
locului, pe toate facilităţile de care dispuneam în rezolvarea 
cazului. Cererea lui de a descrie hainele purtate de cele două 
femei mi s-a părut pur şi simplu ridicolă, dar i-am îndeplinit-o 
cât m-am priceput mai bine ca bărbat 

La unsprezece răspunsul veni de la Poirot: 


„Sfătuieşte-l pe Japp s-o aresteze pe îngrijitoare înainte de a fi 
prea târziu.” 
Stupefiat, i-am dus telegrama lui Japp. A înjurat încet printre 


dinţi 

— Să fiu al dracului, monsieur Poirot. Dacă spune el aşa, 
trebuie să fie ceva ia mijloc. Nici n-am luat-o în seama pe 
femeie. Nu ştiu dacă pot să merg atât de departe şi s-o arestez, 
dar am s-o pun sub supraveghere. Plecăm imediat s-o mai 
examinăm. 

Dar era prea târziu. Doamna Middleton, acea femeie liniştită, 
de vârstă mijlocie, care păruse atât de normală şi respectabilă, 
se evaporase. Geamantanul îl lăsase. Conţinea numai haine 
obişnuite. Nu era nici un indiciu în privinţa identităţii ei sau 
preocupărilor sale. De la doamna Havering am smuls toate 
faptele pe care le-am putut: 

— Am angajat-o acum trei săptămâni când doamna Emery, 
fosta noastră îngrijitoare, ne-a părăsit. A venit la mine de la 
agenţia doamnei Selbourne din Mont Street — o firmă bine 
cunoscută, îmi angajez toţi servitorii de acolo. Mi-au trimis 
mai multe femei, dar această doamnă Middleton mi s-a părut 
cea mai drăguță şi avea referinţe splendide. Am angajat-o pe 
loc şi am anunţat agenţia. Nu cred că este ceva în neregulă cu 
ea. Era o femeie atât de drăguță şi liniştită. 

Povestea era învăluită într-un mister total. Deşi era clar că 
femeia n-ar fi putut comite crima, de vreme ce în momentul în 
care împuşcătura s-a auzit doamna Havering şi cu ea erau în 
hol, totuşi ea trebuie să fi avut vreo legătură cu ucigaşul, căci 
atunci de ce ar fi şters-o aşa deodată? I-am telegrafiat despre 
ultimul eveniment lui Poirot şi i-am sugerat să mă întorc la 
Londra şi să întreb la agenţia Selbourne. 

Răspunsul lui Poirot a fost prompt: 


„Inutil să întrebi la agenţie; ei n-or fi auzit niciodată despre 
ea, află cu ce maşină a venit la Hunter's Lodge când a sosit 
prima dată acolo”. 

Deşi umilit, l-am ascultat. Mijloacele de transport în Elmer's 
Dale erau limitate. Garajul local avea două maşini Ford, uzate 
şi mai erau două care deserveau gara. Niciuna nu fusese 
angajată la data cu pricina. Întrebată, doamna Havering a 
explicat că-i dăduse femeii bani pentru biletul de tren până la 


Derbyshire, suficienţi ca să închirieze o maşină sau să ia cursa 
până la Hunter's Lodge. Întotdeauna se afla unul dintre 
Forduri la gară doar-doar va fi închiriat. Luând în considerare 
faptul că nimeni de la gară nu a observat sosirea străinului, cu 
barbă neagră sau altfel, în seara fatală, totul părea să conducă 
la concluzia că ucigaşul sosise la locul faptei într-o maşină 
care-l aştepta în apropiere pentru a-l ajuta să scape şi că 
aceeaşi maşină o dusese pe misterioasa îngrijitoare la noul ei 
post. Mai pot adăuga că cercetările întreprinse la agenţia din 
Londra au confirmat pronosticurile lui Poirot. Nici o femeie ca 
„doamna Middleton” nu figurase în registre. Agenţia primise 
cererea stimatei doamne Havering pentru trimiterea unei 
servitoare şi-i oferise diferite persoane pentru post. Când le-a 
trimis comisionul de angajare, ea omisese să menţioneze pe 
care dintre femei o reţinuse. 

Oarecum umilit, m-am întors la Londra. L-am găsit pe Poirot 
aşezat într-un fotoliu lângă şemineu, îmbrăcat într-un halat de 
mătase bătător la ochi. M-a întâmpinat cu multă prietenie. 

— Prietenul meu Hastings! Ce bine-mi pare să te văd. Cu 
adevărat nutresc pentru tine o deosebită afecţiune. Te-ai 
distrat? Ai alergat încolo şi-ncoace cu dragul de Japp? Ai 
întrebat şi anchetat până ţi-ai satisfăcut curiozitatea? 

— Poirot, am strigat, afacerea este învăluită în mister 
absolut! Nu se va afla niciodată. 

— E adevărat că s-ar putea să nu ne încununăm cu glorie 
după treaba asta. 

— Chiar că nu. Îţi spargi capul degeaba. 

— O, în ce priveşte asta mă pricep să-mi sparg capul! O 
adevărată veveriţă! Nu asta mă pune într-o situaţie jenantă. 
Ştiu prea bine cine l-a ucis pe domnul Harrington Pace. 

— Ştii? Cum ai aflat? 

— Răspunsurile tale clare la telegramele pe care ţi le-am 
trimis mi-au dezvăluit adevărul. Uite, Hastings, haide să 
examinăm faptele în mod metodic şi în ordine. Domnul 
Harrington Pace este un om cu o avere mare care, la moartea 
sa va trece, fără îndoială, în posesia nepotului său. Punctul nr. 
1. Se ştie că nepotul este îngrozitor de îndatorat. Punctul nr. 


2. Se ştie, de asemenea, că nepotul este — să zicem — un om de 
o moralitate cam relativă? Punctul nr. 3. 

— Dar s-a dovedit că Roger Havering a fost la Londra. 

— Precis&ment şi ca atare, deoarece domnul Havering a 
plecat de la Elmer's Dale la 18 şi 15 minute şi din moment ce 
domnul Pace nu putea fi omorât înainte de plecarea acestuia, 
căci doctorul ar fi stabilit ora crimei ca fiind inexactă când a 
examinat cadavrul, ajungem la concluzia corectă că domnul 
Havering nu şi-a împuşcat unchiul. Dar există o doamnă 
Havering, Hastings. 

— Imposibil! Îngrijitoarea era cu ea când s-a auzit 
împuşcătura. 

— Ah, da, îngrijitoarea. Dar ea a dispărut. 

— Va fi găsită. 

— Nu cred. E ceva deosebit de neclar în legătură cu acea 
îngrijitoare, nu crezi asta, Hastings? M-a izbit de la început. 

— Şi-a jucat rolul, cred, şi apoi a şters-o la timp. 

— Şi care a fost rolul ei? 

— Ei bine, să-l introducă pe complicele ei, bărbatul cu barbă 
neagră. 

— O, nu, nu ăsta a fost rolul ei? Ci acela de a-i asigura un 
alibi doamnei Havering în momentul în care s-a tras. Şi 
nimeni n-o va găsi vreodată, mon ami, pentru că ea nu există! 
„Nu există o asemenea persoană”, cum spune marele vostru 
Shakespeare. 

— Nu, Dickens a spus-o, am murmurat, fără să pot să-mi 
ascund un zâmbet. Dar ce vrei să spui cu asta, Poirot? 

— Vreau să spun că Zoe Havering a fost actriţă înainte de-a 
se căsători, că tu şi Japp aţi văzut-o pe îngrijitoare numai într- 
un hol întunecos, ca pe o siluetă subţire, de vârstă mijlocie, în 
negru, cu o voce slabă, joasă şi că, de fapt, nici tu, nici Japp, 
nici poliţia locală pe care îngrijitoarea a adus-o, nu le-a văzut 
vreodată pe doamna Middleton şi pe stăpâna sa în acelaşi 
timp. A fost o joacă de copii pentru femeia aia deşteaptă şi 
îndrăzneață. Sub pretextul că o anunţă pe stăpâna sa, ea 
aleargă sus pe scări, îşi trage un pulover colorat şi-şi pune o 
pălăriuţă cu bucle negre cusute peste peruca ei cenuşie. 


Câteva tuşe dibace şi machiajul dispare, o uşoară tentă de roşu 
şi strălucitoarea Zoe Havering coboară cu vocea ei clară de 
clopoțel Nimeni nu o băgă în seamă, în mod deosebit, pe 
îngrijitoare. De ce ar face-o? Ea nu are nici o legătură cu 
crima. Şi ea are un alibi 

— Dar revolverul găsit la Ealing? Doamna Havering nu ar fi 
putut să-l pună acolo! 

— Nu, asta a făcut-o Roger Havering, dar a fost o greşeală 
din partea lor. Asta mi-a indicat urma. Un om care a comis o 
crimă cu un revolver pe care l-a găsit la locul faptei l-ar 
arunca de îndată, nu l-ar duce cu el la Londra. Nu, motivul a 
fost clar, criminalii au dorit să îndrepte atenţia poliţiei spre un 
loc cât mai îndepărtat de Derbyshire; erau nerăbdători să 
alunge poliţia, cât mai curând posibil, din apropierea cabanei. 
Sigur că revolverul găsit la Ealing nu a fost cel cu care domul 
Pace a fost împuşcat. Roger Havering a tras un glonte cu el, l- 
a dus la Londra, a intrat în clubul său pentru a avea un alibi, 
apoi s-a dus repede la Ealing o chestiune de numai 20 de 
minute — a pus pachetul unde a fost găsit şi s-a întors în oraş. 
Acea fiinţă încântătoare, soţia sa, l-a împuşcat liniştită pe 
domnul Pace după masa de seară, îţi aminteşti că a fost 
împuşcat de la spate? Acesta este încă un punct important. 
Reîncarcă revolverul şi-l pune înapoi la locul lui, şi apoi 
pleacă să anunţe disperată comedioara ei. 

— E incredibil, am murmurat fascinat, şi totuşi... 

— Acest „totuşi” este problema. Bien sur, prietene, acesta 
este adevărul Dar ca să aduci în faţa justiţiei acest cuplu abil 
este o altă chestiune. Japp trebuie să facă ce poate. I-am scris 
foarte detaliat, dar tare mă tem, Hastings, că vom fi obligaţi 
să-i lăsăm pe seama soartei sau a bunului Dumnezeu, cum 
preferi 

— Răul înfloreşte ca neghina, am remarcat eu. 

— Dar cu un preţ, Hastings, totdeauna cu un preţ, croyez- 
moi! 

Presimţirile lui Poirot s-au confirmat. Deşi Japp era convins 
de adevărul teoriei sale nu a putut să strângă mărturiile 
necesare acuzării. Uriaşa avere a domnului Pace a încăput în 


mâinile ucigaşilor săi. Totuşi, Nemesis le-a venit de hac şi, 
când am citit în ziar că domnul şi doamna Roger Havering se 
aflau printre victimele accidentului avionului de Paris, am 
înţeles că se făcuse Dreptate. 

Tragedia de la Marsdon Manor. 

Fusesem plecat din Londra pentru câteva zile şi când m-am 
întors i-am găsit pe Poirot închizându-şi valijoara. 

— A la bonne heure, Hastings, mă temeam că n-ai să te 
întorci la timp să vii cu mine. 

— Înseamnă că te-au chemat pentru un caz? 

— Da, deşi mă simt obligat să recunosc că, aparent, afacerea 
nu este promițătoare. Compania de asigurări a Uniunii de 
Nord mi-a cerut să investighez decesul domnului Maltravers, 
care, acum câteva săptămâni, şi-a făcut o asigurare pe viaţă la 
ei pentru marea sumă de 50000 de lire. 

— Da? Am zis eu foarte curios. 

— Bineînţeles, există clauza de sinucidere în poliţa de 
asigurare — în cazul comiterii unei sinucideri în răstimpul unui 
an, poliţa de asigurare este anulată. Domnul Maltravers a fost 
examinat, cum se obişnuieşte, de propriul medic al companiei, 
şi deşi trecuse de prima tinereţe, se bucura de o sănătate 
deplină. Cu toate acestea, miercurea trecută, alaltăieri, 
cadavrul domnului Maltravers a fost găsit pe terenul din jurul 
casei sale din Essex, Marsdon Manor şi cauza morţii este 
considerată un fel de hemoragie internă. Nu-i nimic deosebit 
în toate acestea, dar zvonuri sinistre despre situaţia financiară 
a domnului Maltravers circulau în ultimul timp şi Uniunea de 
Nord a certificat, fără nici un dubiu, că domnul decedat era în 
pragul falimentului. Aceasta schimbă afacerea în mod 
considerabil. Maltravers avea o soţie tânără, frumoasă şi se 
pare că şi-a adunat toţi banii de care mai dispunea în scopul 
de a plăti primele de asigurare pe viaţă pentru ca asigurarea 
lui să revină soţiei şi apoi s-a sinucis. Astfel de lucruri se 
întâmplă des. În orice caz, prietenul meu, Alfred Wright care 
este directorul Uniunii de Nord, m-a rugat să investighez 
cazul, dar, aşa cum i-am spus, nu prea cred că o să am succes. 
Dacă motivul morţii a fost un atac de cord aş fi fost mai 


combativ. Infarctul poate fi interpretat ca şi incapacitatea 
medicului de a descoperi de ce a murit cu adevărat pacientul 
său, dar o hemoragie pare ceva foarte clar. Nu putem decât să 
facem câteva cercetări necesare. Ai cinci minute, Hastings, să- 
ți faci bagajul şi apoi luăm un taxi până în strada Liverpool. 

O oră mai târziu, coboram din trenul care mergea spre Est în 
mica gară de la Marsdon Leigh. După ce am întrebat la gară, 
am obţinut informaţia că Marsdon Manor se afla la o milă 
distanţă. Poirot a hotărât să mergem pe jos, aşa că am luat-o 
de-a lungul străzii principale. 

— Care-i planul tău de bătaie? L-am întrebat. 

— Întâi o să mergem la doctor. Am controlat şi mi s-a spus 
că există un singur medic în Marsdon Leigh, dr. Ralph 
Bernard. A, uite-i casa. 

Clădirea respectivă era un fel de vilă cu etaj, retrasă puţin de 
la stradă. O placă de aramă de pe poartă purta numele 
doctorului. Am străbătut poteca şi am sunat la uşă. 

S-a dovedit c-am avut noroc cu vizita noastră. Era tocmai ora 
sa de consultaţii şi, pentru moment, nu aştepta nici un 
pacient. Dr. Bernard era un om în vârstă, înalt şi lat în umeri, 
cu maniere destul de plăcute. Poirot s-a prezentat şi i-a 
explicat scopul vizitei noastre, adăugind că într-un astfel de 
caz companiile de asigurare erau obligate să facă toate 
investigaţiile necesare. 

— Desigur, desigur, spuse dr. Bernard de complezenţă. Îmi 
închipui că fiind un om atât de bogat, viaţa sa era asigurată 
pentru o sumă mare. 

— ÎI consideri un om bogat, doctore? 

Acesta se uită cam surprins. 

— Cum să nu fie? Avea două maşini, ştiţi, şi Marsdon Manor 
este o vilă mult prea mare în care să locuieşti, deşi, cred că a 
cumpărat-o foarte ieftin. 

— Ni s-a spus că pierduse sume considerabile în ultima 
vreme, sublinie Poirot, privindu-l pe doctor cu atenţie. 

Acesta se mulțumi doar să dea din cap cu tristeţe. 

— Chiar aşa? Adevărat? Atunci e un noroc pentru soţia i sa 
că există această asigurare pe viaţă. Este o tânără foarte 


frumoasă şi încântătoare, dar teribil de răvăşită de această 
tristă nenorocire. Un pachet de nervi, biata de ea. Am 
încercaţi s-o feresc cât am putut, dar, sigur că şocul trebuie să 
fi fost considerabil. 

— L-aţi vizitat recent pe domnul 

— Dragă domnule, nu l-am vizitat niciodată. 

— Cum? 

— Ştiu că domnul Maltravers era un om de ştiinţă creştin sau 
ceva de genul acesta. 

— Dar i-aţi examinat cadavrul? 

— Desigur. Am fost dus de unul dintre ajutorii grădinarului. 

— Şi cauza morţii a fost clară? 

— Absolut. Era sânge pe buze, dar majoritatea hemoragiei 
trebuie să fi fost internă. 

— Încă mai zăcea unde fusese găsit? 

— Da, trupul nu fusese atins. Zăcea la marginea unei mici 
plantaţii. Evident că ieşise să împuşte ciori de câmp, deoarece 
o puşcă se afla lângă el. Hemoragia trebuie să se fi produs 
brusc. Ulcer gastric, fără îndoială. 

— N-ar fi putut fi împuşcat? 

— Dragă domnule! 

— Vă cer iertare, se scuză Poirot, dar, dacă nu mă înşeală 
memoria, în cazul unei crime recente, doctorul a pus întâi 
diagnosticul de infarct şi, apoi, l-a schimbat când polițistul 
local i-a arătat o rană în cap! 

— N-o să găsiţi nici o rană pe trupul domnului Maltravers, 
spuse dr. Bernard sec. Acum, domnilor, mai aveţi altceva? 

Am înţeles aluzia. 

— Vă lăsăm cu bine şi vă mulţumim foarte mult, doctore, 
pentru că aţi fost atât de amabil să ne răspundeţi la întrebări. 
Apropo, n-aţi considerat necesară o autopsie? 

— De loc. Doctorul devenise apoplectic. Cauza decesului a 
fost clară şi în profesia mea nu considerăm necesar să 
întristăm, fără rost, rudele mortului. 

Şi întorcându-se, doctorul trânti uşa tare în faţa noastră. 

— Ce crezi despre dr. Bernard, Hastings? Mă întrebă Poirot, 
în timp ce ne continuam drumul spre Marsdon Manor. 


— Un măgar bătrân. 

— Exact! Tu judeci caracterele întotdeauna profund, 
prietene. 

L-am privit stânjenit, dar părea foarte serios. O luminiţă i se 
ivi totuşi în ochi şi adăugă cu viclenie: 

— Asta e valabil când nu e vorba de o femeie frumoasă! M- 
am uitat la el cu răceală. Când am ajuns la vilă, uşa ne-a fost 
deschisă de o cameristă între două vârste. Poirot îi întinse 
cartea sa de vizită şi o scrisoare de la Compania de asigurări 
pentru doamna Maltravers. Ea ne conduse într-o cameră de 
luat micul dejun şi se retrase ca să-şi anunţe stăpâna. Trecură 
cam zece minute, uşa se deschise şi o siluetă subţire, în haine 
de doliu, stătea în prag. 

— Domnul Poirot? Îngăimă ea. 

— Doamnă! Poirot sări galant în picioare şi se grăbi spre ea. 
Nu pot să vă spun cât de mult regret că vă deranjez în felul 
acesta. Dar ce să-i faci? Les affaires nu ştiu ce e mila. 

Doamna Maltravers îl lăsă s-o conducă până la un scaun. 
Ochii îi erau roşii de plâns, dar jalea ei nu putea să ascundă 
extraordinara sa frumuseţe. Avea vreo 27-28 de ani, era foarte 
blondă, cu ochi mari, albaştri şi buze frumos conturate. 

— E ceva în legătură cu asigurarea soţului meu, nu-i aşa? 
Dar trebuie să fiu tracasată acum, aşa de repede? 

— Curaj, dragă doamnă. Curaj! Ştiţi, soţul dumneavoastră şi- 
a făcut asigurarea pe viaţă pentru o sumă destul de mare şi, în 
astfel de cazuri, Compania pretinde întotdeauna câteva detalii 
în plus. M-au împuternicit pe mine să acţionez pentru ei. 
Puteţi fi sigură că voi face tot ce-mi stă în putere ca afacerea 
să nu devină prea neplăcută pentru dumneavoastră. Vreţi să- 
mi povestiţi pe scurt tristele evenimente de miercuri? 

— Mă schimbam pentru ceai când camerista a venit la 
mine... Unul dintre grădinari tocmai alergase spre casă... El 
găsise... 

Vocea i se înmuie. Poirot o luă de mână cu înţelegere. 

— Pricep. Destul! L-aţi văzut pe soţul dumneavoastră în 
după amiaza aceea? 

— De la prânz nu. Eu mă dusesem până în sat după nişte 


timbre şi cred că el umbla prin împrejurimile vilei. 

— Ca să împuște ciori? 

— Da, de obicei îşi ia puşca cu el şi am auzit una sau două 
împuşcături în depărtare. 

— Unde este puşca acum? 

— În hol, cred. 

Ea l-a condus acolo şi i-a dat arma lui Poirot, care a 
examinat-o pe îndelete. 

— Două focuri trase, după câte văd, zise el, în timp ce i-o 
dădea înapoi. Şi acum, doamnă, dacă aş putea vedea... Se opri 
cu delicateţe. 

— Vă va conduce servitoarea, murmură ea, întorcând capul. 

Chemată, servitoarea îl duse pe Poirot sus. Eu am rămas cu 
frumoasa şi nefericita femeie. Nu ştiam ce să fac, să vorbesc 
sau să tac. Am încercat două remarci generale la care ea a 
răspuns absentă, dar, după câteva minute, Poirot s-a întors. 

— Vă mulţumesc pentru toată amabilitatea dumneavoastră, 
doamnă. Cred că nu trebuie să vă mai îngrijiţi de treaba asta. 
Apropo, ştiţi ceva de situaţia financiară a soţului 
dumneavoastră? 

Ea dădu din cap că nu. 

— Absolut nimic. Nu mă pricep câtuşi de puţin la afaceri. 

— Da, deci nu ne puteţi da nici un clu în privinţa deciziei 
sale bruşte de a face o asigurare pe viaţă? Ştiu că n-o făcuse 
mai înainte. 

— Suntem căsătoriţi doar de un an şi ceva. Dar şi-a făcut 
asigurarea pentru că-i intrase în cap ideea fixă că nu va trăi 
mult. Avea o puternică presimţire că va muri. Cred că mai 
avusese o hemoragie şi ştia că o alta s-ar fi dovedit fatală. Eu 
am încercat să-i risipesc aceste temeri întunecate, dar fără 
succes. Şi uite, a avut dreptate! 

Îi dădură lacrimile, îşi luă cu demnitate rămas bun de la noi. 
Poirot făcu un gest caracteristic în timp ce pleca. 

— Eh bien, asta-i! Să ne întoarcem la Londra, prietene, se 
pare că nu-i nici un şoarece în această gaură. Şi totuşi... 

— Totuşi ce? 

— O uşoara discrepanţă, asta-i toţi Ai observat-o? Nu? Viața- 


i plină de discrepanțe şi, în mod sigur, omul nu putea să se fi 
sinucis; nu există otravă care să-i umple gura cu sânge. Nu, 
nu, trebuie să mă resemnez cu faptul că toate lucrurile sunt 
clare şi încheiate... Dar cine este acesta? 

Un tânăr se îndrepta spre noi. A trecut pe lângă noi, fără să 
facă vreun semn, dar am observat că nu arăta rău şi că avea o 
faţă foarte bronzată care vorbea despre viaţa într-o climă 
tropicală. Un grădinar care mătura frunzele se oprise o clipă 
din treaba lui şi Poirot alergă repede spre el. 

— Spune-mi, te rog, cine e domnul acela? Îl cunoşti? 

— Nu-mi amintesc numele lui, deşi l-am auzit. A locuit aici o 
noapte săptămâna trecută. Era marţi. 

— Repede, mon ami, să mergem după el. 

Ne-am grăbit pe potecă după silueta care se îndepărta. 
Imaginea unei fiinţe în doliu pe terasa dinspre latura casei; 
prada noastră dădu colţul şi noi după el, aşa că am fost 
martori la întâlnire. 

Doamna Maltravers se clătină pe picioare şi se albi la faţă. 

— Tu, se minună ea. Credeam că eşti pe vapor, în drum spre 
Africa de Est. 

— Am primit nişte veşti de la avocaţii mei care m-au reţinut, 
îi explică tânărul. Bătrânul meu unchi din Scoţia a murit pe 
neaşteptate şi mi-a lăsat nişte bani. În aceste circumstanţe m- 
am gândit că e mai bine să-mi contramandez plecarea. Apoi, 
am văzut ştirea asta proastă în ziar şi am venit aici să văd 
dacă pot să fac ceva. O să ai nevoie de cineva, poate, care să 
aibă grijă de lucruri pentru tine. 

În acel moment, şi-au dat seama de prezenţa noastră. Poirot 
făcu câţiva paşi înainte şi, cerându-şi multe scuze, explică că- 
şi uitase bastonul în hol. Nu prea încântată, cum mi s-a părut, 
doamna Maltravers făcu prezentările. 

— Domnul Poirot, căpitanul Black. 

Urmă o discuţie de câteva minute în cursul căreia Poirot află 
că sus-numitul căpitan Black stătea la hanul „Ancora”. 
Bastonul nefiind descoperit (ceea ce nu era de mirare), Poirot 
îşi ceru din nou scuze şi plecarăm. 

Ne-am întors grăbiţi în sat şi Poirot se îndreptă spre han. 


— Rămânem aici până când prietenul nostru, căpitanul, se 
reîntoarce, explică el. Ai observat c-am subliniat faptul că 
plecăm la Londra cu primul tren? Probabil te-ai gândit că 
vorbeam serios. Dar nu... Ai observat fața doamnei Maltravers 
când l-a zărit pe acest tânăr Black? Ea a fost clar surprinsă şi 
el, eh bien, el era foarte devotat. Nu ţi s-a părut? Şi el a fost 
aici în noaptea de marţi, cu o zi înainte ca domnul Maltravers 
să fi murit. Trebuie să investigăm, Hastings, ce face căpitanul 
Black. 

După o jumătate de oră ne-am văzut „prada” apropiindu-se 
de han. Poirot ieşi, îl opri şi îl aduse pe dată sus, în camera pe 
care o închinase. 

— Îi spuneam căpitanului Black despre misiunea care ne 
aduce aici, explică el. Înţelegeţi, monsieur le capitaine că sunt 
nerăbdător să aflu care era starea de spirit a domnului 
Maltravers, imediat înaintea morţii sale şi că, în acelaşi timp, 
nu vreau s-o deprim pe doamna Maltravers inutil, punându-i 
întrebări dureroase. Deci, aţi fost aici chiar înaintea 
evenimentului şi puteţi să ne daţi foarte bine informaţii 
valoroase. 

— Am să fac orice pot să vă ajut, răspunse tânărul soldat, 
dar mă tem că n-am observat nimic neobişnuit. Ştiţi, deşi 
Maltravers era un vechi prieten al părinţilor mei, eu nu-l 
cunoşteam foarte bine. 

— Când aţi venit? 

— Marţi după-amiază. Am plecat la Londra miercuri 
dimineaţă devreme pentru că vaporul meu ridica ancora pe la 
ora 12. Dar nişte veşti pe care le-am primit mi-au schimbat 
planurile, aşa cum cred că aţi auzit că i-am explicat doamnei 
Maltravers. 

— Înţeleg că vă întorceaţi în Africa de Est. 

— Da, sunt acolo încă de la război — mare ţară. 

— Exact. Despre ce aţi discutat la cină marţi seara? 

— O, nu ştiu. Obişnuitele subiecte. Maltravers m-a întrebat 
despre părinţii mei şi apoi am discutat despre datoriile de 
război germane; doamna Maltravers mi-a pus o mulţime de 
întrebări despre Africa de Est şi eu le-am spus vreo două 


glume şi cred că asta-i tot. 

— Mulţumesc. 

Poirot rămase tăcut pentru un moment, apoi spuse blând: 

— Cu permisiunea dumneavoastră aş vrea să încerc un mic 
experiment. Mi-aţi spus tot ceea ce cunoaşte eul 
dumneavoastră conştient. Acum vreau să vă chestionez eul 
dumneavoastră inconştient. 

— Psihanaliză sau ce? Întrebă Black, vizibil alarmat. 

— O, nu, răspunse Poirot încurajator, uite cum e. Eu vă spun 
un cuvânt, dumneavoastră îmi spuneţi altul şi aşa mai 
departe. Primul cuvânt care vă trece prin cap. Începem? 

— În regulă, zise Black încet. Dar părea stânjenit. 

— Notează cuvintele, te rog, Hastings, spuse Poirot. Apoi îşi 
scoase din buzunar marele său ceas cu cadran de ridiche şi-l 
puse pe masă lângă el. 

— Începem. Ziuă. 

Urmă o pauză de o clipă şi apoi Black răspunse: 

— Noapte. 

În vreme ce Poirot continua, răspunsurile veneau mai 
repede. 

— Nume, zise Poirot. 

— Loc. 

— Bernard. 

— Shaw. 

— Marţi. 

— Cină. 

— Călătorie. 

— Vapor. 

— Ţară. 

— Uganda. 

— Poveste. 

— Lei. 

— Puşcă pentru ciori. 

— Fermă. 

— Împuşcătură. 

— Sinucidere. 

— Elefant. 


— Colţi. 

— Bani. 

— Avocaţi. 

— Îţi mulţumesc, căpitane Black. Poate îmi acorzi câteva 
minute după vreo jumătate de oră? 

— Desigur. 

Tânărul soldat îl privi curios şi-şi şterse fruntea în timp ce se 
ridica. 

— Şi acum, Hastings, zise Poirot zâmbindu-mi, în timp ce 
închidea uşa în urma sa. Înţelegi totul, nu-i aşa? 

— Nu ştiu ce vrei să spui. 

— Lista aia de cuvinte nu-ţi spune nimic? Am parcurs-o din 
nou, dar am fost obligat să mă dau bătut. 

— Am să te ajut. Încep prin a-ţi spune că Black a răspuns 
bine în limita timpului normal, fără pauze, aşa încât putem 
considera că nu are o conştiinţă vinovată de ascuns. „Zi” 
urmat de „noapte”, „loc” urmat de „nume” sunt asociaţii 
normale. Am început să lucrez cu „Bernard” ceea ce sugera 
numele doctorului de aici, peste care putea să nu fi dat. 
Evident că aşa a fost. După conversaţia noastră recentă, el mi- 
a spus „cină” la cuvântul meu „marţi”, dar „călătorie” şi „ţară” 
au fost urmate de „vapor” şi „Uganda”, arătând clar că 
importantă pentru el era călătoria în străinătate şi nu venirea 
aici. „Poveste” îi aminteşte de „lei” despre care povestise la 
cină. Am continuat cu „puşcă pentru ciori” şi el a răspuns cu 
un cuvânt cu totul neaşteptat —” fermă”. Când am spus 
„împuşcătură”, el răspunde deodată „sinucidere”. Asociaţia 
pare clară. Un om pe care-l cunoaşte se sinucide cu o puşcă 
undeva la o fermă. Aminteşte-ţi, de asemenea, că mintea îi 
este încă la poveştile pe care le-a spus la cină şi cred că vei fi 
de acord cu mine că n-o să fiu prea deplasat dacă-l chem pe 
căpitanul Black şi-i cer să repete povestea aceea cu 
sinuciderea pe care a spus-o la cină, marţi seara. 

Black a fost destul de sincer în privinţa aceasta. 

— Da, le-am spus o asemenea poveste când stau şi mă 
gândesc. Chap s-a împuşcat la o fermă acolo. A făcut-o cu o 
puşcă pentru ciori prin gură şi alicele au rămas în creier. 


Doctorii au fost foarte uimiţi — nu se vedea nimic în afară de 
puţin sânge pe buze. Şi ce-i cu asta? 

— Ce are asta de-a face cu domnul Maltravers? Văd că nu 
ştii c-a fost găsit cu o astfel de puşcă lângă el. 

— Vreţi să spuneţi că povestea mea i-a sugerat sinuciderea, 
dar e îngrozitor! 

— Nu te amări, ar fi făcut-o într-un fel sau altul. Bine, 
trebuie să vorbesc la telefon cu Londra. 

Poirot avu o lungă conversaţie la telefon şi se întoarse 
gânditor. Plecă singur după-amiază şi abia la şapte seara a 
declarat că nu mai putea să amâne, că trebuie să-i spună 
tinerei văduve. Îmi părea rău deja pentru ea, fără nici o 
rezervă. Să rămâi fără nici un ban şi să ştii că soţul s-a sinucis 
ca să-i asigure viitorul, era o povară prea greu de suportat 
pentru o femeie. Totuşi, nutream secreta speranţă că tânărul 
Black s-ar putea dovedi capabil s-o consoleze, după ce durerea 
ei ar fi trecut. Evident, el o admira enorm. 

Întrevederea noastră cu doamna a fost dureroasă. A refuzat 
să creadă faptele pe care i le-a prezentat Poirot. Şi când s-a 
convins, în cele din urmă, a izbucnit într-un plâns amar. 
Examinarea cadavrului a confirmat bănuielile noastre. Lui 
Poirot îi părea foarte rău pentru biata doamnă, dar fusese 
angajat de compania de asigurări şi ce-ar fi putut face? În 
timp ce se pregătea să plece, îi spuse blând doamnei 
Maltravers: 

— Doamnă, dintre toţi oamenii, dumneavoastră ştiţi că nu 
există morţi! 

— Ce vreţi să spuneţi? Se fâstâci ea, ochii făcându-i-se mari. 

— N-aţi luat parte niciodată la şedinţe de spiritism? Sunteţi 
un medium bun, doar ştiţi. 

— Aşa mi s-a spus. Dar dumneavoastră nu credeţi în 
spiritism, sunt sigură! 

— Doamnă, am văzut nişte lucruri stranii. Ştiţi că în sat se 
vorbeşte că această casă este bântuită de stafii? 

Ea dădu din cap aprobator şi, în acel moment, servitoarea 
anunţă că cina era gata. 

— Nu rămâneţi să gustaţi ceva? 


Am acceptat cu plăcere şi am simţit că prezenţa noastră nu 
putea decât s-o distragă puţin de la amărăciunile ei. Tocmai 
ne terminasem supa când se auzi un țipăt dincolo de uşă şi 
sunetul unei faianţe sparte. Am sărit în sus. Servitoarea apăru 
cu mâna pe inimă. 

— Era un bărbat care stătea pe coridor. Poirot se repezi 
acolo şi se întoarse repede. 

— Nu e nimeni acolo. 

— Nu este, domnule? Zise servitoarea încet. O, m-a speriat! 

— Dar de ce? 

Îşi micşoră vocea, de-abia şopti. 

— Mi s-a părut... Mi s-a părut că e stăpânul... Arăta ca el. 

Am văzut-o pe doamna Maltravers tresărind speriată şi 
mintea îmi fugi la vechea superstiție despre sinucigaşii care 
nu-şi pot găsi odihna. Şi ea se gândea la asta, Sunt sigur, căci 
un minut mai târziu îl prinse de braţ pe Poirot, ţipând. 

— N-aţi auzit? Cele trei bătăi în fereastră? Aşa obişnuia să 
facă întotdeauna când trecea în jurul casei. 

— ledera, am strigat. A fost iedera care a lovit fereastra. 

Dar un fel de teroare punea stăpânire pe noi toţi. Servitoarea 
era evident tulburată şi când masa s-a terminat, doamna 
Maltravers l-a implorat pe Poirot să nu plece imediat. Era clar 
îngrozită să rămână singură. Ne-am retras în camera pentru 
micul dejun. Vântul se înteţea şi urla în jurul casei într-un fel 
fantomatic. De două ori uşa camerei se deschise, se dădu de 
perete încet şi, de fiecare dată, ea se agăţă de mine cu o 
privire îngrozită. 

— A, ce, uşa asta e vrăjită? Strigă Poirot supărat, în cele din 
urmă. Se ridică şi o închise încă o dată, apoi răsuci cheia în 
broască. Am s-o închid, uite aşa! 

— Nu fă asta, zise ea cu ochii speriaţi. Dacă se deschide 
chiar acum... 

Şi chiar în momentul în care rostea cuvintele, imposibilul se 
întâmplă. Uşa încuiată se deschise încet. Eu nu puteam vedea 
coridorul, de unde stăteam, dar ea şi Poirot erau cu faţa spre 
el. Ea ţipă prelung şi se întoarse spre detectiv. 

— L-ai văzut, acolo, pe coridor? Ţipă ea. 


El o privi cu o față uimită, apoi clătină din cap. 

— L-am văzut... pe soţul meu... Trebuie să-l fi văzut şi 
dumneata! 

— Doamnă, n-am văzut nimic. Nu vă simţiţi bine... Sunteţi 
tulburată. 

— Mă simt foarte bine, eu... O, Doamne! 

Deodată, pe neaşteptate, lumina se micşoră şi se stinse. Din 
întuneric se auziră trei lovituri puternice. O puteam auzi pe 
doamna Maltravers gemând şi apoi... Am văzut! 

Bărbatul, pe care-l văzusem sus întins pe pat, se afla acum în 
faţa noastră, înconjurat de o lumină slabă fantomatică. Avea 
sânge pe buze şi-şi ţinea mâna dreaptă ridicată, îndreptată 
spre ceva. Deodată, o lumină strălucitoare păru să iasă din ea. 
Ea trecu peste Poirot şi peste mine şi căzu pe doamna 
Maltravers. Am văzut faţa ei albă îngrozită şi încă ceva! 

— Doamne, Poirot! Am strigat eu. Uită-te la mâna ei, la 
mâna ei dreaptă. E toată roşie! 

Şi ochii ei se uitară la ea şi căzu grămadă pe duşumea. 

— Sânge, striga isterică. Da, e sânge. Eu l-am omorât. Eu am 
făcut-o. El îmi arăta mie şi atunci am pus mâna pe trăgaci şi 
am apăsat. Scăpaţi-mă de el... Scăpaţi-mă! S-a reîntors! Vocea 
i se transformă într-un gâlgâit. 

— Lumină, spuse Poirot brusc. Lumina se aprinse ca prin 
farmec. 

— Asta e, continuă el. Ai auzit, Hastings? Şi tu, Everett? O, 
apropo, acesta este domnul Everett, un om remarcabil în 
profesia lui de actor. I-am telefonat în după-amiaza aceasta. 
Machiajul lui e bun, nu-i aşa? Seamănă cu mortul, şi cu o 
torţă de buzunar, plus fosforescenţa necesară a lăsat impresia 
dorită. Eu nu i-aş atinge mâna ei dreaptă, dacă aş fi în locul 
tău, Hastings. Are vopsea roşie care o face aşa. Când lumina s- 
a stins, ştii c-am luat-o de mână. Înţelegi. Apropo, nu trebuie 
să ne pierdem trenul. Inspectorul Japp e afară la fereastră. O 
noapte proastă, dar el a putut să-şi mai treacă timpul bătând 
din când în când în geam. 

— Înţelegi? Continuă Poirot, în timp ce ne îndreptam în 
grabă prin vânt şi ploaie spre gară, era o mică discrepanţă. 


Doctorul părea să creadă că decedatul era un om de ştiinţă 
creştin şi cine i-ar fi putut imprima această idee decât doamna 
Maltravers? Dar nouă? Fa ni l-a prezentat ca aflându-se într-o 
stare de spirit plină de presimţiri negre despre sănătatea sa. 
Apoi, de ce a fost aşa de surprinsă neplăcut de reapariţia 
tânărului Black? Şi, în ultimul rând, deşi convențiile cer ca o 
femeie să trebuiască să pretindă din decenţă că-şi jeleşte soţul, 
mi s-au părut exagerate pleoapele aşa de mult rujate! Nu le-ai 
observat, Hastings? Nu? Întotdeauna îţi spun, nu vezi nimic! 
Fi bine, asta a fost. Existau două posibilităţi: ori povestea lui 
Black i-a sugerat domnului Maltravers o metodă ingenioasă de 
a se sinucide, ori celălalt ascultător, soţia, a văzut o metodă la 
fel de ingenioasă de a comite o crimă. Am înclinat spre a doua 
variantă. Ca să se sinucidă în felul acela, el ar fi trebuit, 
probabil, să apese pe trăgaci cu degetul cel mare, sau aşa îmi 
imaginez. Acum, dacă Maltravers ar fi fost găsit fără o gheată, 
cu siguranţă am fi auzit asta de la cineva. Un detaliu ciudat ca 
acesta ar fi fost reţinut. Nu, cum îţi spun, înclinam să cred că 
era vorba de un caz de crimă, nu de sinucidere, dar mi-am dat 
seama că n-am nici cea mai mică dovadă în sprijinul teoriei 
mele. De aceea, elaborarea micii comedii pe care ai văzut-o 
jucată în seara aceasta. 

— Chiar şi acum nu prea văd toate detaliile crimei, am zis 
eu. 

— S-o luăm de la început. Iată o femeie abilă şi vicleană 
care, cunoscând dezastrul financiar al soţului ei şi obosită de 
bărbatul cu care se măritase numai pentru banii lui, îl 
convinge să facă o asigurare pe viaţă cu o sumă mare şi-apoi 
caută mijloacele de a-şi atinge scopul. O întâmplare i le oferă: 
ciudata poveste a tânărului soldat, în după-amiaza următoare, 
când domnul căpitan, aşa cum crede ea, este pe mare, ea şi 
soţul ei se plimbă pe lângă casă. „Ce poveste curioasă a fost 
aia de aseară!” spune ea. „Ar putea un bărbat să se împuște în 
felul acesta? Arată-mi dacă e posibil!” Bietul prost îi arătă, îşi 
băgă ţeava pusştii în gură. Fa sare la el şi pune degetul pe 
trăgaci râzându-i în nas. „Şi acum, domnule, spune ea cu 
răutate, dacă apăs pe trăgaci?” Şi-atunci... Şi atunci, 


Hastings... Ea apăsă! 

Apartamentul de la etajul al treilea 

— Al naibii! Spuse Pat. 

Încruntându-se amarnic căuta repezită în bucăţica de mătase 
pe care o numea geantă de seară. Doi tineri şi o altă fată o 
priveau cu nerăbdare. Stăteau cu toţii în faţa uşii închise de la 
apartamentul Patriciei Garnett. 

— N-are rost, spuse Pat. Nu-i aici. Şi acum ce ne facem? 

— Uite ce înseamnă o viaţă fără cheie! Murmură Jimmy 
Faulkener. 

Era un tânăr scund, lat în spate, cu ochi albaştri, binevoitori. 

Pat se întoarse spre el supărată. 

— Nu mai glumi, Jimmy. Treaba-i serioasă. 

— Mai uită-te o dată Pat, spuse Donovan Bailey. Trebuie să 
fie pe acolo, pe undeva. 

Avea o voce molcomă, plăcută, care se potrivea siluetei sale 
subţiri şi tenului lui brunet. 

— Dar ai luat-o cu tine? Spuse cealaltă fată, Mildred Hope. 

— Bineînţeles că am luat-o. Cred că i-am dat-o unuia dintre 
voi doi. Se întoarse către bărbaţi acuzatoare: i-am spus lui 
Donovan s-o ia. 

Dar nu avea să găsească un ţap ispăşitor aşa de uşor. 
Donovan a protestat ferm şi Jimmy i-a ţinut isonul. 

— Te-am văzut cu ochii mei cum ai pus-o în geanta ta, spuse 
Jimmy. 

— Ei bine, atunci, unul dintre voi mi-a pierdut-o când mi-aţi 
ridicat geanta. Am scăpat-o o dată sau de două ori. 

— O dată sau de două ori! Comenta Donovan. Ţi-a căzut de 
cel puţin o duzină de ori, pe lângă faptul că ai lăsat-o pe unde 
s-a nimerit cu fiecare ocazie. 

— Nu văd de ce naiba n-a căzut totul din ea în vremea asta, 
adăugă Jimmy. 

— Problema este cum o să intrăm? Spuse Mildred. Era o fată 
sensibilă, care-şi vedea de treabă, dar nu atât de atractivă ca 
impulsiva şi certăreaţa Pat. Toţi patru se uitau dezarmaţi la 
uşa închisă. 

— Portarul nu poate să ne ajute? Sugeră Jimmy. N-are o 


cheie care se potriveşte sau ceva de felul ăsta? 

Pat negă. Erau numai două chei. Una era înăuntrul 
apartamentului, atârnată în bucătărie şi cealaltă a fost, sau 
trebuia să fie, în geanta blestemată. 

— Dacă apartamentul ar fi fost măcar la parter, se vaită Pat, 
am fi putut sparge o fereastră sau ceva. Donovan, nu vrei să 
faci pe pungaşul, ce zici? 

Donovan refuză ferm, dar politicos să facă pe pungaşul. 

— Un apartament la etajul al patrulea este o adevărată 
încercare, spuse Jimmy. 

— Dar scara de incendiu? Spuse Donovan. 

— Nu există. 

— Trebuie să fie, se amestecă Jimmy. O clădire înaltă de 
cinci etaje ar trebui să aibă o scară de incendiu. 

— Probabil, făcu Pat. Dar orice-ar fi nu ne este de folos. Cum 
am să pătrund vreodată în apartamentul meu? 

— Nu e nici un fel de lift exterior? Întrebă Donovan. O 
chestie în care negustorii trimit sus carnea şi verzele de 
Bruxelles? 

— Liftul de serviciu, îl corectă Pat. Da, dar e numai un fel de 
coş din plasă. O, aşteptaţi, ştiu. Ce-ar fi cu liftul pentru 
cărbuni? 

— Ei da, asta zic şi eu idee, zise Donovan. 

Mildred îi descurajă cu părerea ei: 

— Trebuie să fie închis, în bucătăria lui Pat, vreau să zic. 
Prin interior. 

Dar ideea fu respinsă pe dată. 

— Nu cred asta, o contrazise Donovan. 

— În nici un caz în bucătăria lui Pat, spuse Jimmy. Pat nu 
închide şi nu încuie niciodată lucrurile. 

— Nu cred că e închis, îşi reaminti Pat. Am luat azi 
dimineaţă lada cu gunoi şi sunt sigură că după aceea nu l-am 
închis. Şi nici nu cred că m-am mai apropiat de el de atunci. 

— Ei bine, spuse Donovan, lucrul ăsta ne va fi foarte util în 
seara aceasta, dar, în acelaşi timp, dragă Pat, lasă-mă să-ţi 
atrag atenţia că aceste obiceiuri de neglijenţă te fac o pradă 
uşoară pentru hoţi în fiecare noapte. 


Pat nu dădu importanţă acestor avertismente. 

— Haideţi, strigă ea şi începu s-o ia la goană în jos spre 
parterul celor patru etaje. Ceilalţi o urmară. Pat îi conduse 
printr-o cameră întunecoasă, aparent supraîncărcată de 
căruţuri pentru copii şi, printr-o altă uşă, în subsolul blocului 
şi le arătă liftul respectiv. În momentul acela era o ladă de 
gunoi pe el. Donovan o dădu la o parte şi se urcă cu agerime 
pe platformă în locul ei. Strâmbă din nas. 

— Puțin cam nociv, remarcă el. Dar ce contează? Mă 
aventurez singur sau mai merge cineva cu mine? 

— Vin şi eu, zise atunci Jimmy. Se urcă lângă Donovan. 

— Cred că liftul n-o să cadă cu mine, adăugă el plin de 
îndoială. 

— Nu poţi să cântăreşti mai mult decât o tonă de cărbune, 
zise Pat, care nu se pricepuse niciodată la greutăţi şi mărimi. 

— Dar, oricum, o să vedem curând, spuse Donovan vesel, în 
timp ce trăgea de frânghie. Cu un zgomot de roată de moară 
dispărură din faţa lor. 

— Chestia asta face un zgomot îngrozitor, remarcă Jimmy, în 
timp ce urcau prin întuneric. Ce-or gândi oamenii din celelalte 
apartamente? 

— Fantome sau hoţi, cred, îi răspunse Donovan. Să tragi de 
frânghia asta este un lucru destul de greu. Cei ce se 
îndeletnicesc cu treaba asta muncesc mai mult decât m-aş fi 
aşteptat. Jimmy, fiule, numeri etajele? 

— O, doamne! Nu. Am uitat de asta. 

— Nu-i nimic, am făcut-o eu. Trecem de al treilea acum. 
Următorul e al nostru. 

— Şi acum, îmi închipui că vom descoperi că Pat a închis 
totuşi uşa, mormăi Jimmy. 

Dar temerile erau nefondate. Uşa de lemn se dădu la o parte 
la o simplă apăsare, aşa că Donovan şi Jimmy se treziră în 
bucătăria întunecoasă a lui Pat. 

— Ar fi trebuit să avem o torţă pentru această muncă de 
noapte grea, exclamă Donovan. După câte o cunosc eu, totul e 
pe duşumea la Pat, aşa că am să sparg la oale şi faianţe până 
când o să pot să ajung la lumină s-o aprind. Nu te mişca 


Jimmy, până aprind lumina. 

Îşi făcu drum cu grijă pe duşumea, scoțând un „al dracului!”, 
când colțul unei mese de bucătărie i se înfipse, fără să-şi dea 
seama, între coaste. Ajunse la întrerupător, dar, în momentul 
următor, tot un „al dracului!” se auzi în întuneric. 

— Ce se întâmplă? Întrebă Jimmy. 

— Lumina nu se aprinde, cred că este becul ars. Aşteaptă o 
clipă. Aprind lumina din sufragerie. Sufrageria era la capătul 
coridorului. Jimmy îl auzi pe Donovan deschizând uşa şi, 
imediat, alte înjurături mai din depărtare ajunseră la el. Îşi 
făcu şi el cu grijă drum prin bucătărie. 

— Ce este? 

— Nu ştiu. Cred că noaptea camerele se vrăjesc. Totul pare 
aşezat altfel. Scaune şi mese unde te aştepţi cel mai puţin. O, 
drace! Încă unul! 

Dar, în acest moment, din fericire, Jimmy găsi întrerupătorul 
şi-l apăsă, în clipa următoare doi tineri se uitau unul la altul 
îngroziţi de moarte. 

Camera nu era sufrageria lui Pat. Se aflau într-un alt 
apartament. 

Pentru început camera era cam de zece ori mai aglomerată 
decât a lui Pat, ceea ce explica uimirea patetică a lui 
Donovan, când se lovea mereu de scaune şi mese. În mijlocul 
camerei se afla o masă mare, rotundă, acoperită cu o bucată 
de postav şi la fereastră se găsea o plantă „aspidistra”. Era, de 
fapt, tipul de cameră al cărei proprietar, tinerii erau siguri, ar 
înţelege cu greu o explicaţie a lor. Cu groază şi în linişte se 
uitară pe masa pe care se afla o grămăjoară de scrisori. 

— Doamnei Emestine Grant, şopti Donovan, luându-le şi 
citindu-le numele. O, ajutor! Crezi că ne-a auzit? 

— E un miracol că nu te-a auzit, spuse Jimmy. Cu langajul şi 
cu modul tău de a da peste mobilă. Haide, pentru numele lui 
Dumnezeu s-o ştergem iute de aici. 

Au stins repede lumina şi s-au reîntors în vârful picioarelor 
la lift. Jimmy a oftat uşurat, când s-au urcat din nou în lift, 
fără vreun alt incident. 

— Îmi place ca femeia să aibă un somn bun, sănătos, spuse el 


convingător. Doamna Emestine Grant are calităţile ei. 

— Acum îmi dau seama de ce am greşit etajul, spuse 
Donovan. Am început să urcăm de la subsol. Trase de frânghie 
şi liftul făcu un salt. 

— Cred că acum am nimerit-o. 

— Sunt sigur de asta, spuse Jimmy ieşind din nou într-un 
spaţiu întunecos. Nervii n-o să mă mai ţină la alte şocuri de 
felul ăsta. 

— Nu le-a mai fost dat să aibă de-a face cu alte situaţii 
încurcate. Cum apăsară pe întrerupător se treziră în bucătăria 
lui Pat şi, după o clipă, deschidea uşa din faţă, lăsându-le să 
intre pe cele două fete care aşteptau afară. 

— V-a luat o mulţime de timp, mormăi Pat. Mildred şi cu 
mine aşteptăm aici de-o veşnicie. 

— Am avut o aventură, spuse Donovan. Am fi putut fi trimişi 
la postul de poliţie ca răufăcători periculoşi. 

Pat trecuse în sufragerie, unde aprinse lumina şi-şi aruncă 
şalul pe sofa. Asculta cu viu interes la povestea lui Donovan 
despre aventurile sale. 

— Mă bucur că nu v-a prins, comentă ea. Sunt sigură că este 
o bătrână zgârcită. Am primit un bilet de la ea azi dimineaţă — 
dorea să mă vadă într-o zi — ca să se plângă de ceva, cred că 
de pian. Oamenii cărora nu le place pianul deasupra 
capetelor, n-ar trebui să vină să locuiască în apartamente. 
Văd, Donovan, că te-ai rănit la mână. E plină de sânge. Du-te 
şi spală-te la chiuvetă. 

Donovan se uită surprins la mâna sa. leşi din cameră 
ascultător şi imediat îl chemă pe Jimmy. 

— Hei, ce e? Spuse acesta. Nu te-ai rănit prea rău? 

— Nu m-am rănit de loc. 

Era ceva atât de ciudat în vocea lui Donovan, încât Jimmy se 
uită perplex la el. Donovan îşi întinse mâna spălată şi Jimmy 
nu observă nici o urmă de tăietură de vreun fel pe ea. 

— E ciudat, spuse el, încruntându-se. Era plină de sânge. De 
unde era? Şi-atunci, deodată, îşi dădu seama că prietenul său 
mai sprinten la minte intuise deja. Doamne, trebuie să fi fost 
din apartamentul acela. Se opri, gândindu-se la posibilităţile 


pe care le implicau cuvintele sale. Eşti sigur că era... Sânge? 
Şi nu vopsea? Întrebă el. 

Donovan clătină din cap. 

— Era sânge, cu adevărat, spuse el şi se înfiora. 

Se uitară unul la altul. Acelaşi gând le trecu clar prin cap. 
Primul vorbi Jimmy. 

— Aş zice, făcu el nesigur. Crezi că ar trebui, mă rog, să 
coborâm din nou şi să... ne uităm pe acolo? Să vedem dacă 
totul e-n ordine, mă înţelegi? 

— Ce facem cu fetele? 

— N-o să le spunem nimic. Pat o să-şi pună un şorţ şi-o să ne 
facă o omletă. O să ne întoarcem până o să se întrebe unde 
suntem. 

— O, bine, haide, spuse Donovan. Cred că trebuie să mergem 
până la capăt. Sper să nu fie nimic în neregulă. 

Dar tonul său era lipsit de convingere. Se urcară în lift şi 
coborâră la etajul de dedesubt. Trecură prin bucătărie fără 
prea multă greutate şi aprinseră din nou lumina în sufragerie. 

— Trebuie să fie pe aici ceea ce... Ceea ce am luat pe mână. 
N-am atins nimic în bucătărie, spuse Donovan. 

Se uită împrejur. Jimmy la fel şi amândoi se încruntară. 
Totul părea curat şi obişnuit şi nu sugera câtuşi de puţin vreo 
urmă de violenţă sau vărsare de sânge. 

Deodată Jimmy tresări brusc şi-şi prinse tovarăşul de braţ. 

— Uite! 

Donovan se uită în direcţia degetului şi, la rândul său, scoase 
o exclamaţie. De sub draperiile grele de rips ieşea un picior — 
piciorul unei femei încălţat cu un pantof de piele, decupat la 
vârf. 

Jimmy se duse spre draperii şi le trase brusc într-o parte. În 
nişa ferestrei corpul îngrămădit al unei femei zăcea pe jos într- 
o baltă de sânge. Nu era nici o îndoială că era moartă. Jimmy 
încercă s-o ridice, când Donovan îl opri. 

— Mai bine n-ai face asta. Ea n-ar trebui să fie atinsă până 
vine poliţia. 

— Poliţia, o, bineînţeles. Vai, Donovan, ce treabă 
înfiorătoare. Cine crezi că e? Doamna Emestine Grant? 


— Aşa se pare. În orice caz, dacă mai e altcineva în 
apartament păstrează o linişte a naibii. 

— Acum ce facem? Întrebă Jimmy. Alergăm să aducem un 
poliţist sau sunăm din apartamentul lui Pat? 

— Cred că cel mai bine ar fi să telefonăm. Haide, putem ieşi 
foarte bine şi pe uşa din faţă. Doar n-o să ne petrecem toată 
noaptea mergând în sus şi în jos în liftul ăla urât mirositor. 

Jimmy fu de acord. Tocmai când treceau prin uşă, ezită. 

— Uite ce e; nu crezi că unul dintre noi ar trebui să rămână 
să păzească lucrurile până vine poliţia? 

— Da, cred că ai dreptate. Dacă rămâi, alerg să telefonez. 

Urcă în fugă scările şi sună la apartamentul de deasupra. Pat 
veni să deschidă, era foarte drăguță, cu faţa îmbujorată şi cu 
un şorţ de bucătărie pe ea. Ochii i se făcură mari cât cepele. 

— Tu? Dar cum, Donovan, ce este? S-a întâmplat ceva? Îi luă 
amândouă mâinile într-ale lui. 

— F-n regulă, Pat, numai că am făcut o descoperire cam 
neplăcută în apartamentul de dedesubt. O femeie moartă. O! 
Dădu să spună ceva. 

— Ce oribil. A avut vreo criză sau altceva? 

— Nu. Se pare, ei bine, se pare că, mai degrabă, ar fi fost 
omorâtă. 

— O, Donovan! 

— Ştiu. E ceva bestial. 

Mâinile ei erau încă într-ale lui. Şi le abandonase, se agățase 
chiar de el. Draga de Pat, cât de mult o iubea! Dar ei îi păsa 
de el? Câteodată credea că da. Alteori, se temea că ține la 
Jimmy Faulkener — amintirea lui Jimmy care-l aştepta liniştit 
jos l-a făcut să tresară. 

— Pat, dragă, trebuie să telefonăm la poliție. 

— Monsieur are dreptate, spuse o voce în spatele său. Şi, în 
timp ce aşteptăm ca ea să sosească, poate vă ajut întrucâtva. 

Ei erau în pragul apartamentului şi acum se uitau spre palier. 
O siluetă apăruse pe trepte, puţin deasupra lor. Aceasta cobori 
şi veni în raza lor vizuală. Stăteau uitându-se la micuțul domn 
cu o mustață foarte impunătoare şi capul în formă de ou. El 
purta un halat elegant şi papuci brodaţi. Se înclină galant 


către Patricia. 

— Mademoiselle, spuse el, eu sunt, după cum probabil ştiţi, 
chiriaşul din apartamentul de deasupra. Îmi place să stau sus, 
la aer, să am vedere asupra Londrei. Am luat apartamentul pe 
numele de O'Connor. Dar, nu sunt irlandez. Mă cheamă altfel. 
De aceea, îndrăznesc să mă pun la dispoziţia dumitale. Îmi 
permiteţi? 

Cu un zâmbet scoase o carte de vizită şi i-o întinse lui Pat. Ea 
citi. 

— Domnul Hercule Poirot. O, îşi opri respiraţia. Chiar 
domnul Poirot! Marele detectiv? Şi chiar o să ne ajutaţi? 

— Aşa intenţionez, domnişoară. Era cât pe-aci să-mi ofer 
sprijinul mai devreme în seara aceasta. 

Pat se uită uimită. 

— V-am auzit discutând cum să intraţi în apartament. Eu mă 
pricep foarte bine la încuietori. Puteam, fără nici un dubiu, să 
vă fi deschis uşa, dar am ezitat s-o fac. Aţi fi căpătat grave 
bănuieli împotriva mea. 

Pat râse. 

— Acum, domnule, spuse Poirot către Donovan. Intraţi şi vă 
rog să telefonati la poliţie. Eu am să cobor la apartamentul de 
dedesubt. 

Pat coborî scările cu el. L-au găsit pe Jimmy de gardă şi Pat 
i-a explicat prezenţa lui Poirot. Jimmy, la rândul său, îi 
povesti lui Poirot aventurile sale şi ale lui Donovan. Detectivul 
asculta cu atenţie. 

— Uşa de la lift spuneţi că era deschisă? Aţi intrat în 
bucătărie, dar lumina nu s-a aprins. 

Se îndreptă spre bucătărie în timp ce vorbea. Apăsă pe 
întrerupător. 

— Tiens! Voila ce qui est curieux! Spuse el când lumina se 
aprinse. Funcţionează perfect acum. Mă întreb... Ridică un 
deget ca să se facă linişte şi ascultară. Un sunet slab sparse 
tăcerea — fără îndoială un sforăit. Ah! Spuse Poirot. La 
chambre de domestique. 

Trecu prin bucătărie în vârful picioarelor într-o cameră mică 
ce mai avea o uşă. O deschise şi aprinse lumina. Era o cameră 


ca o cuşcă, special făcută de constructorii de apartamente ca 
să ofere acoperiş unei fiinţe. Spaţiul era aproape în întregime 
ocupat de pat. În el dormea pe spate o fată roşie la obraz, cu 
gura larg deschisă, sforăind liniştită. 

Poirot stinse lumina şi se retrase. 

— Să nu se trezească. S-o lăsăm să doarmă până vine poliţia, 
spuse el. 

Se întoarse în sufragerie. Donovan veni cu ei. 

— Poliţia spune că vine imediat. Nu trebuie să atingem 
nimic, zise el pe nerăsuflate. Poirot încuviinţă. 

— Nu ne-atingem, doar ne uităm, asta-i tot, spuse el. 

Se duse în sufragerie. Mildred venise jos împreună cu 
Donovan şi toţi cei patru tineri stăteau în cadrul uşii şi-l 
urmăreau cu intens interes. 

— Ceea ce nu pot să înţeleg, sir, este următorul lucru, spuse 
Donovan. Nu m-am apropiat de loc de fereastră şi totuşi cum 
de a ajuns sângele pe mâna mea? 

— Dragă tinere, răspunsul la asta se află chiar în faţa ta. De 
ce culoare e faţa de masă? Roşie, nu-i aşa? Şi, fără îndoială, ai 
pus mâna pe ea. 

— Da, am pus. Asta e? Şi se opri. 

Poirot dădu din cap aprobator. Se aplecase deasupra mesei. 
Arăta cu mâna pe faţa de masă roşie o pată de culoare închisă. 

— Aici a fost comisă crima, spuse el solemn. Trupul a fost 
mutat după aceea. 

Apoi îşi îndreptă ţinuta şi aruncă încet o privire în jurul 
camerei. Nu mişcă, nu puse mâna pe nimic, dar, totuşi, cei 
patru tineri care-l urmăreau ce face simțeau ca şi cum toate 
obiectele din locul acela cam îmbâcsit îşi dezvăluiau secretele 
ochilor săi scrutători. 

Hercule Poirot dădu din cap, parcă ar fi fost satisfăcut, îi 
scăpă un uşor suspin. 

— Înţeleg, zise. 

— Ce înţelegeţi? Întrebă Donovan curios. 

— Înţeleg ceea ce, fără îndoială, simtiti cu toţii, spuse Poirot, 
că această cameră este supraîncărcată cu mobilă. Donovan 
zâmbi trist. 


— M-am ciocnit puţin de mobilă, mărturisi el. Toate erau în 
alte locuri decât în camera lui Pat şi nu puteam să înţeleg. 

— Nu toate, îl contrazise Poirot. 

Donovan îl privi întrebător. 

— Vreau să zic, continuă Poirot de parcă şi-ar fi cerut scuze, 
că anumite lucruri sunt întotdeauna fixe. Într-un bloc, uşa, 
fereastra, şemineul se află în acelaşi loc în camerele care sunt 
suprapuse. 

— Asta-i teoria chibritului, zise Mildred. Se uita la Poirot cu 
un aer dezaprobator. 

— Trebuie să vorbeşti întotdeauna cu absolută acuratețe. 
Aceasta este — cum se spune — o mică manie de a mea. 

Se auziră paşi pe scări şi trei bărbaţi intrară. Erau un 
inspector de poliţie, un poliţist şi chirurgul arondat. 
Inspectorul îl recunoscu pe Poirot şi îl salută într-un chip 
destul de reverenţios. Apoi se întoarse către ceilalţi. 

— Vreau o declaraţie de la fiecare, începu el, dar în primul 
rând... 

Poirot îl întrerupse. 

— O mică sugestie. Noi ne ducem înapoi în apartamentul de 
deasupra şi domnişoara de aici o să facă ceea ce avea de gând 
— o omletă. Pe mine mă pasionează omletele. Atunci, domnule 
inspector, după ce terminațţi aici, urcați şi puneţi întrebările 
pe îndelete. 

S-a convenit aşa şi Poirot urcă împreună cu tinerii. 

— Domnule Poirot, zise Pat, sunteţi foarte drăguţ şi o să vă 
fac o omletă pe cinste. Mă pricep grozav la făcut omlete. 

— E bine. Odată, domnişoară, am iubit o tânără englezoaică 
frumoasă care vă semăna foarte mult — dar vai! 

— Nu putea să gătească. Aşa că, poate, totul a fost spre bine. 
Vocea lui era uşor tristă şi Jimmy Faulkener îl privi intrigat. 
Odată ajunşi în apartament, totuşi, îşi dădu osteneala să placă 
şi să se amuze. Trista tragedie de dedesubt fusese aproape 

dată uitării. 

Omleta a fost consumată şi lăudată cum se cuvine până când 
paşii inspectorului se făcură auziţi. Intră, însoţit de doctor; îl 
lăsase jos pe poliţist. 


— Ei bine, domnule Poirot, zise el, totul pare clar şi fără 
ieşire — nu prea e în domeniul dumneavoastră, deşi ne va fi 
greu să găsim omul. Aş vrea s-aud cum s-a făcut descoperirea. 

Donovan şi Jimmy povestiră din nou întâmplările din seara 
aceea. Inspectorul se întoarse plin de reproş către Pat. 

— Să nu mai lăsaţi uşa de la liftul de serviciu deschisă, 
domnişoară. Vorbesc foarte serios. 

— N-am să mai fac, spuse Pat, trecând-o un fior. Cineva ar 
putea intra şi m-ar omorî ca pe biata femeie de jos. 

— Ah, totuşi, ei n-au intrat în felul acesta, zise inspectorul. 

— Ne povestiţi şi nouă ce aţi descoperit, da? Îl rugă Poirot. 

— Nu cred că ar trebui, dar văzându-vă pe dumneavoastră 
aici, domnule Poirot... 

— Prâcisement. Şi tinerii vor fi discreţi. 

— Oricum, ziarele o vor reproduce destul de curând, spuse 
inspectorul. Nu e nici un mare secret în legătură cu 
evenimentul. Deci, moarta e doamna Grant, cum ştiţi. Am 
adus portarul s-o identifice. O femeie de vreo 35 de ani. Stătea 
la masă şi a fost împuşcată cu un pistol automat de calibru 
mic, probabil de către cineva care se afla în faţa ei. Ea căzu în 
faţă şi aşa se face că e pata aceea de sânge pe masă. 

— Dar nu putea să audă cineva împuşcătura? Întrebă 
Mildred. 

— Pistolul era prevăzut cu un dispozitiv silențios. Nu, nu se 
poate auzi nimic. Apropo, aţi auzit ţipătul servitoarei când i- 
am spus că stăpâna sa e moartă? Nu. Ei, tot aşa de puţin 
probabil s-a putut auzi şi celălalt. 

— N-a spus nimic servitoarea? Întrebă Poirot. 

— A fost seara ei liberă. Avea cheia ei. S-a întors pe la ora 
zece. Era linişte. S-a gândit că stăpână-sa se culcase. 

— Atunci, nu s-a uitat în sufragerie? 

— Ba da. A dus acolo scrisorile care veniseră cu poşta de 
seară, dar n-a observat nimic neobişnuit — cum n-au văzut nici 
domnii Faulkener şi Bailey. Ştiţi, ucigaşul a ascuns corpul 
destul de bine după draperii. 

— Dar e curios că a făcut lucrul ăsta, nu credeţi? Vocea lui 
Poirot era foarte blândă, dar sugera ceva care-l făcu pe 


inspector să ridice iute privirea. 

— N-a vrut să fie descoperită crima până când îşi făcea 
dispariţia. 

— Poate, poate, dar continuaţi cu ceea ce spuneaţi. 

— Servitoarea a plecat la ora cinci. Doctorul plasează 
momentul crimei — în mare vorbind — cam acum patru-cinci 
ore. Aşa e, corect? 

Doctorul, care nu era prea vorbăreţ, se mulţumi să dea din 
cap afirmativ. 

— E ora 12 fără un sfert acum. Cred că momentul se poate 
stabili cu o oarecare precizie. 

El scoase o bucăţică de hârtie mototolită. 

— Am găsit-o în buzunarul de la rochia moartei. Nu vă fie 
teamă să puneţi mâna pe ea. Nu sunt amprente. 

Poirot netezi foaia de hârtie. Pe ea erau tipărite câteva 
cuvinte cu majuscule. 

AM SĂ VIN SĂ TE VĂD ÎN SEARA ASTA LA ŞAPTE ŞI 
JUMĂTATE. 

J. F. 

— Un document compromițător să laşi în urma ta, comentă 
Poirot, în timp ce i-l dădea înapoi. 

— Bine, dar el nu ştia că ea o să-l pună în buzunar, spuse 
inspectorul. El probabil s-a gândit că o să-l distrugă. Totuşi, 
avem dovezi că a fost un om prevăzător. Pistolul cu care a fost 
împuşcată l-am găsit sub cadavrul ei... Şi tot fără amprente. 
Fuseseră şterse cu foarte multă grijă cu o batistă de mătase. 

— De unde ştii că a fost o batistă de mătase, întrebă Poirot. 

— Pentru că am găsit-o, spuse inspectorul triumfător. La 
sfârşit, când a tras draperia, trebuie să-i fi căzut fără să 
observe. 

Îi înmână o batistă mare, albă de mătase — o batistă de 
calitate bună. Nu era nevoie de degetul inspectorului, ca 
atenţia lui Poirot să fie atrasă de cuvintele din centru. Era 
frumos şi citeţ brodat. Poirot citi cu glas tare numele: John 
Fraser. 

— Asta-i, spuse inspectorul John Fraser — J. F. Din bilet. 
Ştim, numele făptaşului pe care trebuie să-l căutăm şi sper că 


atunci când vom afla mai multe despre moartă şi relaţiile ei, o 
să dăm de un fir care să ne conducă la el. 

— Ştiu eu? Se întrebă Poirot. Nu, mon cher, cred că nu va fi 
uşor să-l găsim pe acest John Fraser al dumitale. E un tip 
ciudat — prudent, din moment ce foloseşte o batistă şi şterge 
pistolul cu care a comis crima şi, pe de altă parte, distrat, de 
vreme ce îşi pierde batista şi nu caută o scrisoare care l-ar 
putea încrimina. 

— Agitat, aşa a fost, pretinse inspectorul. 

— E posibil, spuse Poirot. Da, e posibil. Şi el nu a fost văzut 
intrând în clădire? 

— Sunt tot soiul de oameni care intră şi ies tot timpul. Aşa se 
întâmplă în blocurile mari. Cred că nimeni dintre 
dumneavoastră — se adresa celor patru tineri — nu a văzut pe 
cineva ieşind din apartament? 

Pat dădu din cap că nu. 

— Noi am plecat mai devreme, pe la ora şapte. 

— E clar! 

Inspectorul se ridică şi Poirot îl însoţi până la uşă. 

— Îmi faceţi o mică favoare, pot să examinez apartamentul 
de dedesubt? 

— Cum nu, desigur, domnule Poirot. Ştiu ce părere au despre 
dumneavoastră la sediu. Vă las o cheie. Am două. Va fi liber. 
Servitoarea a plecat la nişte rude, căci îi era tare teamă să mai 
stea acolo singură. 

— Vă mulţumesc, îi spuse Poirot. Se întoarse dus pe gânduri. 

— Nu sunteţi mulţumit, domnule Poirot? Întrebă Jimmy. 

— Nu, nu sunt mulţumit, recunoscu Poirot. 

Donovan se uită la el curios: 

— Atunci ce vă frământă? 

Poirot nu-i răspunse. Rămase tăcut un minut, două, 
încruntat, adâncit în gânduri, apoi, deodată, ridică nerăbdător 
din umeri. 

— Vă spun noapte bună, domnişoară. Trebuie să fiţi obosită. 
Aţi gătit o mulţime, nu? 

Pat râse: 

— Numai omleta. N-am pregătit cina. Donovan şi Jimmy au 


venit şi ne-au invitat să mergem într-un loc în Soho. 

— Şi, fără îndoială, v-aţi dus la teatru? 

— Da. „Ochii negri ai Carolinei”. 

— Ah, făcu Poirot. Ar fi trebuit să fie ochi albaştri ca ochii 
albaştri ai domnişoarei. 

Făcu un gest sentimental şi apoi, încă o dată, îi ură lui Pat 
„noapte bună”, la fel lui Mildred, care rămânea peste noapte 
la dorinţa expresă a lui Pat, ce admisese cu toată sinceritatea 
că ar fi cuprins-o groaza, dacă ar fi fost lăsată singură. 

Cei doi tineri îl însoţiră pe Poirot. Când uşa se închise, şi ei 
erau pe punctul de a-şi lua la revedere de la el, pe palier, 
acesta le-o luă înainte. 

— Tinerii mei prieteni, m-aţi auzit spunând că nu sunt 
satisfăcut? Eh bien, e adevărat — nu sunt. Mă duc acum să fac 
nişte mici investigaţii pe cont propriu. Aţi vrea să mă însoţiţi, 
ce ziceţi? 

Propunerea sa fu primită cu un interes evident. Poirot o luă 
înainte spre apartamentul de dedesubt şi se folosi de cheia pe 
care i-o dăduse inspectorul. După ce intră nu se duse în 
sufragerie, aşa cum se aşteptau cei doi. În schimb o luă spre 
bucătărie. Într-o nişă care servea drept debara se afla o ladă 
mare de fier. Poirot îi ridică repede capacul, se aplecă asupra 
ei şi începu să scormonească prin ea cu energia unui terier 
feroce. 

Jimmy şi Donovan îl priveau uimiţi. Deodată, cu un strigăt 
de triumf se îndreptă din şale. Ridică o sticluţă cu dop. 

— Voila! Spuse el. Am găsit ce căutam. Mirosi cu grijă. Ah, 
Sunt enrhume, adică am răcit la cap. 

Donovan luă sticluța din mâna lui, trase pe nas, dar n-a putut 
mirosi nimic. Scoase dopul şi duse sticluţa la nas, înainte ca 
strigătul cu care Poirot vroia să-l împiedice, să-l poată opri. 

De îndată căzu ca o buturugă. Poirot, sărind în faţa lui, îi 
blocă parţial căderea. 

— Imbecile! Strigă el. Ce idee să scoţi dopul într-o manieră 
atât de prostească! N-a observat cât de delicat mă purtam cu 
sticla? Nu-i aşa, domnule Faulkener? Vrei să fii atât de bun să- 
mi aduci puţin coniac? Am observat o sticlă în sufragerie. 


Jimmy se repezi într-acolo, dar până se întoarse, Donovan se 
ridicase şi spunea că şi-a revenit. El trebuia să asculte 
dădăceala lui Poirot asupra necesităţii de a mirosi cu 
precauţie posibile substanţe otrăvitoare. 

— Cred că mai bine mă duc acasă, spuse Donovan, 
clătinându-se pe picioare. Asta e, dacă nu mai sunt de folos 
aici! Mă simt încă puţin ameţit. 

— Desigur, spuse Poirot. Acesta-i cel mai bun lucru pe care-l 
poţi face. Domnule Faulkener, aşteaptă-mă aici puţin, mă 
întorc într-o clipă. 

Îl însoţi pe Donovan până la uşa apartamentului. Rămaseră 
afară pe palier, vorbind câteva minute. Când, în cele din 
urmă, Poirot se reîntoarse în apartament, l-a găsit pe Jimmy 
stând în sufragerie, uitându-se în jur uimit. 

— Acum ce mai facem? Întrebă el. 

— Nu mai e nimic de făcut. Cazul s-a terminat. 

— Ce? 

— Ştiu totul acum. 

Jimmy se uita neîncrezător la el: sticluţa pe care aţi găsit-o? 

— Exact! Sticluţa. 

Jimmy dădea din cap nelămurit: 

— Nu înţeleg o iotă. Pentru un anume motiv îmi dau seama 
că sunteţi nemulţumit de dovada împotriva acestui John 
Fraser, oricine ar putea fi el. 

— Oricine ar putea fi el, repetă Poirot încet. Dacă ar exista 
cineva cu numele ăsta, ei bine, aş fi surprins. 

— Nu înţeleg. 

— FI este un nume. 

— Asta-i tot. 

— Un nume brodat cu grijă pe o batistă. 

— Şi scrisoarea? 

— Ai observat că era tipărită? De ce? Am să-ţi spun. Scrisul 
de mână poate fi recunoscut şi o scrisoare bătută la maşină e 
mai uşor de depistat decât ţi-ai putea imagina. Dar, dacă un 
John Fraser real a scris biletul acela, aceste două posibilităţi 
nu l-ar putea implica pe el! Nu, a fost scris intenţionat şi pus 
în buzunarul femeii moarte ca să-l găsim noi. Nu exista o 


asemenea persoană cu numele de John Fraser. 

Jimmy se uită la el întrebător. 

— Şi-aşa, continuă Poirot, m-am întors la primul lucru care 
m-a izbit. M-ai auzit spunând că anumite lucruri într-o cameră 
se află întotdeauna în acelaşi loc, în anumite circumstanţe (în 
camerele suprapuse din blocuri). Am dat trei exemple. Aş 
putea să menţionez un al patrulea -— întrerupătorul electric, 
prietene. 

Jimmy continua să-l privească fără să-l înţeleagă. Poirot 
urmă: 

— Prietenul dumitale, Donovan, nu s-a apropiat de fereastră 
— punând mâna pe masa aceasta şi-a umplut-o de sânge! Dar 
eu m-am întrebat deodată — de ce s-a oprit el la masa asta? De 
ce bâjbâia prin cameră în întuneric? Pentru că, aminteşte-ţi, 
întrerupătorul e întotdeauna în acelaşi loc, lângă uşă. De ce, 
când a intrat în sufragerie, nu a pipăit să găsească imediat 
întrerupătorul şi să aprindă lumina? Aşa era natural, normal s- 
o facă. După cum a spus, a încercat să aprindă lumina în 
bucătărie, dar nu a reuşit. Şi totuşi, când am încercat eu s-o 
aprind, a funcţionat perfect. Atunci, n-a vrut el să aprindă 
lumina acolo? Dacă ar fi mers, amândoi v-aţi fi dat seama, de 
îndată, că aţi greşit apartamentul. N-ar mai fi avut rost să 
veniţi în sufragerie. 

— Unde vreţi să ajungeţi, domnule Poirot? Nu înţeleg. Ce 
vreţi să spuneţi? 

— Uite, asta. 

Poirot scoase o cheie de yale. 

— Cheia acestui apartament? 

— Nu, mon ami, cheia apartamentului de deasupra. Cheia 
domnişoarei Patricia, pe care domnul Donovan Bailey a 
sustras-o din geanta ei în timpul serii. 

— Dar de ce, de ce? 

— Parbleu! Aşa, ca să poată face ceea ce dorea — să 
reuşească să intre în acest apartament într-o manieră care să 
nu dea câtuşi de puţin de bănuit. El s-a asigurat mai devreme 
seara, că uşa de la lift era deschisă. 

— De unde aţi luat cheia? 


Poirot îi zâmbi din toată inima. 

— Tocmai am găsit-o — unde-o căutam — în buzunarul 
domnului Donovan. Ştii, sticluţa aia, pe care am pretins c-am 
găsit-o, a fost o cursă. Domnul Donovan cade în ea. Face ceea 
ce ştiam c-o să facă: îi scoate dopul şi miroase. Şi în sticluţă 
este clorură de etil, un anestezic instantaneu foarte puternic. 
Îmi oferă o clipă, două de inconştienţă de care am nevoie, îi 
iau din buzunar cele două lucruri care ştiam că vor fi acolo. 
Această cheie era unul dintre ele... Celălalt... 

Se opri şi apoi continuă. 

— Am întrebat mai devreme ce motiv credea inspectorul că 
ar exista pentru faptul că trupul a fost ascuns în spatele 
perdelei. Să câştige timp? Nu, era ceva mai mult decât asta. 
Şi-atunci m-am gândit la un lucru. La poştă, prietene. Poşta de 
noapte care vine pe la nouă şi jumătate. Să presupunem că 
ucigaşul nu găseşte ceva ce se aşteaptă să găsească, dar acel 
ceva ar putea sosi cu poşta mai târziu. Atunci, clar, el trebuie 
să revină. Dar crima nu trebuie descoperită de servitoare când 
se întoarce, pentru că poliţia ia în primire apartamentul, aşa 
că ascunde cadavrul după draperie. Servitoarea nu bănuieşte 
nimic şi lasă scrisorile pe masă ca de obicei. 

— Scrisorile? 

— Da, scrisorile. Poirot scoase ceva din buzunarul său. 
Acesta este al doilea lucru pe care l-am luat de la domnul 
Donovan când era inconştient. El îi arătă un plic adresat 
doamnei Emestine Grant, cu litere bătute la maşină. Dar, am 
să te întreb un lucru întâi. Domnule Faulkener, înainte de a ne 
uita la conţinutul acestei scrisori. O iubeşti sau nu pe 
domnişoara Patricia? 

— "Ţin imens de mult la Pat, dar nu m-am gândit niciodată c- 
aş avea vreo şansă. 

— Ai crezut că ea ţine la domnul Donovan? Poate că 
începuse să ţină la el, dar era numai un început, prietene. 
Acum trebuie să o ajuţi să uite, să fii lângă ea la necazul ei. 

— Necaz? Întrebă Jimmy pe un ton aspru. 

— Da, necaz. Vom face tot ce putem să nu-i implicăm 
numele în asta, dar va fi imposibil s-o facem în întregime. Mă 


înţelegi, ea a fost motivul. 

Rupse plicul pe care-l ţinea. Un document căzu. Scrisoarea 
era scurtă, din partea unei firme de avocaţi. 

Dragă doamnă, Documentul alăturat este în ordine şi faptul 
că mariajul a avut loc într-o ţară străină nu-l invalidează în 
nici un fel. 

Ai dumneavoastră etc. 

Poirot desfăcu documentul. Era un certificat de căsătorie 
între Donovan Bailey şi Emestine Grant, datat cu opt ani în 
urmă. 

— O, Dumnezeule! Zise Jimmy. Pat a spus că primise o 
scrisoare de la o femeie care cerea s-o vadă, dar ea nici nu a 
visat că era ceva important. 

Poirot încuviinţă. 

— Donovan ştia; el s-a dus la soţia lui în seara aceasta, 
înainte de a se urca la celălalt etaj. Apropo, ce ironie stranie a 
făcut ca femeia asta nenorocită să vină în clădirea în care 
locuia rivala sa — el a ucis-o cu sânge rece şi apoi a plecat să 
se amuze în seara aceasta. Soţia sa trebuie să-i fi spus că 
trimisese certificatul de căsătorie avocaţilor ei şi că aştepta un 
răspuns al lor. Fără îndoială, el însuşi încercase s-o facă sa 
creadă că mariajul nu era valabil din punct de vedere juridic. 

— Toată seara a părut foarte bine dispus, când te gândeşti. 
Domnule Poirot, nu l-aţi lăsat să scape? S-a cutremurat 
Jimmy. 

— Nu există scăpare pentru el; nu trebuie să te temi, spuse 
Poirot grav. 

— Cel mai mult mă gândesc acum la Pat, spuse Jimmy. Nu 
credeţi... Că ţinea la el într-adevăr? 

— Mon ami, de-acum e rolul tău, zise Poirot cu blândeţe. S-o 
faci să se întoarcă spre tine şi să-l uite. Nu cred că o să-ţi fie 
foarte greu. 

Mina pierdută. 

Am pus jos, cu un oftat, carnetul meu de bancă. 

— E un lucru curios, pe care l-am observat: contul meu pare 
să nu crească deloc. 

— Şi asta te nelinişteşte? Eu, dacă aş avea un cont, n-aş 


putea închide ochii toată noaptea, declară Poirot. 

— Trăieşti în limite confortabile, cred! I-am răspuns. 

— Patru sute patruzeci şi patru de lire, patru şilingi şi patru 
penny, spuse Poirot de complezenţă. Simpatică cifră, nu-i aşa? 

— Directorului băncii tale îi trebuie tact. Evident, el 
cunoaşte pasiunea ta pentru detalii simetrice. Ce-ai zice să 
investeşti trei sute din ei în câmpurile petrolifere Porcupine? 
Perspectiva lor, căreia i se face reclamă în ziarele de astăzi, 
arată că se vor plăti dobânzi de sută la sută anul viitor. 

— Nu-i pentru mine spuse Poirot, dând din cap a refuz. Nu- 
mi place senzaţionalul. Pentru mine investiţia sigură, 
prudentă, les rentes, construcţiile — cum se numesc? 

— Conversiunile bancare. 

— N-ai făcut niciodată vreo investiţie speculativă? 

— Nu, mon ami, replică Poirot cu severitate. N-am făcut. Şi 
singurele acţiuni pe care le posed şi care n-au ceea ce numeşti 
tu marginea aurită sunt 14.000 de acţiuni la „Burma Mines 
LTD”. 

Poirot se opri aşteptând să fie încurajat să continue. 

— Şi? L-am stimulat eu. 

— Şi pentru ele n-am plătit cash — nu, ele au fost răsplata 
pentru exerciţiul micilor mele celule cenuşii. Vrei să ştii 
povestea? Da? 

— Sigur că aş vrea. 

— Aceste mine sunt situate în mijlocul Birmaniei, cam la 200 
de mile în interior faţă de Rangoon. Au fost descoperite de 
chinezi în secolul al XV-lea şi s-a lucrat în ele până la revolta 
mahomedană, fiind abandonate, în cele din urmă, în anul 
1868. Chinezii extrăgeau zăcământul bogat în plumb şi argint 
de la suprafaţa carierei, topindu-l numai pentru argint şi 
lăsând mari cantităţi de minereu bogat în plumb. Bineînţeles, 
acest lucru s-a descoperit curând, când lucrări de prospecţiuni 
au fost desfăşurate în Birmania, dar, datorită faptului că 
minele se umpluseră cu apă şi de tot felul de resturi, toate 
încercările de a găsi sursa zăcământului s-au dovedit 
infructuoase. Multe echipe au fost trimise şi ele au săpat pe o 
suprafaţă întinsă, dar niciuna n-a luat premiul cel mare. 


Numai un reprezentant al unuia din sindicatele interesate a 
dat de urma unei familii de chinezi care se presupunea c-ar 
mai ţine registrul situaţiei minei. Capul familiei era un 
oarecare Wu Ling. 

— Ce pagină fascinantă de poveste comercială! Am exclamat 
eu. 

— Nu-i aşa? Ah, mon ami, poţi să ai o poveste de dragoste 
fără fete blonde şi de-o frumuseţe nemaiîntâlnită; nu, greşesc, 
părul castaniu te încântă pe tine întotdeauna, îţi aminteşti... 

— Lasă asta şi continuă povestea, am zis eu grăbit. 

— Eh bien, prietene, acest Wu Ling a fost abordat. Era un 
negustor stimabil, mult respectat în provincia în care locuia. A 
recunoscut de îndată că deţinea documentele în chestiune şi 
era perfect pregătit să negocieze vânzarea lor, dar a obiectat 
că nu voia să aibă de-a face cu alţii decât cu şefii, în cele din 
urmă, s-a aranjat ca el să meargă în Anglia şi să întâlnească 
directorii unei importante companii. 


Wu Ling a făcut călătoria spre Anglia cu vasul S. S. Assunta 
şi vaporul a ajuns în portul Southampton într-o dimineaţă 
rece, ceţoasă de noiembrie. Unul dintre directori, domnul 
Pearson, s-a deplasat la Southampton în întâmpinarea vasului, 
dar, din cauza ceţii, trenul a întârziat foarte mult şi până când 
a sosit el, Wu Ling debarcase şi plecase cu un tren special spre 
Londra. Domnul Pearson s-a întors în capitală oarecum 
supărat, fiindcă nu avea nici o idee unde-şi propusese să stea 
chinezul. Mai târziu, în timpul zilei, s-a sunat la birourile 
companiei. Wu Ling stătea la hotelul Russell Square. Nu prea 
se simţea bine după călătorie, dar s-a declarat perfect capabil 
să participe la întâlnirea consiliului din ziua următoare. 

Reuniunea avea loc la ora 11. Când s-a făcut 11 şi 30 de 
minute şi Wu Ling nu şi-a făcut apariţia, secretarul a sunat la 
hotelul Russell. Ca răspuns la întrebările lui, i s-a spus că 
chinezul ieşise cu un prieten pe la zece şi jumătate. Părea clar 
că pornise cu intenţia de a veni la întâlnire, dar dimineaţa s-a 
scurs şi el nu a apărut. Se putea prea bine ca să se fi rătăcit, 
necunoscând Londra. Dar el nu s-a întors nici la hotel până la 
o oră înaintată. 

Alarmat de-a binelea acum, domnul Pearson a anunţat 
poliţia. A doua zi încă nu se dăduse de urma dispărutului, dar 
spre seara zilei următoare, în Tamisa a fost găsit un cadavru 
care se dovedi a fi al nefericitului chinez. Nici asupra lui, nici 
în bagajul de la hotel nu s-a găsit vreo urmă a documentelor 
legate de mină. 

În acest moment, mon ami, eu am fost implicat în afacere. 
Domnul Pearson mi-a făcut o vizită. Deşi era profund şocat de 
moartea lui Wu Ling, principala sa preocupare era de a 
recupera documentele care constituiseră scopul vizitei 
chinezului în Anglia. Bineînţeles că interesul poliţiei era 
depistarea ucigaşului, recuperarea documentelor fiind unul 
secundar. Ceea ce dorea să fac eu, era să cooperez cu poliţia, 
dar să acţionez în interesele companiei. 

Am consimţit destul de repede. Era clar că mi se deschideau 
două câmpuri de investigare. Pe de o parte, trebuia să cercetez 


funcţionarii companiei care ştiau de sosirea chinezului; pe de 
altă parte, printre pasagerii de pe vas care ar fi putut cunoaşte 
misiunea sa. Am început cu al doilea, ca fiind un câmp mai 
îngust de cercetare. Aici m-am izbit de inspectorul Miller, care 
se ocupa de caz — un om cu totul diferit de prietenul nostru 
Japp, îngâmfat, nemanierat şi cu totul insuportabil. Împreună 
am vorbit cu ofiţerii vasului. Aveau puţine să ne spună. Wu 
Ling fusese rezervat în timpul călătoriei. 

Discutase doar cu doi din ceilalţi pasageri — unul, un 
european ratat, pe nume Dyer, care părea să aibă o reputaţie 
nu prea bună, celălalt, un tânăr funcţionar de bancă, pe nume 
Charles Lester, care se întorcea din Hong Kong. Am fost destul 
de norocoşi să obţinem imagini ale acestor doi bărbaţi. În acel 
moment, nu era nici un dubiu că, dacă vreunul dintre cei doi 
era implicat, atunci Dyer era omul. Se ştia că se amestecase cu 
o bandă de escroci chinezi şi era, în general, suspectul cel mai 
probabil. 

Următoarea noastră mişcare a fost să vizităm hotelul Russell 
Square. După ce le-am arătat o fotografie a lui Wu Ling, l-au 
recunoscut imediat. Apoi le-am prezentat imaginea lui Dyer, 
dar, spre dezamăgirea noastră, portarul ne-a declarat categoric 
că nu acesta fusese bărbatul care venise la hotel în dimineaţa 
fatală. Dintr-o inspiraţie de moment, an scos fotografia lui 
Lester şi, spre surpriza mea, omul l-a recunoscut imediat. 

— Da, domnule, a afirmat el, acesta-i gentlemanul care a 
venit la zece şi jumătate, a întrebat de domnul Wu Ling şi, 
după aceea, a ieşit împreună cu el. 

Afacerea avansa. Următoarea mişcare a fost să-l intervievăm 
pe domnul Charles Lester. A vorbit cu noi cu cea mai mare 
sinceritate, a fost dezolat să afle de moartea prematură a 
chinezului şi s-a pus la dispoziţia noastră în orice fel. Povestea 
sa suna în felul următor: aranjase cu Wu Ling să-l caute la 
hotel la zece şi jumătate. Totuşi, Wu Ling nu a apărut, în 
schimb, veni servitorul acestuia, i-a explicat că stăpânul său a 
trebuit, să plece şi s-a oferit să-l conducă pe tânăr unde se afla 
stăpânul acum. Fără să suspecteze nimic, Lester a fost de 
acord şi chinezul a oprit un taxi. Au mers câtva timp în 


direcţia docurilor. Devenind deodată bănuitor, Lester a oprit 
taxiul şi a coborât, fără să ia în considerare protestele 
servitorului. Asta era tot ce ştia, ne-a asigurat el. 

Aparent satisfăcuţi, i-am mulţumit şi ne-am despărţit. 
Povestea sa se dovedi a fi curând cumva nu prea exactă, în 
primul rând, pentru că Wu Ling n-avusese nici un servitor cu 
el, nici pe vapor, nici la hotel. În al doilea rând, şoferul, care-i 
dusese pe cei doi oameni în acea dimineaţă, apăru. Nici vorbă 
că Lester ar fi părăsit taxiul pe drum. El şi cu chinezul au mers 
până la o anumită locuinţă nearătoasă din Limehouse, chiar în 
inima cartierului Chinatown. Locul cu pricina era mai mult 
sau mai puţin cunoscut ca un bârlog al consumatorilor de 
opium de cea mai joasă speţă. Cei doi intraseră; după o oră, 
englezul, pe care l-a identificat după fotografie, ieşi singur. 
Arăta foarte palid şi bolnav şi i-a spus taximetristului să-l ducă 
la cea mai apropiată staţie de metrou. 

S-au făcut investigaţii privitoare la situaţia lui Charles Lester 
şi, deşi s-a descoperit că avea un caracter excelent, el era 
foarte îndatorat şi pasionat după jocuri de noroc. Desigur că 
nici Dyer n-a fost scăpat din vedere. Părea oarecum posibil ca 
el să se fi substituit celuilalt om, dar ideea s-a dovedit complet 
nefondată. Alibiul său pentru ziua respectivă era absolut 
inatacabil. Cum era de aşteptat, proprietarul bârlogului de 
opium a negat totul cu hotărâre orientală. Nu-l văzuse 
niciodată pe Charles Lester. Nici un fel de doi gentlemeni nu 
fuseseră pe acolo în dimineaţa aceea. În orice caz, poliţia 
greşea: nici un fel de opium nu s-a fumat vreodată la el. 

Oricât de bine intenţionat, refuzul lui de a recunoaşte nu 
prea l-a ajutat pe Charles Lester. El a fost arestat pentru 
uciderea lui Wu Ling. Lucrurile i-au fost percheziţionate, dar 
n-au fost descoperite nici un fel de hârtii referitoare la mină. 
Proprietarul bârlogului a fost şi el luat în custodie, dar un raid 
rapid prin camerele sale nu a dezvăluit nimic. Nici cea mai 
slabă urmă de opium nu a răsplătit zelul poliţiei. 

Între timp, prietenul meu, domnul Pearson, era într-o stare 
de mare agitaţie. Patrula prin camera mea, plângându-se în 
gura mare. 


— Dar trebuie să aveţi nişte idei, domnule Poirot! Spunea 
întruna. În mod sigur trebuie să aveţi ceva idei! 

— Sigur că am idei, i-am răspuns cu precauţie. Ăsta este 
necazul când ai prea multe; de aceea ele duc în direcţii 
diferite. 

— De exemplu? Întrebă el. 

— De exemplu - taximetristul. Avem numai mărturia lui că i- 
a dus pe cei doi bărbaţi la casa aia. Asta e o idee. Apoi, aceea 
a fost cu adevărat casa la care s-au dus? Dacă presupunem că 
ei au lăsat taxiul acolo, au trecut prin casă, au ieşit printr-o 
altă uşă şi-au mers în altă parte? 

Domnul Pearson păru trăsnit de ideea aceasta. 

— Şi nu faci nimic decât să stai şi să te gândeşti? Nu putem 
face ceva? 

Avea un temperament impulsiv, înţelegi. 

— Monsieur, i-am spus eu cu demnitate. Nu e de Hercule 
Poirot să alerge în sus şi în jos pe străzile rău mirositoare din 
Limehouse, ca un căţeluş de maidan. Fiţi calm. Agenţii mei 
lucrează. 

În ziua următoare am avut veşti pentru el. Cei doi bărbaţi 
trecuseră într-adevăr prin casa respectivă, dar adevăratul lor 
obiectiv era o căsuţă unde se putea lua masa, pe malul 
fluviului. Au fost văzuţi trecând într-acolo şi Lester a ieşit 
singur. 

Şi atunci, imaginează-ţi, Hastings, că o idee dintre cele mai 
nerezonabile l-a apucat pe acest domn Pearson! Nu vroia să 
audă de nimic decât să mergem noi înşine la această bodeguţă 
şi să facem investigaţii. I-am explicat şi l-am rugat, dar nu 
vroia să asculte. Spunea că o să se deghizeze, mi-a sugerat 
chiar ca eu... A ezitat s-o spună... Să-mi rad mustaţa! Da, rien 
que ça! I-am spus că era o idee ridicolă şi absurdă. Nu se 
distruge un lucru frumos din capriciu. Şi-apoi, de ce să nu 
vrea un gentleman belgian cu mustață să cunoască viaţa şi să 
fumeze opium la fel ca unul fără mustață? 

Eh bien, el renunţă la asta, dar insista totuşi pe proiectul său. 
Se întoarse în seara aceea, mon Dieu, ce figură! Purta ceea ce 
numea „o jachetă pestriță”, bărbia îi era murdară şi nerasă; 


avea un şal dintre cele mai urâte care i se oprea în nas. Şi, 
imaginează-ţi că se amuza! Pe cinstea mea, englezii sunt 
nebuni! Făcu unele schimbări în propria mea înfăţişare. I-am 
permis. Poţi să te opui unui maniac? Am pornit-o, în fond nu 
puteam să-l las să se ducă singur, un copil îmbrăcat ca pentru 
piese de şcoală! 

— Sigur că nu puteai, am răspuns eu. 

Dar să continui; am sosit. Domnul Pearson vorbea o engleză 
stranie. Pretindea că este marinar. Vorbea de „marinari de apă 
dulce”, de „nade” şi nu mai ştiu ce. Era o cămăruţă joasă cu 
mulţi chinezi în ea. Am mâncat nişte feluri speciale. Ah, Dieu, 
mon estomac! Poirot se apucă de acea parte a anatomiei sale 
înainte de a continua. Apoi, veni la noi proprietarul, un chinez 
cu faţa numai zâmbet. 

— Dumneavoastră gentlemeni nu place mâncarea de aici, 
spuse el. Veniţi pentru ce vă place mai mult. Câte-o pipă, da? 

— Domnul Pearson îmi dădu un picior pe sub masă. (îşi 
pusese şi ghete de marinar!). Şi spuse: „Nu-mi pasă dacă o fac, 
John, condu-mă!” 

Chinezul zâmbea, ne-a dus printr-o uşă într-o pivniţă şi 
printr-o trapă jos, pe nişte scări şi sus din nou, într-o cameră 
toată plină de divanuri şi perne dintre cele mai confortabile. 
Ne-am întins şi un băiat chinez ne-a scos ghetele. A fost cel 
mai plăcut moment al serii. Apoi ne-au adus pipe cu opium, 
le-au pregătit şi noi ne-am prefăcut că fumăm şi apoi că 
dormim şi visăm. Dar, când am rămas singuri, domnul 
Pearson m-a strigat încet şi imediat a început să se târască pe 
duşumea. Am trecut într-o altă cameră unde nişte oameni 
dormeau şi aşa mai departe până am auzit pe doi indivizi 
vorbind. Am rămas în spatele unei draperii şi am ascultat. 
Vorbeau de Wu Ling. 

— Ce-i cu documentele? Întrebă unul. 

— Domnul Lester, el luat pe ele, răspunse celălalt care era 
chinez. El spune pus pe ele toate pe loc sigur unde polițistul 
nu se uită. 

— Ah, dar el este la răcoare, spuse primul. 

— F] iese liber. Polițistul nu e sigur el făcut asta. 


Au mai vorbit o vreme în felul acesta, apoi, aparent, cei doi 
oameni veneau spre noi, aşa că ne-am dus înapoi în paturile 
noastre. 

— Mai bine-am pleca de-aici, spuse Pearson, după ce trecură 
câteva minute. Locul ăsta nu e sănătos. 

— Aveţi dreptate, domnule, am fost de acord. Am jucat 
destul de mult farsa asta. 

Am reuşit să ieşim teferi, plătind o sumă frumuşică pentru 
fumatul nostru. O dată ieşit din Limehouse, Pearson inspiră 
adânc. 

— Îmi pare bine c-am scăpat de asta, spuse el. Dar ceva e 
sigur. 

— Într-adevăr e, am fost eu de acord. Şi-mi închipui că nu ne 
va fi prea greu să găsim ce dorim, după mascarada din seara 
asta. Şi n-a fost câtuşi de puţin dificil, încheie Poirot deodată. 

Acest sfârşit brusc părea atât de extraordinar încât m-am 
uitat la el uimit. 

— Dar unde erau ele? Am întrebat. 

— În buzunarul lui — tout simplement. 

— Dar în al cui buzunar? 

— Ce naiba? În al domnului Pearson! 

Apoi, observând expresia mea de uimire, continuă cu 
blândeţe: încă nu înţelegi? Domnul Pearson, ca Charles Lester, 
era plin de datorii. Domnului Pearson, ca şi lui Charles Lester, 
îi plăceau jocurile de noroc. Lui i-a venit ideea de a fura 
documentele de la chinez. S-a întâlnit cu el foarte bine la 
Southampton, au venit la Londra şi l-a dus direct la 
Limehouse. Era ceaţă în ziua aceea; chinezul nu-şi dădea 
seama unde merge. Cred că domnul Pearson a fumat opium 
destul de des acolo şi, ca urmare, avea anumiţi prieteni 
speciali. Nu cred că s-a gândit la crimă. Ideea lui era ca unul 
dintre chinezi să se dea drept Wu Ling şi să primească banii 
pentru vânzarea documentelor. Până aici, totul în regulă! Dar, 
după mintea orientală, era infinit mai simplu să-l omori pe 
Wu Ling şi să-i arunci trupul în fluviu, iar complicii chinezi ai 
lui Pearson au folosit propriile lor metode fără să-l consulte pe 
el. Imaginează-ţi atunci, ceea ce ai numi groaza domnului 


Pearson. Cineva putea să-l fi văzut în tren cu Wu Ling — crima 
este un lucru cu totul diferit decât o simplă răpire. 

Salvarea lui e în chinezul care se substituise lui Wu Ling la 
hotelul Russell Square. Numai dacă cadavrul n-ar fi descoperit 
prea curând! Probabil că Wu Ling îi spusese de aranjamentul 
dintre el şi Charles Lester prin care acesta urma să-l caute la 
hotel. Pearson vede în asta un excelent mod de a îndepărta 
suspiciunea de el. 

Charles Lester va fi ultima persoană văzută în compania lui 
Wu Ling. Cel care se substituie lui Wu Ling primeşte ordin ca 
să se prezinte lui Lester ca servitorul acestuia şi să-l aducă cât 
mai repede posibil Ia Limehouse. Acolo, foarte probabil, avea 
să i se ofere ceva de băut. Băutura urma să fie în aşa fel 
drogată încât atunci când Lester ar fi plecat o oră mai târziu, 
ar fi avut o impresie foarte ceţoasă despre ceea ce se 
întâmplase. Aşa s-a petrecut, dar, de îndată ce Lester a aflat de 
moartea lui Wu Ling, s-a pierdut cu firea şi-a început să nege 
c-a fost vreodată la Limehouse. 

Prin asta, desigur, el joacă exact aşa cum îi convine lui 
Pearson. Dar e Pearson mulţumit? Nu, maniera mea îl 
nelinişteşte şi se hotărăşte să completeze cazul împotriva lui 
Lester. Aşa că aranjează o mascaradă sofisticată. Eu, adică eu 
urmam să fiu blocat complet, îţi spusesem doar că era ca un 
copil jucând la o serbare? Eh bien, eu îmi joc rolul meu. Se 
duce acasă bucurându-se. Dar, dimineaţă inspectorul Miller 
soseşte la adresa lui. Documentele sunt găsite la el: joaca s-a 
terminat. Regretă amarnic că şi-a permis să-i facă o farsă lui 
Hercule Poirot! A fost numai o singură dificultate adevărată în 
toată afacerea. 

— Care anume? Am întrebat curios. 

— Să-l conving pe inspectorul Miller. Ce animal! Şi 
încăpățânat şi imbecil. Şi, la sfârşit, lui i-au revenit toate 
meritele! 

— Foarte rău, am exclamat. 

— Ah, bine, eu am avut compensaţiile mele. Ceilalţi directori 
de le „Burma Mines LTD” mi-au acordat 14000 de acţiuni ca o 
mică recompensă pentru serviciile mele. Nu-i prea rău, nu? 


Dar când investeşti banii, te rog, Hastings, să fii foarte 
prudent. Lucrurile pe care le citeşti în ziar s-ar putea să nu fie 
adevărate. Directorii de la Porcupine -— ei! Pot fi atât de mulţi 
domni Pearsoni! 

Moştenirea Lemesurier. 

În compania lui Poirot am investigat multe cazuri ciudate; 
dar cred că niciunul nu se poate compara cu acea 
extraordinară serie de evenimente ce ne-a întreţinut interesul 
pe o perioadă de mulţi ani şi care a culminat cu ultima 
problemă adusă lui Poirot s-o rezolve. 

Prima dată, atenţia noastră ne-a fost atrasă de istoria familiei 
Lemesurier într-o seară, în timpul războiului. Poirot şi cu mine 
abia ne reîntâlniserăm de puţină vreme, reînnodând vechea 
prietenie din Belgia. Se ocupase de o chestie măruntă pentru 
ministerul de război, terminând-o spre întreaga lor satisfacţie; 
ca urmare, cinasem la Carlton cu o „Şapcă de Alamă” care i-a 
făcut mari complimente lui Poirot de câteva ori în timpul 
mesei. „Şapca de Alamă” a trebuit să plece să se întâlnească 
cu cineva, aşa că noi ne-am terminat cafeaua într-un mod 
relaxat, înainte de a-i urma exemplul. 

În momentul în care părăseam camera, am fost salutat de-o 
voce care mi-a sunat familială şi, întorcându-mă, l-am văzut 
pe căpitanul Vincent Lemesurier, un tânăr pe care îl 
cunoscusem în Franţa. Era cu un om mai în vârstă a cărui 
asemănare îl recomanda ca fiind din aceeaşi familie. Lucru ce 
se dovedi adevărat, el fiindu-ne prezentat ca domnul Hugo 
Lemesurier, unchiul tânărului meu prieten. 

De fapt, nu-l cunoşteam, de loc îndeaproape pe căpitanul 
Lemesurier, dar era un tânăr plăcut, cam visător în felul lui şi 
mi-am amintit vorbindu-se că aparţinea unei vechi şi nobile 
familii, cu o proprietate în Northumberland, care data 
dinainte de Reformaţie. Poirot şi cu mine nu ne grăbeam şi, la 
invitaţia tânărului, ne-am aşezat la masa celor doi noi prieteni 
şi am discutat mult şi plăcut despre diferite probleme. Unchiul 
Lemesurier era un bărbat în jur de 40 de ani cu o alură de 
savant în ţinuta lui dreaptă; pentru moment era angajat într- 
un studiu de cercetări chimice pentru guvern, se părea. 


Discuţia noastră a fost întreruptă de un tânăr înalt, brunet, 
care păşi spre masă, evident frământat şi agitat. 

— Slavă domnului că v-am găsit pe amândoi! Zise el. 

— Ce s-a întâmplat, Roger? 

— Părintele tău, Vincent. O căzătură rea. Calul era tânăr. A 
fost târât pentru că a tras de cealaltă parte. 

În câteva minute, cei doi prieteni ai noştri s-au despărţit în 
grabă de noi. Tatăl lui Vincent Lemesurier avusese un accident 
serios în timp ce încerca un cal tânăr şi se aştepta să trăiască 
până dimineaţă. Vincent se făcuse alb ca varul şi păru aproape 
uluit de ştire. Într-un fel, am fost surprins, deoarece, din cele 
câteva cuvinte pe care le lăsase să-i scape pe această temă 
încă din Franţa, înţelesesem că el şi tatăl său nu erau în 
termeni prea prietenești, aşa că etalarea sentimentului filial 
m-a cam mirat acum. 

Tânărul brunet, care ne fusese prezentat ca văr, domnul 
Roger Lemesurier, rămăsese în urmă, aşa că noi trei am plecat 
împreună. 

— O treabă destul de curioasă, remarcă tânărul. Poate-l va 
interesa pe domnul Poirot. Am auzit de dumneavoastră, ştiţi, 
domnule Poirot, de la Higginson. (Higginson era prietenul 
nostru cu Şapcă de Alamă). El susţine că sunteţi o somitate în 
psihologie. 

— Studiez psihologia, da, recunoscu prietenul meu cu 
precauţiune. 

— Aţi văzut faţa vărului meu? A fost absolut răvăşit, nu-i 
aşa? Ştiţi de ce? Un străvechi blestem de familie! V-ar interesa 
să-l aflaţi? 

— Ar fi foarte drăguţ din partea dumitale să ni-l povesteşti. 

Roger Lemesurier se uită la ceas. 

— Mai am o groază de timp. Mă întâlnesc cu ei la King's 
Cross. Ei bine, domnule Poirot, Lemesurier este o familie 
veche. Cu mult timp în urmă, în vremurile medievale, un 
Lemesurier a început să-şi bănuiască soţia. A găsit-o pe 
doamna într-o situaţie compromiţătoare. Ea a jurat că era 
nevinovată, dar bătrânul baron Hugo nu a vrut să audă. Ea 
avea un copil, un fiu şi el a jurat că băiatul nu era ai lui şi că 


nu-l va moşteni niciodată. Am uitat ce-a făcut — vreo fantezie 
medievală ca aceea de a-i zidi vii pe mamă şi pe fiu; oricum, i- 
a omorât pe amândoi şi ea a murit protestând că este 
nevinovată şi blestemând solemn pentru totdeauna familia 
Lemesurier. Blestemul suna ca nici un băiat, primul născut din 
această familie, să nu moştenească vreodată ceva. Ei bine, 
timpul a trecut şi nevinovăția doamnei a fost stabilită fără 
îndoială. Cred că Hugo a purtat o cămaşă de păr şi şi-a 
terminat zilele în genunchi în celula unui călugăr. Dar, lucrul 
curios este că din ziua aceea şi până astăzi nici un fiu prim 
născut nu a moştenit vreodată moşia. Ea a revenit fraţilor, 
nepoților, celui de-al doilea fiu născut în familie, dar niciodată 
celui mai mare. Tatăl lui Vincent era al doilea din cinci fii, 
primul murind în copilărie. Bineînţeles că tot timpul 
războiului, Vincent a fost convins că dacă era cineva sortit sa 
moară, atunci, cu siguranţă, acela era el. Dar, destul de ciudat, 
cei doi fraţi ai săi mai mici au fost ucişi şi el a rămas 
nezgâriat. 

— Interesantă istoria asta de familie, spuse Poirot meditativ. 
Dar acum tatăl său moare şi el, ca fiul cel mai mare, îl 
moşteneşte? 

— Exact. Un blestem s-a risipit, incapabil să reziste 
curentului vieţii moderne. 

— Poirot dădu din cap, ca şi cum condamna tonul glumeţ al 
acestuia. 

Roger Lemesurier s-a uitat din nou la ceasul său şi ne-a spus 
că trebuie să plece. 

Urmarea povestirii sosi în dimineaţa următoare, când am 
aflat despre tragica moarte a căpitanului Vincent Lemesurier. 
El călătorise spre nord cu trenul de Scoţia şi în timpul nopţii 
trebuie să fi deschis uşa vagonului şi să fi sărit pe linie. Şocul 
accidentului tatălui său suprapunându-se şocului unui obuz se 
credea că i-ar fi cauzat un temporar dezechilibru mental. 
Curioasa superstiție despre familia Lemesurier a fost 
menţionată în legătură cu noul moştenitor, fratele tatălui său, 
Ronald Lemesurier, al cărui fiu unic murise în bătălia de pe 
Somme. 


Cred că întâlnirea noastră întâmplătoare cu tânărul Vincent 
în ultima seară a vieţii sale ne-a sporit interesul faţă de familia 
Lemesurier, pentru că am luat notă, cu anumită curiozitate, 
doi ani mai târziu, de moartea lui Ronald Lemesurier, ce 
fusese socotit invalid în momentul în cărei intrase în posesia 
averii familiei. Fratele său, John, l-a moştenit — un om sănătos 
tun, cu un băiat la Eton. 

Desigur, un destin rău umbrea familia Lemesurier. Chiar în 
următoarea sa vacanţă, băiatul reuşi să se împuşte fatal. 
Moartea tatălui său, care interveni brusc, după ce fusese 
înțepat de o viespe, trecea moşia în posesia celui mai mic 
dintre cei cinci fraţi — Hugo, de care ne-am amintit că-l 
întâlnisem în noaptea fatală la Carlton. 

În afară de a comenta extraordinara serie de nenorociri care 
se abătuse asupra familiei Lemesurier, nu aveam vreun interes 
personal în poveste, dar timpul se scurgea şi noi am fost şi mai 
implicaţi. 

Într-o dimineaţă a fost anunţată doamna Lemesurier. Era o 
femeie înaltă, activă, cam de vreo 30 de ani, care dovedea, 
prin purtarea sa, multă hotărâre şi bun simţ. Vorbi cu un 
accent slab transatlantic. 

— Domnul Poirot? Îmi pare bine să vă întâlnesc. Soţul meu, 
Hugo Lemesurier, v-a cunoscut o dată, cu mulţi ani în urmă, 
dar cred că nici nu vă mai amintiţi. 

— Îmi amintesc perfect, doamnă. A fost la Carlton. 

— O, e minunat. Domnule Poirot, sunt foarte îngrijorată. 

— În legătură cu ce, doamnă? 

— Cu băiatul meu cel mare. Ştiţi, am doi băieți. Ronald de 
opt ani şi Gerald de şase ani. 

— Continuaţi, doamnă, de ce aţi fi îngrijorată pentru micuțul 
Ronald? 

— Domnule Poirot, în ultimele şase luni era cât pe ce să 
moară de trei ori: o dată a scăpat de le înec, când eram cu 
toţii în Comwall, vara aceasta, a doua oară, când a căzut de la 
fereastra camerei lui şi a treia oară, era să se otrăvească cu 
ptomaină. 

Probabil că faţa lui Poirot exprima prea elocvent ceea ce 


gândea, pentru că doamna Lemesurier s-a grăbit fără să mai 
facă vreo pauză. 

— Ştiu că vă închipuiţi că sunt o femeie cam proastă şi 
nebună, care face din ţânţar, armăsar. 

— Dar, de loc, doamnă! Orice mamă ar trebui înţeleasă că 
este neliniştită din cauza acestor întâmplări, dar nu prea văd 
cum pot să vă ajut. Eu nu sunt le bon Dieu să controlez 
valurile de apă; cât despre fereastra camerei, v-aş sugera să 
puneţi nişte bare de fier, iar, cât despre mâncare, ce poate 
egala grija unei mame? 

— Dar de ce aceste lucruri i se întâmplă lui Ronald şi nu lui 
Gerald? 

— Şansa, doamnă, le hasard! 

— Aşa credeţi? 

— Dumneavoastră ce credeţi, doamnă - dumneavoastră şi 
soţul? 

O umbră trecu pe faţa doamnei Lemesurier. 

— N-are nici un rost să mă duc la Hugo, nu vrea să mă 
asculte. Cum probabil aţi auzit, se presupune că familia e 
blestemată ca primul născut să nu succeadă la avere. Hugo 
crede în asta. El este vrăjit de istoria familiei şi e superstiţios 
în cel mai înalt grad. Când mă duc la el cu temerile mele, îmi 
spune că-i blestemul şi că nu putem scăpa de el. Dar eu sunt 
din S. U. A., domnule Poirot, şi pe acolo noi nu credem în 
blesteme. Ne plac când aparţin unei vechi şi cu adevărat 
nobile familii — asta-i dă un fel de cachet, ştiţi. Eu am fost 
doar o actriţă de comedie muzicală într-un rol mic când Hugo 
m-a întâlnit şi mă gândeam că blestemul familiei era simpatic 
în cuvinte. Aşa ceva merge de povestit într-o seară de iarnă în 
faţa focului, dar când e vorba de proprii tăi copii. Şi eu îmi 
ador copiii, domnule Poirot. Aş face orice pentru ei. 

— Deci refuzaţi să credeţi în legenda familiei, doamnă? 

— Poate o legendă să taie tulpina unei iedere? 

— Ce spuneţi acolo, doamnă? Strigă Poirot, cu o expresie de 
mare uimire. 

— Spun: Poate o legendă sau o fantomă, dacă doriţi s-o 
numesc aşa, să taie tulpina unei iedere? Nu spun nimic despre 


Comwall. Orice băiat ar putea înota prea departe şi să aibă 
greutăţi, deşi Ronald ştie să înoate de la patru ani. Dar cu 
iedera este altceva. Amândoi băieţii erau foarte 
neastâmpăraţi. Ei descoperiseră că puteau urca şi coborî pe 
jederă. Făceau întotdeauna asta. Într-o zi — Gerald era plecat — 
Ronald a făcut-o ca de obicei, iedera a cedat şi el a căzut. Din 
fericire, nu s-a rănit prea serios. Dar eu am ieşit şi am 
examinat iedera: era tăiată, domnule Poirot, tăiată în mod 
deliberat. 

— E foarte serios ce-mi spuneţi, doamnă. Şi băiatul cel mic 
era plecat de acasă în acel moment, aşa spuneţi. 

— Da. 

— Şi când cu otrăvirea, era tot plecat? 

— Nu, erau amândoi. 

— Curios, murmură Poirot. Acum, doamnă, cine mai 
locuieşte cu dumneavoastră în casă? 

— Domnişoara Sanders, guvernanta copiilor şi John 
Gardiner, secretarul soţului meu... 

Doamna Lemesurier se opri, puţin încurcată. 

— Şi mai cine, doamnă? 

— Maiorul Roger Lemesurier, pe care, de asemenea, l-aţi 
întâlnit în seara aceea, cred; stă cu noi o mulţime. 

— Ah, da... El e un văr, nu? 

— Un văr îndepărtat. El nu aparţine ramurii familiei noastre. 
Totuşi, cred că acum el este cea mai apropiată rudă a soţului 
meu. Este un om bun şi ţinem cu toţii la el. Băieţilor le e tare 
drag. 

— Nu el a fost cel care i-a învăţat să se urce pe iederă? 

— S-ar fi putut. Fl îi incită la rele destul de des. 

— Doamnă, îmi cer scuze pentru ceea ce v-am spus mai 
devreme. Pericolul este real şi cred că vă pot fi de folos. Vă 
sugerez să ne invitaţi pe amândoi să stăm la dumneavoastră. 
Soţul nu va obiecta? 

— O, nu. Dar el va crede că nu va avea nici un rost. Mă 
înfurie felul în care pur şi simplu stă şi aşteaptă ca băiatul să 
moară. 

— Liniştiţi-vă, doamnă. Lăsaţi-ne să ne facem pregătirile în 


mod metodic. 

Ne-am făcut cum trebuia pregătirile şi a doua zi ne 
îndreptam spre nord. Poirot căzuse în reverie, îşi reveni şi 
remarcă brusc: 

— Dintr-un tren ca ăsta a căzut Vincent Lemesurier? A pus 
un uşor accent pe cuvântul „a căzut”. 

— Doar nu cumva suspectezi vreun joc sinistru? Am întrebat. 
— Te-a izbit, Hastings, faptul că unele decese ar fi putut fi, 
să zicem, aranjate? Să luăm, de exemplu, pe cel al lui Vincent. 
Apoi, băiatul de la Eton — un accident cu puşca e întotdeauna 
ambiguu. Să presupunem că acest copil a căzut de la fereastra 

camerei şi ar fi murit — ce poate fi mai natural şi mai puţin 
bănuitor? Dar, de ce numai un singur copil, Hastings? Cine 
profită de pe urma celui mai mare? Fratele mai mic, un copil 
de şapte ani! Absurd! 

— Au de gând să termine şi cu el mai târziu, am sugerat. Eu, 
deşi n-aveam nici o idee cine puteau fi „ei”. Poirot dădu din 
cap nemulţumit. 

— Otrăvire cu ptomaină, îngână el. Atropina ar produce 
aproape aceleaşi simptome. Da, e nevoie de prezenţa noastră. 

Doamna Lemesurier ne-a primit plină de entuziasm. Apoi, 
ne-a luat şi ne-a dus în biroul soţului ei şi ne-a lăsat cu el. Se 
schimbase foarte mult de când îl văzusem. Umerii se 
gârboviseră mai mult decât oricând şi faţa sa avea o curioasă 
tentă gri-pal. El ascultă cât timp Poirot îi explică prezenţa 
noastră în casa lui. 

— Exact ca bunul simţ practic al soţiei mele, Sadie, spuse el 
la sfârşit. Rămâneţi, oricum, domnule Poirot, şi vă mulţumesc 
c-aţi venit; dar ce e scris, e scris. Să scapi de soartă, e greu. 
Noi, Lemesurierii, ştim — niciunul nu poate să scape de ce îi e 
hărăzit. 

Poirot menţiona iedera tăiată, dar Hugo păru foarte puţin 
impresionat. 

— Fără îndoială, vreun grădinar distrat, da, da, poate fi 
vreun instrument, dar scopul din spatele lui e clar; şi v-o spun 
deschis, domnule Poirot, nu mai poate dura mult timp. 

Poirot se uită la el cu atenţie. 


— De ce vorbiţi aşa? 

— Pentru că eu însumi sunt condamnat. Am fost la un doctor 
anul trecut. Sufăr de o boală incurabilă — sfârşitul nu mai 
poate întârzia mult timp; dar înainte de a muri eu, Ronald va 
dispărea. Gerald va moşteni. 

— Şi dacă i se întâmplă ceva şi celui de-al doilea fiu al 
dumneavoastră? 

— Nimic nu i se va întâmplă; el nu este ameninţat. 

— Dar dacă i se întâmplă? Insistă Poirot. 

— Vărul meu Roger este următorul moştenitor. Am fost 
întrerupţi. Un om înalt, cu o siluetă frumoasă şi păr castaniu, 
aspru, cârlionţat intră cu un vraf de hârtii. 

— Lasă-le în plata Domnului acum, Gardiner, spuse Hugo 
Lemesurier, apoi adăugă: secretarul meu, domnul Gardiner. 

Secretarul se înclină, pronunţă câteva cuvinte plăcute şi apoi 
plecă, în ciuda faptului că arăta bine avea ceva respingător. I- 
am spus asta lui Poirot imediat după aceea, când ne plimbam 
împreună prin frumoasele împrejurimi şi, spre surpriza mea, 
fu de acord. 

— Da, da, Hastings, ai dreptate. Nu-mi place de el. Arată 
prea bine. E unul făcut pentru o slujbă uşoară. Ah, uite copiii. 

Doamna Lemesurier se îndrepta spre noi cu cei doi copii 
lângă ea. Erau băieţi drăguţi, cel mic brunet ca mama sa, cel 
mare cu bucle castanii. Au dat mâna destul de frumos şi, 
curând, nu se mai dezlipiră de Poirot. Apoi am fost prezentaţi 
domnişoarei Sanders, o femeie greu de descris, care completa 
grupul. 

Timp de câteva zile am avut o existenţă uşoară, plăcută, 
mereu vigilenţi, dar fără nici un rezultat. Băieţii duceau o 
viață normală, fericită şi nimic nu părea să fie în neregulă. 

În a patra zi după sosirea noastră, maiorul Roger Lemesurier 
veni în vizită. Era puţin schimbat, totuşi degajat şi vivant ca 
înainte, cu aceeaşi manieră de a trata toate lucrurile cu 
uşurinţă. El era, evident, un mare favorit al băieţilor, care i-au 
întâmpinat cu strigăte de încântare şi imediat l-au tras să se 
joace de-a indienii sălbatici în grădină. Am observat că Poirot 
s-a luat după ei, fără să-l fi văzut. 


A doua zi am fost cu toţii invitaţi la ceai, inclusiv băieţii, la 
doamna Claygate, al cărei domeniu se învecina cu cel al 
familiei Lemesurier. Doamna Lemesurier ne-a propus să venim 
şi noi, dar păru destul de uşurată când Poirot refuză şi declară 
că ar prefera mai curând să rămână acasă. 

După ce toţi plecară, Poirot se apucă de treabă. 

Îmi reamintea de un terier inteligent. Cred că n-a fost nici un 
colţ al casei lăsat necercetat; şi, totuşi, a făcut-o atât de liniştit 
şi metodic că nu a atras atenţia asupra investigaţiilor sale. În 
mod clar, a rămas nesatisfăcut la sfârşit. Am servit ceaiul pe 
terasă cu domnişoara Sanders, care nu plecase cu ceilalţi. 

— Băieţilor le va plăcea, murmură ea în felul ei fad, deşi 
sper că se vor purta frumos, nu vor strica straturile de flori şi 
nu se vor apropia de albine... Poirot se opri chiar când sorbea. 
Arăta ca un om care văzuse o fantomă. 

— Albine? Întrebă el cu o voce ca de tunet. 

— Da, domnule Poirot, albine. Trei stupi. Lady Claygate este 
foarte mândră de albinele ei... 

— Albine? Strigă Poirot din nou. Apoi, sări de la masă şi 
începu să patruleze pe terasă cu mâinile pe cap. Nu-mi 
puteam imagina de ce micuțul om era atât de agitat la simpla 
menționare a albinelor. 

În acel moment am auzit o maşină întorcându-se. Poirot era 
pe trepte când grupul apăru. 

— Ronald a fost împuns, strigă Gerald, precipitat. 

— Nu-i nimic, spuse doamna Lemesurier. Nici nu s-a umflat. 
I-am pus amoniac pe locul acela. 

— Ia să văd, flăcăule, spuse Poirot. Unde te-a înţepat? 

— Aici, într-o parte a gâtului, spuse Ronald cu importanţă. 
Dar nu mă doare. Tata a spus: „Stai liniştit — e o albină pe 
tine”. Şi eu am stat nemișcat şi el a îndepărtat-o, dar întâi m-a 
înţepat, deşi nu m-a durut, a fost ca un ac şi n-am strigat 
pentru că sunt de acum mare şi mă duc la şcoală la anul. 

Poirot examina gâtul copilului, apoi mă trase deoparte. Mă 
luă de braţ şi murmură: la noapte, mon ami, la noapte avem o 
mică treabă! Nu spune nimic nimănui. 

Refuză să-mi zică mai multe şi eu am petrecut seara devorat 


de curiozitate. El se retrase devreme şi eu i-am urmat 
exemplul. Când urcam scările, m-a prins de braţ şi mi-a dat 
instrucţiuni: 

— Nu te dezbrăca. Aşteaptă câtva timp, stinge lumina de la 
tine şi vino aici să ne întâlnim. 

Am făcut întocmai şi l-am găsit aşteptându-mă când sosi 
momentul. Îmi făcu un gest să păstrez tăcerea şi ne-am 
strecurat, fără zgomot, spre aripa unde erau camerele copiilor. 
Ronald ocupa o cămăruţă proprie. Am intrat în ea şi ne-am 
aşezat în colțul cel mai întunecos. Respirația copilului se 
auzea grea şi uniformă. 

— Pare că doarme foarte adânc, am şoptit. Poirot mă aprobă: 

— Drogat, murmură el. 

— De ce? 

— Ca să nu ţipe la. 

— La ce? Am întrebat, când Poirot s-a oprit. 

— La înţepătura acului hipodermic, mon ami! Ssst, să nu mai 
vorbim, pentru că aştept ca ceva să se întâmple imediat. 

Dar în privinţa asta Poirot a greşit. Au trecut zece minute, 
uşa s-a deschis încet şi cineva a intrat în cameră. Am auzit 
sunetul unei respiraţii repezi, grăbite. Paşii se îndreptară spre 
pat şi atunci se auzi, deodată, un sunet. Lumina unei mici 
lanterne căzu pe copilul adormit — cel care o ţinea era încă 
invizibil în umbră. 

Persoana lăsă jos lanterna. Cu mâna dreaptă scoase o 
seringă, cu stânga atinse gâtul băiatului. 

Poirot şi cu mine am sărit în aceeaşi clipă. Lanterna s-a 
rostogolit pe duşumea şi noi ne-am luptat cu intrusul în 
întuneric. Puterea sa era extraordinară, în cele din urmă i-am 
venit de hac. 

— Lumina, Hastings, trebuie să-i văd faţa, deşi mă tem că 
ştiu prea bine a cui faţă e. 

Aşa credeam şi eu, în timp ce bâjbâiam după lanternă. 
Pentru o clipă îl suspectasem pe secretar fiindcă îmi 
displăcuse de la început, dar acum eram sigur că omul care 
avea de câştigat de pe urma morţii celor doi verişori era 
monstrul pe care-l prinsesem. Am dat cu piciorul de lanternă, 


am ridicat-o, şi-am aprins lumina. Am luminat din plin faţa 
lui... Hugo Lemesurier, tatăl băiatului! 

Lanterna aproape îmi căzu din mână. 

— Imposibil, am murmurat răguşit. Imposibil! 

Lemesurier era inconştient. Poirot şi cu mine l-am cărat până 
în camera lui şi l-am întins pe pat. Poirot se aplecă şi încet 
trase ceva din mâna lui dreaptă. Ne-o arătă. Era o seringă 
hipodermică. M-am cutremurat. 

— Ce e în ea? Otravă? 

— Acid formic, îmi închipui. 

— Acid formic? 

— Da. Probabil obţinut prin distilarea furnicilor. Îţi 
aminteşti, el era chimist. Moartea ar fi fost pusă pe seama 
înţepăturii de albină. 

— Doamne, am murmurat. Propriul său fiu! Şi tu te-ai 
aşteptat la asta? 

Poirot dădu din cap cu gravitate. 

— Da, e nebun, desigur, îmi imaginez că istoria familiei a 
devenit o manie pentru el. Dorinţa lui intensă de a moşteni 
averea l-a făcut să comită o serie lungă de crime. Probabil, 
ideea i-a venit prima dată când a călătorit spre nord, în 
noaptea aceea cu Vincent. Nu putea să suporte ca blestemul să 
nu se împlinească. Fiul lui Ronald murise deja şi Ronald însuşi 
era pe moarte. 

Era o ramură slabă. El a aranjat accidentul cu puşca şi, ceea 
ce nu am bănuit până acum, a comis moartea fratelui său 
John prin aceeaşi metodă, de injectare a acidului formic în 
vena jugulară. Atunci, ambiția lui s-a realizat şi a devenit 
stăpânul latifundiilor familiei. Dar triumful său a fost de 
scurtă durată: a descoperit că suferea de o boală incurabilă. Şi 
el avea ideea fixă a nebunului — fiul cel mare al Lemesurierilor 
nu putea să moştenească. Bănuiesc că accidentul din apă i s-a 
datorat tot lui — el l-a încurajat pe băiat să înoate prea 
departe. Nereuşind asta a tăiat iedera şi apoi a otrăvit 
mâncarea copilului. 

— Diabolic! Am murmurat cu un fior. Şi atât de inteligent 
plănuite. 


— Da mon ami, nimic nu e mai uimitor decât extraordinara 
sănătate a nebunului! Cu excepţia extraordinarei excentricităţi 
a celui sănătos! Îmi imaginez că numai în ultimul timp a sărit 
complet peste cal; la început, în nebunia lui a folosit o 
metodă. 

— Şi când te gândeşti că eu îl suspectam pe Roger — băiatul 
acela splendid. 

— Era presupunerea firească, mon ami. Ştiam că şi el 
călătorise spre nord împreună cu Vincent în noaptea aceea. 
Mai ştiam că el era singurul moştenitor după Hugo şi copiii 
acestuia. Dar, supoziţia noastră nu se baza pe fapte. ledera a 
fost tăiată numai când micuțul Ronald era acasă, dar ar fi fost 
în interesul lui Roger ca amândoi copiii să piară. De 
asemenea, numai mâncarea lui Ronald a fost otrăvită. Şi 
astăzi, când s-au întors acasă şi-am aflat că numai tatăl lui ştia 
că Ronald fusese înţepat, mi-am reamintit de cealaltă moarte 
datorată înţepăturii unei viespi... Şi-atunci am ştiut! 

Hugo Lemesurier a murit câteva luni mai târziu într-un azil 
particular în care a fost dus. Văduva lui s-a recăsătorit un an 
mai târziu cu domnul John Gardiner, secretarul cu părul 
castaniu. Ronald a moştenit marile latifundii ale tatălui său şi 
continuă să prospere. 

— Bravo, bravo, i-am spus lui Poirot. Încă o iluzie 
destrămată. Ai risipit cu mult succes blestemul familiei 
Lemesurier. 

— Mă îndoiesc, spuse Poirot foarte gânditor. Mă îndoiesc 
chiar foarte mult. 

— Ce vrei să spui? 

— Mon ami, am să-ţi răspund cu un cuvânt semnificativ: 
roşu! 

— Sânge? Am întrebat, coborându-mi vocea până la o şoaptă 
plină de groază. 

— Ai întotdeauna o imaginaţie melodramatică, Hastings! Mă 
refer la ceva mult mai prozaic — culoarea părului micului 
Ronald Lemesurier. 

Doamna cu văl. 

Observasem de la un timp că Poirot devenise tot mai 


nesatisfăcut şi mai neliniştit, în ultimul timp nu avusesem 
cazuri interesante, nimic în care micul meu prieten să-şi poată 
exersa inteligenţa sa pătrunzătoare şi remarcabilele sale puteri 
de deducție. 

În dimineaţa aceasta aruncă ziarul cu un nerăbdător „cea!”, 
o exclamaţie favorită de-a lui care seamănă exact cu 
strănutatul unei pisici. 

— Se tem de mine, Hastings, criminalii din Anglia ta se tem 
de mine! Când pisica e acasă, şoriceii nu mai vin la brânză! 

— Cred că cea mai mare parte dintre ei nici măcar nu ştiu de 
existenţa ta, am spus râzând. 

Poirot se uită la mine cu reproş. El întotdeauna îşi 
imaginează că întreaga omenire se gândeşte şi vorbeşte de 
Hercule Poirot. Desigur, devenise faimos la Londra, dar tare 
mă îndoiam că existenţa sa băga groaza în lumea criminalilor. 

— Ce zici de jaful de bijuterii din Bond Street, de ieri în 
plină zi? L-am întrebat. 

— Frumoasă lovitură, zise Poirot admirativ, deşi nu este la 
înălţimea mea. Pas de finesse. Seulement de l'audace! Un 
bărbat înarmat cu un baston sparge geamul blindat al vitrinei 
de la magazinul unui bijutier şi pune mâna pe nişte pietre 
preţioase. Cetăţenii destoinici îl prind imediat. Un poliţist 
soseşte. E prins în flagrant delict cu bijuteriile la el. Este dus la 
poliţie şi atunci se descoperă că pietrele sunt false. El le 
dăduse pe cele adevărate unui complice — unul din cei mai 
destoinici cetăţeni menţionaţi mai înainte. Va intra la 
închisoare — e adevărat; dar când va ieşi, o avere frumuşică îl 
aşteaptă. Da. N-a fost prost gândit. Dar, eu aş fi făcut-o mai 
bine. Câteodată, Hastings, regret că am o asemenea dispoziţie 
morală. Să lucrezi împotriva legii, ar fi plăcut, ca o variaţie. 

— Înveseleşte-te, Poirot; ştii că eşti unic în domeniul tău. 

— Dar ce e la îndemână de făcut în propriul meu domeniu? 

Am ridicat din nou ziarul. 

— Iată un englez omorât misterios în Olanda, i-am spus. 

— Întotdeauna spun asta şi mai târziu descopăr că el a 
mâncat peşte conservat şi că moartea este perfect naturală. 

— Bine, dacă eşti hotărât să mormăi! 


— Tiens! Spuse Poirot, care se dusese spre fereastră. Pe 
stradă este ceea ce se numeşte în romane „o doamnă în văluri 
grele”. Ea urcă treptele, sună, vine să ne consulte. Iată o 
posibilitate pentru ceva interesant. Când cineva este atât de 
tânără şi frumoasă ca aceasta, nu-şi pune văl pe față numai 
dacă nu este vorba de o mare afacere. 

O clipă mai târziu, vizitatoarea noastră fu introdusă. Aşa 
cum spusese Poirot, avea într-adevăr un văl gros. A fost 
imposibil să-i distingem trăsăturile până când nu şi-a ridicat- 
voalul negru de dantelă spaniolă. Atunci mi-am dat seama că 
intuiţia lui Poirot fusese corectă; doamna era extrem de 
frumoasă, blondă, cu ochi albaştri. Din simplitatea scumpă a 
hainelor ei, am dedus imediat că aparţinea straturilor 
superioare ale societăţii. 

— Monsieur Poirot, spuse ea cu o voce blândă, muzicală, 
sunt în mare încurcătură. Nici nu prea cred că mă veţi putea 
ajuta, dar am auzit atâtea lucruri minunate despre 
dumneavoastră, încât am venit ca să mă agăţ de ultima 
speranţă şi să vă implor să faceţi imposibilul. 

— Imposibilul îmi place întotdeauna, spuse Poirot. Continuă, 
te rog, mademoiselle. 

Blânda noastră vizitatoare ezită. 

— Dar trebuie să fiţi sinceră, adăugă Poirot. Nu trebuie să-mi 
ascundeţi nimic. 

— O să am încredere în dumneavoastră, spuse fata deodată. 
Aţi auzit de lady Millicent Castle Vaughan? 

Am ridicat capul plin de interes. Anunţul logodnei 
domnişoarei Millicent cu tânărul duce de Southshire apăruse 
cu câteva zile mai înainte. Ştiam că ea era a cincea fiică a 
unui lord irlandez fără nici un ban, iar ducele de Southshire — 
una din cele mai bune partide din Anglia. 

— Eu sunt lady Millicent, continuă fata. Trebuie să fi citit 
despre logodna mea. Aş fi una dintre cele mai fericite fete din 
lume, dar, o, domnule Poirot, sunt în mare încurcătură! Există 
un om, un bărbat oribil, pe nume Lavington; şi el, nu ştiu cum 
să vă spun. Am scris o scrisoare... Aveam numai şaisprezece 
ani atunci, şi el... El... 


— O scrisoare pe care i-aţi scris-o acestui domn Lavington? 

— O, nu, nu lui! Unui tânăr soldat. Ţineam foarte mult la el; 
a fost omorât în război. 

— Înţeleg, spuse Poirot cu blândeţe. 

— A fost o scrisoare prostească, o scrisoare indiscretă, să 
ştiţi, domnule Poirot, nimic mai mult. Dar sunt expresii în ea 
care... Care ar putea fi altfel interpretate. 

— Înţeleg, spuse Poirot. Şi această scrisoare a ajuns în 
posesia domnului Lavington? 

— Da, şi el mă ameninţă că, dacă nu-i dau o sumă enormă de 
bani, o sumă care este aproape imposibil pentru mine s-o 
adun, i-o va trimite ducelui. 

— Ce porc infect! Am exclamat eu. Îmi cer scuze, lady 
Millicent. 

— N-ar fi înţelept să mărturisiţi totul viitorului 
dumneavoastră soţ? 

— Nu îndrăznesc, domnule Poirot. Ducele are o fire 
deosebită, gelos şi suspicios şi înclinat să creadă ceea ce-i mai 
rău. Ar însemna să-mi rup logodna pe loc. 

— Doamne, doamne, făcu Poirot, cu o grimasă expresivă. Şi 
ce doriţi să fac eu, milady? 

— Mă gândeam că poate i-aş putea cere domnului Lavington 
să vă viziteze. I-aş spune că v-am împuternicit să discutaţi 
problema. Poate aţi reduce din cât cere. 

— Ce sumă pretinde? 

— Douăzeci de mii de lire — o enormitate. Mă îndoiesc dacă 
aş putea să adun chiar şi o mie. 

— Poate aţi putea împrumuta bani în perspectiva apropiatei 
căsătorii, dar nu cred că veţi obţine mai mult de jumătate din 
sumă. Şi apoi, eh bien, îmi repugnă faptul să-l plătiţi! Nu, 
ingeniozitatea lui Hercule Poirot îi va învinge pe duşmanii 
dumitale. Trimiteţi-l la mine pe acest domn Lavington. S-ar 
putea să aducă scrisoarea cu el? 

Fata negă: 

— Nu cred. Este foarte precaut. 

— Cred că nu e nici un dubiu că o are într-adevăr? 

— Mi-a arătat-o când am fost la el acasă. 


— V-aţi dus la el acasă? Asta a fost foarte imprudent, milady. 

— Da? Eram aşa de disperată. Am sperat ca rugăminţile mele 
să-l poată mişca. 

— O, la, la! Lavingtonii din lumea asta nu sunt mişcaţi de 
rugăminţi. Le-a întâmpinat ca o dovadă de câtă importanţă 
acordaţi documentului. Unde locuieşte acest fin gentleman? 

— La Buona Vista, Wimbledon. M-am dus acolo după ce s-a 
întunecat... Poirot gemu. I-am spus c-am să informez poliţia, 
până la urmă, dar el numai a râs într-o manieră urâtă, 
dispreţuitoare: „Chiar te rog, dragă lady Millicent, fă-o daca 
aşa doreşti”, a spus el. 

— Da, nu prea este o afacere pentru poliţie, murmură Poirot. 

— Dar cred că vei fi mai înţeleaptă, a continuat el. Vezi, aici 
e scrisoarea ta, în această cutiuţă chinezească!” A ţinut-o 
astfel ca s-o pot vedea. Am încercat să i-o smulg, dar a fost 
mai iute decât mine. Cu un zâmbet oribil a împăturit-o şi a 
pus-o la loc în cutioara de lemn „Se va afla în deplină 
siguranţă aici, te asigur, spuse el, şi cutiuţa însăşi se află într- 
un loc atât de inteligent încât n-o s-o găseşti niciodată”. Ochii 
mi s-au întors spre micul safe din perete, dar el a dat din cap 
şi a râs. „Am un seif mai bun decât acela”, a spus el. O, a fost 
odios! Domnule Poirot, credeţi că mă puteţi ajuta? 

— Ai încredere în Papa Poirot. Am să găsesc o modalitate. 

Aceste asigurări sunau foarte bine, m-am gândit, când Poirot, 
galant, şi-a condus clienta sa blondă jos pe scări. Dar, mi se 
părea că era o problemă spinoasă. I-am şi spus-o lui Poirot 
când s-a întors. Mi-a dat dreptate. 

— Da, soluţia nu-ţi sare în ochi. Are biciul în mână acest 
Lavington. Pentru moment, nu văd cum l-am putea încolţi. 

Domnul Lavington ne făcu o vizită chiar în după-amiaza 
aceea. Lady Millicent spusese adevărul când îl descrisese ca pe 
un tip odios. Simţțeam o mâncărime „în talpă”, atât de 
pronunţată că i-aş fi dat un şut jos pe scări. Îşi dădea aere şi se 
purta de o manieră insuportabilă, râse cu dispreţ de amabilele 
sugestii ale lui Poirot şi, în general, se arată stăpân pe situaţie. 
N-am putut să nu simt că Poirot abia se menținea la nivelul 
său. El arăta descurajat şi crispat. 


— Bine, domnilor, spuse Lavington, când îşi luă pălăria, se 
pare că nu mai înaintăm. Cazul se prezintă astfel: am să mai 
las din preţ pentru lady Millicent, pentru că este o tânără atât 
de fermecătoare. Rânji urâcios. Să zicem 18.000. Plec azi la 
Paris — o mică afacere care mă aşteaptă acolo. Mă întorc 
marţi. Dacă banii nu-mi sunt daţi până marţi seara, scrisoarea 
ajunge la duce. Să nu-mi spuneţi mie că lady Millicent nu 
poate să strângă banii. Unii dintre prietenii ei gentlemeni ar fi 
prea dornici să oblige o femeie atât de drăguță cu un 
împrumut — dacă face ce trebuie în privinţa asta. 

Mă înroşii la faţă şi făcui un pas înainte, dar Lavington se 
întoarse pe călcâie şi părăsi camera o dată cu încheierea 
frazei. 

— Doamne! Am strigat. Trebuie făcut ceva. Pari să renunţi la 
asta, Poirot. 

— Ai o inimă excelentă, prietene, dar celulele tale cenuşii 
sunt într-o stare deplorabilă. Nu vreau să-l impresionez pe 
domnul Lavington cu talentele mele. Cu cât mă crede mai 
mărginit, cu atât mai bine. 

— De ce? 

— E curios, murmură Poirot pe gânduri, că mi-am exprimat 
dorinţa de a face ceva împotriva legii, chiar înaintea sosirii 
domnişoarei Millicent! 

— Ai de gând să-i percheziţionezi casa cât timp e plecat? L- 
am întrebat speriat. 

— Câteodată, Hastings, procesele tale mentale sunt uimitor 
de rapide. 

— Să presupunem că ia scrisoarea cu el. 

Poirot mă dezaprobă. 

— Este foarte puţin probabil. El are, evident, o ascunzătoare 
în casa pe care şi-o imaginează inexpugnabilă 

— Şi când facem... Treaba asta? 

— Mâine noapte. Plecăm de aici pe la ora 11. 

La ora fixată, eram gata de pornire. Îmi pusesem un costum 
închis şi o pălărie neagră. Poirot îmi zâmbi cu prietenie. 

— Văd că te-ai îmbrăcat cum trebuie, observă el. Haide să 
luăm metroul până la Wimbledon. 


— Nu luăm nimic cu noi? Unelte cu care să intrăm? 

— Dragul meu Hastings, Hercule Poirot nu foloseşte 
asemenea metode primitive. 

M-am abținut, jignit, dar curiozitatea mea era foarte mare. 

Se făcuse miezul nopţii când am intrat în mica grădină 
suburbană de la Buona Vista. Casa era întunecată şi liniştită. 
Poirot merse direct spre o fereastră din spatele casei, ridică 
cerceveaua fără zgomot şi mă invită să intru. 

— De unde ştiai că fereastra asta va fi deschisă? Am şoptit 
fiindcă într-adevăr părea prea simplu. 

— Pentru că am tăiat încuietoarea azi dimineaţă. 

— Ce? 

— Dar a fost foarte simplu. Am venit, am prezentat o carte 
de vizită fictivă şi una din cele oficiale ale inspectorului Japp. 
Am spus că fusesem trimis recomandat de Scotland Yard să 
pun o încuietoare antifurt pe care domnul Lavington dorea să 
o fixez câtă vreme lipsea. Îngrijitoarea casei m-a primit cu 
entuziasm. Se pare că au fost două tentative de furt aici, 
recent. 

— Evident, mica noastră idee le-a trecut prin cap şi altor 
clienţi ai domnului Lavington - fără ca să fie luat ceva de 
valoare. Am examinat toate ferestrele, mi-am făcut micul meu 
aranjament, le-am interzis servitorilor să atingă ferestrele 
până a doua zi pentru că erau conectate electric şi m-am 
retras politicos. 

— Pe onoarea mea, Poirot, eşti minunat. 

— Mon ami, a fost extrem de simplu. Acum, la treabă! 

— Servitorii dorm în partea de sus a casei, aşa că nu riscăm 
să-i deranjăm. 

— Presupun că seiful este băgat undeva în vreun perete. 

— Seif? Aiurea! Nu e nici un seif. Domnul Lavington este un 
om inteligent. O să vezi, el trebuie să fi aranjat o ascunzătoare 
mult mai deşteaptă decât un seif. Un seif este primul lucru 
căutat de toţi. 

După care am început o cercetare sistematică a întregului 
loc. Dar după câteva ore de răscolire a casei, cercetarea 
noastră nu dăduse nici un rezultat. Am văzut simptome de 


furie adunându-se pe faţa lui Poirot. 

— Ah, sapristi, va fi Hercule Poirot bătut? Niciodată! Să fim 
calmi. Să reflectăm. Să judecăm. Hai, enfin, să ne folosim 
micile noastre celule cenuşii! 

Se opri pentru câteva clipe încruntându-şi sprâncenele a 
concentrare; apoi luminiţa verde pe care o cunoşteam atât de 
bine se furişă în ochii săi. 

— Am fost un imbecil! Bucătăria! 

— Bucătăria, am exclamat. Dar e imposibil. Servitorii! 

— Exact. Asta ar spune 99 de oameni dintr-o sută! Şi, exact 
pentru acest motiv, bucătăria este locul ideal. E plin de 
diferite obiecte casnice. En avant! Spre bucătărie! L-am urmat, 
extrem de sceptic şi l-am urmărit cât timp a umblat prin cutii 
pentru pâine, a pipăit crătiţi şi a băgat capul în soba cu gaz. În 
cele din urmă, obosit să-l privesc, m-am întors în birou. Eram 
convins că acolo, şi numai acolo, vom găsi noi ascunzătoarea. 
Am mai căutat un minut, am văzut că era de acum patru şi un 
sfert şi că în curând se va face lumină, aşa că m-am întors în 
bucătărie. 

Spre extrema mea uluire, Poirot stătea acum în mijlocul lăzii 
cu cărbune spre totala degradare a costumului său foarte 
îngrijit. Făcu o grimasă. 

— Da, prietene, e împotriva tuturor instinctelor mele de a-mi 
strica în felul ăsta înfăţişarea, dar ce să faci? 

— Dar Lavington nu putea s-o fi băgat sub cărbune! 

— Dacă ţi-ai folosi ochii, ai vedea că nu examinez cărbunele. 

Apoi am văzut, pe un raft, în spatele lăzii cu cărbune, că 
erau aşezate nişte buturugi de lemn. Cu dexteritate, Poirot le 
dădea jos una după alta. Deodată, exclamă pe un ton scăzut: 

— Cuţitul tău, Hastings! 

I l-am dat. Păru să-l introducă în lemn şi, deodată, buturuga 
se despică în două. Fusese frumos tăiată cu fierăstrăul la 
mijloc şi o cavitate săpată în centru. Din această gaură, Poirot 
extrase o cutiuță de lemn de factură chinezească. 

— Bravo! Am strigat entuziasmat. 

— Încet, Hastings! Nu ridica vocea prea mult. Vino, s-o 
ştergem înainte de a se face ziuă. 


Strecurând cutia în buzunar, sări uşor din lada cu cărbuni, se 
scutură cât putu de bine şi, părăsind casa în acelaşi mod în 
care intrasem, am plecat rapid spre centrul Londrei. 

— Dar ce loc extraordinar! Am comentat eu. Oricine ar fi 
folosit buşteanul. 

— În iulie, Hastings? Şi era la fundul grămezii — o 
ascunzătoare foarte ingenioasă — ah, iată un taxi! Acum, 
acasă, facem o baie şi un somn bun. 

După emoţiile nopţii, am adormit târziu. Când, în sfârşit, am 
păşit în sufragerie aproape de ora unu, am fost surprins să-l 
văd pe Poirot, rezemat într-un fotoliu, cu cutia chinezească 
deschisă lângă el şi citind calm scrisoarea pe care o scosese 
din ea. 

Mi-a zâmbit cu afecţiune şi bătu cu degetul în hârtia din 
mână. 

— A avut dreptate lady Millicent; ducele nu i-ar fi iertat 
niciodată această scrisoare! Conţine unii dintre cei mai 
extravaganţi termeni de afecţiune pe care i-am întâlnit 
vreodată. 

— Chiar, Poirot, am spus cam neplăcut surprins. Nu cred că 
ar fi trebuit s-o citeşti. Aşa ceva nu se face. 

— Hercule Poirot o face, răspunse prietenul meu 
imperturbabil. 

— Şi încă ceva, am zis. Cred că folosirea ieri a cărţii de vizită 
oficiale a lui Japp a fost doar o glumă. 

— Dar eu nu fac glume, Hastings. Eu rezolv un caz. Am 
ridicat din umeri. 

— N-are rost să te contrazici. 

— Paşi pe scări, spuse Poirot, trebuie să fie lady Millicent. 

Clienta noastră blondă intră cu o expresie îngrijorată pe faţă 
care se schimbă într-una de încântare la vederea scrisorii şi a 
cutiei pe care Poirot o ţinea sus. 

— O, domnule Poirot. Ce minunat aţi fost! Cum aţi reuşit? 

— Prin metode destul de nepermise, milady. Dar domnul 
Lavington nu mă va da în judecată. Aceasta este scrisoarea 
dumitale, da? 

Ea se uită peste aceasta. 


— Da. O, cum aş putea să vă mulţumesc vreodată! Sunteţi un 
om minunat, minunat. Unde era ascunsă? 

Poirot i-a povestit. 

— Ce inteligent sunteţi! Luă cutia de pe masă. Am s-o 
păstrez ca pe un souvenir. 

— Am sperat, milady, că mi-aţi permite mie să o ţin tot ca pe 
o amintire. 

— Sper să vă trimit o amintire mai frumoasă decât aceasta în 
ziua nunţii mele. O să vedeţi că nu sunt nerecunoscătoare, 
domnule Poirot. 

— Plăcerea de a vă face un serviciu înseamnă pentru mine 
mai mult decât un cec. Aşa că permiteţi-mi să rețin cutia. 

— O, nu, domnule Poirot, vreau s-o am, strigă ea râzând. 

Îşi întinse mâna, dar Poirot fu mai iute decât ea. Mâna lui se 
întinse peste cutie. 

— Nu cred. Vocea i se schimbase. 

— Ce vreţi să spuneţi? Vocea ei devenise mai ascuţită. 

— În orice caz, permite-mi să scot şi restul conţinutului. Ai 
observat: conţinutul original a fost redus la jumătate, în 
jumătatea de sus — scrisoarea compromiţătoare; la fund... 

Făcu un gest abil şi-apoi întinse mâna. În palmă erau patru 
pietre mari strălucitoare şi două perle mari, albe ca laptele. 

— Bijuteriile furate în Bond Street, alaltăieri, îmi închipui, 
murmură Poirot. Japp ne va spune. 

Spre marea mea uimire, Japp însuşi apăru din dormitorul lui 
Poirot. 

— Un vechi prieten de-al dumitale, mi se pare, îi spuse 
Poirot politicos. 

— Afurisitul dracului! Spuse lady Millicent cu o completă 
schimbare de maniere. Şi tu, drac împieliţat! Se uita la Poirot 
cu o uimire aproape împletită cu afecţiune. 

— Ei, Gertie, spuse Japp, cred că s-a cam terminat cu joaca 
de data astă. Nu credeam să te văd din nou aşa curând. Îl 
avem şi pe complicele tău, gentlemanul, care a făcut o vizită 
aici ieri, prezentându-se drept Lavington. Căci în ceea ce-l 
priveşte pe Lavington, alias Croker, alias Reed, mă întreb care 
din bandă a băgat un cuţit în el ieri în Olanda. S-o fi gândit c- 


a luat bijuteriile cu el, nu-i aşa? Şi el nu le luase. El te-a 
păcălit şi pe tine şi le-a ascuns în propria lui casă. Ai pus doi 
tipi să le caute şi apoi l-ai abordat pe domnul Poirot aici care, 
cu un noroc uimitor, le-a găsit. 

— Îţi place să trăncăneşti, asta-i! Spuse fosta lady Millicent. 
Uşurel acum. Am să merg de voie bună. Nu poţi să spui că nu 
sunt o lady perfectă. La, la, la şi gata! 

— Pantofii nu mergeau, spuse Poirot pe gânduri, în timp ce 
eu eram prea stupefiat ca să vorbesc. Am micile mele 
observaţii în privinţa naţiunii voastre britanice şi o lady, 
născută lady are întotdeauna o deosebită grijă de pantofii ei. 
Ea poate să aibă haine sărăcăcioase, dar va fi bine încălţată. 
Acum, această lady Millicent avea haine elegante, scumpe şi 
pantofi ieftini. Nici eu şi nici tu n-am fi văzut-o astfel pe 
adevărata lady Millicent; ea este de foarte puţin timp la 
Londra şi această fată avea o oarecare asemănare superficială 
care trecea destul de bine. Aşa cum îţi spun, întâi pantofii mi- 
au trezit bănuieli şi apoi povestea şi vălul ei erau puţin 
melodramatice, ce zici? Cutia chinezească cu o aşa-zisă 
scrisoare compromiţătoare în partea de sus trebuie să fi fost 
cunoscută de toată banda, dar buturuga a fost ideea domnului 
Lavington. Eh, par exemple, Hastings, sper că n-o să-mi mai 
răneşti sentimentele din nou, aşa cum ai făcut ieri, spunând că 
sunt un necunoscut printre bandele de criminali. Pe cinstea 
mea, ei chiar mă angajează când ei înşişi eşuează! 

Dublu clu 

— Dar înainte de toate - nici un fel de publicitate, spuse 
domnul Marcus Hardman, poate pentru a paisprezecea oară. 

Cuvântul publicitate intervenea în conversaţie cu 
regularitatea unui laitmotiv. Domnul Hardman era un om mic 
de statură, puţin plinuţ, cu manichiură ireproşabilă şi o voce 
plângăreaţă de tenor. 

În felul său, era oarecum o celebritate şi viaţa mondenă era 
profesia sa. Era bogat, dar nu din cale-afară şi-şi cheltuia banii 
cu tot zelul în căutarea plăcerilor sociale. Hobby-ul său era să 
fie colecţionar. Avea şi înclinaţie spirituală pentru aceasta. 
Dantelă veche, evantaie vechi, bijuterii de când lumea - nimic 


modern sau nou pentru Marcus Hardman. 

La chemarea sa urgentă, Poirot şi cu mine sosirăm tocmai 
când micuțul domn se zbătea în agonia nehotărârii. În 
împrejurările de faţă, a chema poliţia i se părea îngrozitor. Pe 
de altă parte, a nu o chema însemna să accepţi ideea pierderii 
unora dintre bijuteriile colecţiei sale. Se oprise la Poirot ca un 
compromis. 

— Rubinele mele, domnule Poirot, şi colierul de smaralde, 
care se zice că a aparținut Caterinci de Medici. O, colierul de 
smaralde! 

— Sunteţi bun să-mi povestiţi împrejurările în care au 
dispărut? Îi sugeră Poirot cu bunăvoință. 

— Tocmai asta încerc să fac. Ieri, după-amiază, am organizat 
o mică petrecere — un ceai — o afacere neprotocolară, vreo şase 
persoane. Am mai făcut una sau două în perioada asta şi, deşi, 
poate n-ar trebui s-o spun, au avut mare succes. Muzică bună 
— Nacora la pian şi Catherine Bird, contralto australiană — în 
salonul cel mare. Ei bine, la începutul după-amiezii, le-am 
arătat musafirilor colecţia mea de bijuterii vechi. Le ţin într- 
un mic seif în peretele de acolo. Este aranjat ca un mic scrin, 
înăuntru cu un fundal de catifea colorată, pe care sunt dispuse 
bijuteriile. Apoi le-am arătat evantaiele expuse pe perete. 
După aceea, cu toţii ne-am îndreptat spre camera de muzică. 
Abia după ce plecaseră am descoperit că seiful fusese 
devalizat! Probabil că nu l-am închis ca lumea şi cineva a 
profitat de ocazie ca să-l golească de conţinut. Rubinele, 
domnule Poirot, colierul de smaralde — colecţia de o viaţă! Ce 
n-aş da să le recuperez! Dar nu vreau publicitate! Cred că 
înţelegeţi prea bine, nu-i aşa, domnule Poirot? Proprii mei 
musafiri, prietenii mei personali! Ar fi un scandal oribil! 

— Cine a fost ultima persoană care a părăsit camera asta 
când v-aţi îndreptat spre salonul de muzică? 

— Domnul Johnston. Îl cunoaşteţi? Milionarul sud-african. 
Tocmai a închiriat casa familiei Abbotbury din Park Lane. A 
întârziat câteva momente, îmi amintesc. Dar, desigur, o, sunt 
sigur că n-ar putea fi el! 

— S-a întors vreunul dintre oaspeţii dumneavoastră în 


camera aceasta sub vreun pretext în timpul după-amiezii? 

— Mă aşteptam la întrebarea aceasta, domnule Poirot. Trei 
dintre ei: contesa Vera Rossakoff, domnul Bernard Parker şi 
lady Runcorn. 

— Povestiţi-ne despre ei. 

— Contesa Rossakoff este o rusoaică încântătoare, membră a 
vechiului regim. A venit recent în Anglia. Mi-a spus la 
revedere şi am fost oarecum surprins s-o găsesc în această 
cameră, admirând aparent colecţia de evantaie. Ştiţi, domnule 
Poirot, cu cât mă gândesc mai mult la asta, cu atât mi se pare 
mai suspect. Nu sunteţi de acord? 

— Extrem de suspect; dar hai să auzim şi despre ceilalţi. 

— Ei bine, Parker a venit în cameră doar ca să ia o cutie cu 
miniaturi pe care doream să i le arăt doamnei Runcorn. 

— Ceva şi despre doamna Runcorn? 

Aş zice că doamna Runcorn este o femeie între două vârste, 
cu o extraordinară forță de caracter, care-şi dedică cea mai 
mare parte a timpului diferitelor comitete de caritate. Ea s-a 
întors să-şi ia doar o geantă, pe care o lăsase undeva. 

— Bien, monsieur, deci avem patru posibili suspecți. Contesa 
rusoaică, nobila englezoaică, milionarul sud-african şi domnul 
Bernard Parker. Apropo, cine este domnul Parker? 

Întrebarea păru să-l pună teribil în încurcătură pe domnul 
Hardman. 

— El este... El... E un tânăr. De fapt, un tânăr pe care-l 
cunosc. 

— Am înţeles suficient, răspunse Poirot grav. Cu ce se ocupă 
acest domn Parker? 

— Este un tânăr din oraş..., poate, nu chiar din înalta 
societate, dacă pot să mă exprim astfel. 

— Îmi permiteţi să vă întreb cum de v-a devenit prieten? 

— Ei bine...,. Într-una sau două ocazii... Mi-a făcut anumite 
mici comisioane. 

— Continuaţi, domnule, spuse Poirot. 

Hardman se uita de parcă ar fi implorat milă. Evident că 
ultimul lucru pe care dorea să-l facă era să continue. Dar, cum 
Poirot păstra o tăcere inexorabilă, capitulă. 


— Ştiţi, domnule Poirot, e cunoscut faptul că mă interesează 
bijuteriile vechi. Câteodată, există o bijuterie de familie pe 
care cineva vrea să o vândă, dar, reţineţi, nu trebuie niciodată 
să fie scoasă la licitaţie sau să ajungă în mâinile vreunui 
negustor. Dar, este cu totul altceva să-mi fie vândută mie 
personal. Parker aranjează detaliile unor asemenea lucruri, ia 
legătura cu ambele părţi şi, astfel, este evitată orice mică 
încurcătură. El îmi aduce la cunoştinţă orice caz de acest tip. 
De exemplu, contesa Rossakoff a adus cu ea din Rusia nişte 
bijuterii de familie. Ea doreşte să le vândă. Bernard Parker 
este cel care urmează să aranjeze tranzacţia. 

— Înţeleg, spuse Poirot gânditor. Şi implicit aveţi încredere 
în el? 

— N-am avut nici un motiv să procedez altfel. 

— Domnule Hardman, dintre aceste patru persoane, 
dumneavoastră pe care o suspectaţi? 

— O, domnule Poirot, ce întrebare! V-am spus, Sunt prietenii 
mei. Nu-l suspectez pe niciunul. Sau poate pe toţi laolaltă, 
cum vreţi s-o luaţi. 

— Nu sunt de acord. Suspectaţi pe unul din aceştia patru. Nu 
este contesa Rossakoff şi nici domnul Parker. Este lady 
Runcorn sau domnul Johnston? 

— Mă încolţiţi, domnule Poirot, chiar asta faceţi. Doresc 
foarte mult să nu am scandal. Lady Runcorn aparţine uneia 
dintre cele mai vechi familii din Anglia; dar este adevărat, din 
nefericire, este foarte adevărat că mătuşa sa, lady Caroline, 
suferea de o afecţiune foarte neplăcută. Bineînţeles că toţi 
prietenii ei au fost înţelegători şi servitoarea sa a înapoiat 
linguriţele de argint sau ce-o fi fost cât se poate de rapid. 
Înţelegeţi situaţia mea penibilă! 

— Deci, lady Runcorn a avut o mătuşă care era cleptomană? 
Foarte interesant! Îmi permiteţi să examinez seiful? Cu 
asentimentul domnului Hardman, Poirot împinse uşa seifului 
şi examina interiorul. Rafturile capitonate erau goale şi arătau 
dezolante. 

— Nici chiar acum uşa nu se închide ca lumea, murmură 
Poirot, în timp ce o mişca încolo şi încoace. Mă întreb, de ce? 


A, dar ce-avem aici? O mănuşă prinsă în balama. Mănuşa unui 
bărbat. 

I-o întinse domnului Hardman. 

— Nu este mănuşa mea, declară acesta. 

— Aha! Şi încă ceva! Poirot se aplecă cu îndemânare şi ridică 
un mic obiect de la baza seifului. Era o tabacheră făcută dintr- 
o țesătură neagră lucioasă. 

— Tabachera mea! Strigă domnul Hardman. 

— A dumneavoastră? Nici vorbă, domnule. Acestea nu sunt 
inițialele dumneavoastră. 

El indică monograma încolăcită a două litere executate în 
platină. 

Hardman o luă în mână. 

— Aveţi dreptate, remarcă el. Seamănă foarte mult cu a mea, 
dar inițialele sunt diferite. Un „B” şi un „P”. Doamne sfinte, 
Parker! 

— Aşa s-ar părea! Spuse Poirot. Un tânăr cam distrat, mai 
ales dacă şi mănuşa este a lui. Aceasta ar reprezenta un dublu 
clu, nu-i aşa? 

— Bernard Parker! Murmură Hardman. Ce uşurare simt! 
Domnule Poirot, vă las pe dumneavoastră să recuperaţi 
bijuteriile. Dacă apreciaţi că e cazul, puteţi să daţi chestiunea 
şi pe mâna poliţiei; dacă sunteţi convins că el este vinovatul. 

— Vezi, prietene, îmi spuse Poirot, după ce am plecat 
împreună din casă, acest domn Hardman are o lege pentru 
nobili şi o altă lege pentru oamenii simpli. Eu, n-am fost încă 
înnobilat, aşa că sunt de partea celor simpli. Nutresc simpatie 
pentru acest tânăr. Toată discuţia a fost puţin curioasă, nu-i 
aşa? Hardman o suspecta pe lady Runcorn, eu pe contesă, şi 
pe Johnston şi tot timpul necunoscutul domn Parker era prada 
noastră. 

— De ce i-ai suspectat pe ceilalţi doi? 

— Parbleu! E un lucru atât de simplu să fii o refugiată 
rusoaică sau un milionar sud-african. Orice femeie poate 
pretinde că e contesă rusoaică; oricine îşi poate cumpăra o 
casă în Park Lane şi se poate prezenta ca milionar sud-african. 
Cine îndrăzneşte să-l contrazică? Dar observ că trecem prin 


Bury Street. Tânărul nostru prieten distrat locuieşte aici. 
Haide să batem fierul cât e cald, cum se spune. 

Domnul Bernard Parker era acasă. L-am găsit odihnindu-se 
pe nişte perne, îmbrăcat într-un halat curios, în culori roşu şi 
portocaliu. Rareori mi-a fost dat să-mi displacă cineva mai 
mult decât acest tânăr individ cu faţa lui albă efeminată şi 
vorbirea afectată din vârful limbii. 

— Bună dimineaţa, domnule, îi spuse Poirot direct. Vin de la 
domnul Hardman. Ieri, la petrecere, cineva i-a furat toate 
bijuteriile sale. Permite-mi, domnule, să te întreb dacă aceasta 
este mănuşa dumitale? 

Procesele mentale ale domnului Parker nu păreau prea 
rapide. Făcu ochii mari la vederea mănuşii, ca şi cum vroia să- 
şi adune minţile. 

— Unde aţi găsit-o? Întrebă în cele din urmă. 

— E mănuşa dumitale, domnule? 

Domnul Parker păru să se hotărască. 

— Nu, nu este, declară el. 

— Dar, tabachera este a dumitale? 

— Bineînţeles că nu. Eu am una de argint la mine. 

— Foarte bine, domnule. Mă duc să las afacerea pe mâinile 
poliţiei. 

— O, ştiţi, n-aş face asta, dacă aş fi în locul dumneavoastră, 
strigă domnul Parker, oarecum îngrijorat! Nişte ţipi ai naibii 
de antipatici, în poliţie. Aşteptaţi o clipă. Mă duc să-l văd pe 
bătrânul Hardman. Uite ce e... o, aşteptaţi o clipă. 

Dar Poirot, plecă hotărât. 

— l-am dat ceva de gândit, nu? Chicoti el. Mâine vom vedea 
ce s-a întâmplat. 

Dar, ne-a fost dat să reluăm cazul Hardman chiar în acea 
după-amiază. Fără cel mai mic semn de prevenire, uşa se 
deschise brusc şi un vârtej sub formă umană intră peste noi, 
aducând cu ea o pereche de blănuri de samur (era rece cum 
numai o zi de iunie poate fi în Anglia) şi o pălărie 
extravagantă, cu nişte pene uriaşe. Contesa Vera Rossakoff era 
o persoană cam turbulentă. 

— Dumneata eşti domnul Poirot? Ce-i cu toată mascarada 


asta? Îl acuzi pe bietul băiat! E o infamie. E scandalos, îl 
cunosc. E ca un puişor, ca un miel... N-ar fi în stare niciodată 
să fure. A făcut totul pentru mine. Şi-acum să stau să privesc 
cum e chinuit şi strivit? 

— Spuneţi-mi, doamnă, aceasta este tabachera lui? Îi arătă 
Poirot obiectul din țesătură lucioasă neagră. 

Contesa se opri o clipă ca s-o inspecteze. 

— Da, e-a lui. O ştiu bine. Şi ce-i cu asta? Aţi găsit-o în 
cameră? Am fost cu toţii acolo; i-o fi căzut atunci, cred. Ah, 
voi, poliţiştii, sunteţi mai răi decât gărzile roşii. 

— Asta-i mănuşa lui? 

— De unde să ştiu eu? Toate mănuşile-s la fel. Să nu 
încercaţi să mă opriţi... Trebuie lăsat liber. Nu trebuie să 
plutească nici un dubiu asupra lui. Dumneavoastră o să-l 
disculpaţi. O să-mi vând bijuteriile şi-o să vă dau mulţi bani. 

— Doamnă... 

— Ne-am înţeles, atunci? Nu, nu ne tocmim. Bietul băiat! A 
venit la mine cu lacrimi în ochi. „Am să te salvez, i-am spus; 
am să mă duc la acest om - la acest căpcăun, la acest 
monstru! Las-o pe Vera”. Deci, ne-am înţeles, am plecat. 

Fără prea multă ceremonie, aşa după cum sosise, părăsi 
camera, lăsând în urma sa un parfum foarte puternic de 
natură exotică. 

— Ce femeie şi ce blănuri! Am exclamat eu. 

— A, da, sunt veritabile! Ar putea o contesă falsă să aibă 
blănuri adevărate? E o glumă, Hastings... Nu, cred că e cu 
adevărat rusoaică. Aşa, aşa deci, domnişorul Bernard s-a dus 
scâncind la ea. 

— Tabachera e a lui. Mă întreb dacă şi mănuşa. 

Cu un zâmbet, Poirot scoase din buzunarul său o a doua 
mănuşă şi o puse lângă prima. Nu era nici un dubiu că formau 
o pereche. 

— De unde o ai pe a doua, Poirot? 

— Era aruncată împreună cu un baston pe masa aflată în 
holul din Bury Street. Zău, un tânăr foarte distrat, acest domn 
Parker. Bine, bine, mon ami, trebuie să investigăm totul. 
Măcar de formă să facem o scurtă vizită în Park Lane. 


Nu mai e nevoie să spun că l-am însoţit pe prietenul meu. 
Johnston era plecat, dar am stat de vorbă cu secretarul său 
particular. Mi-a spus că Johnston sosise doar recent din Africa 
de Sud. Nu mai fusese niciodată în Anglia. 

— Îl interesează pietrele preţioase, da? Întrebă la întâmplare 
Poirot. 

— Minele de aur îi sunt mai la inimă, râse secretarul. 

Poirot plecă de la întâlnire gânditor. Târziu în seara aceea, 
spre totala mea surpriză, l-am găsit studiind cu seriozitate o 
gramatică rusească. 

— Pe toţi sfinţii, Poirot! Am exclamat, înveţi ruseşte, limba 
contesei, ca să conversezi cu ea? 

— Fii sigur că nici n-o să asculte la engleza mea, prietene! 

— Dar nu ştii, Poirot, că toţi ruşii bine crescuţi vorbesc 
franceza? 

— Eşti o mină de informaţii, Hastings! O să încetez să mă 
mai mir de complicațiile alfabetului rus. 

Împinse cartea din faţa lui cu un gest dramatic. Nu eram cu 
totul satisfăcut. Era o luminiţă în ochii lui, pe care i-o 
cunoşteam de mult. Un semn invariabil că Hercule Poirot se 
simţea mulţumit în sinea lui. 

— Poate că te îndoieşti că e cu adevărat rusoaică. Ai de gând 
s-o testezi? Am remarcat eu. 

— A, nu, nu, e sigur rusoaică. 

— Atunci... 

— Dacă vrei să te distingi cu adevărat în acest caz, Hastings, 
îţi recomand, ca un ajutor preţios, cartea „Primii paşi în limba 
rusă”. 

Apoi râse şi nu mai spuse nimic. Am luat cartea de pe jos şi 
m-am afundat în ea curios, dar n-am putut să dau de capăt 
remarcilor lui Poirot. 

În dimineaţa următoare n-am primit nici o veste, dar aceasta 
nu părea să-l îngrijoreze pe micul meu prieten. La micul dejun 
şi-a anunţat intenţia de a-i face imediat o vizită domnului 
Hardman. L-am găsit pe fluturele societăţii înalte acasă şi 
aparent, ceva mai calm decât în ziua anterioară. 

— Ei bine, ce veşti ai domnule Poirot? Întrebă el cu 


nerăbdare. 

Poirot îi întinse o bucăţică de hârtie. 

— Aceasta este persoana care a luat bijuteriile, domnule. Să 
aduc treaba la cunoştinţa poliţiei? Sau aţi prefera să vă 
recuperez bijuteriile, fără să implic poliţia? 

Domnul Hardman se uita uluit la hârtie. In cele din urmă îi 
reveni glasul. 

— Uluitor. Aş prefera extrem de mult să nu iasă scandal. Vă 
dau carte blanche, domnule Poirot. Sunt sigur că veţi fi 
discret. 

Următorul nostru gest a fost să oprim un taxi pe care Poirot 
l-a îndreptat spre hotelul Carlton. Acolo a întrebat de contesa 
Rossakoff. După câteva minute am fost introduşi în 
apartamentul doamnei. Veni să ne întâmpine cu mâinile 
întinse, îmbrăcată într-un négligée minunat, cu un design 
ciudat. 

— Domnule Poirot! Exclamă ea. Aţi reuşit? L-aţi dezvinovăţit 
pe bietul copil? 

— Doamnă contesă, prietenul dumneavoastră, domnul 
Parker, este la adăpost sigur de arestare. 

— Ah, doar sunteţi micuțul om inteligent! Superb! Şi aşa de 
repede. 

— Pe de altă parte, i-am promis domnului Hardman că 
bijuteriile îi vor fi returnate astăzi. 

— Chiar? 

— De aceea, doamnă, vă voi fi extrem de obligat dacă mi le 
veţi înmâna fără întârziere. Îmi pare rău că vă grăbesc, dar ţin 
un taxi în cazul în care va fi necesar să mă duc la Scotland 
Yard; şi noi, belgienii, madame, suntem economi din fire. 

Contesa aprinse o ţigară. Câteva secunde rămase perfect 
liniştită, suflând rotocoale de fum şi privind ţintă la Poirot. 
Apoi izbucni în râs şi se ridică. Se duse spre birou, deschise un 
sertar şi scoase o geantă de mătase neagră. I-o întinse cu 
naturalete lui Poirot. Când vorbi, tonul ei era foarte senin şi 
firesc. 

— Noi, ruşii, suntem, dimpotrivă, risipitori din fire, spuse ea. 
Şi, pentru asta, din nefericire, trebuie să ai bani. Nu e nevoie 


să vă uitaţi înăuntru. Sunt toate acolo. 

Poirot se ridică. 

— Vă felicit, doamnă, pentru inteligenţa şi promptitudinea 
dumneavoastră. 

— Ah! Dar, din moment ce ţineţi taxiul să vă aştepte, ce 
altceva aş putea face? 

— Sunteţi foarte amabilă, doamnă. Mai rămâneţi mult la 
Londra? 

— Mă tem că nu - datorită dumneavoastră. 

— Primiţi scuzele mele. 

— Poate ne vom întâlni din nou în altă parte. 

— Aşa sper. 

— Eu nu! Exclamă contesa, râzând. Vreau să vă fac un mare 
compliment: Sunt puţini oameni în lume de care mă tem. La 
revedere, domnule Poirot. 

— La revedere, madame la comtesse. A, scuzaţi, am uitat! 
Daţi-mi voie să vă înapoiez tabachera dumneavoastră. 

Şi cu o plecăciune, el îi înmână micul obiect din țesătură 
neagră lucioasă, pe care îl găsisem în seif. Ea îl acceptă fără 
să-şi schimbe expresia de pe faţă, doar ridică dintr-o 
sprinceană şi murmură: înţeleg! 

— Ce femeie! Îmi zise Poirot entuziasmat în timp ce coboram 
scările. Mon Dieu, quelle femme! Nici un cuvânt de ceartă, de 
protest, de supărare! O privire rapidă şi a apreciat în mod 
corect poziţia în care se afla. Îţi spun, Hastings, o femeie care 
poate accepta înfrângerea în felul ăsta — cu un zâmbet liniştit 
— ajunge departe! E periculoasă, are nervi de oţel; ea... El se 
împiedică rău de tot. 

— Dacă poţi să reuşeşti să-ţi mai moderezi entuziasmul şi să 
te uiţi pe unde mergi ar fi mai bine, i-am sugerat, întrebându- 
|: când ai suspectat-o prima dată pe contesă? 

— Mon ami, mănuşa şi tabachera — dublul clu, să-i spunem — 
m-au îngrijorat. Bernard Parker ar fi putut cu uşurinţă să lase 
una sau alta, dar nu pe amândouă. Ah, nu, asta ar fi însemnat 
că este prea distrat! În acelaşi timp, dacă altcineva le pusese 
acolo ca să-l încrimineze pe Parker, un clu ar fi fost suficient — 
tabachera sau mănuşa -— dar nu amândouă. Aşa că am ajuns la 


concluzia că unul dintre cele două nu-i aparţinea lui Parker. 
Am crezut la început că tabachera era a lui şi că mănuşa nu. 
Dar, când am descoperit perechea mănuşii, mi-am dat seama 
că era invers. Atunci, a cui era tabachera? Clar, nu-i aparţinea 
doamnei Runcorn. Nu i se potriveau inițialele domnului 
Johnston? Numai dacă se afla aici sub un nume fals. Am 
vorbit cu secretarul său şi am înţeles imediat că totul era clar 
şi deasupra oricărei bănuieli. Nu exista vreo reticenţă în 
legătură cu trecutul domnului Johnston. Atunci, contesei? Se 
presupunea că ea ar fi adus bijuterii din Rusia; ea trebuia să ia 
pietrele din colecţie şi-ar fi fost extrem de greu să fie 
identificate vreodată. Ce putea fi mai uşor pentru ea decât să 
ia o mănuşă de-a lui Parker din hol, în ziua aceea şi s-o vâre 
în seif? Dar, bien sur, nu intenţiona să-şi scape propria sa 
tabacheră. 

— Dar dacă aceasta era a ei de ce avea „B. P.” pe ea? 
Iniţialele contesei sunt „V. R.”. Poirot zâmbi cu blândețe. 

— Exact, mon ami; dar în alfabetul rus B este V şi P este R. 

— Ei bine, nu puteai să te aştepţi de la mine să ghicesc asta. 
Nu ştiu ruseşte. 

— Nici eu, Hastings. De aceea am cumpărat cărticica şi ţi-am 
atras atenţia asupra ei. 

El oftă. 

— Remarcabilă femeie! Am sentimentul, prietene, un 
sentiment foarte puternic, că am s-o întâlnesc din nou. Mă 
întreb unde? 

Misterul lăzii din Bagdad. 

Din cuvinte reieşea un titlu care-ţi reţinea atenţia, lucru pe 
care i l-am spus şi prietenului meu Hercule Poirot. Nu ştiam 
pe nimeni dintre persoane. De aceea, interesul meu era cel al 
unui om obişnuit. Poirot fu de acord. 

— Da, are aerul misterios al Orientului. Lada ar fi putut fi 
foarte bine a unui iluzionist de pe Tottenham Court Road; 
totuşi, reporterul care s-a gândit s-o numească „lada din 
Bagdad” a avut o inspiraţie fericită. Cuvântul „mister” este tot 
la fel gândit, plasat în juxtapunere, deşi sunt convins că e 
foarte puţin mister în acest caz. Totul este mai degrabă oribil 


şi macabru decât misterios. 

— Oribil şi macabru, repetă Poirot căzut pe gânduri. 

— Întreaga afacere este revoltătoare, am comentat, 
ridicându-mă în picioare şi începând să patrulez prin cameră. 
Ucigaşul îl omoară pe acest om - prietenul său - îl bagă în 
ladă şi o jumătate de oră mai târziu dansează în aceeaşi 
cameră cu soţia victimei sale. Gândeşte-te! Dacă ea şi-ar fi 
imaginat doar un moment... 

— E adevărat, zise Poirot meditativ. Acea aşa-zisă posesiune, 
intuiţie de femeie pare să nu fi funcţionat. 

— Petrecăreţii s-au distrat de minune, am adăugat cu un 
uşor fior. Şi tot timpul cât ei au dansat şi au jucat poker se 
afla un mort în cameră cu ei. S-ar putea scrie o piesă pe o 
asemenea idee. 

— S-a scris, îmi răspunse Poirot. Dar consolează-te, Hastings, 
adăugă el cu blândeţe, dacă o temă a fost folosită o dată, nu 
există nici un motiv pentru care să nu fie utilizată din nou. 
Relatează drama. 

Am luat ziarul şi am studiat reproducerea ştearsă a unei 
fotografii. 

— Trebuie să fie o femeie frumoasă. Chiar şi după asta-ţi dai 
seama, am spus încet. 

Sub poză era scris: 

UN PORTRET RECENT AL DOAMNEI CLAYTON, SOŢIA 
BĂRBATULUI UCIS. 

Poirot îmi trase ziarul. 

— Da, zise. E frumoasă. Fără îndoială, ea este una dintre 
acelea născute să tulbure sufletele bărbaţilor. 

Îmi înapoie ziarul cu un oftat. 

— Slavă domnului, nu am temperament înflăcărat. Asta m-a 
scutit de multe încurcături. Sunt un cerebral. 

Nu-mi amintesc să fi continuat să discutăm despre caz. 
Poirot nu a manifestat nici un interes deosebit atunci pentru 
el. Faptele erau atât de clare şi atât de mică era ambiguitatea 
în jurul lor, încât discuţia părea inutilă. 

Domnul şi doamna Clayton şi maiorul Rich erau prieteni de 
multă vreme. În ziua cu pricina, 10 martie, familia Clayton 


acceptase o invitaţie de a petrece seara cu maiorul Rich. Pe la 
ora şapte şi jumătate, Clayton îi explică unui alt prieten — 
maiorul Curtiss, cu care stătea la un pahar de vin, că fusese, 
pe neaşteptate, chemat în Scoţia şi urma să plece cu trenul de 
ora opt. 

— Abia o să am timp să trec pe la Jack şi să-i explic, adăugă 
Clayton. Marguerita se va duce, bineînţeles. Îmi pare rău, dar 
Jack va înţelege cum stau lucrurile. 

Domnul Clayton făcu exact cum spusese. A ajuns la locuinţa 
maiorului Rich pe la opt fără douăzeci. Maiorul nu era acasă 
la ora aceea, dar servitorul său, care-l cunoştea bine pe 
domnul Clayton, îi spuse să intre şi să aştepte. Domnul 
Clayton îi răspunsese că nu avea timp, dar că va intra să scrie 
un bilet. Mai adăugă că se ducea să prindă un tren. 

Ca urmare, valetul îl conduse în salon. 

Cinci minute mai târziu, maiorul Rich, care trebuie sa fi 
intrat fără ca valetul să-l audă, deschise uşa salonului, îşi 
chemă omul şi-i spuse să se ducă să cumpere nişte ţigări. Când 
se întoarse, omul i le duse stăpânului, care era, atunci, singur 
în salon. Normal, omul se gândise că domnul Clayton plecase. 

Musafirii au sosit puţin timp după aceea: doamna Clayton, 
maiorul Curtiss şi familia Spence. Au petrecut seara dansând 
după fonograf şi jucând poker. Musafirii au plecat imediat 
după miezul nopţii. 

A doua zi dimineaţă, venind să facă ordine în salon, valetul a 
fost surprins să găsească o pată mare care decolora covorul 
dedesubt şi în faţa unei piese de mobilier pe care maiorul Rich 
o adusese din Orient, denumită „lada din Bagdad”. 

Instinctiv, valetul ridică capacul lăzii şi a fost îngrozit când a 
găsit înăuntru corpul unui bărbat ce fusese înjunghiat în 
inimă. 

Înspăimântat, omul alergă afară din apartament şi-l aduse pe 
primul poliţist întâlnit. Mortul se dovedi a fi domnul Clayton. 
Imediat după aceea urmă arestarea maiorului Rich. Se 
înţelege că apărarea maiorului a constat din negarea hotărâtă 
a faptelor. El nu-l văzuse pe domnul Clayton în seara 
precedentă şi prima dată când auzise că plecase în Scoţia 


fusese de la doamna Clayton. 

Acestea erau faptele seci ale cazului. Natural, presupuneri şi 
sugestii au fost din abundență. Strânsa prietenie şi intimitate 
dintre maiorul Rich şi doamna Clayton au fost atât de mult 
subliniate încât numai un prost nu putea să citească printre 
rânduri. Motivul crimei era simplu indicat. 

O lungă experienţă mă învățase să accept calomnia josnică. 
Motivul sugerat putea, în pofida evidenţei, să fie cu totul 
inexistent. O cu totul altă cauză ar fi putut precipita 
deznodământul. Dar, un lucru continua să ţie clar, acela că 
Rich era ucigaşul. 

Cum vă spun, chestiunea ar fi putut rămâne în stadiul acesta, 
dacă Poirot şi cu mine nu trebuia să mergem la o petrecere 
dată de lady Chatterton în seara aceea. 

Deşi Poirot se plângea de obligaţiile sociale şi-şi declara 
pasiunea pentru singurătate, totuşi îi plăceau enorm treburile 
astea. Să se facă vâlvă în jurul tău şi să fii tratat ca un leu i se 
potriveau de minune. 

Câteodată, pur şi simplu, exagera! L-am văzut primind cu 
răceală cele mai călduroase complimente, ca şi cum ar fi 
meritat mai mult şi făcând cele mai înfumurate remarci, pe 
care mi-e cam greu să le aştem pe hârtie. 

Câteodată se certa cu mine în legătură cu tema aceasta. 

— Dar, prietene eu nu sunt anglo-saxon. De ce să fac pe 
ipocritul? Da, da, asta aţi spune voi cu toţii. Pilotul care a 
făcut un zbor dificil, campionul de tenis se uită în jos şi 
bolborosesc un „nu-i nimic”. Dar ei cred asta în sinea lor? Nici 
vorbă. Ei admiră orice succes la altcineva. Aşa că, fiind 
oameni rezonabili, şi-l admiră şi pe al lor. Dar educaţia îi 
împiedică s-o spună. Eu nu sunt aşa. Talentele pe care le am le 
admir la altul. Dar, uite că se întâmplă că în domeniul meu de 
activitate nu e niciunul care să mă ajungă. C'est dommage! 
Aşa că admit pe faţă şi fără ipocrizie că sunt un om mare. Mă 
pricep la ordine, metodă şi psihologie într-un grad neobişnuit. 
Eu sunt, de fapt, Hercule Poirot! De ce m-aş înroşi, m-aş 
bâlbâi şi aş murmura încet că sunt foarte prost? Nu ar fi 
adevărat. 


— Desigur, există doar un Hercule Poirot, am admis eu, cu o 
undă de maliţiozitate pe care, din fericire, Poirot n-o băgă în 
seamă. 

Lady Chatterton era una dintre cele mai mari admiratoare. 
Totul începuse de la purtarea misterioasă a unui pechinez, 
după care el descoperise un lanţ ce a dus la un hoţ şi un 
spărgător notoriu. De atunci lady Chatterton îi aducea cele 
mai înalte laude. 

Să-l vezi pe Poirot la o petrecere era ceva de zile mari. 
Hainele sale de seară impecabile, setul său remarcabil de 
cravate albe, perfecta simetrie a părului său trasată de cărare, 
luciul pomezii de pe păr şi splendoarea fără egal a faimoaselor 
sale mustăţi — toate combinate — creau imaginea clasică a unui 
dandy învederat, în asemenea momente, era greu să-l iei pe 
micuțul om în mod serios. 

Cam pe la 11 şi 30 de minute, lady Chatterton se apropie de 
noi, îl luă cu eleganţă pe Poirot dintr-un grup de admiratori şi- 
] trase deoparte - şi, se înţelege, cu mine la remorcă. 

— Aş vrea să vă duceţi în cămăruţa mea de sus, spuse lady 
Chatterton abia respirând, de îndată ce nu mai putea fi auzită 
de ceilalți musafiri. Ştiţi unde e, domnule Poirot. Veţi găsi 
acolo pe cineva care are foarte multă nevoie de ajutorul 
dumneavoastră şi ştiu că o veţi ajuta. Este, una dintre cele mai 
dragi prietene ale mele, aşa că nu mă refuzaţi. 

În timp ce vorbea, lady Chatterton ne conduse cu hotărâre 
spre o uşă pe care o deschise, după care exclamă: l-am adus 
Marguerita, dragă. Va face tot ce doreşti. O s-o ajutaţi pe 
doamna Clayton, nu-i aşa, domnule Poirot? 

Şi fără să mai aştepte vreun răspuns, se retrase cu aceeaşi 
energie care-i caracteriza toate mişcările. Doamna Clayton 
şedea pe un scaun lângă fereastră. Se ridică şi veni spre noi. 
Era îmbrăcată în doliu şi culoarea neagră îi scotea în relief 
părul blond. Era o femeie de o frumuseţe aparte şi avea 
candoarea unui copil, ceea ce-i făcea şarmul irezistibil. 

— Alice Chatterton e atât de bună, spuse ea. Ea a aranjat 
întrevederea. Mi-a spus că o să mă ajutaţi, domnule Poirot. 
Desigur, nu ştiu dacă doriţi sau nu, dar sper că da. 


Îşi întinsese mâna şi Poirot i-o luase într-a lui. O tinu pentru 
o clipă sau două, în timp ce o privea îndeaproape. Nu era 
nimic prost crescut în felul său de a se purta. Semăna mai 
mult cu privirea cercetătoare cu care un medic celebru îşi 
priveşte un nou pacient care tocmai îi este prezentat. 

— Sunteţi sigură, doamnă, că pot să vă ajut? Întreba el în 
cele din urină. 

— Aşa spune Alice. 

— Da, dar eu vă întreb pe dumneavoastră, doamnă. 

Obrajii i se împurpurară puţin. 

— Nu ştiu ce vreţi să spuneţi. 

— De fapt ce vreţi să fac eu, doamnă? 

— Ştiţi... Ştiţi cine Sunt? Întrebă ea. 

— Desigur. 

— Atunci puteţi ghici ceea ce doresc să faceţi, domnule 
Poirot, căpitane Hastings — m-am simţit onorat că mi-a 
cunoscut identitatea — maiorul Rich nu l-a ucis pe soţul meu. 

— De ce nu? 

— Pardon? 

Poirot zâmbi de mica ei încurcătură. 

— Am zis „de ce nu?” repetă el. 

— Nu sunt sigură că înţeleg. 

— Dar e foarte simplu. Poliţia, avocaţii — toţi pun aceeaşi 
întrebare: de ce maiorul Rich l-a ucis pe domnul Clayton? Eu 
întreb invers. Vă întreb doamnă, de ce maiorul Rich nu l-a 
omorât pe maiorul Clayton? 

— Înţeleg... de ce sunt atât de sigură? Dar ştiu. Îl cunosc pe 
maiorul Rich foarte bine. 

— ÎI cunoaşteţi pe maiorul Rich foarte bine, repetă Poirot pe 
un ton neutru. 

Se înroşi la faţă. 

— Da, asta vor spune cu toţii, te asta se vor gândi! O ştiu! 

— C'est vrai. Despre asta veţi fi întrebată — cât de bine îl 
cunoaşteţi pe maiorul Rich. Poate veţi spune adevărul, poate 
veţi minţi. Este foarte necesar pentru o femeie ca să mintă. 
Este o armă bună. Dar sunt trei bărbaţi, doamnă, cărora o 
femeie ar trebui să le spună adevărul: părintelui său confesor, 


coaforului şi detectivului ei particular — dacă are încredere în 
el. Aveţi încredere în mine, doamnă? 

Marguerita Clayton respiră adânc. 

— Da, spuse ea. Da. Trebuie, adăugă ea cam copilăreşte. 

— Atunci, cât de bine îl cunoaşteţi pe maiorul Rich? 

Îl privi pentru o clipă în tăcere, apoi îşi ridică bărbia în mod 
sfidător. 

— Am să vă răspund la întrebare. M-am îndrăgostit de Jack 
din prima clipă de când l-am văzut — acum doi ani. În ultimul 
timp, cred, a început să mă iubească şi el. Dar n-a spus-o 
niciodată. 

— Epatant! Spuse Poirot. M-aţi scutit de un sfert de oră ca să 
ajung aici fără să mă învârt după deget, înţelegeţi situaţia. 
Soţul avea idee de sentimentele dumneavoastră? 

— Nu ştiu, spuse Marguerita încet. M-am gândit, în ultimul 
timp, că el ar fi putut şti. Comportarea lui era diferită... Dar 
poate că a fost doar în închipuirea mea. 

— Nu mai ştia şi altcineva? 

— Nu cred. 

— Şi — mă scuzaţi, doamnă -— nu vă iubeaţi soţul? 

Cred că sunt foarte puţine femei care ar răspunde la această 
întrebare aşa de simplu ca femeia asta. Ele ar încerca să-şi 
explice sentimentele. 

Marguerita Clayton a spus doar un simplu: nu. 

— Bien. Acum ştim cum stăm. După dumneavoastră, 
doamnă, maiorul Rich nu v-a ucis soţul. Dar vă daţi seama că 
toate dovezile sunt îndreptate împotriva lui. Cunoaşteţi, 
personal, vreo eroare în aceste dovezi? 

— Nu. Nu ştiu nimic. 

— Când v-a spus prima dată soţul dumneavoastră despre 
vizita în Scoţia? 

— Chiar după prânz. Zicea că e plictisitor, dar că trebuie să 
se ducă. A spus că era ceva în legătură cu evaluarea unui 
teren. 

— Şi apoi? 

— A plecat la club, cred. Nu l-am mai revăzut. 

— Acum în ce-l priveşte pe maiorul Rich, cum s-a purtat în 


seara aceea? Ca de obicei? 

— Da, aşa cred. 

— Nu sunteţi sigură? Marguerita se încruntă. 

— Era puţin distant. Cu mine, nu cu ceilalţi. Dar, am crezut 
că ştiam de ce-i aşa. Mă înţelegeţi? Sunt sigură că reținerea 
sau... Sau lipsa de atenţie, mai bine zis, n-avea nimic de-a face 
cu Edward. A fost surprins când a auzit că Edward plecase în 
Scoţia, dar, nu prea mult. 

— Şi nimic altceva neobişnuit nu vi s-a întâmplat 
dumneavoastră în seara aceea? Marguerita se gândi. 

— Nu, absolut nimic. 

— Aţi... Observat lada? 

Scutură din cap înfiorată. 

— Nici nu mi-o amintesc sau cum arăta. Am jucat poker 
aproape toată seara. 

— Cine-a câştigat? 

— Maiorul Rich. Eu am avut mare ghinion, ca şi maiorul 
Curtiss. Familia Spence a câştigat puţin, dar maiorul Rich a 
fost principalul câştigător. 

— Când s-a încheiat petrecerea? 

— Cred că pe la 12 şi 30 de minute. Am plecat cu toţii 
împreună. 

— Ah! 

Poirot tăcu, pierdut în gânduri. 

— Aş fi vrut să vă ajut mai mult, spuse doamna Clayton. Dar 
se pare că n-am putut să vă spun decât prea puţin. 

— Despre prezent — da. Dar despre trecut, doamnă? 

— Trecut? 

— Da. N-au fost incidente? 

Ea se înroşi. 

— Vă referiţi la omuleţul ăla groaznic care s-a împuşcat. N-a 
fost vina mea, domnule Poirot. Serios. Nu a fost. 

— Nu mă gândeam în mod expres la acel incident. 

— Duelul acela ridicol? Dar italienii se duelează. Am fost aşa 
de fericită că omul nu a fost omorât. 

— Trebuie să fi fost o uşurare pentru dumneata, comentă 
Poirot pe un ton grav. 


Ea îl privea cu îndoială. El se ridică şi-i luă mâna într-a lui. 

— Eu n-o să mă bat în duel pentru dumneata, doamnă, spuse 
el. Dar am să fac ce mi-aţi cerut. Am să descopăr adevărul. Şi 
să sperăm că instinctul dumitale este corect, că adevărul vă va 
ajuta şi nu vă va dăuna. 

Avurăm prima întrevedere cu maiorul Curtiss. Era un bărbat 
de vreo patruzeci de ani, de o construcţie militară, cu părul 
foarte negru şi faţa bronzată. Cunoştea de câţiva ani familia 
Clayton, ca şi pe maiorul Rich. El a confirmat relatările din 
presă. 

Clayton şi cu el băuseră ceva împreună la club, cu puţin 
înainte de 7 şi 30 de minute şi Clayton îi spusese atunci 
despre intenţia lui de a trece pe la maiorul Rich în drumul său 
spre gară. 

— Cum a fost comportamentul domnului Clayton? Era 
deprimat sau vesel? 

Maiorul stătu pe gânduri. Era un om nu prea vorbăreţ. 

— Părea într-o dispoziţie bună, spuse, în sfârşit. 

— N-a spus nimic despre faptul că era în relaţii reci cu 
maiorul Rich? 

— Doamne sfinte, nu, nu. Erau prieteni. 

— N-a obiectat faţă de prietenia soţiei sale cu maiorul Rich? 

Maiorul se făcu foarte roşu la față. 

— Aţi citit ziarele alea nenorocite cu minciunile şi 
insinuările lor. Bineînţeles că nu a obiectat. Chiar mi-a zis: 
„Marguerita se duce, desigur”. 

— Înţeleg. Acum, în timpul serii, comportarea maiorului 
Rich a fost la fel ca de obicei? 

— N-am observat nici o deosebire. 

— Şi doamna? Şi ea a fost ca de obicei? 

— Ei bine, reflectă el, acum când mă gândesc, a fost cam 
tăcută. Ştiţi, gânditoare şi distrată. 

— Cine au sosit primii? 

— Familia Spence. Ei erau acolo când eu am ajuns. De fapt, 
trecusem pe la doamna Clayton, dar ea deja plecase. Aşa că 
am ajuns acolo puţin mai târziu. 

— Şi cum v-aţi distrat? Aţi dansat? Aţi jucat cărţi? 


— Amândouă. Întâi am dansat. 

— Dar eraţi cinci? 

— Da, dar nu contează, pentru că eu nu dansez. Eu puneam 
discurile şi ceilalţi dansau. 

— Cine a dansat cel mai mult, cu cine? 

— Ei, de fapt, familiei Spence îi place să danseze împreună. 
Au o idee fixă în legătură cu asta, figuri de dans şi chestii de- 
astea. 

— Deci, doamna Clayton a dansat mai mult cu maiorul Rich? 

— Exact. 

— Şi-apoi aţi jucat poker? 

— Da. 

— Şi când aţi plecat? 

— O, destul de devreme. Puțin după miezul nopţii. 

— Aţi plecat cu toţii împreună? 

— Da. De fapt, am oprit un taxi, am lăsat-o întâi pe doamna 
Clayton, apoi am coborât eu şi familia Spence a plecat cu el 
spre Kensington. 

Următoarea noastră vizită a fost la doamna şi domnul 
Spence. Numai doamna Spence era acasă, dar relatarea ei 
privind seara se suprapunea cu cea a maiorului Curtiss, cu 
excepţia faptului că etala o uşoară acreală cu privire la 
norocul maiorului Rich la cărţi. 

Anterior, în dimineaţa aceea, Poirot vorbise la telefon cu 
inspectorul Japp de la Scotland Yard. Ca urmare, am sosit la 
casa maiorului Rich unde servitorul său, Burgoyne, ne aştepta. 

Mărturia valetului a fost foarte precisă şi clară. 

Domnul Clayton sosise la ora opt fără douăzeci de minute. 
Din nefericire, maiorul Rich ieşise tocmai în clipa aceea. 
Domnul Clayton spusese că nu putea aştepta pentru că trebuia 
să prindă un tren, dar că avea să lase un bilet. Ca urmare, se 
duse în salon să-l scrie. De fapt, Burgoyne nu-şi auzise 
stăpânul când a intrat, pentru că spăla baia şi maiorul Rich 
deschisese, desigur, cu propria sa cheie. După părerea sa, cam 
după vreo zece minute, maiorul Rich l-a chemat şi l-a trimis să 
cumpere ţigări. Nu, nu intrase în salon. Maiorul Rich stătuse 
în prag. S-a reîntors cu ţigările după cinci minute şi atunci a 


intrat în salon, în care nu era decât stăpânul său stând lângă 
fereastră şi fumând. Acesta îl întrebase dacă-i pregătise baia 
şi, după ce-i răspunsese afirmativ, se dusese să se spele. 
Burgoyne nu-i pomeni de domnul Clayton, pentru că 
presupunea că stăpânul său îl găsise acolo şi-l condusese la 
uşă singur. Comportarea stăpânului său fusese exact la fel ca 
de obicei. Făcuse baie, se schimbase şi imediat după aceea 
doamna şi domnul Spence au sosit, urmaţi de maiorul Curtiss 
şi doamna Clayton. 

Burgoyne explică că nu-i trecuse prin cap ca domnul Clayton 
să fi plecat înaintea întoarcerii stăpânului său. Pentru asta, 
domnul Clayton ar fi trebuit să trântească uşa din faţă după el 
şi valetul era sigur că acest lucru l-ar fi auzit. În aceeaşi 
manieră impersonală, Burgoyne trecu la momentul 
descoperirii cadavrului. Pentru prima dată, mi-am îndreptat 
atenţia spre lada fatală. Era o piesă de mobilier mare aşezată 
la perete, lângă dulăpiorul cu fonograf. Era făcută din lemn 
negru şi omată cu o mulţime de cuie de alamă. Capacul se 
deschidea destul de simplu. M-am uitat înăuntru şi m-am 
înfiorat. Deşi fusese bine frecată mai rămăseseră pete 
evidente. 

Deodată, Poirot scoase o exclamaţie. 

— Găurile acelea, de acolo, Sunt curioase. S-ar putea spune 
că au fost făcute de curând. 

Găurile în cauză se aflau în partea dinspre zid a lăzii. Erau 
vreo trei sau patru. Erau cam de vreo opt milimetri în 
diametru şi, cu siguranţă, lăsau impresia că fuseseră făcute de 
curând. Poirot se aplecă să le examineze, uitându-se întrebător 
la valet. 

— E foarte curios, sir. Nu-mi amintesc să le fi văzut vreodată 
în trecut, deşi, poate, nu le-am observat. 

— Nu contează, spuse Poirot. 

După ce a închis capacul lăzii, făcu nişte paşi înapoi în 
cameră până când ajunsese să stea cu spatele rezemat de 
fereastră. Atunci, deodată puse o întrebare. 

— Spune-mi, când i-ai adus ţigările stăpânului tău în seara 
aceea nu era ceva nelalocul lui în cameră? 


Burgoyne a ezitat o, clipă, apoi, cu o uşoară şovăire, 
răspunse: 

— E ciudat ceea ce spuneţi, sir. Acum când v-aţi referit la 
asta, era. Paravanul de acolo care împiedică curentul din uşa 
dormitorului era mutat puţin mai la stânga. 

— Cam aşa? 

Poirot se îndreptă înainte şi trase de paravan. Era o chestie 
frumoasă din piele pictată. Deja ascundea puţin lada şi când 
Poirot o trase, cum spuse valetul, o acoperea cu totul. 

— Aşa, domnule, spuse servitorul, era întocmai. 

— Şi în dimineaţa următoare? 

— Era tot aşa. Îmi amintesc. L-am dat la o parte şi atunci am 
văzut pata. Am dat covorul la curăţat, sir. De aceea scândurile 
sunt goale. 

Poirot încuviinţă. 

— Înţeleg, mulţumesc, spuse el. Puse o bancnotă în palma 
valetului. 

— Mulţumesc, sir. 

— Poirot, i-am spus când am ieşit pe stradă, chestia aia cu 
paravanul este vreun element în sprijinul lui Rich? 

— Este încă un element împotriva lui, spuse Poirot supărat. 
Paravanul a ascuns lada de restul camerei. El a ascuns şi pata 
de pe covor. Mai devreme sau mai târziu sângele avea să 
treacă prin lemn şi să păteze covorul. Paravanul trebuia să 
împiedice pentru moment descoperirea. Dar, e ceva ce nu 
înțeleg. Valetul, Hastings, valetul. 

— Ce-i cu valetul? Pare un tip foarte inteligent. 

— Cum spui, foarte inteligent. Este atunci credibil ca maiorul 
Rich să nu-şi dea seama că valetul va descoperi cu siguranţă 
cadavrul dimineaţa următoare? Imediat după crimă, el n-a 
avut timp pentru altceva, se înţelege. El bagă cadavrul în ladă, 
trage paravanul în faţa ei şi-şi petrece seara sperând s-o scoată 
la capăt. Dar după plecarea musafirilor? Sigur, atunci era 
momentul să se dispenseze de cadavru. 

— Poate că a sperat ca valetul să nu observe pata. 

— Asta, mon ami, este absurd. Un covor pătat este primul 
lucru pe care un servitor bun ar trebui să-l observe. Şi maiorul 


Rich se duce la culcare şi sforăie acolo confortabil şi nu face 
absolut nimic în legătură cu asta. Foarte interesant şi 
remarcabilă treabă. 

— Curtiss trebuie să fi văzut petele când schimba discurile în 
seara aceea? Am sugerat eu. 

— E puţin probabil. Paravanul aruncă o umbră întunecată 
chiar acolo. Nu, dar încep să văd. Da, ca prin ceaţă încep să 
văd. 

— Ce să vezi? Am întrebat cu nerăbdare. 

— Posibilităţile, să zicem, ale unei explicaţii alternative. 
Următoarea noastră vizită va face lumină asupra lucrurilor. 

L-am vizitat pe doctorul care examinase cadavrul. Relatarea 
lui a fost o simplă recapitulare a ceea ce declarase la anchetă. 
Mortul fusese înjunghiat în inimă cu un cuţit lung şi subţire, 
asemănător unui stilet. Cuţitul fusese lăsat în rană. Moartea 
intervenise instantaneu. Cuţitul îi aparţinea maiorului Rich şi, 
de obicei, se afla pe birou. Nu erau amprente pe el, înţelesese 
doctorul. Fusese ori şters, ori ţinut într-o batistă, în ce priveşte 
ora, putea fi oricare între şapte şi nouă. 

— Nu putea, de exemplu, să fi fost omorât după miezul 
nopţii? Întrebă Poirot. 

— Nu, asta v-o spun cu precizie. Ora zece este exclusă, dar, 
mai clar indicată pare a fi perioada între 7 şi 30 de minute şi 
opt. 

— Mai este posibilă o a doua ipoteză, spuse Poirot când ne- 
am întors acasă. Mă întreb dacă o vezi, Hastings. Pentru mine 
este foarte simplă şi mai am nevoie de un singur element 
pentru a clarifica afacerea definitiv. 

— Degeaba, nu mă prind, am zis. 

— Dar fă un efort, Hastings. Fă un efort. 

— Foarte bine, la 7 şi 40 de minute Clayton este viu, bine 
mersi. Ultima persoană care l-a văzut viu este Rich. 

— Aşa presupunem noi. 

— Şi nu-i aşa? 

— Uiţi, mon ami, că maiorul Rich neagă asta. El afirmă 
explicit că Clayton plecase înainte de a veni el. 

— Dar valetul spune că l-ar fi auzit pe Clayton plecând din 


cauza zgomotului făcut de uşa trântită. Şi, de asemenea, dacă 
Clayton plecase, când s-a reîntors? El n-ar fi putut să se 
reîntoarcă după miezul nopţii, întrucât doctorul spune 
categoric că murise cu cel puţin două ore înainte. Aceasta lasă 
loc unei singure alternative. 

— Da, mon ami, spuse Poirot. 

— Că în cele cinci minute cât Clayton a fost singur în salon, 
altcineva a intrat şi l-a ucis. Dar, aici avem aceeaşi problemă. 
Dacă cineva cu o cheie putea să intre, fără ştirea valetului, 
atunci, în acelaşi fel, ucigaşul, la plecare, ar fi trântit uşa şi 
valetul l-ar fi auzit. 

— Exact, făcu Poirot Şi atunci... 

— Şi atunci... Nimic, am spus. Nu văd nici o altă soluţie. 

— E păcat, murmură Poirot. Şi este atât de extrem de simplu, 
ca ochii de un albastru senin ai doamnei Clayton. 

— Chiar crezi... 

— Nu cred nimic până când nu am dovada. O mică dovadă 
mă va convinge. 

Apucă receptorul şi-l sună pe Japp la Scotland Yard. 

Douăzeci de minute mai târziu ne aflam în faţa unei 
grămăjoare de obiecte aşezate pe o masă. Ele reprezentau 
conţinutul buzunarelor celui ucis. 

Erau o batistă, o mână de mărunţiş, un portmoneu conţinând 
trei lire şi zece şilingi, câteva chitanţe şi o poză terfelită a 
Margueritei Clayton. Mai erau un briceag, un stilou din aur şi- 
o unealtă grea din lemn. 

La aceasta din urmă sări Poirot. O răsuci şi mai multe aşchii 
căzură. 

— Vezi, Hastings, un burghiu şi tot restul Ah! E o chestie 
câteva minute să faci nişte găuri cu asta într-o ladă. 

— Găurile pe care le-ara văzut? 

— Exact 

— Vrei să spui că însuşi Clayton le-a făcut? 

— Mais oui, mais oui! Ce ţi-au sugerat ţie găurile acelea? Ele 
nu erau ca să vezi prin ele, pentru că erau în spatele lăzii. 
Pentru ce erau ele, atunci? Clar, pentru aer. Dar nu faci găuri 
pentru un cadavru, deci, evident, ele nu au fost făcute de 


ucigaş. Ele sugerează un lucru — şi numai un singur lucru — 
acela că un om urma să se ascundă în ladă. Şi, de îndată, pe 
această ipoteză, lucrurile încep să se înţeleagă. Domnul 
Clayton este gelos pe soţia sa şi pe Rich. El foloseşte, vechiul 
truc de a pretinde că pleacă, îl urmăreşte pe Rich când iese, 
apoi este primit în casă, este lăsat singur să scrie un bilet, 
repede face găurile acelea şi se ascunde în ladă. Soţia sa 
urmează să vină în seara aceea. E posibil ca Rich să-i 
expedieze pe ceilalţi, e posibil ca ea să mai rămână după ce au 
plecat ceilalţi sau să pretindă că pleacă şi să se reîntoarcă. 
Orice ar fi, Clayton va şti. Orice este preferabil chinului 
îngrozitor al bănuielii pe care îl îndură. 

— Atunci vrei să spui că Rich l-a omorât după ce oaspeţii 
plecaseră? Dar, doctorul a spus că este imposibil. 

— Exact. După cum vezi, Hastings, el trebuie să fi fost ucis în 
timpul serii. 

— Dar toţi erau în cameră! 

— Sigur, spuse Poirot grav. Vezi frumuseţea combinației? 
Toţi erau în cameră. Ce alibi! Ce sang froid, ce nervi, ce 
îndrăzneală! 

— Tot nu înţeleg. 

— Cine s-a dus după paravan să pornească fonograful şi să 
schimbe discurile? Fonograful şi lada erau alături, aminteşte- 
ți. Ceilalţi dansează — fonograful cântă. Şi omul care nu 
dansează ridică de la ladă capacul şi înfige cuțitul, pe care 
tocmai îl strecurase în mânecă, adânc în trupul celui ce se 
ascunsese acolo. 

— Imposibil! Omul ar fi strigat. 

— Nu dacă ar fi fost drogat mai întâi. 

— Drogat? 

— Da. Cu cine a băut Clayton la 7 şi 30 de minute? Ah! 
Acum vezi. Curtiss! Curtiss i-a împuiat capul lui Clayton cu 
suspiciuni împotriva soţiei sale şi a lui Rich. Curtiss Îi 
sugerează acest plan - vizita în Scoţia, să se ascundă în ladă, 
gestul final de a mişca paravanul. Nu Clayton trebuie să ridice 
capacul puţin şi să se dezmorţească — nu, asta o va putea face 
chiar el, Curtiss, neobservat. Planul este al lui Curtiss şi 


observă frumuseţea lui, Hastings. Dacă Rich ar vedea că 
paravanul este deplasat şi l-ar muta la loc, atunci nu se 
întâmplă nimic rău. El poate face un alt plan. Clayton se 
ascunde în ladă, narcoticul slab, pe care Curtiss i l-a 
administrat, îşi face efect. Cade în inconştienţă. Curtiss dă la o 
parte capacul şi loveşte, în timp ce fonograful continuă să 
cânte „Conducându-mi iubita acasă”. Mi-am regăsit vocea. 

— De ce, dar de ce? Poirot ridică din umeri. 

— De ce un om s-a împuşcat? De ce doi italieni s-au duelat? 
Curtiss are un temperament pasional foarte puternic. El o 
dorea pe Marguerita Clayton. Cu soţul şi Rich scoşi din joc, ea 
s-ar dărui lui, trebuia să se fi gândit el. 

Şi adăugă pe gânduri: 

— Aceste femei copilăroase... Ele sunt foarte periculoase. 
Dar, mon dieu! Ce capodoperă artistică! Mi-ar merge la inimă 
să spânzur un om ca ăsta. Poate că eu însumi sunt un geniu, 
dar sunt capabil de a recunoaşte geniul şi la alţi oameni. Eu, 
Hercule Poirot, ţi-o spun. O crimă perfectă, mon ami. Epatant! 
Afacerea de la balul Victoria. 

Numai pura întâmplare l-a făcut pe prietenul meu, Hercule 
Poirot, fost şef al forţei belgiene, să fie implicat în cazul 
familiei Styles. Succesul i-a adus notorietate şi s-a decis să se 
consacre soluționării problemelor de criminalistică. După ce 
am fost rănit pe Somme şi trecut în rezervă, în cele din urmă, 
ne-am fixat împreună sediul la Londra. Din moment ce am 
cunoscut direct majoritatea cazurilor sale, mi s-a sugerat să 
aleg unele dintre cele mai interesante şi să le consemnez. 
Apucându-mă de această treabă cred că cel mai bine ar fi să 
încep cu acea încurcătură stranie care a stârnit, la vremea 
respectivă, un foarte larg interes public. Mă refer la afacerea 
de la Balul Victoria. 

Deşi nu este atât de edificatoare pentru metodele deosebite 
ale lui Poirot, ca alte cazuri mai obscure, mai încâlcite, 
trăsăturile ei senzaţionale, oamenii celebri amestecați şi 
imensa publicitate ce i s-a făcut în presă, o determină să 
rămână cause câlebre şi am simţit întotdeauna că numai 
datorită implicării lui Poirot a fost posibilă găsirea soluţiei şi 


făcută publică. 

Într-o frumoasă dimineaţă de primăvară, stăteam în 
apartamentul lui Poirot. Micul meu prieten, elegant şi dichisit 
ca întotdeauna, cu capul său în formă de ou, aplecat uşor pe o 
parte, punea cu delicateţe o nouă pomădă pe mustaţa lui. O 
anumită vanitate inofensivă era o caracteristică a lui Poirot şi 
eu m-am adaptat dragostei sale generale pentru ordine şi 
metodă. The Daily News Monger, din care citisem, alunecase 
pe jos şi eu mă afundasem în gânduri şi era cât pe-aici să 
aţipesc când vocea lui Poirot mă făcu să-mi revin. 

— La ce te gândeşti atât de adânc, mon ami? 

— Ca să-ţi spun adevărat, mă gândeam cu uimire la afacerea 
formidabilă de la Balul Victoria, i-am răspuns eu. Toate 
ziarele sunt pline cu asta. Am bătut cu degetul pe ziar în timp 
ce vorbeam. 

— Da? 

— Cu cât citeşti mai mult, cu atât ţi se pare toată treaba 
învăluită în mai mult mister! M-am aprins eu în legătură cu 
subiectul. Cine l-a ucis pe lordul Cronshaw? Moartea lui Coco 
Courtenay în aceeaşi noapte a fost o simplă coincidenţă? A 
fost un accident? Sau în mod deliberat ea a luat o supradoză 
de cocaină? M-am oprit şi apoi am adăugat în mod dramatic: 
la chestiile astea mă gândeam. 

Oarecum spre dezamăgirea mea, Poirot nu dădea atenţie 
întâmplărilor. Se uita în oglindă şi doar a murmurat: serios, 
această nouă pomăda este o minune pentru mustăţi! Totuşi, 
văzându-mi expresia, adăugă iute: chiar aşa — şi cum răspunzi 
la întrebările tale? 

Dar, înainte de a putea răspunde, uşa s-a deschis şi 
proprietăreasa noastră l-a anunţat pe inspectorul Japp. 

Omul de la Scotland Yard era un vechi prieten de-al nostru şi 
l-am întâmpinat cu căldură. 

— Ah, bunul meu Japp, exclamă Poirot, oare ce te aduce în 
vizită la noi? 

— Ei bine, domnule Poirot, spuse Japp, aşezându-se şi dând 
din cap către mine a salut, mi s-a încredinţat un caz care, Sunt 
convins, că ţi se potriveşte ţie şi am venit să te întreb dacă 


vrei să te bagi în ciorba asta? 

Poirot avea o bună opinie despre calităţile lui Japp, deşi 
deplângea lipsa lamentabilă de metodă a acestuia; dar eu, în 
ce mă priveşte, consideram că cel mai mare talent al acestui 
detectiv rezida în gentileţea cu care căuta ajutor sub forma 
deghizată de a-l acorda el însuşi! 

— E vorba despre acest Bal Victoria, spuse Japp convingător. 
Haide, recunoaşte că ti-ar plăcea să te amesteci în treaba asta. 

Poirot îmi zâmbi. 

— În orice caz, prietenului meu Hastings i-ar plăcea. El 
tocmai dezbătea subiectul, n'est ce pas, mon ami? 

— Desigur, domnule, şi dumneavoastră veţi fi implicat, spuse 
Japp condescendent. Vă spun că e o pană la pălărie să cunoşti 
toate amănuntele unui caz ca acesta. Gata, la treabă! Cred că 
ştiţi elementele principale, domnule Poirot? 

— Numai din ziare. Şi imaginaţia ziaristului este câteodată 
înşelătoare. Povestiţi-mi întreaga afacere. 

Japp se aşeză confortabil, picior peste picior, şi începu. 

— După cum ştie toată lumea, marţea trecută a fost 
organizat marele Bal Victoria. Toţi nepricopsiţii, care-şi spun 
că sunt cineva în zilele noastre, dar asta e realitatea, s-au 
adunat la Colossus Hall şi toată Londra era acolo, inclusiv 
tânărul lord Cronshaw şi prietenii săi. 

— Dosarul lui? Îl întrerupse Poirot. Vreau să spun bioscopia, 
nu, cum i se zice, biografia? 

— Vicontele Cronshaw era al cincilea viconte; 25 de ani, 
bogat, necăsătorit şi îndrăgea foarte mult lumea teatrului. 
Mergeau zvonurile că se logodise cu domnişoara Courtenay, 
de la Teatrul Albany, căreia prietenii îi spuneau Coco şi care 
era, din toate punctele de vedere, o tânără extrem de 
fascinantă. 

— Bine. Continuez! 

— Anturajul lordului Cronshaw consta din unchiul său, 
onorabilul Eustace Beltane, o drăguță văduvă americană, 
doamna Mallaby, un tânăr actor Chris Davidson, soţia acestuia 
şi, în sfârşit, domnişoara Coco Courtenay. După cum ştiţi, a 
fost, de fapt, un carnaval şi grupul Cronshaw reprezenta 


personaje din vechea comedie italiană — care or fi alea! 

— Commedia dell'Arte, murmură Poirot, ştiu. 

— Oricum, costumele reprezentau copii după un set de 
figurine de porțelan din colecţia domnului Eustace Beltane. 
Lordul Cronshaw era Arlechinul, Beltane era Punchinello, 
doamna Mallaby era perechea lui Pulcinella, Davidsonii erau 
Pierrot şi Pierrette iar domnişoara Courtenay era, bineînţeles, 
Colombina. Chiar de la începutul serii, ceva părea să nu fie în 
ordine. Lordul Cronshaw era abătut şi se purta ciudat. Când 
cei şase s-au adunat pentru supeu într-o cămăruţă separată, 
pusă la dispoziţie de gazdă, toţi au observat că el şi 
domnişoara Courtenay nu-şi mai vorbeau. Evident, ea plânsese 
şi părea în pragul unei crize de nervi. Masa n-a fost prea 
plăcută şi, când au plecat cu toţii din cameră, ea s-a întors 
spre Chris Davidson şi i-a cerut, ca să fie auzită, s-o ducă acasă 
căci „i se făcuse lehamite de bal”. Tânărul actor a ezitat, 
uitându-se la lordul Cronshaw şi, în cele din urmă, i-a tras pe 
amândoi înapoi în camera unde avusese loc supeul. Dar toate 
eforturile sale pentru a-i împăca n-au dat rezultat şi-atunci a 
luat un taxi şi a condus-o pe domnişoara Courtenay — care 
acum plângea - la apartamentul ei. Deşi, evident, extrem de 
supărată, nu i-a mărturisit nimic, repetând doar tot timpul că 
„îl va face pe bătrânul Cronch să-i pară rău pentru asta!” 
Acesta este singurul indiciu pe care-l avem că moartea ei s-ar 
fi putut să nu fie accidentală şi e prea puţin lucru pe care să te 
bazezi. Până când Davidson a liniştit-o cumva, era prea târziu 
să se reîntoarcă la Colossus Hall, aşa că s-a dus direct acasă, la 
apartamentul său din Chelsea, unde soţia sa sosi puţin după 
aceea cu vestea teribilei tragedii, care se întâmplase după 
plecarea sa. Lordul Cronshaw, se pare, devenea tot mai abătut 
cu cât balul se desfăşura. S-a îndepărtat de grupul său şi 
aproape că nu l-au mai văzut în restul serii. Cam pe la ora unu 
şi treizeci de minute, chiar înainte de marele dans „cotillion”, 
când toţi îşi scot măştile, căpitanul Digby, un ofiţer care-i 
cunoştea costumul, l-a observat stând într-o lojă şi uitându-se 
pe scenă. 

— Hello, Cronch! Îl strigă el. Vino jos şi fii sociabil! Ce-ai 


înțepenit acolo ca o bufniţă împăiată! Haide, începe un dans 
vechi, frumos. 

— Bine! Îi răspunse Cronshaw. Aşteaptă-mă, căci altfel n-am 
să te mai găsesc în mulţime. 

Se întoarse şi plecă din lojă, cum spusese. Căpitanul Digby, 
care era cu doamna Davidson, aşteptă. Minutele treceau, dar 
lordul Cronshaw nu apărea. În cele din urmă, Digby deveni 
nerăbdător. 

— Băiatul ăsta crede că o să-l aşteptăm toată noaptea! 
Exclamă el. 

În acel moment, doamna Mallaby veni spre ei şi i se explică 
situaţia. 

— N-aţi văzut că e ca un urs cu capul bolnav în seara asta? 
Strigă drăguţa văduvă plină de vioiciune. Haideţi să ne ducem 
noi şi să-l recuperăm. 

Începură să-l caute, dar fără succes, până când doamna 
Mallaby spuse că ar putea fi găsit în camera unde mâncaseră 
cu o oră în urmă. Şi-au croit drum până acolo. Dar ce le-a fost 
dat să vadă! Acolo era, într-adevăr, Arlechinul, dar întins pe 
jos cu un cuţit de masă înfipt în inimă! 

Japp se opri. Poirot dădu afirmativ din cap şi spuse cu aerul 
unui specialist: 

— Une belle affaire! Şi nu e nici un clu în privinţa 
făptuitorului crimei? Dar cum ar putea fi! 

— Ei bine, continuă inspectorul, ştiţi restul. Tragedia a fost 
dublă, în ziua următoare erau titluri în toate ziarele şi un 
anunţ scurt că domnişoara Courtenay, populara actriţă, fusese 
descoperită moartă în patul ei şi că decesul se datora unei 
supradoze de cocaină. Era accident sau sinucidere? 
Servitoarea ei, care a fost chemată să depună mărturie, a 
recunoscut că domnişoara Courtenay lua de obicei acest drog 
şi verdictul de „moarte accidentală” a fost admis. Totuşi, nu 
putem exclude posibilitatea sinuciderii. Moartea ei este 
deosebit de nefericită, mai ales că ne lipseşte de orice clu 
privitor la cauza cerţii din noaptea precedentă. Apropo, o 
cutioară emailată a fost găsită pe cadavru. Pe ea era scris cu 
diamante „Coco” şi era pe jumătate plină cu cocaină. 


Camerista domnişoarei Courtenay a identificat-o ca 
aparținând stăpânei sale, ce-o purta întotdeauna la ea, din 
moment ce conţinea rezerva de drog, căreia îi devenea tot mai 
mult sclavă. 

— Şi lordul Cronshaw lua droguri? 

— Dimpotrivă. El era un adversar înverşunat al drogurilor. 

Poirot dădu din cap meditativ. 

— Dar, din moment ce cutia era la el înseamnă că ştia că 
domnişoara Courtenay le folosea. Sugestiv, nu, bunul meu 
Japp? 

— Ah! Spuse Japp destul de vag. Am zâmbit. 

— Ei bine, spuse Japp, ăsta-i cazul. Ce credeţi despre el? 

— N-ai mai găsit nici un clu de vreun fel care n-a fost 
raportat? 

— Ba da, uite asta. Japp scoase un mic obiect din buzunar şi 
i-l înmână lui Poirot. Era un mic pompon din mătase verde ca 
smaraldul, cu nişte fire rupte atârnând de el, ca şi cum fusese 
smuls cu violenţă. 

— L-am găsit în mâna mortului care era strâns încleştată, 
explică inspectorul. 

Poirot i-l dădu înapoi, fără nici un comentariu şi întrebă: 

— Avea lordul Cronshaw duşmani? 

— Pe nimeni de care să ştie cineva. Părea un tânăr popular. 

— Cine beneficiază de pe urma morţii sale? 

— Unchiul său, onorabilul Eustace Beltane primeşte titlul şi 
moşiile. Sunt vreo două elemente de suspiciune împotriva sa. 
Mai mulţi oameni declară că au auzit o ceartă violentă în 
cămăruţa pentru supeu şi că Eustace Beltane a fost unul dintre 
participanţi. Vedeţi, cuțitul apucat de pe masă concordă cu 
ideea comiterii crimei în timpul unei dispute. 

— Ce spune domnul Beltane despre asta? 

— Declară că unul dintre ospătari îl ajuta să se schimbe. De 
asemenea, că era aproape unu şi jumătate. Ştiţi, mărturia 
căpitanului Digby fixează momentul cu multă acuratețe. 
Numai circa zece minute au trecut între discuţia sa cu 
Cronshaw şi găsirea cadavrului. 

— Şi, în orice caz, presupun că domnul Beltane, ca 


Punchinello, purta o cocoaşă şi un guler? 

— Nu ştiu exact detaliile costumelor, spuse Japp, uitându-se 
curios la Poirot. Şi, oricum, nu prea văd ce are de-a face cu 
asta? 

— Nu? Era o nuanţă de batjocură în zâmbetul lui Poirot. El 
continuă liniştit, ochii săi strălucind de lumina verde pe care 
mă învăţasem s-o recunosc prea bine: era o draperie în 
cămăruţa supeului, nu-i aşa? 

— Da, dar... 

— Cu un spaţiu în spatele ei suficient să ascundă un bărbat? 

— Da, de fapt, e o mică nişă, dar cum de-ai ştiut de ea — n-ai 
fost acolo, nu-i aşa, domnule Poirot? 

— Nu, bunul meu Japp, am adăugat draperia din mintea 
mea. Fără ea, drama n-are sens. Şi întotdeauna, ceva trebuie 
să aibă sens. Dar, spune-mi, n-au trimis după doctor? 

— Imediat, bineînţeles. Dar nu mai era nimic de făcut. 
Trebuie să fi murit pe loc. 

Poirot dădu din cap cu nerăbdare. 

— Da, da, înţeleg. Doctorul a depus mărturie la anchetă? 

— Da. 

— N-a spus nimic despre vreun simptom neobişnuit; nu era 
nimic în înfăţişarea cadavrului care să-l fi izbit a fi anormal? 

Japp se uită aspru la omuleţul din faţa lui. 

— Da, domnule Poirot. Nu ştiu la ce te referi, dar el a 
menţionat că era o tensiune şi o înţepeneală a membrelor pe 
care nu şi le putea explica deloc. 

— Aha! Făcu Poirot. Aha! Mon Dieu! Japp, asta te pune pe 
gânduri, nu-i aşa? 

Mi-am dat seama că asta nu-l pusese deloc pe gânduri pe 
Japp. 

— Dacă vă gândiţi la otravă, domnule, cine naiba ar otrăvi 
mai întâi un om şi apoi i-ar înfige un cuţit în piept? 

— Adevărat, ar fi ridicol, acceptă Poirot placid. 

— Doriţi să vedeţi ceva, domnule? Vreţi să examinaţi camera 
unde a fost găsit corpul... 

Poirot dădu din mână. 

— Câtuşi de puţin. Mi-aţi spus singurul lucru care mă 


interesează — părerea lordului Cronshaw despre droguri 

— Atunci, nu vreji să vedeţi nimic? 

— Numai un singur lucru. 

— Ce anume? 

— Setul de figurine din porțelan care a inspirat costumele. 

Japp îl privi uimit. 

— Ei, ştii că eşti nostim?! 

— Poţi să-mi aranjezi asta? 

— Vino cu mine în Berkeley Square, acum, dacă vrei. 
Domnul Beltane - sau lordul — cum ar trebui să-i spun acum — 
n-o să se opună. 

Ne-am aruncat îndată într-un taxi. Noul lord Cronshaw nu 
era acasă, dar la cererea lui Japp am fost conduşi în „camera 
chinezească”, unde erau păstrate piesele cele mai preţioase ale 
colecţiei. Japp se uită în jurul său cam neajutorat 

— Nu prea îmi dau seama cum o să le găseşti vreodată pe 
cele pe care le vrei, domnule. 

Dar, Poirot trăsese deja un scaun în faţa şemineului şi sărea 
pe el ca un prihor sprinten. Deasupra oglinzii, pe o mică 
etajeră, numai pentru ele, se aflau şase figurine de porțelan. 
Poirot le examina cu minuţiozitate, făcând, între timp, câteva 
observaţii către noi. 

— Les voila! Vechea comedie italiană. Trei perechi! Arlechin 
şi Colombina, Pierrot şi Pierrette, foarte eleganţi în alb şi 
verde — şi Punchinello şi Pulcinella în mov şi galben. Foarte 
elaborat costumul lui Punchinello — gulere şi dantele la 
mâneci, o cocoaşă, o pălărie înaltă. Da, aşa cum mi-am 
închipuit Foarte elaborat! 

Puse figurinele la loc cu grijă şi sări jos. 

Japp se uita nesatisfăcut, dar cum era clar că Poirot nu avea 
intenţia să explice nimic, detectivul se consolă cum putu în 
privinţa asta. Tocmai când ne pregăteam să plecăm, intră 
stăpânul casei şi Japp făcu prezentările necesare. 

Al şaselea viconte Cronshaw era un om de circa 50 de ani, cu 
maniere delicate, cu o faţă frumoasă, consumată. Evident, un 
stricat bătrân, cu maniera languroasă a unui prefăcut. Mi-a 
displăcut pe loc. Ne-a salutat destul de grațios, declarând că 


auzise multe povestiri despre talentul lui Poirot şi se puse la 
dispoziţia noastră în orice fel. 

— Poliţia face tot ce poate, ştiu, spuse Poirot. 

— Dar, tare mă tem că misterul morţii nepotului meu nu va 
fi niciodată elucidat. Totul pare extrem de misterios. 

Poirot îl privea, scrutător: 

— Nepotul dumneavoastră nu avea duşmani de care să ştiţi? 

— Absolut niciunul. Sunt sigur de asta. Făcu o pauză şi apoi 
continuă: dacă vreţi să îmi mai puneţi întrebări... 

— Numai una. Vocea lui Poirot era serioasă. Costumele — au 
fost reproduse exact după figurinele dumneavoastră? 

— Până în cel mai mic detaliu. 

— Mulţumesc, milord. Aceasta este tot de care vroiam să fiu 
sigur. Bună ziua. 

— Şi acum ce facem? Întrebă Japp, în vreme ce mergeam 
grăbiţi pe stradă. Trebuie să raportez la Yard, ştiţi. 

— Bien! Nu te mai rețin. Mai am încă o mică treabă s-o 
lămuresc şi apoi... 

— Şi apoi? 

— Cazul va fi clar. 

— Ce? Doar nu vorbeşti serios! Ştii cine l-a omorât pe lordul 
Cronshaw? 

— Parfaitement. 

— Cine? Eustace Beltane? 

— Ah, mon ami, îmi ştii mica mea slăbiciune! Întotdeauna 
simt dorinţa să ţin frânele în propriile mele mâini până în 
ultima clipă. Dar nu te teme, am să dezvălui totul când va 
veni vremea. Nu vreau nici un credit — afacerea va fi a ta, cu 
condiţia să-mi permiţi să organizez denouement-ul în felul 
meu. 

— Aşa e şi cinstit, spuse Japp. Dacă vreun sfârşit se va ivi 
vreodată! Dar îţi spun, eşti o scoică, nu-i aşa? 

Poirot zâmbi. 

— Pe curând! Mă duc la Yard. 

O luă înainte pe stradă şi Poirot opri un taxi. 

— Unde mergem acum? Am întrebat plin de curiozitate. 

— În Chelsea, să-i vedem pe Davidsoni. 


Îi dădu adresa şoferului. 

— Ce crezi de noul lord Cronshaw? L-am întrebat. 

— Ce spune bunul meu prieten Hastings? 

— N-am încredere în el din instinct. 

— Crezi că el este „unchiul cel rău” din poveşti, nu? 

— Tu nu crezi? 

— Eu, eu cred că a fost extrem de amabil cu noi, spuse 
Poirot pe un ton neutru. 

— Pentru că avea motivele sale! Poirot mă privi, dădu din 
cap cu tristeţe şi murmură ceva care suna cam aşa: „Fără 
metodă”. 

Familia Davidson locuia la etajul al III-lea al unui bloc cu 
apartamente gen vilă. Ni s-a spus că domnul Davidson e 
plecat, dar doamna Davidson era acasă. Am fost conduşi într-o 
cameră lungă, joasă, cu obiecte orientale care atârnau bătând 
la ochi. Se simţea un aer închis, tensionat şi era un parfum 
pătrunzător de bețe de santal. Doamna Davidson veni aproape 
imediat; era o fiinţă micuță, blondă, a cărei fragilitate ar fi 
părut exagerată şi ţi-ar fi inspirat compasiune, dacă n-ar fi fost 
privirea vicleană şi calculată din ochii ei de un albastru 
deschis. 

Poirot îi explică ce legătură aveam noi cu ancheta şi ea dădu 
din cap cu tristeţe. 

— Bietul Cronch... ca şi biata Coco! Amândoi ţineam atât de 
mult la ea şi moartea ei ne face să suferim teribil. Ce doriţi să 
mă întrebaţi? Trebuie iar să evoc seara aceea îngrozitoare? 

— O, doamnă, credeţi-mă, nu aş vrea să vă zgudui 
sentimentele în mod inutil. De fapt, inspectorul Japp mi-a 
spus tot ce era necesar. Vreau numai să văd costumul pe care 
l-aţi purtat la bal în seara aceea. 

Doamna se arătă puţin surprinsă şi Poirot continuă cu 
blândeţe: 

— Înţelegeţi, doamnă, că eu lucrez după sistemul ţării mele. 
Acolo, noi întotdeauna „reconstituim” crima. E posibil ca să 
pot avea o adevărată reprezentaţie şi, în acest caz, mă 
înţelegeţi, costumele sunt foarte importante. 

Doamna Davidson se uita cu o umbră de îndoială. 


— Am auzit, bineînţeles, de reconstituirea unei crime, spuse 
ea. Dar n-am ştiut că Sunteţi atât de interesaţi în legătură cu 
detaliile. Am să aduc rochia acum. 

leşi din cameră şi se întoarse aproape imediat cu o rochie 
elegantă din şaten alb şi verde. Poirot o luă, o examina şi i-o 
dădu înapoi înclinându-se. 

— Merci, madame! Văd că aţi avut ghinionul de a pierde 
unul din pompoanele dumneavoastră verzi, cel de pe umărul 
de aici. 

— Da, s-a rupt la bal. L-am luat de jos şi i l-am dat bietului 
lord Cronshaw să mi-l păstreze. 

— Asta a fost după supeu? 

— Da. 

— Nu cu prea mult timp înainte de tragedie? 

O uşoară umbră de alarmă trecu prin ochii doamnei 
Davidson, dar răspunse repede: 

— O, nu, cu mult înainte de asta. De fapt, chiar imediat după 
supeu. 

— Înţeleg. Asta-i tot. N-am să vă mai deranjez. Bonjour, 
madame. 

— Ei, bine, am intervenit, în timp ce ieşeam din clădire, 
aceasta explică misterul pomponului verde. 

— Mira-m-aş. 

— De ce, ce vrei să spui? 

— M-ai văzut examinând rochia, Hastings? 

— Şi? 

— Eh bien, pomponul care lipsea nu fusese smuls, cum a 
spus doamna. Dimpotrivă, fusese tăiat, prietene, tăiat cu 
foarfecă. Firele erau toate aproape egale. 

— Vai de mine! Am exclamat. Se complică din ce în ce mai 
rău. 

— Dimpotrivă, răspunse Poirot indiferent, devine din ce în 
ce mai simplu. 

— Poirot, am strigat, într-o zi am să te omor! Obiceiul tău de 
a găsi totul extraordinar de simplu se agravează în mod 
groaznic! 

— Dar când explic, mon ami, nu e întotdeauna perfect de 


simplu? 

— Da, asta e partea supărătoare! Atunci simt că aş fi putut-o 
face şi eu. 

— Şi ai putea, Hastings, ai putea. Dacă ţi-ai da măcar 
osteneală să-ţi aranjezi ideile! Fără metodă... 

— Da, da, am spus eu imediat, pentru că îi ştiam prea bine 
logoreea lui Poirot când începea să vorbească pe tema lui 
favorită. Spune-mi, ce facem acum? Ai cu adevărat de gând să 
reconstitui crima? 

— Câtuşi de puţin. Să spunem că drama s-a terminat, dar că 
eu propun să-i adăugăm o „arlechinadă”. 

Marţea următoare a fost fixată de Poirot ca zi pentru acest 
misterios spectacol. Pregătirile m-au intrigat în mare măsură. 
Un ecran alb a fost ridicat într-o parte a camerei, flancat de 
draperii grele în ambele părţi. Un om cu un fel de aparat de 
luminat apăru apoi şi, în cele din urmă, un grup de artişti 
dispăru în dormitorul lui Poirot, care fusese transformat într-o 
temporară cameră de schimbat costume. Cu puţin timp înainte 
de ora opt, Japp sosi, într-o dispoziţie câtuşi de puţin veselă. 
Am înţeles că detectivul oficial nu prea era de acord cu planul 
lui Poirot. 

— Puțin melodramatic, ca toate ideile lui. Dar, nu poate face 
nici un rău şi, aşa cum spune el, ne-ar putea scuti de o 
mulţime de necazuri. A fost foarte inteligent în privinţa 
cazului. Şi eu miroseam acelaşi lucru, desigur... Simţeam 
instinctiv că Japp cam „storcea” adevărul... Dar, continuă 
Japp, i-am promis să-l las să joace sfârşitul cum vrea el. Ah! 
Lată-i că sosesc. 

Lordul veni primul împreună cu doamna Mallaby, pe care 
încă n-o văzusem. Era o femeie drăguță, brunetă şi părea cam 
nervoasă. Urmară Davidsonii. Şi pe Chris Davidson îl vedeam 
prima dată. Era destul de frumos într-un stil cam epatant, înalt 
şi brunet, cu aerul degajat al unui actor. 

Poirot aranjase scaunele cu faţa spre ecran. Acesta era foarte 
puternic luminat. Poirot stinse celelalte lumini, aşa încât 
camera rămase în întuneric, cu excepţia ecranului. Se auzi 
vocea sa din întuneric. 


— Doamnelor, domnilor, o scurtă explicaţie. Şase siluete vor 
trece pe rând pe ecran. Le cunoaşteţi. Pierrot şi Pierrette, 
Punchinello, bufonul şi eleganta Pulcinella, frumoasa 
Colombina, dansând uşor, Arlechinul, spiritul, invizibil 
omului! 

După aceste cuvinte introductive spectacolul începu. Pe 
rând, fiecare siluetă pe care o menţionase Poirot s-a aşezat în 
faţa ecranului, a rămas acolo pentru o clipă nemişcată şi apoi 
a dispărut. Luminile se aprinseră şi toţi răsuflară uşuraţi. Toţi 
fuseseră nervoşi temându-se de ceva ce nu ştiau. Mi s-a părut 
că ceea ce avusese loc până atunci, n-avea câtuşi de puţin 
sens. Dacă criminalul se găsea printre noi — şi Poirot se aştepta 
ca lui să-i cedeze nervii doar la vederea chipului familiar — 
înscenarea eşuase în mod sigur, aşa cum era de aşteptat. 
Totuşi, Poirot nu păru câtuşi de puţin descurajat. El înainta, 
strălucind de bucurie. 

— Acum, doamnelor şi domnilor, Sunteţi atât de buni să-mi 
spuneţi, pe rând, ceea ce tocmai am văzut? Vreţi să începeţi, 
milord? 

Domnul arăta cam uluit. 

— Mă tem că nu prea înţeleg. 

— Spuneţi-mi numai ceea ce am văzut. 

— Fi... Ei... Bine, aş zice că am văzut şase figuri trecând prin 
faţa unui ecran, îmbrăcate pentru a reprezenta personajele din 
vechea comedie italiană, sau... pe noi noaptea trecută. 

— Nu contează noaptea trecută, milord, interveni Poirot. 
Prima parte a spuselor dumneavoastră m-a interesat. Doamnă, 
sunteţi de acord cu lordul Cronshaw? 

În timp ce vorbea se întorsese spre doamna Mallaby. 

— Eu... Da... Desigur. 

— Sunteţi de acord că aţi văzut şase figuri reprezentând 
comedia italiană? 

— Da, desigur. 

— Domnule Davidson? Şi dumneavoastră? 

— Da. 

— Doamnă? 

— Da. 


— Hastings? Japp? Da? Sunteţi cu toţii de acord? Se uită de 
jur împrejur la noi; faţa i se făcuse palidă. Şi ochii îi erau 
verzi, ca ai unei pisici. 

— Şi totuşi greşiţi cu toţii! Ochii v-au înşelat, aşa cum v-au 
înşelat şi în noaptea de ia Balul Victoria. „Să vezi lucrurile cu 
proprii tăi ochi”, cum se spune, nu înseamnă să vezi 
întotdeauna adevărul. Cineva trebuie să vadă cu ochii minţii; 
trebuie să-ţi foloseşti micile celule cenuşii! Să ştiţi, atunci, că 
în seara asta ca şi în noaptea de la Balul Victoria, n-aţi văzut 
şase figuri, ci numai cinci! Uitaţi-vă! 

Luminile se stinseră din nou. O figură se aşeză în faţa 
ecranului — Pierrot! 

— Cine-i acesta? Nu-i aşa că e Pierrot? Întrebă Poirot. 

— Da, strigarăm cu toții. 

— Uitaţi-vă din nou! 

Cu o mişcare rapidă, omul îşi lepădă veşmântul larg al lui 
Pierrot. Acolo, în lumina puternică, stătea strălucind 
Arlechinul! În aceeaşi clipă se auzi un țipăt şi un scaun 
răsturnat. 

— Să fii blestemat, se auzi vocea lui Davidson. Să fii 
blestemat! Cum ai ghicit? 

Apoi se auzi sunetul cătuşelor şi vocea calmă, oficială a lui 
Japp: 

— Te arestez, Cristopher Davidson pentru uciderea 
vicontelui Cronshaw; tot ce spui va fi folosit ca dovadă 
împotriva ta. 

Un sfert de oră mai târziu. Apăruse un mic supeu ales şi 
Poirot, cu faţa strălucind de satisfacţie, îşi etala ospitalitatea şi 
răspundea la întrebările noastre nerăbdătoare. 

— Totul a fost foarte simplu, împrejurările în care pomponul 
cel verde a fost găsit sugerau pe dată că fusese smuls din 
costumul ucigaşului. Am eliminat-o din minte pe Pierrette 
(din moment ce-ţi trebuie multă forţă să înfigi un cuţit de 
masă) şi m-am gândit că Pierrot ar fi criminalul. Dar Pierrot 
plecase de la bal cu aproape două ore înaintea comiterii 
crimei. Deci, el trebuie să se fi reîntors la bal mai târziu să-l 
omoare pe lord Cronshaw, sau, eh bien, trebuia să-l fi ucis 


înainte de a fi plecat! Era asta imposibil? Cine-l văzuse pe 
lordul Cronshaw după supeu în seara aceea? Numai doamna 
Davidson, a cărei declaraţie, am bănuit, era o invenţie 
deliberată, spusă cu scopul de a explica lipsa pomponului, pe 
care, bineînţeles, ea îl tăiase de la rochia sa pentru a-l pune în 
locul celui care lipsea de la costumul soţului ei. Dar, atunci, 
Arlechinul care a fost văzut în lojă la ora unu şi jumătate 
trebuie să fi fost o substituire. O clipă mai înainte, luasem în 
considerare posibilitatea ca domnul Beltane să fie vinovatul. 
Dar cu elaboratul său costum era clar imposibil ca el să fi 
jucat dublu rol — cel al lui Punchinello şi cel al Arlechinului. 
Pe de altă parte, pentru Davidson, un tânăr cam de aceeaşi 
înălţime cu victima şi, în plus, actor de profesie, lucrul era 
extrem de simplu. Doar un amănunt mă neliniştea. Sigur că 
unui doctor nu-i putea scăpa diferenţa dintre un om, care era 
mort de două ore şi unul mort de zece minute! Eh bien, 
doctorului nu i-a scăpat! Dar el nu a fost dus la cadavru şi 
întrebat „de cât timp e mort omul acesta?” Dimpotrivă, lui i s- 
a spus că omul fusese văzut în viaţă cu zece minute mai 
înainte, aşa încât el doar a comentat, la anchetă, înţepenirea 
anormală a membrelor pe care nu putea să şi-o explice! Acum, 
totul se închega în jurul teoriei mele. Davidson îl omorâse pe 
lordul Cronshaw imediat după supeu, când, vă amintiţi, a fost 
văzut trăgându-l înapoi în cameră. Apoi a plecat cu 
domnişoara Courtenay, a lăsat-o la uşa apartamentului ei (în 
loc de a intra şi a încerca s-o liniştească, după cum a afirmat) 
şi s-a întors în grabă la Colossus, dar ca Arlechin, nu ca Pierrot 
— o simplă transformare efectuată prin îndepărtarea 
costumului de deasupra. 

Unchiul victimei se aplecă în faţă cu o expresie perplexă. 

— Dar dacă e aşa, el trebuie să fi venit la bal pregătit să îşi 
omoare victima. Oare ce motiv ar fi putut avea? Motivul, pe 
ăsta nu-l înţeleg. 

— Ah! 

— Acum ajungem la a doua tragedie — cea a domnişoarei 
Courtenay. A existat un element pe care toată lumea l-a trecut 
cu vederea. Domnişoara Courtenay a murit de cocaină, dar 


drogul era în cutia emailată găsită pe cadavrul lordului 
Cronshaw. De unde a luat ea atunci doza care i-a fost fatală? 
Numai o singură persoană i-ar fi putut-o da. Davidson. Şi asta 
explică totul. Inclusiv prietenia ei cu familia Davidson şi 
cererea ei ca Davidson s-o conducă acasă. Lordul Cronshaw, 
care era un oponent aproape fanatic al folosirii drogurilor, a 
descoperit că ea întrebuința cocaină şi a bănuit că Davidson i- 
o furniza. Fără îndoială, că acesta a negat, dar lordul 
Cronshaw a reuşit să afle adevărul de la domnişoara 
Courtenay, la bal. El putea s-o ierte pe biata fată, dar nu avea, 
desigur, nici o îndurare pentru omul care trăia din traficul de 
droguri. Davidson era confruntat cu aflarea secretului său şi 
cu ruina. S-a dus la bal hotărât să-l facă pe Cronshaw să tacă 
cu orice preţ. 

— Atunci moartea lui Coco a fost un accident? 

— Bănuiesc că a fost un accident, pus la cale cu dibăcie de 
Davidson. Ea era foarte furioasă pe Cronshaw, mai întâi 
pentru reproşurile lui şi, în al doilea rând, pentru că îi luase 
cocaina. Davidson i-a dat de la el mai multă şi, probabil, i-a 
sugerat să mărească doza în semn de sfidare faţă de „bătrânul 
Cronch”! 

— Încă un lucru, am zis eu. Nişa şi draperia? De unde ai ştiut 
de ele? 

— Dar asta era cel mai simplu dintre toate, mon ami. 
Ospătarii intraseră şi ieşiseră din cămăruţă, deci, evident, 
cadavrul nu putea să fi zăcut pe duşumea, unde a fost găsit. 
Trebuia să fie un loc în cameră unde acesta putea fi ascuns. 
M-am gândit la o draperie şi la o nişă în spatele acesteia. 
Davidson a târât cadavrul acolo şi, mai târziu, după ce a atras 
atenţia asupra lui în lojă, l-a scos din acel loc, înainte de a 
părăsi definitiv balul. A fost una dintre cele mai reuşite acţiuni 
ale sale. Este un tip inteligent! 

Dar în ochii verzi ai lui Poirot am citit, fără să greşesc, 
remarca nerostită: „Dar nu atât de inteligent precum Hercule 
Poirot!” 


SFÂRŞIT 


{1} Royal Navy 


